REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Četvrta sednica Drugog redovnog zasedanja **(neredigovane i neautorizovane)**

Narodne skupštine Republike Srbije

(Treći dan rada)

01 Broj 06-2/212-22

26. decembar 2022. godine

Beograd

(Sednica je počela u 10.10 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovani narodni poslanici, nastavljamo rad Četvrte sednicu Drugog redovnog zasedanja Narodne skupštine Republike Srbije u 2022. godini.

Na osnovu službene evidencije prisutno je 90 narodnih poslanika,

Radi utvrđivanja broja narodnih poslanika prisutnih u sali, molim sve da ubace svoje identifikacione kartice.

Konstatujem da je, primenom elektronskog sistema za glasanje, utvrđeno da je u sali prisutno 115 narodnih poslanika, odnosno prisutna su najmanje 84 narodna poslanika i da postoje uslovi za rad.

Nastavljamo rad, prelazimo na pretres, u pojedinostima po Prvoj tački dnevnog reda – Predlogu zakona o izmeni Zakona o privremenom uređivanju načina naplate takse za javni medijski servis.

Saglasno članu 90. stav 1. Poslovnika Narodne skupštine obaveštavam vas da su sednici pozvani da prisustvuju: dr Aleksandar Martinović, ministar državne uprave i lokalne samouprave, dr Mihajilo Jovanović, ministar informisanja i telekomunikacija, Maja Mačužić Puzić, Đorđe Dabić, državni sekretari, Ivana Savićević, pomoćnik ministra, Ivana Milinković, šef odseka za sistem radnih odnosa u sektoru za upravljanje ljuskim resursima u ministarstvu, Dejan Stojanović, Dragana Bećić i Maja Milenković, savetnici u ministarstvu.

Primili ste amandmane koji su na Predlog zakona podneli narodni poslanici: Marinika Tepić, Borko Stefanović, Dejan Bulatović, Jelena Milošević, Dalibor Jekić, Danijela Grujić, Đorđe Đorđić, Željko Veselinović, Vladimir Obradović, Marija Lukić, Tatjana Pašić, Slaviša Ristić, Natan Albahari, Anna Oreg, Pavle Grbović, Janko Veselinović, Aleksandar Jovanović, Danijela Nestorović, Jelena Kalajdžić, Milinka Nikolić, Miroslav Aleksić, Stefan Jovanović, Borislav Novaković, Vladimir Gajić, Zoran Lutovac, Tamara Milenković Kerković, Boško Obradović, Borko Puškić, Milovan Jakovljević, Ivan Kostić, Radmila Vasić, Aleksandra Jerković, Zoran Sandić, Zoran Stojanović, Dragana Rakić, Srđan Milivojević, Radomir Lazović, Robert Kozma i Đorđe Pavićević.

Primili ste izveštaj Odbora za ustavna pitanja i zakonodavstvo i Odbora za kulturu i informisanje, kao i mišljenje Vlade o svim podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika, otvaram pretres Predloga zakona u pojedinostima.

Na član 1. amandmane su u istovetnom tekstu podneli narodni poslanici zajedno Marinika Tepić, Borko Stefanović, Dejan Bulatović, Jelena Milošević, Dalibor Jekić, Danijela Grujić, Đorđe Đorđić, Željko Veselinović, Vladimir Obradović, Marija Lukić, Tatjana Pašić, Slaviša Ristić, Natan Albahari, Anna Oreg, Pavle Grbović, Janko Veselinović, zajedno Aleksandar Jovanović i Danijela Nestorović, zajedno Jelena Kalajdžić i Milinka Nikolić, zajedno Miroslav Aleksić, Stefan Jovanović, Borislav Novaković i Vladimir Gajić, kao i narodni poslanik Zoran Lutovac.

Niko se ne javlja za reč.

Javljate se, dobro, samo polako.

Hajdmo redom, prvo Zoran Lutovac.

ZORAN LUTOVAC: U razlozima za donošenje zakona napisano je koliki je značaj javnih medijskih servisa za očuvanje i unapređenje demokratskih vrednosti i to je opšta poznata stvar. Dakle, to se u uređenim demokratskim državama zove četvrti stub vlasti.

Međutim, mi nemamo javni medijski servis, mi imamo privatizovani javni medijski servis, njega je privatizova Aleksandar Vučić i politička kasta oko njega. Taj servis ne radi u interesu građana, nego u ličnom interesu Aleksandra Vučića i njegove kaste.

Ne radi se o tome koliko i na koji način građani treba da plaćaju, nego da li treba da plaćaju lični servis Aleksandra Vučića. Javni servis emituje propagandu ogoljenu propagandu Aleksandra Vučića i njegove organizacije, koja se predstavlja, kao politička stranka.

Sam se poziva u emisije, najavljuje gostovanja na instagramu o kojem na RTS-u niko ništa ne zna, informativni program je na nivou stranačkog biltena, može da se takmiči na festivalu propagandne autokratskih režima. Sigurno bi bio među favoritima za osvajanje glavne nagrade. Program RTS-a počiva na prikrivanju istine, ulepšavanju stvarnosti, oblikovanju, a ne informisanju javnog mnjenja.

Vaše pravo je da nemate pojma šta se oko vas dešava - trebalo bi da bude slogan javnog servisa. Ako se RTS ne ponaša, kao javni servis, da li su građani dužni da ga tretiraju, kao javni servis? Oni koji prate samo javni servis, ne znaju za Aleksandra Obradovića, koji je otkrio veliku pljačku državne imovine. To je servis koji je prikrivao tragove pljačkaša. Umesto da na RTS-u gostuje Aleksandar Obradović, gostovali su oni koji su pljačkali državu i građane Srbije da prikriju svoju pljačku.

Oni koji se informišu isključivo preko javnog servisa, ne znaju ko je i zašto zapalio kuću novinara Milana Jovanovića. Ne znaju, jer je to javni servis prikriva, a prikriva zato što je naručilac visoki funkcioner SNS.

Oni koji se isključivo informišu preko javnog servisa, a to je ogromna većina građana Srbije, ne znaju da su kriminalci koji su odsecali glave i mleli ljude radili za SNS i državne institucije i da su uhapšeni samo zato što su strane službe otkrile njihove zločine. Oni su rušili u Savamali, oni su tukli građane na protestima, oni su bili obezbeđenje Aleksandra Vučića i davili su novinare na njegovoj inauguraciji.

Oni koji se informišu preko RTS-a, ne znaju za nameštene tendere, za pljačku građana Srbije zbog nameštenih poslova za kumove, prijatelje i familiju. Zato imamo najskuplje puteve u Evropi, najskuplje fontane, najskuplju uličnu rasvetu, najskuplje novogodišnje ukrase. Zato nema para za gladnu decu, zato nema para za najsiromašnije, zato nema para za bolesne, zato nema para za penzionere.

Oni koji se informišu preko javnog servisa znaju da su vreme pandemije nabavljani respiratori, vakcine, da su pravljene specijalizovane ustanove, ali ne znaju po kojoj ceni, da li je sve bilo po zakonu i šta ćemo sada sa tim projektima?

Zato RTS nije javni servis, nego servis Aleksandra Vučića. Na javnom servisu nećete čuti provokativna pitanja za stalnog gosta Aleksandra Vučića, novinari će samo čitati unapred dogovorena pitanja, nećete moći da čujete bilo kakva pitanja liderima opozicije, jer se ne pozivaju u emisije RTS-a. Eventualno ih možete čuti u jutarnjem programu, ukoliko su raspoloženi da se nadvikuju sa flasterima iz vladajućeg SNS-a i to isključivo kada dolazi neko iz Brisela, da bi mogli da im pokažu kako je RTS otvoren.

Oni koji gledaju RTS ne znaju da postoji opoziciji. Po nalogu Aleksandra Vučića oni pokazuju, kao da opozicija ne postoji. Aleksandar Vučić to govori stranim sagovornicima, a njegova lična televizija stvara takvu sliku za prosečnog gledaoca. I ako se pojavi, tu i tamo, to su sve izdajnici i neprijatelji naroda.

Nema javnog servisa, to je samo ime za medijski servis za Aleksandra Vučića. Kada bi RTS bio stvarno javni servis znali bi građani da o izdaji pričaju upravo oni koji se boje da će ih narod takvima prozvati. Lopovi viču držite lopova, da su oni koji prozivaju bivšu vlast već odavno sami bivša vlast.

Oni koji se informišu preko javnog servisa nisu informisani, oni se svesno dovode u zabludu, stvarnost se ulepšava, problemi se prikrivaju, zločini zataškavaju.

Zahvaljujući to me što nemamo javni servis, nemamo ni javno mnjenje, nemamo kritičke osvrte, živimo u velikom Potemkinovom selu, u beskrajnoj sapunici u kojoj se sve vrti oko jednog čoveka, RTS nije javni servis, RTS simbol zarobljene države, zarobljene misli i hipnotisanih građana.

Zato se ne radi o tome na koji način plaćati takav servis, na koji način finansijski održavati stub antinarodne i antidržavne apsolutne vladavine Aleksandra Vučića, nego kako ga bezbedno demontirati i izgradi pravi javni servis.

Dakle, RTS nije u funkciji ostvarivanja javnog interesa, nego privatnog interesa. Ako će i dalje da bude privatni servis, neka se privatno i finansira. Građani ne žele da plaćaju laži i obmane, oni hoće da budu istinito, blagovremeno i potpuno informisani o svim važnim društvenim pitanjima, to im Ustav garantuje. Samo takav RTS, nezavisne uređivačke politike i institucionalne autonomije, samo takav javni servis zaslužuje stabilan izvor finansiranja. Hvala.

PREDSEDNIK: Pošto ćete opet verovatno za neki minut već da me pitate nešto za temu dnevnog reda, samo obratite pažnju, koliko god ste hteli pričali ste šta god vam je palo na pamet, opet nam pročitali kompletan sadržaj magazina Tabloid za danas. Ne jednu reč, jedno jedino slovo o amandmanu niste rekli. Imajte to u vidu.

Pravo na repliku.

MILENKO JOVANOV: U onome što nam je maločas pročitano, pročitano je nekoliko stvari na koje prosto moram da reagujem.

Prvo, pročitano je da postoje neki kriminalci koji su radili za vlast itd, misleći na Belivuka i Miljkovića. Ono što je interesantno, to je da se sa te strane političke scene i te kako toleriše, pa se čak i podstrekava uplitanje u jedan proces koji je u toku.

Dakle, podsetiću, gospodine predsedniče, na situaciju iz prošlog mandata kada smo neke presude iz ko zna kog perioda komentarisali, da je ustala jala i vrana da osudi pritisak na pravosuđe itd. Samo zarad javnosti želim da kažem da je svedok, nekada svedok saradnik, sada je to svedok optuženi Lalić rekao da su Belivuk i Miljković više puta pominjali ubistvo predsednika Aleksandra Vučića, te da su rekli da ga treba „olindrati“, kao i da je pet miliona evra koje je Lalić ranije pominjao da je Radoje Zvicer poslao bila samo prva tranša novca. Toliko o tome ko za koga radi. Čiji je interes da se ti ljude brane i da im se odbrana iznosi ovde u Skupštini, to neka građani sami prosude.

I postoji još jedna stvar koja je pročitana i na koju želim da reagujem. Nekoliko puta je pročitano da Aleksandar Vučić uređuje Javni servis, on određuje ko će da bude, ko neće itd. Tako da, kada sledeći put vidite u emisiji mene i onoga ko je čitao maločas, znajte da nas je obojicu u emisiju poslao Aleksandar Vučić. Mene kao predstavnika SNS, a njega kao predstavnika opozicije, jer valjda smatra da mu upravo on predstavlja najbolju opoziciju koja mu neće škoditi, ili je baš njega izabrao da predstavlja opoziciju. Tako da, obojica smo predstavnici Aleksandra Vučića i kad nas god vidite u studiju obojca predstavljamo predsednika Srbije. Hvala vam.

PREDSEDNIK: Podnosilac, Đorđo Đorđić.

ĐORĐO ĐORĐIĆ: Zahvaljujem, gospodine predsedavajući.

Dame i gospodo narodni poslanici, poštovani građani Srbije, ovim amandmanom tražimo da se RTS i RTV finansiraju ili iz budžeta ili iz takse. Godine 2012. dolaskom na vlast vi jeste obećali da će biti ukinuta RTV pretplata i to ste uradili, ali smo dobili RTV taksu, u stvari RTS taksu.

Ministar Martinović je ovde pričao kako se Javni servis Srbije ne finansira iz budžeta, ali pošto je Radio-televizija Srbije slabašna i nema mogućnost da se finansira, budžet Srbije će dati 900 miliona dinara za RTV Vojvodine. Mene interesuje kako je moguće da najrazvijenija regija u Srbiji, koja ima naplativost električne energije 98%, nema tu mogućnost da se finansira iz sopstvenih sredstava, da li je to moguće?

Stalno nam imputirate i pitate nas da li mi hoćemo da imamo javni servis i, ako nećemo, zašto to ne kažemo transparentno da nećemo. Pa, ne, svako normalan hoće da ima javni servis, ali javni servis gde mogu da se čuju i drugačija mišljenja i drugačiji stavovi, da mogu doći neki opozicioni političari, a ne kada ode Borko Stefanović da se o tome pričao kao da je bio u Beloj kući. Znači, mi stalno imamo taj narativ da kada neko ode iz opozicije o tome se priča tri meseca. Mi bi želeli da Radio-televiziji Srbije bude stvarno javno servis, gde bi mogli da pričamo o mnogim stvarima, kao o tome da je poskupela struja i benzin nekoliko desetina puta, kao o tome da su penzije za četiri godine uzete penzionerima 850 miliona evra, a da je samo jedna havarija u Termoelektrani Obrenovac koštala građane Srbije milijardu evra nestručnosti. O tome treba da se priča, to građani treba da čuju.

To ne znači da mi bilo koga mrzimo, ali ja vas molim da razmislite o tome da li je ovo javni servis bilo koje stranke ili je ovo javni servis građana Srbije. Zahvaljujem.

PREDSEDNIK: Samo da vam kažem da nisu poskupeli ni struja ni benzin nekoliko desetina puta. U Srbiji ne, ne znam na šta mislite.

Po amandmanu, Marijan Rističević.

MARIJAN RISTIČEVIĆ: Dame i gospodo narodni poslanici, inspirisan sam govorom poslanika preko puta mene koji rado čita svoje mišljenje koje je negde dobio. Kod njega važe dve stvari – piši što ti je rečeno i čitaj što ti je napisano.

Dame i gospodo narodni poslanici, ja mu nudim opkladu u jednu mesečnu platu. On se rado, a i danas se žalio na ponašanje Radio-televizije Srbije. To je nazvao Vučićevim RTS-om itd. Ja mu nudim jednu opkladu. Evo, u poslednjih mesec dana da se izmeri na kanalima RTS-a koliko je uživo u programima RTS-a bilo tog govornika preko puta mene, koji da ne bi lupao gluposti čita nečije govore.

Dakle, ja mu nudim opkladu u mesečnu platu da se izmeri da li je njega bio više na RTS-ovim kanalima uživo ili predsednika Republike. Ako je uživo predsednika Republike bilo više nego gospodina koji rado čita ne znam čije govore, ja mu nudim moju mesečnu platu. Ali, ako je njega bilo više u prisustvu u Javnom servisu RTS nego predsednika Republike, da on meni da samo pola njegove poslaničke plate.

Inače, govorio je i o tenderima za razne kumove itd. Verovatno je mislio na onog čuvenog kuma Miodraga Kostića koji je bio finansijski direktor njegove stranke, koji je, gle čuda, na jednom tenderu dobio tri najveće šećerane u Srbiji za po tri evra, a pri tome su još na tim tenderima 300 hiljada hektara kombinatske zemlje i zadružne zemlje prodali za ukupno 50 miliona evra ili 166 evra po hektaru. Samo da ga podsetim da je zakupnina danas po hektaru 500 evra, odnosno tri puta više. Pa, kada traži mafiju, mafijaška hobotnica je bila kućni ljubimac njegove stranke. Hvala.

PREDSEDNIK: Po amandmanu, Anna Oreg.

ANNA OREG: Hoću samo da se osvrnem na ovu prvu tačku dnevnog reda i da kažem da zapravo nije problem u plaćanju takse za ovaj servis, nego je zaista problem u tome da mi nemamo javni medijski servis. Novinari i RTS-a i RTV-a su često pod cenzurom.

Kao neko ko dolazi iz Vojvodine, osvrnuću se na RTV. Pre šest godina došla je ova vlast u Pokrajini na čelu sa Srpskom naprednom strankom i ta medijska kuća je počela da se gasi. Te 2016. godine generalni direktor je dao ostavku, a smenjeni su i programski direktori i preko 20 odgovornih urednika informativnog programa. To je bila na neki način pokazna vežba za sve ostale.

Pored uterivanja straha, ono što je novo uredništvo uspelo da pokaže kao svoj najveći rezultat jeste smanjena gledanost za oko 80%, što se tiče gledanosti informativnih programa. Najbolnija posledica je što su nam otišli mladi, talentovani i obrazovani novinari koji jednostavno nisu hteli da pristanu na to da rade svoj posao onako kako se to od njih očekuje.

Predstavnici vlasti su prethodnih dana govorili o tome da su to nezavisni mediji, da je to javni medijski servis. Sada ću vam dati nekoliko ličnih primera kojima ću to da demantujem.

Rado televizija Vojvodine, emituje program na sedam medijskih platformi i na 16 jezika nacionalnih zajednica. Međutim, činjenica je da ni na jednom od tih jezika građani ne mogu da dođu do prave informacije. Osvrnuću se sada posebno na mađarski program.

Da li znate koliko puta sam ja kao opoziciona poslanica, tj. opoziciona političarka iz Pokreta slobodnih građana imala mogućnost da učestvujem u predizbornom programu RTV na mađarskom jeziku? Nula. Ne samo ja, nego ni moje kolege iz opozicije, bilo je do duše, pokušaja organizovanja debatnih emisija, gde sam dva dana pred tu emisiju dobila poruku da je uredništvo odustalo od takve programske šeme. Rekla bih da je uredništvo odustalo od objektivne informacije, tj. od objektivne informisanosti građana.

Dokle to ide, govori nam i najnoviji primer gde glavni urednik radio mađarskog programa postao član Nacionalnog saveta preko LSV. Ja bih zaista volela da mi objasnite kolege kako to nije sukob interesa? Kako je moguće da takva veza sa jednom političkom partijom može da ne doprinese tome da se mešate u uređivačku politiku?

Najnoviji primer, i to je skorašnji, zaista skandalozan primer, je napad na novinarku RTV, koja je potpredsednica stranke Vojvođanskih Mađara, izbacila iz spiska podobnih, izbacila iz spiska dobrih Mađara, samo zato što se usudila da postavi objektivna pitanja ovde prisutnom kolegi Balintu Pastoru, a pitanja su se ticala podizanja spornog spomenika nevinih žrtava 1944. i 1945. godine. Da li je moguće da jedan novinar ne sme da postavlja pitanja ukoliko je gost Balint Pastor? Kažite mi šta onda sme? Zaista bih volela kolege da mi objasnite, vi ste na vlasti više od dve decenije, nije vam malo neprijatno, da jedna pokrajinska sekretarka, javno proziva novinarku javnog medijskog servisa, to je zaista presedan i skandal i to se ne radi.

Razumem da ste se vi odvikli da vam bilo ko postavlja pitanja, razumem da ne želite da odgovarate opoziciji na pitanja, da nećete da vodite sa mnom dijalog, ali moram da vas podsetim, ta funkcija koju vi nosite ima neku odgovornost. Vi ste dužni da odgovarate građanima i onima koji su za vas dali glas i onima koji to nisu. Rekli ste kolega, da ne želite da imate sa mnom duel, isključivo u ovom domu, pa se ja nadam da će predsedavajući to da nam omogući kroz replike.

Da zaključim, i sa ovim završavam, ne možemo podržati bilo koji predlog zakona koji se tiče javnog medijskog servisa, sve dok ti medijski servisi ne postanu ono što oni zaista trebaju da budu, a to je da služi za objektivno informisanje građana. Hvala vam.

PREDSEDNIK: Da, ima više replika sada.

MILENKO JOVANOV: Vrlo kratko, meni je zaista dirljivo kada predstavnici režima koji je za predsednika programskog saveta RTV stavio Dragoslava Petrovića. Znate ko je Dragoslav Petrović, jeste li čuli za tu personu? Znači, u vreme vaše vlasti na čelu programskog saveta RTV bio je Dragoslav Petrović. Dragoslav Petrović je bio ne siva eminencija pokrajinske vlasti, nego izvor i utoka svega što postoji, kad je pokrajina u pitanju u periodu od 2000-2016. godine. Tada to nije smetalo, to nije bio uticaj politike na medije. Jako interesantno, pri tom, niko iz SNS nije ni na kakvoj poziciji u RTV-u, ali ste nas optužili da to kontrolišemo, ali Dragoslav Petrović, kao predsednik programskog saveta RTV, e, to je bogougodno, onda je to u redu, tu nema sukoba interesa.

Pokažite nam principijelnost time što ćete da tražite da koleginica koja sedi dva mesta od vas podnese ostavku, jer je istovremeno poslanik jedne opozicione stranke i urednik na RTV-u, odnosno RTS, izvinjavam se. Da li to može po kodeksu novinara? Ne može. Jel, može po bilo čemu od ovog što se malopre pričali? Ne može. Prozivate SVM i SNS, tu kod vas dva mesta, rešite tu, na istoj ste listi bili. To što ste se posle podelili, to je već drugi par rukava.

Taj isti Dragoslav Petrović, kome su našili tajni račun u Švajcarskoj sa dva miliona švajcarskih franaka, je bio predsednik programskog saveta RTV u vreme vaše vlasti kada ste vedrili i oblačili pokrajinom. To je politički uticaj na RTV, a da vam ne pričam događaje koje su doživljavali novinari koje jedan lider pokrajinske koalicije tuče štapom, izbacuje sa intervjua, drugi lider koalicije pravi cirkus zato što su mu postavili ne znam, kakva pitanja u emisiji, itd. Tako se uticalo na RTV. Kada se već RTV-om bavite, bavite se činjenicama, a ne onim što se dojmi, ili ono što se čuli kroz različite priče. Hvala vam.

PREDSEDNIK: Hvala vam.

Takođe, pravo na repliku, Balint Pastor. Izvolite.

BALIN PASTOR: Gospodine predsedniče, dame i gospodo narodni poslanici, samo vrlo kratko, nisam želeo da reagujem, jer nema na šta da se reaguje, ali pošto su neke neistinite stvari tu izrečene, onda imam potrebu da reagujem.

Bilo je reči o mađarskom programu RTV. Prethodna govornica je bila u emisiji 17. novembra, ja sam bio u emisiji 24. novembra, po pola sata. Ne vidim šta je tu problem. Bila je poslanica koja predstavlja jednu opozicionu stranku, nedelju dana kasnije sam bio u istoj emisiji, ista pravila, isto vreme emitovanja programa, ali ono što uvažena prethodna govornica nije rekla, i ja bih želeo da se to objasni sa stanovišta novinarske etike i funkcionisanja pravne države i nezavisnosti i objektivnosti medijskog servisa.

Kako je moguće da samo tokom oktobra meseca uvaženi otac narodne poslanice koji je ranije bio glavni i odgovorni urednik programa na mađarskom jeziku u radiju Novi Sad u svojstvu političkog analitičara i istoj onoj emisiji dva puta gostovao? Kako može otac uvažene narodne poslanice da bude objektivan kao politički analitičar na tobože režimskom javnom servisu Vojvodine i da analizira politička dešavanja, a da je njegova kćerka zainteresovana strana u smislu opozicionog narodnog poslanika. Tako da ja tu ne vidim ništa sporno, neka gostuju svi oni koji su pozvani u emisiju bili narodni poslanici, politički analitičari, ali da se ne govori o tome da se bilo ko favorizuje jer to jednostavno nije tačno ili ako se favorizuje onda to sigurno nije SVM niti je SNS niti bilo koja stranka koja je na vlasti. To su stvari koje su proverljive.

A što se tiče Ana Marije Viček, ne vidim ništa sporno u tome da neko sa svog privatnog profila, pa bila to i državna sekretarka i potpredsednica stranke, iskaže svoje mišljenje. Pa, nećete valjda da branite ljudima, pa vi ste pokret slobodnih građana, a slobodne građani valjda imaju pravo da iskažu svoje mišljenje sa privatnih profila na raznim društvenim mrežama. Ako mislite da sloboda govora pripada samo vama, onda treba da promenite stranku, jer to verovatno onda nije u skladu sa nazivom stranke ili pokretom. Hvala vam.

(Zorna Lutovac: Replika.)

PREDSEDNIK: Sve dalje može po amandmanu, samo da vidimo ko hoće po tom osnovu.

(Zorna Lutovac: Molim vas, replika.)

Po amandmanu ako hoćete? Hoćete? Izvolite, gospodine Lutovac.

ZORAN LUTOVAC: Poslanik preko puta mene odlično pamti, ne treba mu ništa da zapisuje, ali ja zapisujem. Postoji jedna narodna poslanica koja kaže – pametan zapisuje, budala pamti. Ja zapisujem i volim da zapisujem, da ne bih nešto pogrešio i da se podsetim na ono što sam hteo da kažem.

Što se tiče klađenja, ne bih da se kladimo u poslaničku platu, pošto ja ne primam poslaničku platu. Nije pošteno, nije fer. Nego, da se kladimo u iznos robnih rezervi koje je proneverio gospodin. Eto, toliko.

PREDSEDNIK: Znači, nemate platu, imate robne rezerve, pa se u to kladite.

Idemo dalje.

Po amandmanu, Oreg, izvolite.

ANNA OREG: Replika.

Neću po amandmanu, hoću repliku.

PREDSEDNIK: Ako nećete, da isključimo, da ne ide vreme.

Ko je hteo po amandmanu?

Izvolite.

TATJANA MANOJLOVIĆ: Ja ne govorim po amandmanu, javljam se po replici, pomenuta sam i danas i vidim da ne prođe ni jedan dan da me poslanici vladajuće stranke ne pomenu i da im jako smeta što…

PREDSEDNIK: Vaše ime nije niko izgovorio, ni sa jedne strane.

TATJANA MANOJLOVIĆ: Da, ali sam nacrtana, dva mesta od govornice, urednica sa RTS-a.

Samo želim da kažem da sam u skladu sa zakonom, 1. avgusta, prihvatajući ovaj poslanički mandat, svoj radni status u RTS-u stavila u stanje mirovanja, a čak i na tom RTS-u me ovih pet meseci koliko sam ovde ni jednog minuta, ni jedne sekunde nisu pomenuli, nisu se usudili da me puste ni o onom što sam rekla tokom javne rasprave o programu RTS-a, a ni na skupštinskom Odboru za kulturu i informisanje i sigurna sam da je to zato što se svi programi svih televizija sa nacionalnom pokrivenošću uređuju sa jednog mesta i sigurna sam da to ima veze baš sa onim što sam izgovorila ovde, lično, onom ko je sedeo i predsedavao nekoliko sati, kada smo govorili tokom posebne sednice o Kosovu i Metohiji. Hvala.

PREDSEDNIK: Ja sam predsedavao i čini mi se i tad, a i sad, upravo ste bili na RTS-u u direktnom prenosu.

Idemo dalje.

Po amandmanu, reč ima Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, ovaj iz čitajuće škole, koji je iz stranke izbacio sve što je mogao da izbaci, pa čak i tablu, verovatno je u svom govoru aludirao na mene, s obzirom da sam mu ja nudio opkladu. Još bolje je što gospodin ne prima platu. Ja nudim svoju platu za pola njegove. Znači, ja nudim svoju platu za pola njegovog ništa. Znači, nudim platu, opkladu, da je on bio prisutan na javnom servisu uživo u poslednjih mesec dana više nego predsednik Republike. Zamislite sad poređenje – on i predsednik Republike! Zamislite tu vrstu poređenja i tu vrstu važnosti i bitnosti na nacionalnom servisu, kada je njega na kanalima RTS-a bilo daleko više nego predsednika Republike!

Takođe nudim opkladu da je jedna trećina opozicionih poslanika bila prisutna više na kanalima RTS-a u poslednja tri meseca, dva puta više nego što su bili uživo prisutni poslanici vladajućih partija. Evo, da li sme svojih pola ništa da uloži? To je kvota ne jedan prema dva, to je kvota onda ništa prema dobitku. Znači, da li on nudi svoje ništa, pola od ništa u opkladu na moju celu poslaničku platu? Da, ja tvrdim ono što je istina, da ga je bilo više nego predsednika Republike, da je njegovih i ukupno opozicionih poslanika bilo dva puta više na kanalima RTS-a nego što je to bilo vladajućih poslanika. Dakle, ne da nudim jednu platu, nudim pet plata.

Po pitanju robnih rezervi, ako je aludirao na mene, pogrešio je, zato što se radi o pokojnom Premilu kome su Dobrivoje Sudžum i pripadnik njegove partije, ministar trgovine itd, dali 23 hiljade tona. Da, ja sam vas uhvatio sa 80 i nešto hiljada tona manjka, a onda ste mi lansirali tu aferu. I sada ću zatražiti ponovo tu potvrdu, a na Odboru za poljoprivredu ovde ima prisutnih koji su bili, direktorka tih rezervi je rekla da nikada nikakav posao sa pozajmicama, skladišninom itd. nisam imao sa robnim rezervama.

Takođe mu nudim još jednu opkladu, pa, recimo, ako ima neki automobil, ako ima nešto svoje, kao što oni govore, nema svoje, prijatelj gospodina Šarića, najvećeg mafijaša i narko trgovca, eto, njemu nudim sve, valjda nešto ima svoje, u zamenu za celokupnu imovinu, moju i njegovu. Imate tri stana, vi uložite, ja ulažem sve što je moja porodica stekla za 65 godina, da nije tačno ono što ste tvrdili za rezerve i da vas je bilo više nego predsednika Republike na kanalima RTS i da je vaših opozicionih poslanika bilo dva puta više u prisustvu uživo na kanalima RTS-a u poslednja tri meseca nego što je bilo nas. Hvala.

PREDSEDNIK: Idemo dalje.

Po amandmanu, reč ima Janko Veselinović.

JANKO VESELINOVIĆ: Poštovani narodni poslanici, poštovani građani Srbije, ne mogu da glasam za ovaj zakon odnosno izmene zakona jer je on duboko protiv interesa građana Srbije.

Objasniću i zašto Pokret za preokret, odnosno poslanička grupa Ujedinjeni – SPP, PSG, PREOKRET, SLOGA neće glasati za ovaj zakon i kako je on protiv interesa građana Srbije.

Tiče se, dakle, medijskih zakona, da bi građani Srbije znali i prvo pitanje koje vam postavljam, ovde je dežurni ministar, kako ćete naplaćivati pretplatu preko akcionarskog društva? Dakle, EPS više neće biti javno preduzeće jer ste krenuli u njegovu privatizaciju. Kako ćete preko preduzeća koje ćete privatizovati naplaćivati pretplatu? Kako ćete tamo nekim Norvežanima dati pravo da naplaćuju pretplatu ili za to niste sposobni, da pretplatu sami naplatite, a kamoli da vodite javno preduzeće? Nažalost, vi ste celu državu pretvorili u akcionarsko društvo, a ne samo EPS što pretvarate. U stvari, bolje rečeno, to će gospodin Martinović dobro razumeti, možda i gospodin Jovanov, pretvorili ste državu u ortačko društvo i zna se dobro ko su ortaci. Ali, znate šta, gospodine Martinoviću i gospodine Jovanov? Kod ortačkog društva ortaci odgovaraju celokupnom svojom imovinom za ono što su naneli štetu društvu. I ne samo to, vi ćete morati krivično da odgovarate za sve ono što ste učinili Srbiji.

Vratimo se RTS-u i zakonu koji se ovim zakonom menja, odnosno produžava se rok važenja. Kako bi zapravo RTS trebao da izgleda i koje vesti bi on trebao da emituje da je servis građana? Prva vest bi, recimo, bila da deset žena u Srbiji trenutno ne mogu da se ostvare kao majke zato što im režim to onemogućava i zato što Zakon o biomedicinski potpomognutoj oplodnji tumači na štetu tih žena. Što je najgore, tri muža od tih žena su umrli u koroni i one ne mogu da koriste embrione koje su zajedno stvorile sa svojim muževima dok su bili živi.

Kada smo kod korone, jedna vest koja bi mogla biti tema na RTS-u - zašto ste prikrivali broj umrlih za vreme korone i kada će se o tome javno progovoriti.

Treća vest koja bi mogla biti na javnom servisu, da je to zapravo javni servis, možda bi mogla da glasi ovako – dragi gledaoci, prošle godine hrana je poskupela za 25%, od Nove godine sve će poskupeti, struja, grejanje, meso, mleko, život, a mnogi neće moći da plate ni sahranu za svoje najmilije.

Odmah zatim mogla bi da ide vest o tome kako skupštinska većina onemogućava da u proceduru uđe Zakon o vraćanju penzija, koji je Pokret za preokret, odnosno Ujedinjeni podnela ovoj Skupštini.

Četvrta vest bi mogla biti stanje u zdravstvu. Višegodišnje čekanje na preglede, pacijenti umiru dok čekaju preglede, dok 2.000 lekara čeka na birou, nezaposleni među njima i oni koji imaju prosek blizu 10, tamo su zaposleni iz stranaka u javnom sektoru i plate, odnosno rashodi iz budžeta idu prema njima, a ne prema lekarima koji bi mogli biti nezaposleni. Na listama čekanja moglo bi da bude taj deo vesti, oko 65.903 pacijenta prema transparentnim podacima RFZO-a, dakle, radi se o čekanju na magnetnu rezonancu, skener itd.

Sledeća vest bi mogla da bude, da je RTS slobodan, dok Beograda i dve trećine Srbije nema kanalizaciju, Ana Brnabić i njena Vlada se odlučila da pravi nacionalni stadion, nakon što je uredila i sredila svoju vilu u kojoj je ranije stanovala Jovanka Broz.

Šesta vest bi mogla da se odnosi da bahati izvođači i gradska vlast u Novom Sadu je urušila Banovinu, simbol Novog Sada. Iz tog grada vest da SNS i SVM podižu spomenik fašistima, pored Hortijevih fašista, ovih dana smo saznali da su tu na spisku i neke ustaše.

Sedma vest, bebe iz porodilišta idu na glasanje, u Srbiji gotovo izjednačen broj glasača i stanovnika.

Osma vest bi mogla biti iz rubrike verovali ili ne, predsednik Skupštine Vladimir Orlić, očekujemo tu vest uskoro, je zakazao sednicu koja je već održana.

Deveta vest, mladi mogu samo da sanjaju o stanu, da ništa ne jedu i ne piju i da žive od vazduha, za 17 godina rada bi tek mogli da dođu do svoje prve garsonjere.

U sportu vest bi mogla biti da kriminalci koji vode najveće fudbalske klubove u Srbiji, da će dobiti bolje uslove za rad, a u vremenskoj prognozi da Beograd, Novi Sad, Niš, Bor, Smederevo su među najzagađenijim gradovima na svetu.

Na kraju, da ne zaboravim RTV, to je stecište najgorih mogućih kadrova SNS, SPS i SVM i ta televizija prvo mora da se ugasi, da se sklone sa te televizije ljudi koji su uništili tu televiziju i da se onda gradi ispočetka, jer da nije takva, javila bi o rušenju Banovine, podizanju spomenika fašistima, rušenju simbola Novog Sada, starih trščara, uništavanje starog dela grada, uništavanju Šodroša i zelenila u Novom Sadu, trošenju para na opskurne portale koji seju laži kako se u Novom Sadu lepo živi.

Dakle, slobodni RTS i slobodna RTV, pa onda plaćanje pretplate. Hvala.

PREDSEDNIK: Vezano za ovo gde ste se obratili meni, možda će vas šokirati, ali ja sam zakazao više sednica koje su već održane. Nije nam ovo prva sednica u ovom sazivu, to vam je negde promaklo. Održali smo ih nekoliko, završene su odavno.

Pravo na repliku, Milenko Jovanov.

MILENKO JOVANOV: Meni je drago što smo konačno imali prilike da vidimo kako neki ljudi zamišljaju, kako kažu, slobodno novinarstvo, dakle, izdiktiraju teme koji novinari treba da obrade, a na novinarima je samo da pročitaju onako baš kao što čitaju neki poslanici ovde u sali.

Nema ništa novinarski da rade, nema ništa da razmišljaju, ima ko će za njih da misli. Nekad se išlo u komitet, sada će da pročita neko iz nekog drugog komiteta i tu se priča završava.

Ja bih lično voleo da su javna preduzeća, pa ne mogu da budu formalno-pravno struktuirana kao ortačka društva, ali da postoji odgovornost u javnim preduzećima kao u ortačkim društvima, a to je da direktor javnog preduzeća odgovara svom svojom imovinom za sve svinjarije koje eventualno napravi kao direktor.

Tada bi bivši direktor toplane u Novom Sadu imao obavezu da odgovara za 9,2 miliona evra koje je ostavio toj toplani. Pazite, i to ne kažem ja, nego su tog direktora toplane u Novom Sadu najurili njegovi koalicioni partneri, javno ga preko medija pozivali da podnese ostavku. Šezdeset zgrada u sred zime je ostavio bez grejanja, taj direktor toplane. Firmi „Iso Plus“, ako sam dobro rekao, ne znam kako se ovo prvo akcentuje, sve moguće javne nabavke od dva miliona do 25 miliona dinara.

Tako da, bilo bi jako dobro da postoji takva odgovornost kao u ortačkom društvu, a onda neke od poslanika ne bismo videli ovde ili bi radili za platu, ali bi ta plata odlazila na namirenje dugova koje su iza sebe ostavili.

U svakom slučaju, RTV ne gori, pa ne treba ni da se gasi, Bogu hvala, nego je dobio novu zgradu, novu zgradu koja ne samo da je novi simbol Novog Sada i RTV-a, nego je i simbol prkosa NATO agresorima koji su srušili prethodnu zgradu RTV-a. I to je simbol koji želimo da pokažemo da ćemo se svaki put, ma koliko nas udarali, ma koliko nas rušili, podići i biti i jači i ponosniji nego što smo bili. Hvala.

(Janko Veselinović: Replika.)

PREDSEDNIK: Po amandmanu, ako hoćete. Nećete.

Reč ima Tatjana Jovanović, po amandmanu.

TATJANA JOVANOVIĆ: Poštovani predsedniče, poštovani članovi Vlade i saradnici, poštovani poslanici i građani Srbije, SPS neće prihvatiti predloženi amandman iz vrlo jednostavnog razloga, zato što bi stupanjem na snagu ovog amandmana praktično ugrozili finansijsku mogućnost da javni servisi postoje na jedan sveobuhvatan način, kako je to sada.

Kada se tiče utiska pojedinih aktera političkog života, da javni servisi trebaju da se isključivo bave samo političkim životom Srbije, mislim da smo svi mi ovde i sebe isuviše precenili. Na javnim servisima i te kako postoje raznorazne emisije političkog karaktera, počev od određenih reportaža i delova emisija u jutarnjim programima, pogotovo RTS-a, gde različiti politički akteri, odnosno oni koji sučeljavaju svoja mišljenja mogu da dođu do izražaja i da kažu ono što žele. Takođe, postoje i političke emisije koje su jako gledane među narodom, gde takođe mogu da se čuju različita mišljenja, da ne govorim o predizbornim kampanjama gde smo imali odličnu praksu političku da u nekom trenutku svi akteri političkog života ad hok odgovaraju na određena pitanja i da građani dobiju punu informaciju šta ko o čemu misli i na koji način želi da se suoči sa problemima u svakodnevnom životu.

Međutim, ovde se jako često licitira sa pojedinim imenima, sa pojedinim zločincima, sa krivičnim delima, pri čemu krivični postupci još nisu i započeti, a određene televizije koje ne pripadaju javnim servisima već imaju krivce, već imaju dokaze i sve ostalo, gubeći iz vida pretpostavku nevinosti i praktično licitirajući sa različitim imenima onako kako to njima odgovara.

Mislim da medijski servisi na najbolji mogući način i vrlo korektno objašnjavaju i izveštavaju o onim delima koja su od bitnog značaja za državu, ne ugrožavajući sam istražni i kasnije krivični postupak.

Kada se tiče funkcije javnih medijskih servisa, ne smemo da zaboravimo da to nije samo politika, odnosno da putem ovih servisa se zadovoljavaju i potrebe građana, kako što su kulturne, obrazovne, naučne, ali i sve ostale.

Ne mogu da ne pomenem izuzetne kampanje koje su gledane i delovale su zaista informativno i edukativno, pogotovu kada se radilo o visoko-tehnološkom kriminalu, a sve u smislu zloupotrebe maloletnika i dece. Potom, imali smo prilike da vidimo da i naši stariji građani, putem vrlo jasnih spotova, informacija i na jedan sasvim razumljiv način, dobijaju informacije kako mogu da korist tekovine visoko-tehnoloških mogućnosti koje danas postoje.

Ne mogu da ne pomenem i, takođe, kampanju za zaštitu životne sredine, potom kampanju koja je bila u vreme kovida i koja je imala zdravstveni karakter. Ne mogu da ne pomenem i da praktično u visoko-tehnološkom vremenu i pogotovo u vremenu digitalizacije zdravstva, i to bih predložila, javni medijski servisi takođe na vrlo jasan i jednostavan i slikovit način preduzimaju kampanje kako bi korisnici naših zdravstvenih usluga mogli da dobiju jasne informacije i uputstva na koji način mogu da dođu do svog lekara i da svoje zdravstvene potrebe realizuju.

Pošto je ovde više puta spomenuto zdravstvo, a ja dolazim iz zdravstva, moram cenjene kolege da podsetim na sledeće: zdravstveni sistem je u jednom trenutku morao da angažuje sve raspoložive resurse, počev od ljudskih, tehnoloških, prostornih, bolničkih u funkciji rešavanja pandemije, odnosno zaštite zdravstvenog stanja stanovništva, što predstavlja prioritet svake države. Pre toga je počela reforma zdravstvenog sistema koja sada kreće svojim uzlaznim tokom.

Pored toga, u vreme pandemije korone u više navrata se sprovodila kampanja za prijem najboljih diplomaca na medicinskim fakultetima i medicinskim školama, pa ne možemo reći da se u zdravstvenom sistemu nešto ne dešava, i to pozitivno dešava. Iz tih razloga bih predložila da Ministarstvo zdravlja maksimalno iskoristi javni medijski servis kako bi sve novine i sve informacije koje se tiču i uveliko su počele u sklopu reforme zdravstva postanu na jednostavan, lak i popularan način prihvatljive konzumentima zdravstvenih usluga, te samim tim javni zdravstveni servis će zadovoljiti i ovu vrstu potreba svojih gledalaca. U tom smislu SPS će odbiti ovaj amandman, a zakon prihvatiti onako kako je formulisan. Hvala.

PREDSEDNIK: Hvala.

Po amandmanu reč ima Srđan Milivojević.

SRĐAN MILIVOJEVIĆ: Poštovani građani Srbije, možda ne znate, možda ste zaboravili, ali to Regulaciono telo za elektronske medije je jedna demokratska tekovina, pošto je to izglasano 9. jula 2003. godine, da se napravi uopšte to telo i da na takav način uređuje medije.

Zašto smo mi protiv ovoga? Jeste imali, poštovani građani, prilike da vidite da je jutros, nakon ogromnog pritiska, pre svega, opozicionih narodnih poslanika i demokratske javnosti i nevladinih organizacija, povučen sramotni zakon o policiji. Ja vam na tome čestitam. Čestitam građanima Srbije što smo pritiskom na javnost jedan represivni zakon protiv opozicije sklonili iz procedure. Taj Nacrt zakona je zakon protiv opozicije i građana Srbije. Dobro je da vlast reaguje na pritisak potpisa 55 narodnih poslanika, a onda imam obavezu da vas nešto podsetim.

Tokom rasprave o ovom zakonu čuli smo u Narodnoj skupštini nekoliko sramotnih rečenica. Jedna od njih je da su Zorana Đinđića, prvog predsednika DS, ubili njegovi drugari. Pa, nisu njegovi drugari izašli na miting i kazali - ako neko vidi Zorana Đinđića ovih dana neka mu kaže da je i Broz pred smrt imao probleme sa nogom. Tomislav Nikolić nikada nije bio drugar sa Zoranom Đinđićem, a to je izjavio.

Drugi predsednik SNS se napio od sreće po treći put kada je ubije Zoran Đinđić, a šta danas vidimo? Danas vidimo rodonačelnika i političkog oca svog nedonoščeta kako kaže – učiniću sve da se ubice Zorana Đinđića amnestiraju.

Kako kreću kampanje u ovoj zemlji? Slučajno se prvo neko javo i opseti da, eto, treba da poništi presudu za ubistvo Zorana Đinđića i da ga nisu ubili oni koji tamo leže u zatvoru, nego neki drugi njegovi drugari i odmah iste večeri eto ga partijski megafon SNS sa rečenicom – oslobodite Legiju i Zvezdana Jovanovića, zaboravite 3. oktobar 1999. godine - Ibarsku magistralu, zaboravite 25. avgust 2000. godine i ubistvo Ivana Stambolića.

I onda nas još pitaju – pa što vi niste rešili neka ubistva? Pa, zato što nismo nasledili Švedsku, nego smo morali da rešavamo mnoga ubistava, jer kad nije bilo REM-a bio je jedan ministar informisanja koji je mrtav ladan kazao - kad tad osvetiću se Slavku Ćuruviji za laži koje je o meni objavljuje „Dnevni telegraf“. Ovako izgleda ta osveta 11. aprila 1999. godine.

Nije postojao REM. Postojali su eskadroni smrti koji su sprovodili Zakon o informisanju po merilima ministra informisanja Aleksandra Vučića i generalnog sekretara SRS u to vreme. Nemojte nikada, Srbijo, da zaboravite ovu sliku…

PREDSEDNIK: Milivojeviću, bar malo vodite računa o tome šta radite i kako se ponašate ovde.

SRĐAN MILIVOJEVIĆ: Zašto vam ovo smeta? Što vas boli istina?

PREDSEDNIK: Pitam vas…

SRĐAN MILIVOJEVIĆ: Ja pitam vas – što vas boli istina? Imate li neki problem sa istinom? Ja nemam problem sa istinom. Meni su, kada je reč o ovome, čiste ruke i mirna savest i to isto želim i vama. Ne vidim potrebu da vam to smeta.

PREDSEDNIK: Pustite to i nastavite da govorite šta god hoćete, ali vodite bar elementarnog računa o tome šta radite i kako se ponašate.

SRĐAN MILIVOJEVIĆ: Posle 20 godina, po stepenu organizovanog kriminala, Srbija je prva u svetu. Molim režiju da mene, tako je, kamere na mene, a ne na predsednika Skupštine i narodnog poslanika Orlića.

Ovo je slika napredne Srbije koju ne možete da vidite na RTS-u. Nije sloboda medija da se mi takmičimo koga će tu više biti, da li čuvara robnih rezervi u zimskom periodu i vlasnika od energane od dva miliona evra u Inđiji ili nas narodne poslanike koji se zalažemo za pravdu, slobodu i istinu. Nije privid demokratije da se meri koliko će puta biti prilike da čujete Aleksandra Vučića na medijima, već koliko ćete puta imati priliku da čujete istinu o režimu Aleksandra Vučića. To je merilo slobode medija. Hvala.

PREDSEDNIK: To što vi radite u ovoj sali ne da nikome ne pada na pamet, nego nikada niko nije uradio. S kojim pravom stavljate fotografije drugih ljudi pored lica i fotografija drugih ljudi da stavljate fotografije nekoga ko je ubijen? Sa kojim pravom? Šta pravite i od ovog mesta i od sebe?

Reč ima Milenko Jovanov, pravo na repliku.

MILENKO JOVANOV: Ja zaista mislim da čovek treba da bude potpuno očajan kada se tako sramno koristi mrtvim ljudima, mrtvim ljudima od čijih porodica nije dobio dozvolu da ih spominje, mrtvim ljudima čije porodice ne traže da ih on brani, mrtvim ljudima čijom smrću manipuliše ne bi li sebi zaradio neki lajk, tvit, mesto u njihovim tabloidima, stolicu u nekoj od njihovih emisija kako je on, eto, rekao nešto što niko ne sme. Ne da niko ne sme, nego niko neće. Niko ovde, uključujući i poslanike opozicije, neće da radi to što radi ovaj poslanik. Niko neće mrtve ljude da koristi u svakom svom govoru. U bukvalno svakom svom govoru bar jedan pokojnik zato što on voli njih više nego što ih porodice vole. On zna o njihovim stradanjima više nego što znaju mediji, policija i tužilaštvo i svi u ovoj zemlji. Rešite, idite i dajte izjavu, rešite to.

Pričate o ubistvu Ćuruvije, pa to ubistvo je rešeno baš u vreme Vlade Aleksandra Vučića i presuđeno, ne u vaše vreme.

(Srđan Milivojević: Nije presuđeno.)

Prvostepeno je presuđeno. Nije konačna presuda doneta, prvostepeno je presuđeno, nije pravosnažno.

(Narodni poslanici opozicije dobacuju.)

PREDSEDNIK: Ajde vi da ne dobacujete bar jedan dan.

MILENKO JOVANOV: Ćuto, ja nikakvu repliku niti raspravu sa tobom neću, dok mi ne objasniš, kako ga uneseš? Kako uneseš taj vinjak u Skupštinu i kada ga pre omlatiš, bre 11,00 je sati? Samo mi reci kako ga uneseš? Onolika bezbednost, onolika policija, onolika oprema kroz koju se prolazi i ti svaki put uneseš flašu vinjaka i dođeš ovde da praviš gluposti, osim ako ga ne uneseš u stomaku kao što kažu kolege. Samo ne znam, smanji malo, brate. Smanji malo. Mnogo ti je. Jedno „unuče“, dosta da se zagreješ malo ujutru, za cirkulaciju.

(Aleksandar Jovanović: Što si ti tako duhovit?)

Dakle, dok nam ne date dokaz i papir od porodica da imate pravo da zastupate njihove preminule članove, bolje ćutite. Seckajte slike sa RTS-a, gajite elektronske ribizle, pecite elektronske kotlete, brinite o elektronskim pticama, radite ono što inače radite, pokušajte na drugi način da skrenete pažnju na sebe.

Manite se mrtvih ljudi, ostavite ih da počivaju u miru. A, onda proganjate njihove porodice, kada neće da vam se priključe u napadima na Aleksandra Vučića. Pa proganjate Milenu Ivanović. Sutra ćete da proganjate Cvijanovu porodicu. Porodice ne rade ono što vi radite, vi i Brkić iz „Tabloida“, niko više u ovoj zemlji. I niko drugi od poslanika koji sede sa te strane, nikom ne pada na pamet da radi ovo što vi radite.

To je vaša slika i to od prilike daje odgovor na pitanje zašto vas ni rođena stranka nije kandidovala, nego ste se prošvercovali na tuđoj kvoti, a i zašto više niste ono što ste bili kada ste ušli ovde u Skupštinu. Verovatno su i oni shvatili koliku im štetu pravite. Hvala.

(Ivana Parlić: Poslovnik.)

PREDSEDNIK: Po kom osnovu vi?

(Ivana Parlić: Poslovnik.)

Prijavite se prvo. Izvolite.

IVANA PARLIĆ: Predsedniče, član 107. Nedopustivo je vređanje narodnih poslanika i dostojanstvo Narodne skupštine.

Gospodine Jovanov, poslanici opozicije, molim vas, prenesite gospodinu Jovanovu … (Isključen mikrofon.)

PREDSEDNIK: Nema repliciranja.

Ako, to da sada niste naučili ja se bojim da ne postoji vreme koje je dovoljno da te stvari savladate. To su osnovne stvari.

(Ivana Parlić: Predsedniče, rekla sam član 107.)

Nema repliciranja na taj član 107. Čuo sam ja taj član 107.

(Ivana Parlić: Pominjaćemo žrtve dokle god smo u parlamentu.)

Da li vi hoćete da se glasa ili nećete da se glasa ili ste samo ustali da bi ste opet izveli ono što radite svaki put? Izvodite, znači? U redu.

(Srđan Milivojević: Javljam se za reč po amandmanu.)

Po amandmanu. Izvolite.

SRĐAN MILIVOJEVIĆ: Poštovani građani Srbije, postoji jedan veliki problem za ovu vlast…

(Ivana Parlić: Ubice.)

Kada imate mirnu savest i čiste ruke, onda vam je lako da govorite o istini. Ja nisam advokat ničije porodice, ja sam diplomirani inženjer…

(Ivana Parlić: Saučesnici u ubistvu.)

(Milenko Jovanov: Ja sam saučesnik u ubistvu?)

Hoćete li da smirite ovu „pojavu“, molim vas ovde, molim vas, nema smisla?

(Dalibor Šćekić: Ti si bre pojava. Ti si pojava.)

Pojavu nevaspitanja sam kazao, ne „pojavu“.

PREDSEDNIK: Šta ste rekli? Ovi ispred vas ili?

SRĐAN MILIVOJEVIĆ: Pojavu nevaspitanja da smirite iz vašeg poslaničkog kluba ako možete. Ako ne možete, nastavićemo ovako da radimo.

PREDSEDNIK: Ovi što su tražili povredu Poslovnika? Pogrešili ste tu.

SRĐAN MILIVOJEVIĆ: Ne. Konkretno sam mislio na gospodina Milenka Jovanova, ako možete da ga urazumite da se pristojno ponaša i da ne dobacuje.

PREDSEDNIK: On trenutno ne govori ništa.

SRĐAN MILIVOJEVIĆ: Ako ne možete, ako ne smete, razumem, ne smete, plašite se, vi određujete, vaše je legitimno pravo da se plašite.

PREDSEDNIK: Evo, gledam u čoveka, ne govori ništa. Sedi mirno i sluša vas.

SRĐAN MILIVOJEVIĆ: Dakle, nisam ja advokat ničije porodice ovde, ali sam bio prijatelj sa tim ljudima i saborac u borbi za pravdu i istinu. Neke me stvari obavezuju kada je reč o tim ljudima, neke me stvari obavezuju kada je reč o istini, pravdi i slobodi. Razumem da vas to boli i treba da vas boli. Nisu to prijatne stvari.

Ne prikazujem ja ove slike na direktnom programu RTS-a, nisu se meni zagubile slike pogibije Stanike Gligorijević, tih dva minuta, njih nema, ali ima slika masakra iz Ritopeka, iz sedišta mesnog odbora SNS, iz „biznis inkubatora“. Tih slika ima u direktnom tv prenosu i nema REM-a da kaže – izvinite, šta radite bre to ljudi, šta emitujete to u udarnom terminu? Da li se tako perete? Na taj način perete prljave ruke, krvave ruke? Pa ne može.

Godine 2017, 2018. i 2019. govorili smo vam da gajite klan Veljka Belivuka kao režimsko-politički projekat vaše stranke koji treba da tuče građane na izborima u Lučanima, da sa Dijanom Hrkalović dolazi tamo, da nas hapsi, otima i kidnapuje, da na taj način dobijate slobodne izbore i REM o tome nije izveštavao.

E, kad je mečka zaigrala ispred vaših vrata, onda ste se setili da ne valja. Ja ne mogu da odbranim predsednika SNS od vas ovde. Jedni ga prisluškujete, drugi mu radite o glavi, treći mu prepoznajete članove familije kao nekoga ko ima milijarde evra. Ja zaista ne mogu da branim više predsednika SNS od vas. Moram, jer branim slobodu, pravdu i istinu.

PREDSEDNIK: Pravo na repliku, Milenko Jovanov.

MILENKO JOVANOV: Toliko ste branili predsednika SNS od nas da ste poželeli da mu brat i sin završe u šahtu kao Gadafi. To je vaša odbrana predsednika SNS i to je vaš odnos prema svemu što ste maločas govorili.

Vi bili saborac? Pa ti ljudi nisu znali da postojite. Opet vam kažem, nemojte to da radite. Seckate slike da bi ste privukli pažnju na sebe, da bi ste bili u centru pažnje, a koleginici koja je dobacivala da sam ja saučesnik u ubistvima ovim koje ovaj navodi, ja je pozivam samo, ja vas samo pozivam, nemam ja nameru da se sa vama objašnjavam, to je nemoguće.

(Ivana Parlić: Zato što ste u kriminalnom klanu.)

Tako je, sve ste u pravu. Dakle, ja nisam kvalifikovan da sa vama razgovaram.

(Ivana Parlić: Niste.)

Nisam, ja sam polagao dva ispita koja bi mogla da pomognu, ali ostali ne pomažu uopšte.

Znači, sve što ste rekli, recite javno na konferenciji za novinare, molim vas, da je Milenko Jovanov, imenom i prezimenom, saučesnik u ubistvima kriminalnog klana itd. Sve to recite na konferenciji za novinare, omogućite mi, ja mislim da je to korektno, molim vas, omogućite mi da to na sudu dokazujemo.

(Ivana Parlić: Tužilac vas sluša.)

Pa molim vas, ne možete da odgovarate za ono što kažete u ovoj sali zato što imate imunitet, imunitet za ono što govorite u sali. Šta god kažete, ne mogu da vas tužim.

(Ivana Parlić: Kao i ti.)

Kao i ja, kao i svako od poslanika, naravno. Zato izađite na konferenciju za štampu, recite da sam saučesnik u ubistvima, umesto što dobacujete ovde. Kažite da sam saučesnik u ubistvima i saučesnik u kriminalu. Dajte mi priliku da sudski to, završite sa mnom jednom za svagda, sud dokaže da ste u pravu, ja sam završio karijeru.

(Ivana Parlić: Koji sud, vaš?)

Ja vam lepo kažem da ja nisam kvalifikovan.

U svakom slučaju, nemojte vi braniti nikoga, nemojte braniti nikoga. Ostavite se toga, a to što se mrtvim ljudima koristite u želji da steknete nekakav politički poen, najviše govori o vama.

Ponovo kažem, u svakom govoru, evo da uzmemo stenograme, ako niste spomenuli ni jednog pokojnika, niste ni govorili…

(Ivana Parlić: Kome se obraćate?)

Ko sad sa vama razgovara, šta je sa vama, pobogu, ženo? Ja molim, gospodine Orliću, ja molim da kažete poslanicima da, to nije dobacivanje, ali ne moraju naglas da razgovaraju sami sa sobom. Neka razgovaraju sami sa sobom u sebi, mislim da bi to bilo, kao i inače što rade. Dakle, to bi bilo u redu. Kad rasprave sami sa sobom, onda ćemo valjda i čuti šta su raspravili.

Dakle, u svakom govoru po nekog mrtvog spomenete. Nemojte to da radite. Niti je to nivo parlamenta, niti je to nivo rasprave. Nemamo problem ni sa čim, nemamo grižu savesti koju nam namećete. Rešavamo svako ubistvo koje je navedeno, a to što vi zloupotrebljavate stradanje određenih ljudi na način na koji to neće ni njihove porodice da rade, NIN koji je odustao da piše o tome što vi govorite za Cvijana, jer je rekao da nema apsolutno ničega da se desilo sporno i urednik NIN-a o tome priča u medijima, vašim medijima.

Ako vam ja nisam autoritet, a nisam, valjda vam je Miša Majić autoritet koji kaže da Lalić ne sme da laže. Pročitajte šta taj svedoči. Pet miliona evra za ubistvo Vučića iz mesnog odbora, kako ste rekli iz SNS. Ništa vam se ne slaže u tome. Ako vam se to slaže, onda tu mnogo veći problem postoji nego što ja mogu i da zamislim. Hvala.

PREDSEDNIK: Reč ima ministar, Aleksandar Martinović.

ALEKSANDAR MARTINOVIĆ: Zahvaljujem se, gospodine predsedniče.

Unapred se izvinjavam što ću da čitam sa telefona, ali nemam mogućnosti sad da ovo odštampam - Koliko je Srbija nedemokratska država i koliko Aleksandar Vučić i svi mi kontrolišemo sve u ovoj državi, uključujući i RTS i pravosuđe i sve ostale institucije, govori vam i sledeća činjenica.

Gospodin Jovanov je maločas rekao i on je formalnopravno apsolutno na ispravnom stanovištu da po Ustavu Republike Srbije ne možete da bude odgovorni za reči koje izgovorite u Narodnoj skupštini. Pročitaću vam samo deo jednog dokumenta iz koga možete vrlo jasno da vidite da Ustav Srbije važi sem kada je u pitanju narodni poslanik koji je izabran sa liste SNS.

Prvi osnovni sud u Beogradu, dana 12. septembra 2022. godine – U ime naroda donosi se presuda i kaže – usvaja se tužbeni zahtev Kojo Nikole iz Sopota, pa se obavezuje tuženi Marijan Rističević iz Novih Karlovaca da tužiocu na ime naknade nematerijalne štete plati iznos od 450.000 dinara sa zakonskom zateznom kamatom od 12. septembra 2022. godine pa do isplate, a sve u roku od 15 dana od dana prijema pisanog prepisa presude.

Sada ću vam pročitati samo nekoliko rečenica iz obrazloženja da vidite da Ustav Srbije važi za sve vas iz opozicije, sem za pojedine poslanike SNS, odnosno za pojedine poslanike izabrane sa liste SNS.

Ovo je, mislim inače, za udžbenike. Mislim da se ovo nije desilo u novijoj istoriji Srbije da neko bez obzira da li je na vlasti ili u opoziciji odgovara zbog reči koje je izgovorio u Narodnoj skupštini. Dakle, ne u holu Narodne skupštine, ne na televiziji, nego u Narodnoj skupštini.

Kaže - tužilac je u podnetoj tužbi naveo da je dana 13. februara 2019. godine narodni poslanik Republike Srbije, Marijan Rističević, u direktnom prenosu, pazite, u direktnom prenosu zasedanja Narodne skupštine Republike Srbije izneo uvrede na račun tužioca Nikole Kojo, nazivajući ga najcrnjim mrakom, navodeći da je sa nekolicinom poznatih glumaca tražio novac za film „Mezimica“ čija je radnja filma, sledi citat, ovo je citat suda – „kako srpski lekar iz Kliničkog centra Srbije uz podršku srpske policije vade Albancima organe i prodaju ih na crnom tržištu“.

U svom daljem izlaganju tuženi navodi da tužilac želi da ide u prilog albanske strane, otežavajući srpsku pregovaračku poziciju, pokušavajući da ugrozi Republiku Srbiju, tako što će urušiti državu Srbije i pokušati da smeni legalno izabranu vlast nelegitimni sredstvima itd, itd. Da ne čitam sve, predugačka je presuda.

Dame i gospodo narodni poslanici, poštovani građani Srbije, živite u tako strašnoj diktaturi. Tako je strašna ta vlast Aleksandra Vučića i tako mi iz SNS imamo apsolutnu kontrolu nad svim sudovima i nad svim tužilaštvima u Republici Srbiji, da moj prijatelj i kolega Marijan Rističević mora da plati Nikoli Koju, 450.000 dinara na ime naknade nematerijalne štete zbog reči koje je izgovorio kao narodni poslanik na sednici Narodne skupštine Republike Srbije. Sud još kaže – reči su izgovorene u direktnom prenosu sednice Narodne skupštine.

Molim vas, pronađite mi i jedan primer da je bilo kada u novijoj istoriji Srbije, ja mislim da se ovo nije dešavalo ni kada je gospodin Veselinović govorio na Dvadesetom kongresu Saveza komunista Jugoslavije. Dakle, da se čak i u vreme komunizma poštovalo pravo na tzv. materijalni imunitet, da možete u Narodnoj skupštini slobodno da govorite, da li govorite istinu, neistinu. To je sada druga stvar, ali možete slobodno da govorite. To važi za neke narodne poslanike. Za neke narodne poslanike i to za narodne poslanike iz SNS apsolutno ne važi.

Sada je Marijan Rističević, ne znam Marijane da li si platio ili nisi platio, ali u svakom slučaju sud te obavezao da platiš 450.000 dinara zbog reči koje si izgovorio u Narodnoj skupštini kao narodni poslanik i koje su uzgred budi rečeno potpuno tačne.

Eto toliko o vašoj tezi da Aleksandar Vučić i mi iz SNS i Milenko Jovanov i Marijan Rističević i pitaj boga više ko, kontrolišemo RTS, da mi diktiramo kakve će presude da se donose, da mi kontrolišemo sve institucije u ovoj zemlji.

Hvala vam, gospodine predsedniče. Izvinjavam se još jedanput što sam ovu presudu čitao sa telefona.

PREDSEDNIK: Hvala vama.

Jeste bilo važno da se i ovo čuje.

Hoćete po Poslovniku?

Prijavite se.

VLADIMIR GAJIĆ: Ukazujem na član 27. stav 1. i 2. Poslovnika.

Predsedniče, pošto ovde, bez obzira što se načelno slažem sa ovim što je ministar govorio, jel takva presuda ne sme da se donose, mislim da se radi o nepravosnažnoj presudi i da ministar ne sme da koristi svoju poziciju ovde u parlamentu da utiče na drugu granu vlasti koja tek treba da odlučuje u žalbenom postupku. Mislim da vi o tome trebate kroz Poslovnik da vodite računa, da se na ovakav način direktno utiče na sud, vrši se pritisak, bez obzira što je on rekao – ja se sa time slažem. To je tačno. Imunitet poslanika za ono što govori u parlamentu mora da bude apsolutan, ali svejedno, bez obzira na to, ministar je pravnik, na ovaj način on šalje poruku drugostepenom sudu, a to ne bi smeo da radi. Samo toliko. Hvala.

PREDSEDNIK: I vi ste sada rekli da ste sa tim saglasni. Znači, i vi šaljete istu poruku ili ne?

Reč ima ministar Martinović.

ALEKSANDAR MARTINOVIĆ: Zahvaljujem se gospodine predsedniče.

Sada ste mogli da čujete od uvaženog narodnog poslanika kako izgleda školski primer kada imate dvostruke aršine.

Kada pročitate presudu protiv jednog narodnog poslanika iz vlasti zbog reči koje je izgovorio na sednici Narodne skupštine, onda kaže, onda teza glasi – ne smete to da radite zato što utučete na nezavisnost pravosuđa, a ne utičete na nezavisnost pravosuđa kada ne da nije donete presuda, nego se ne vodi bilo kakav krivični postupak. Za najcrnje i za najgore kriminalce proglašavate Aleksandra Vučića, Andreja Vučića, Danila Vučića, Zvonka Veselinovića, Milana Radojčića, čitav niz Srba sa KiM, pola Vlade Republike Srbije. Čekajte, jel taj princip važi samo za vas ili taj princip važi za sve?

Vi biste hteli da princip nezavisnosti pravosuđa važi samo kada ste vi u pitanju, a kada je u pitanju, evo konkretno, narodni poslanik iz SNS, odnosno izabran sa liste SNS, Marijan Rističević, a inače predsednik Narodne seljačke stranke, stranke koja ima dugu političku tradiciju i tradiciju koja je za poštovanje, onda ta presuda ne sme da se komentariše, ali zato možete slobodno u Skupštini, van Skupštine, na televizijama koje vode uređivačku politiku onako kako vama odgovora da ljude nazivate kriminalcima, lopovima, vođama klana, da su oni naredbodavci najgorih mogućih krivičnih dela itd.

Dakle, ja sam pročitao jednu presudu koja je eklatantan primer da mi iz SNS ne da ne kontrolišemo pravosuđe nego nemamo nikakve veze sa postupkom donošenja presuda. Presude se donose na štetu nas iz vlasti. Kada kažem – nas iz vlasti, to kažem i zbog toga što se i protiv mene vodi jedan parnični postupak zbog reči koje sam izgovorio ovde dok sam bio narodni poslanik. Tužio me je gospodin Stevan Dojčinović. On je inače blizak vašoj političkoj opciji. I za mene Ustav ne važi.

Evo ja sam kao neki ministar u Vladi Srbije. Imam neku strašnu moć. Član sam SNS. Ne može mi niko ništa, ali zato sud me poziva kao tuženog da odgovaram zbog reči koje sam izgovorio ovde na sednici Narodne skupštine samo zato što sam postavio pitanje kako se finansira nevladina organizacija koju vodi gospodin Stevan Dojčinović.

Odakle tim nevladinim organizacijama toliko novca? Niti se bave nekom privrednom delatnošću, niti su registrovani kao privredna društva. Imaju ljudi novca na bacanje. Voze skupocene džipove, žive u vilama na Dedinju, imaju nekretnine u inostranstvu, imaju potpuno netransparentan način finansiranja. I, to sad kad postavite kao pitanje u Narodnoj skupštini, sud smatra da ste povredili nečiju čast i ugled, da ste napravili, da ste prouzrokovali nekome nematerijalnu štetu i poziva vas na odgovornost zbog reči koje ste izgovorili na sednici Narodne skupštine.

E sad, hoću da kažem samo još nekoliko stvari, i time završavam, gospodine predsedniče.

Na televiziji „N1“ imate jedan serijal koji se zove „Junaci doba zlog“. Ja mislim da Gebels, da je živ, da bi se poklonio do crne zemlje onima koji su smislili takav koncept emisije. Kako izgleda ta emisija? Nadam se da ste gledali. Ja sam gledao više tih emisija. Maja Gojković, kaže – balerina sa kokardom. Goran Vesić – telohranitelj betona. Aleksandar Šapić, kako je naziv emisije – neki „kjubik“. Onda imate emisiju o Ivicu Dačiću, Aleksandru Vučiću, o Tomislavu Nikoliću, o Vojislavu Šešelju, o velikom broju ljudi koji su se bavili ili se još uvek aktivno bave politikom.

Pazite sad kako izgleda ta emisija. Ona traje nekad 50 minuta, nekad 55 minuta, nekad sat vremena, nekad malo duže, nekad malo kraće. Otprilike sat vremena i u tih sat vremena baražna paljba po čoveku ili ženi koja je tema emisije. Sve najgore, od detinjstva, pa do današnjeg vremena. Te uradio ovo, te uradio ono. Te je kriminalac, te je lopov, te je kupio diplomu, te je pozivao na ratne zločine, te je proterivao Hrvate, te je hteo veliku Srbiju, te je prouzrokovao NATO bombardovanje, te je ubio Ćuruviju. Dakle, sve najgore što može da se kaže. Ali, ta emisija ima jedan mali detalj – osoba o kojoj se govori ne može da progovori ni jednu jedinu reč. O njoj govore, na primer o Maji Gojković znate ko govori – Bojan Pajtić, Bora Novaković, neka novinarka Ana Lalić, novina Vuk Cvijić. To bi bilo isto… Sad zamislite vi koji se pozivate na slobodu medija, koji se pozivate na slobodu mišljenja, koji kažete… Evo, sad kolega kaže – svako je kriv dok se ne dokaže suprotno. Treba poštovati princip nezavisnosti pravosuđa. Sve se ja slažem sa tim.

E sad, zamislite da na nekoj od televizija za koje vi kažete da su režimske televizije se napravi, recimo, emisija o Bojanu Pajtiću, o Bori Novakoviću, o Borisu Tadiću, o Dušanu Elezoviću, itd, i da u tu emisiju pozovete Marka Atlagića, Marjana Rističevića, mene, Milenka Jovanova, Vladimira Orlića, pa na šta bi to izgledalo? A, vi se tim emisijama ponosite. To je vama primer slobodnog novinarstva. Onda za tu televiziju, evo, danima slušamo ovde kuknjavu – gde je nacionalna frekvencija, evo taj zli REM, evo ta Olivera Zekić, gde je sloboda medija, gušite slobodno novinarstvo. Kakvo je to slobodno novinarstvo? Kakvo je to slobodno novinarstvo kad ja sat vremena izgovaram najgore moguće reči o vama, a vi nemate ne minut, sekund vremena da na sve to odgovorite. Pazite koji je to koncept emisije.

Takvi propagandni filmovi znate gde su puštani? Samo u vreme nacističke Nemačke, u vreme Hitlera, od 1933. do 1945. godine. Hitleru su za sve krivi Jevreji, vama su za sve krivi ljudi iz SNS i onda ih častite na tim vašim televizijama koje su, u stvari, političke televizije. Tu nema nikakvog slobodnog novinarstva. Onda se vi hvalite kako, odnosno žalite kako u Srbiji nema slobodnog novinarstva, a to je primer najstrašnije, najcrnje Gebelskovske propagande.

Dakle, ponavljam još jedanput – takvi filmovi su puštani u vreme Hitlera. Hitleru su za svo zlo bili krivi Jevreji, vama su za svo zlo krivi ljudi iz SNS. Vi se pronađite gde ste.

PREDSEDNIK: Vidite šta je Poslovnik, pa mi prvo to kažite. Dobićete reč posle.

Izvinite, ministre, nastavite.

ALEKSANDAR MARTINOVIĆ: Sad sam se setio. Emisija o Aleksandru Šapiću zove se „Kjubik iz Nambije“, tako da znate,

E sad, oni su se setili Aleksandra Šapića tek onda kada je postao potpredsednik SNS. Dok je bio kod njih bio je super – poznati vaterpolista, odličan sportista, pomoćnik gradonačelnika Dragana Đilasa, uspešan predsednik opštine Novi Beograd. Kad je prešao u SNS sve najgore. I, na kraju dobije čovek emisiju na televiziji „N1“ sa naslovom „Kjubik iz Nambije“.

PREDSEDNIK: Dobro.

Šta su bili Poslovnici?

Ništa, samo prijave.

Ajmo onda prijave.

MARIJAN RISTIČEVIĆ: Dame i gospodo narodni poslanici, pomenut sam više puta, a računajte vreme kako vi to želite.

Dame i gospodo narodni poslanici, nije prvi put da su pokušali da mi sude. Često ja govorim protiv onog sudije Majića i te ekipe i govorim da ima puno čestitih sudija, ali da neke sudije su primer da nismo dobili vladavinu prava, nego vladavinu sudija.

Često govorim i to da je sudska vlast nezavisna od današnje izvršne i zakonodavne vlasti, a od bivše nije i uglavnom veliki delovi pravosuđa su na vrlo politički način, uopšte sudije, došle do pozicije sudija.

Prvo su pokušali da mi sude po tužbi Saše Radulovića. Vi, gospodine Martinoviću, znate da zbog privatne njegove tužbe sudija koji toliko poznaje pravo je tražio da mi se uzme imunitet da bi mogao da mi sudi za reči izgovorene za govornicom, mada Ustav kaže da je to imunitet po automatizmu – narodni poslanik ne može biti pozvan na krivičnu i drugu odgovornost za izneto mišljenje ili glasanje prilikom vršenja svoje funkcije. Ako ne vršim funkciju u sali ja ne znam gde je onda vršim.

Mislim da je tekstopisac Ustava, ustavotvorac želeo da na takav način zaštiti narodne poslanike, da imaju pravo slobode govora, slobode mišljenja, itd, da mogu sa pravom da iznose podatke koji često ne moraju da budu baš tačni, ali da imaju pravo da iznesu neki stav koji su dobili od svojih birača, itd. Ali, gle čuda, to što Ustav garantuje, ne garantuje meni.

Druga tužba je bila takođe po tužbi Saše Radulovića, koju sam ja dobio na latinici. Kada sam došao na suđenje u Prvi osnovni sud ja sam zatražio da se poštuje Ustav, odnosno da narodni poslanik ne može biti pozvan na krivičnu i drugu odgovornost. Meni je sudija odgovorio, imam svedoke za to, meni je sudija odgovorio – piše to u Ustavu, ali ja mislim sasvim drugačije. Znači, sudija misli drugačije nego što piše u Ustavu.

Takođe, zatražio sam da po Ustavu imam pravo, jer nisam Hrvat, da mi se tužba dostavi na ćirilici, na šta je pomenuti sudija, da mu ne pominjem ime, rekao ponovo – piše to u Ustavu i zakonu, ali ja mislim drugačije.

Na kraju sam podneo krivičnu prijavu protiv sudije i nekako se iskobeljao iz ta dva procesa. Saša Radulović nije došao na jedno suđenje, pa mu je i to propalo iako, vi ste svakako svedok, je traženo da uprkos imunitetu, po automatizmu treba da odgovaram.

Ovo treće, ovo je tek onako tragikomedija. Znači, tužbu nisam uopšte dobio. Poziv na suđenje nisam dobio. Ime mi je pogrešno napisano, što u tom nekom sudskom procesu moraju da se poštuju podaci kakvi su u MUP-u itd. Samo je moj matični broj. Inače su mi pogrešili ime, nisu mi dostavili tužbu, nisu me pozvali na sud. Napisali su da se nisam odazvao, da sam pozvan na tabli Prvog osnovnog suda.

Sada zamislite, ja bi svako jutro trebao da ustanem i da obiđem sve table svih osnovnih sudova, da vidim da me nije neko slučajno tužio. Eto, ja kao da sam bio Zvicer, pa nisu mogli kao da me pronađu, pa su me pozvali putem oglasne table u Prvom osnovnom sudu. E, tako su me osudili. Ne samo da mi nisu dali priliku da očuvam dostojanstvo parlamenta, odnosno da se pozovem na Ustav, već me nisu ni pozvali, nisu mi dali pravo da se branim.

Inače, sve što sam tada izjavio tvrdim da je istina. I sudija i tužilac su znali da sam rekao istinu, zato su na takav način, ne pozvavši me, namestili tu presudu, da bi me proglasili krivim, jer, eto, kao nisam se pojavo na suđenju, za koje nisam dobio ni poziv, a ni tužbu. Hvala.

PREDSEDNIK: Hvala.

Po amandmanu hoćete? Amandmansko vreme, hoćete ili nećete?

(Borislav Novaković: Ne, pomenut sam direktno, čuli su svi, dva puta.)

Pitam vas jel hoćete da govorite po tom osnovu, da vam dam reč? Ako hoćete, dajem vam odmah.

(Borislav Novaković: Ne, pravo na repliku imam.)

Ne želite.

Po amandmanu, izvolite.

(Borislav Novaković: Pročitajte Poslovnik, imam pravo na repliku, svi su čuli…)

Nemojte da vičete, Novakoviću, dao sam reč upravo.

Upravo sam dao reč, govori čovek iz vaše poslaničke grupe, njemu smetate. Nemojte.

MIROSLAV ALEKSIĆ: Poštovani predsedniče Skupštine, molim vas da počnete da dajete replike i da se držite Poslovnika, to ću reći na početku svog izlaganja, i nemojte ponovo da ovde u Skupštini izazivate nikakve probleme, incidente i blokade. Molim vas, samo se držite Poslovnika.

Kad ministar bilo koga prozove po imenu i prezimenu, dajte čoveku dva minuta, bilo da je to Bora ili bilo ko drugi, ništa to ne boli.

Što se tiče ovoga što smo slušali do sada, pošto je ministar ovde došao da…

PREDSEDNIK: Može li Ćuta Jovanović da ne viče, ne čujem šta govore ljudi.

Jovanoviću, ne čujem šta govore ljudi kojima sam dao reč.

(Aleksandar Jovanović: Umirite onog tamo što viče.)

Nemojte da vičete, vi mi smetate, i meni i njemu.

MIROSLAV ALEKSIĆ: Pošto je ministar ovde došao da brani poslanike, da brani Vladu, poslanike vlasti, i to tako što citira presude i kaže da neke sudije loše rade svoj posao, a kada je moja presuda u pitanju, vi kažete - o, evo ga osuđeni lažov. Znači, ovi nisu osuđeni lažovi, za njih to ne važi. Je li tako?

Slušajte dalje. Ja kao narodni poslanik, ja kao narodni poslanik u Skupštini govorio o vašoj nekadašnjoj vedeti Mariji Obradović, i to tako što sam citirao tekstove iz medija koje su objavili i vaši mediji i vojvođanski mediji, ja samo pročitao nešto što je već bila javna informacija. Znate li koliko me je osudio vaš naprednjački sudija iz Kruševca, Petar Damjanović? Prvostepena presuda 920 hiljada, plus 400 hiljada sudski troškovi, jer sam kao poslanik u Skupštini pročitao nešto što piše u medijima. Ne znam da li to tako stoji ili ne?

Dalje, kad govorite o emisijama, te emisije će biti istorija, zabeležile su ovo vreme vaše crne vladavine, zabeležile su i vreme kada je Pink pravio spotove o Oliveru Ivanoviću, posle kojih je ubijen. Ostao je trag, a shvatićete to jednog dana.

No, predsedniče Skupštine, ja sada hoću vama da se obratim, i to da vas pozovem da postupite po članu 249, a on podrazumeva vanredno sazivanje Narodne skupštine. Ja ne znam da li ste informisani, gospodo poslanici, predsedniče Skupštine i ministri, desio se eko-akcident velikih razmera u Pirotu. Mi se ovde pravim kao da se to nas ništa ne tiče. Jeste li vi svesni ozbiljnosti situacije? Dole, u ovom trenutku, i dalje curi amonijak. Vodovod u Nišu je zatvoren. Ljudi padaju mrtvi. Evo, sada dobijam podatak da možda nije jedan, nego da ima i više.

Šta ćemo mi ovde da radimo pametnije danas i važnije od toga da hitno zakažemo vanrednu sednicu, da se ovde stvori Irena Vujović, da se stvori Goran Vesić, premijerka i svi drugi, da informišu poslanike, da resorni odbori odrade svoj posao i da vidimo šta treba ko da radi od institucija, ili ćete to da krijete i da se pravite ludi?

Dakle, dole imamo situaciju koja nije pod kontrolom. Poštovane kolege poslanici, poštovani predsedniče Skupštine, pozivam vas da se hitno reaguje u tom smislu. Ovo je ozbiljna stvar, ugroženi su životi ljudi. Pitanje je kako će sve da se završi. Goran Vesić treba da dođe ovde da objasni kako to pruga koja je prošle godine rekonstruisana, potrošeno 250 miliona, baš u Sopotu gde je ispao vagon, sada se to dogodilo.

Irena Vujović mora da dođe da kaže šta radi ona sa svojim resorom. Gde je ta žena? Šta sada, treba da ćutimo i da se pravimo ludi dok se dole ljudi bore za svoje živote? Zagađena voda. Da li ima nešto preče od toga danas? Ili je važnije da analiziramo presude koje je neko dobio ili nije dobio? Je li tako? Ili da li će RTS da dobije novih 900 miliona ili ne? Zašto? Zato što, evo, EPS ne može baš da servisira ovu taksu što ide preko računa, pa hajde da mi popunimo jer nema EPS više para, jer ste ga uništili.

Zaista vas pozivam i molim vas da sada postupite u skladu sa 249. članom Poslovnika i zakažete vanrednu sednicu već danas, jer je to obaveza nas koji sedimo ovde. Mi treba da brinemo o svakom građaninu Srbije. Ovo nije obična situacija. Ovo je vanredna situacija. Padaju vam ljudi mrtvi, sve je dole blokirano. Niški vodovod je zatvoren. Bolje bi bilo da dođu odgovorni ovde da se time bavimo, nego što danas ovde treba da pričamo o nekim nebitnim stvarima.

Molim vas da postupite u skladu sa mojim zahtevom. Zahvaljujem.

PREDSEDNIK: Reč ima ministar Martinović.

ALEKSANDAR MARTINOVIĆ: Dame i gospodo narodni poslanici, poštovani gospodine predsedniče, želim da informišem narodnog poslanika, na kraju krajeva i sve narodne poslanike i građane Srbije, da je danas u 10.00 časova zasedao Republički štab za vanredne situacije. Komandant štaba je ministar unutrašnjih poslova Bratislav Gašić. Republički štab za vanredne situacije je doneo sledeći zaključak.

Nalaže se Institutu za javno zdravlje Republike Srbije Dr Milan Jovanović Batut i Ministarstvu zaštite životne sredine da izvrše: 1) kontrolu kvaliteta vazduha na području Niša, Pirota i Bele Palanke i obavesti nadležne organe i građane ovih gradova i opštine o rezultatu izvršene analize, 2) kontrolu vode za piće u Nišu, Pirotu i Beloj Palanci i obaveste nadležne organe i građane ovih gradova o rezultatu izvršene analize, 3) kontrolu kvaliteta vode u vodotocima koji se nalaze u blizini i nizvodno od mesta akcidenta i o tome obaveste nadležne organe, 4) stalno praćenje stanja i preduzimanje neophodnih mera na terenu zahvaćenom akcidentom sa aspekta ugroženosti zdravlja ljudi od akcidenta vezanog za curenje amonijaka u Niši, Pirotu i Beloj Palanci, 5) redovno i o svakoj promeni informiše Ministarstvo unutrašnjih poslova, Sektor za vanredne situacije.

Nalaže se Ministarstvu građevinarstva, saobraćaja i infrastrukture da izvrši proveru stanja infrastrukture u železničkom saobraćaju sa aspekta bezbednosti učesnika transporta opasnih roba i preduzme neophodne mere za sprečavanje daljeg širenja zagađenja.

Nalaže se gradskim štabovima za vanredne situacije Niša i Pirota i Opštinskom štabu za vanredne situacije opštine Bela Palanka da u saradnji sa organizacionim jedinicama Sektora za vanredne situacije na svojoj teritoriji rukovode i koordiniraju aktivnostima na terenu, angažuju sve potrebne subjekte i snage sistema, obaveštavaju građane preko sredstava za javno informisanje o postupanju, o kvalitetu vode i vazduha, kao i ostalim informacijama od značaja za zaštitu i spasavanje.

Još jedna informacija. Navedeni ministri ne mogu sada da se stvore u Narodnoj skupštini zato što su i Goran Vesić i gospođa Danica Grujičić i Bratislav Gašić i Irena Vujović trenutno u Pirotu i postupaju po zaključku Republičkog štaba za vanredne situacije.

Moram da iznesem jedan svoj utisak. Ako se sećate 2015. godine kada je pao onaj helikopter kojim je trebalo da se spasi beba iz Novog Pazara koja je bila teško bolesna i da se preveze na VMA. Takođe se desio jedan akcident, helikopter se nažalost srušio i članovi posade i beba su poginuli. Danima, mesecima i godinama ovde u Narodnoj skupštini pojedini poslanici su prosto pokušali da politički profitiraju na smrti tih ljudi, kao da je neko iz Vlade Srbije koji je naložio podizanje helikoptera da bi se spasio život bolesne bebe želeo da se helikopter sruši. Tako imate i sad.

Da li je Bratislav Gašić? Da li je ministarka zdravlja? Da li je ministarka za zaštitu životne sredine? Da li je bilo ko iz Vlade Srbije? Da li je bilo ko od narodnih poslanika? Pa, na kraju krajeva, da li je bilo ko od vas iz opozicije želeo da se desi ovaj akcident? Naravno da nije. Sama reč kaže – akcident, dakle jedan nesrećan slučaj. Kao što vidite Vlada Srbije i Republički štab za vanredne situacije su odmah preduzeli sve zakonom propisane mere

U suštini vas baš briga za akcident. Nije vama stalo da posledica, nego hajde da još jednu temu, još jednu nesreću, još jednu nevolju koja je zadesila ovaj deo Republike Srbije iskoristimo ovde u parlamentu za sticanje neke jeftine političke koristi. Sad se pojavi narodni poslanik posle skoro dva sata od održane sednice Republičkog štaba za vanredne situacije i kaže – slušajte vi, gospodine Orloviću, hitno da se zakaže vanredna sednica. Zakazana sednica, preduzete mere, svi ministri su na terenu rade svoj posao, ali vas samo molim, nemojte da se radujete i ono što vam je rekao gospodin Jovanov, potpuno je u pravu, nemojte da se radujete i nemojte da profitirate na nesreći, na smrti, na tragediji koju su doživeli neki ljudi.

Ovo niko nije želeo. Ovo je jedan vanredni događaj. Preduzeli smo kao Vlada i Republički štab za vanredne situacije, zajedno sa organima Niša, Pirota i Bele Palanke, apsolutno sve mere da se spreče dalje posledice ovog akcidenta.

Prema tome, gospodin Orliću nemate potrebu da zakazujete nikakvu sednicu Narodne skupštine, Vlade Srbije i Republički štab za vanredne situacije rade svoj posao. Naravno, ja znam da vi ne možete da utičete na pojedine narodne poslanike koji misle da je smrt, da je pad helikoptera, da je curenje amonijaka nešto na čemu treba da se gradi politička karijera.

PREDSEDNIK: Hvala, gospodine ministre.

Ne samo da su razlozi koje ste naveli realni, nego su uz put promašili i osnov i član i deo Poslovnika o kom su govorili, a da ne govorim koliko je besmisleno da se traži da bude sednica, a to tražite dok ste na samoj sednici.

Po amandmanu?

Po, amandmanu Aleksić.

MIROSLAV ALEKSIĆ: Zahvaljujem.

Prvo, gospodine predsedniče, da vas obavestim da ova Narodna skupština ima kontrolnu ulogu u izvršnoj vlasti, odnosno kontroliše izvršnu vlast i ne treba Martinović vama da kaže da li ćete zakazati sednicu ili ne, nego vi njemu. To je prva stvar.

Druga stvar, dobro je ako su ministri otišli dole i treba da budu dole. Loše je što su otišli posle 12 ili 14 sati zakašnjenja i tad ste održali sednicu vanrednog štaba. To se desilo sve sinoć, sinoć se to dogodilo, ljudi padali mrtvi, gde ste bili sinoć? Gde ste bili noćas? Nigde. Danas ste seli, pa hajde da idete dole.

Dakle, i dobro je što su dole, bolje ikad nego nikad, ali mi kao Skupština treba da čujem od njih, kad dođu sa terena, šta se preduzima, šta se radi, kakve su mere, a to što vi, a ja ne verujem vama ništa, shvatate? Dakle, ne verujemo vam ništa šta god kažete mi vam ne verujemo, jer ste to pokazali u prethodnih deset godina vladavine, jer čega god ste se dotakli sve se raspada. Kako pada plafon u vrtiću, tako ispada voz iz šina. Pet kilometara na sat se kreće na toj deonici voz gde vi transportujete opasne materije. To je bilo samo pitanje momenta kada će se to desiti.

Šta da je ispao iz šina u Pirotu? Nekoliko kilometara je falilo. Šta da je ispao u Nišu? Šta da je ispao ovde u Beogradu ispod Vukovog spomenika, jer ste izmestili železnicu zbog Beograda na vodi, a sad prolazi ovde kroz centar Beograda. To je moglo i tu da se desi. Pri tom, sve te opasne materije nisu slučajno sada se desile, danas baš u tim cisternama. To ide za Eliksir u Šabac, vašu firmu kojoj ste dali pravo da može i da se bavi otkupom opasnih materija, skladištenjem i nekakvim njihovim uništavanjem, a o tome će se čuti vrlo brzo.

Dakle, to šta vi radite i kako se igrate sa ovom zemljom i sa ovim narodom, nije zabeleženo u istoriji i tek će se pisati filmovi i praviti filmovi o ovome kako ste vi vladali, kako ste uništavali ovu zemlju. Hvala.

PREDSEDNIK: Izvolite.

MARIJAN RISTIČEVIĆ: Dame i gospodo narodni poslanici, reklamiram član 103. Poslovnika, vezano za član 106. i 107.

Čisto radi građana da znamo šta je prethodni govornik hteo da kaže. Zamislite sada, ne daj Bože bude neka velika nesreća i da hirurzi u KCS ili VMA i tako dalje, zamislite da operišu i da zbrinjavaju one koji su povređeni. Zamislite sad da narodni poslanik ustane i da traži da se sazove sednica i da se hirurzi hitno obrate njemu, odnosno Narodnoj skupštini u njegovo ime. Zamislite kako bi to bilo da povučete stručnjake i ministre koji treba da zbrinjavaju situaciju na terenu, da se staraju o zaštiti zdravlja ljudi, sad treba mi da ih povučemo iz Pirota u Narodnu skupštinu, a onda bi on govorio kako smo ih povukli u zaklon, kako smo ih zvali da dođu da ne bi sami bili možda ugroženi tamo. Uglavnom, šta god bi mi uradili njemu bi to bilo loše, a mislim da je manje loše da oni budu tamo, da ne budu u Narodnoj skupštini, da odgovaraju čoveku koji je osuđeni lažov.

Kaže izreka, u laži su kratke nove, ali očigledno da je jezik dug. Hvala.

PREDSEDNIK: Dakle, član 103. i ne tražite da se glasa? Dobro, ako vas interesuje obrazloženje, dao sam ga malo pre i Aleksiću i svima ostalima, ali hvala.

Po amandmanu? Izvolite.

ĐORĐE STANKOVIĆ: Poštovani narodni poslanici, predsedniče Skupštine, kao građanin Niša moram pre svega da zatražim da se hitno obustavi prevoz, železnički saobraćaj, bilo koje materije kroz grad Niš i ne samo kroz grad Niš nego bukvalno kroz ceo jug Srbije.

Pruga u Nišu prolazi pored parka Čair gde šetaju deca, gde je moglo, ukoliko bi se desilo nešto slično, da prouzrokuje mnogo veće posledice. Osim putničkog saobraćaja, železničkog putničkog saobraćaja, bi sada u ovom momentu trebalo da se svako sledeće ili dalje prevoženje tih materija obustavi. Amonijak je smrtonosan gas kao što se moglo videti i u ovoj situaciji, ova tragedija i ona treba da bude opomena. Zato ne želim uopšte da se nadovezujem na to šta bi moglo da se desi, da se desilo ispod Vukovog spomenika, u centru Beograda, ali u ovom slučaju zahtevam da se nijedna više materija ne prevozi železničkim saobraćajem kroz jug Srbije, odnosno kroz grad Niš. Hvala puno.

PREDSEDNIK: Isto po amandmanu.

IVANA PARLIĆ: Pošto ne možemo na RTS-u da saznamo neke značajne stvari, evo prilike da pitamo ministra - ministre kako znate da akcident nije istraga još uvek završena? Kako znate da je akcident u pitanju? Da nije u pitanju nečija odgovornost? Postavljate nepismene ministre da vode resorna ministarstva. Ministarka ima završen Megatrend, koliko se sećam. Onda svaku nesreću, svaku posledicu vaše nestručnosti proglašavate za nesrećan slučaj. Gospodine, to nisu nesrećni slučajevi, Srbija je cela otrovana. Godišnje 12 hiljada ljudi umire od posledica zagađenja. Da li znate o tome na RTS-u?

Inače, nevezano za ovaj strašni događaj u Pirotu, prošle sedmice su se stekli uslovi da Vlada Republike Srbije, odnosno Krizni štab traži od Vlade Republike Srbije da proglasi vanredno stanje zbog zagađenja vazduha u Srbiji. Dve trećine građana Srbije prošle sedmice je disalo opasan vazduh. To su koncentracije opasnih čestica na nivou gasne komore u nekim gradovima i ja ću odmah da vam to pročitam. U pitanju su Valjevo, Užice, Beograd, Niš, Zaječar i Pirot. Pirot, gde se jedna nesreća i jedan događaj smenjuju sa drugim.

Zašto ništa od toga mi ne možemo da saznamo na RTS-u, a sada mislim da ne možemo saznati ni od ministra? Zato što najveći zagađivači u Srbiji razvijaju biznis, zato što je ministarka baš takva kao ministarka, Irena Vujović, koja nema pojma o čemu se ovde radi. Ne može diploma Megatrenda da bude diploma koju ima ministar koji se bavi zaštitom životne sredine, gde ljudi umiru od zagađenja svaki dan. To je nemoguće.

Vladu Republike Srbije ne zanima zdravlje građana Srbije, ne zanima interes građana Srbije nego profit privatnih kompanija, stranih kompanija koje ovde zagađuju, ali i njenih tajkuna. Ja ću da podsetim na gospodina Palmu, koji prodaje lignit, sirovi lignit domaćinstvima, što je jedan od najvećih uzroka zagađenja vazduha. Zato RTS o tome ne izveštava.

Molim vas, nemojte javnost dovoditi u zabludu. Još uvek ne znamo da li je u pitanju nesrećan slučaj ili je u pitanju vaša nestručnost, a ja sam sigurna da je u pitanju ovo drugo. Tek ćemo saznati šta se dešava u Šapcu, šta se dešava širom Srbije i kako bi Srbija izgledala kada bi ti vagoni sumporne i ostalih kiselina putovali svaki dan za potrebe „Rio Tinta“ i ostalih rudarskih kompanija.

Znači, još uvek, gospodine Martinoviću, vama govorim, ne znamo da li je akcident. Vi kao ministar i kao pravnik nemate pravo to da izgovorite.

PREDSEDNIK: Hvala.

Reč ima ministar Martinović.

ALEKSANDAR MARTINOVIĆ: Dame i gospodo narodni poslanici, zahvaljujem se gospodine predsedniče, radi se o nesrećnom slučaju. Dakle, voz je išao železničkom prugom Pirot-Niš, desilo se nešto i cisterna sa amonijakom se prevrnula. I sad, dođemo u Narodnu skupštinu i čujemo – vi ste krivi zato što se prevrnula cisterna sa amonijakom.

Da vam kažem nešto. Bio sam ovde narodni poslanik opozicije. Pao je avion u vreme kada je ministar odbrane bio Dragan Šutanovac. Desio se zemljotres u Kraljevu kada ste sticajem okolnosti vi bili na vlasti. Šta se sve dešavalo u Kraljevu oko sanacije zemljotresa, kakve su se sve mahinacije dešavale oko obnove kuća, porušenih zgrada itd, da u to ne ulazim. Desilo se na stotine ovakvih ili sličnih nesrećnih slučajeva.

Evo, juče ili prekjuče je pao autobus i srušio se u reku u Španiji. Jel kriv ministar saobraćaja? Šta hoću da vam kažem?

I dok smo bili u opoziciji, nije nam padalo napamet da ostvarujemo političku korist od toga što se negde prevrnula neka cisterna, što je pao avion, što je nego poginuo, što je neko izgubio život, što je nekome narušeno zdravlje. Vi se samo time bavite. Ljudi, to je jedna vrsta političke nekrofilije. To je politička morbidnost.

Ja ne znam šta vi sad očekujete? Da obesite Irenu Vujović? Da obesite nekog ministra iz Vlade Srbije zato što se desio nesrećni slučaj?

Da li je neko odgovoran ili nije, pokazaće istraga. Po Zakonu o smanjenju rizika od katastrofa i upravljanju u vanrednim situacijama ovaj događaj se za sada tretira kao akcident, dakle kao nešto što je tragično, ali što niko nije mogao da predvidi, niti da spreči.

Ja vas molim, ipak ste narodni poslanik, odgovorni ste, vodite računa o svojim rečima, ako želite. Ako ne želite, vi nastavite i dalje da seirite i da se radujete kada neko u Srbiji umre, kad se prevrne neka cisterna, kad padne neki helikopter, ali sve dok budete vodili takvu politiku, kao što je rekao jedan vaš kolega, hoćete da demontirate vlast Srpske napredne stranke, hoćete, ali to morate da uradite na izborima. Pa, neće narod da glasa za one koji se raduju nečijoj smrti. Pa, neće narod da glasa za one koji se raduju kad se prevrne cisterna. Pa, neće ljudi da se raduju kad neko pogine.

Vi se tome radujete. Vi biste da se bavite politikom na tim temama. To je vaš problem. I sve dok budete vodili takvu politiku, možete da demontirate jedino sami sebe, nikako Aleksandra Vučića i Srpsku naprednu stranku.

(Miroslav Aleksić: Replika!)

PREDSEDNIK: Bez vikanja, vidite da dajem reč svima.

Ne može vas pet da ustane i da tražite svi u isto vreme da govorite.

(Borislav Novaković: Opsovao je.)

(Ivana Parlić: Opsovao je poslanika.)

Samo sedite, prijavite se i dobiće reč svako ko hoće.

(Miroslav Aleksić: Dva puta me je opsovao.)

(Nekoliko poslanika opozicije prilazi stolu predsedavajućeg tražeći reč po povredi Poslovnika.)

Šta sad radite?

Ne može vas pet u isto vreme.

Siđite dole, nemate dozvolu da prilazite.

(Siniša Kovačević: Povreda Poslovnika.)

Jel možete da sednete i da mi kažete to što hoćete da mi kažete?

(Siniša Kovačević: Opsovao ga je vrlo ružno.)

PREDSEDNIK: Kovačeviću… Šta je sa vama, ljudi?

(Siniša Kovačević: Gospodine Martinoviću, to ne služi vama na čast kao intelektualcu i kao bivšem narodnom poslaniku. Morate da se izvinite.)

Pauza ponovo.

(Posle pauze.)

PREDSEDNIK: Da li se vraćate na mesto, da nastavimo sednicu ili ne?

(Siniša Kovačević: Sa zadovoljstvom ću se povući ako nastavite da vodite sednicu kako dolikuje.)

Vratite se sada lepo odmah svi na mesta.

(Stefan Jovanović: Kada budete poštovali ovaj dom.)

Kovačević za ono što je uradio zaslužio je opomenu.

(Miroslav Aleksić: Opsovao me je dva puta. Mora da se izvini.)

Da li treba još nekome? Ima li potrebe?

(Miroslav Aleksić: Da li je u redu da psuje ministar?)

Ako ste saglasni da nema potrebe, vratite se na mesta da bi bilo ko uopšte mogao da dobije reč.

Ljudi, vi ne možete ništa ni da govorite, ni da radite ako se tako ponašate.

Ko god ne bude želeo da se vrati na mesto, takođe mi stavlja do znanja da želi opomenu. Da se i oko toga razumemo, a vi kako god hoćete.

Novakoviću, hoćete vi da se vratite na mesto ili ne želite? Hoćete da stojite tu u tišini, da ne smetate drugima?

Pitam svakoga sad ponaosob. Hoćete da stojite tu da omogućite drugima da govore? Jel nećete da smetate drugima? Dobro.

Znači, u ovom trenutku, opomena Siniša Kovačević, a za druge ćemo da vidimo, ako nema potrebe, odlično, ali od vas zavisi, samo od vas zavisi.

Pravo na repliku, Dragan Marković.

DRAGAN MARKOVIĆ PALMA: Gospodine predsedniče…

PREDSEDNIK: Dao sam reč upravo.

Sedite, prijavite se, dobićete svi, ali dao sam reč, nemojte da smetate.

Vratiću vam vreme, gospodine Markoviću. Izvolite.

DRAGAN MARKOVIĆ PALMA: Gospodine predsedniče, ovakva slika se šalje u svet, kada Srbi na Kosovu i Metohiji očekuje da im se desi „Oluja“. Toliko brige o Srbima koji žive na Kosovu i Metohiji.

Nekoliko dama sa moje desne strane ima, ne želim ništa da ih vređam, koje su zadužene da provociraju poslanike koji žele da rade ono što je po dnevnom redu.

Što se tiče vozova, jeste tragedija u Pirotu, ali vozovi ispadaju iz šina u Nemačkoj, u Francuskoj, u Italiji. Jel tako? I jel parlament ustaje da blokira rad parlamenta zbog toga? Svi oni koji mogu da pomognu i oni koji su stručni nalaze se tamo upravo u Pirotu. I mi ovde koji sedimo da šaljemo takvu sliku, da plašimo narod kako će svi da se otruju i da, daleko bilo, im se desi nešto gore.

Ja vas molim, ja sam dugo poslanik u parlamentu, da ne dozvoljavate ovakav rad parlamenta i ponašanje pojedinih poslanika, jer čuli ste šta je rekao KFOR i članovi Kvinte, da 24 sata su dali Srbima na Kosovu i Metohiji da pomere barikade. Kome smetaju one barikade? Tu Albanci ne prolaze. Bore se ljudi za svoja prava. Ne poštuju kosovski Albanci nijedan sporazum. Da damo podršku predsedniku Aleksandru Vučiću, vrhovnom komandantu, koji gleda da diplomatskim putem reši problem koji je star 50 godina kada je u pitanju taj deo srpske teritorije, a ne da pojedini poslanici jedva čekaju da se nešto desi u Srbiji i da odmah kažu - eto, vi ste krivi za sve itd.

Što se tiče zagađenja vazduha, ova gospođa nije prvi put to rekla. Samo da informišem vas i javnost, a ne gospođu, da ja u promilima ne prodajem ugalj i ne znam šta je tu sporno, a pre svega, u Beogradu nula kilograma. Jagodina je prvi grad u Srbiji, odnosno među prvim gradovima u Srbiji koja ima gas i sada mi koji smo kao ovde, da nešto vam spočitavaju, da vam nađu nešto itd, pa to ne prolazi.

Ja vas pozivam, predsedniče, i sve poslanike, hajdemo da se držimo dnevnog reda i da šaljemo sliku u svet da smo jedinstveni.

PREDSEDNIK: Hvala vam.

Bila je replika, tako da je vreme isteklo. Hvala vam.

Poštovani narodni poslanici, pre nego što nastavimo rad, dozvolite da u vaše i u svoje ime pozdravim studente Pravnog fakulteta Univerziteta u Beogradu, članove Studentskog parlamenta, koji prate deo ove današnje sednice sa galerije velike sale.

Pozdravljam cenjene goste.

Saglasno čl. 27. i 87. stavovi 2. i 3. Poslovnika, obaveštavam vas da ćemo danas raditi i posle 18.00 časova, zbog potrebe da Narodna skupština što pre donese akte iz dnevnog reda.

Po Poslovniku se javilo pet poslanika.

Pošto nisu svi u sistemu, kako se oslobađa koje mesto, prijavljivaćete se.

Prvo Puškić.

BORKO PUŠKIĆ: Zahvaljujem.

Ukazujem na povredu Poslovnika od strane vas kao predsedavajućeg, dostojanstva Skupštine, član 107, iz prostog razloga što smatram da niste dovoljno dobro bili ispratili ovaj tok sednice i da ste uvideli da je uvaženi poštovani gospodin Martinović, ministar, opsovao jedan deo narodnih poslanika. Ja verujem da vi to niste videli. Ja sam zaista to čuo i video.

Ja mislim da je ljudski da vi uputite kao ministar izvinjenje i da tako pokažemo…

PREDSEDNIK: Pošto se meni obraćate, i sami kažete da nisam video, a nisam video, ne znam šta da pričamo dalje. Šta očekujete?

BORKO PUŠKIĆ: A šta vi mislite, da je 30 ljudi sišlo dole da laže da je neko nekoga opsovao?

PREDSEDNIK: Treba li da se glasa?

BORKO PUŠKIĆ: Niste me saslušali.

PREDSEDNIK: Jesam.

Jel treba samo ili ne treba? To mi kažite.

BORKO PUŠKIĆ: Smatram da ste povredili, ne iz vaše loše namere, ali ministar bi trebalo da se izvini.

PREDSEDNIK: Računamo da treba. Dobro. Izjasnićemo se.

Isto Poslovnik, Ivana Parlić.

IVANA PARLIĆ: Gospodine Orliću, verujem da niste videli, niste ni mogli da vidite. Realno rečeno, sedeli ste iza leđa gospodina Martinovića. Ali, možete da uzmete snimak.

PREDSEDNIK: Član?

IVANA PARLIĆ: Član 107.

PREDSEDNIK: Ne, ne, to je sad bilo.

IVANA PARLIĆ: Član 108. stav 1.

Molim vas, važno je. Možete da uzmete snimak i da pogledate i da tražite od gospodina Martinovića da odmah napusti sednicu. Molim vas da tražite od Vlade…

PREDSEDNIK: Nije 108. član 1. da tražim snimak, ali razumeo sam vas.

Treba li da se glasa?

IVANA PARLIĆ: Treba da me saslušate. Pošaljite drugog ovlašćenog predstavnika.

PREDSEDNIK: Ne treba.

Isto Poslovnik, Pavićević.

ĐORĐE PAVIĆEVIĆ: Ja bih da reklamiram član 27. da se predsednik Narodne skupštine stara o primeni Poslovnika.

Ovde nije samo reč o jednoj jednokratnoj uvredi koju je ministar izrekao. On je izrekao nekoliko uzastopnih uvreda ovde, najpre poredeći sa Jevrejima i nacistima tokom Drugog svetskog rata…

PREDSEDNIK: O tim stvarima o kojima vi sad pričate uopšte nije bilo reči, nego o akcidentu koji ste nazvali na taj način, a onda se bunili što se koristi termin akcident. Ali, dobro, sve razumem.

Hoćete da se glasa?

ĐORĐE PAVIĆEVIĆ: Ne, hoću da završim.

PREDSEDNIK: Nećete. Dobro.

Jel bio još neki Poslovnik?

Reč ima Dejan Bulatović.

DEJAN BULATOVIĆ: Poštovani predsedniče, ja se pozivam na član 107. koji je prekršen.

PREDSEDNIK: Upravo su ukazali na taj član, ne možete na taj.

DEJAN BULATOVIĆ: Član 104, izvinjavam se.

PREDSEDNIK: Šta 104.?

DEJAN BULATOVIĆ: Član 104.

PREDSEDNIK: Šta u vezi sa članom 104.?

DEJAN BULATOVIĆ: Nema potrebe da citiram. Član 104. kaže samo, gospodine predsedniče, jednu stvar. Nemojte dozvoliti i nemojte dovoditi u takvu situaciju Skupštinu da se dešava da poslanici moraju svoja prava da traže tako što će da izađu napolje. Omogućite ljudima da govore, dajte im repliku.

PREDSEDNIK: Nije član 104. izlaženje napolje.

DEJAN BULATOVIĆ: Nemojte na taj način da dovodite u situaciju Skupštinu… (Isključen mikrofon.)

PREDSEDNIK: Vi ste se javili sada da meni održite govor.

Utvrdite bar šta hoćete da kažete unapred, pa se pozovite na odgovarajući član, a ne kao na pijaci, ovaj broj, onaj broj.

Da li treba da se glasa? Ne treba.

Reč ima Srđan Milivojević, isto Poslovnik.

SRĐAN MILIVOJEVIĆ: Reklamiram povredu Poslovnika, član 27, i molim vas da kao neko ko predstavlja…

PREDSEDNIK: Ukazano je na tu povredu.

SRĐAN MILIVOJEVIĆ: Sad ću da vam nađem drugu.

PREDSEDNIK: Niste smislili drugu. U redu.

Na član 1. amandman su zajedno podneli narodni poslanici Tamara Milenković Kerković, Boško Obradović, Borko Puškić, Milovan Jakovljević, Ivan Kostić i Radmila Vasić.

(Miodrag Gavrilović: Pre 10 minuta sam se javio po povredi Poslovnika.)

I vi hoćete po Poslovniku?

Izvolite.

MIODRAG GAVRILOVIĆ: Član 106.

Selektivno koristite član 106. Kad se kaže da ne može govornik da govori van tačke dnevnog reda o kojoj se vodi pretres umete da opomenete Srđana Milivojevića, ne i ministre.

PREDSEDNIK: Sve vas opominjem, apsolutno sve.

MIODRAG GAVRILOVIĆ: Sačekajte. Niste ga opomenuli.

PREDSEDNIK: Jeste prisutni tu od jutros?

MIODRAG GAVRILOVIĆ: Sačekajte da završim. Naravno, pre vas sam došao.

PREDSEDNIK: Ako ste prisutni tu od jutros, setite se prvog izlaganja na današnjoj sednici koje je bilo, ko je govorio?

MIODRAG GAVRILOVIĆ: Pre vas sam došao. Znači, ne može da pominje fašiste u kontekstu da se mi tako ponašamo… (Isključen mikrofon.)

PREDSEDNIK: Dobro. Znači, zanima vas tema samo kada govore drugi.

Treba li da se glasa?

(Miodrag Gavrilović: Klasično vređanje poslanika. Hoću da mi dozvolite da iskoristim svoja dva minuta.)

Treba.

Reč ima podnosilac.

MILOVAN JAKOVLjEVIĆ: Ako možete samo vreme da vratite, molim vas.

Dame i gospodo, poštovane kolege poslanici, građani Republike Srbije, poštovani studenti, u ime Srpskog pokreta Dveri hoću da kažem da mi živimo u polarizovanoj Srbiji podeljenoj i po ovom osnovu kada su u pitanju mediji. Ne možemo oko bilo čega da se saglasimo, pa ni oko medija. Na jednoj strani imate ove prorežimske medije gde dnevni analitičari bukvalno spavaju na tim medijima, imate ove prozapadne medije koji bilo kakav predznak srpskog ako ima u konotaciji oni to jednostavno sankcionišu i mi smo osuđeni na RTS i bilo bi logično da mi podržavamo RTS kao takvu.

Međutim, ono što RTS, recimo, u javnom prostoru ovih dana ne emituje, a to je jedna dobra akcija koju grad Beograd na čelu sa Aleksandrom Šapićem sve vreme promoviše, a to je tih 6.000 dinara deci Beograda. Pitam vas - šta je sa decom iz unutrašnjosti Srbije, kad će ona dobiti 6.000 dinara, kada će biti besplatni vrtići, jer će deca biti osuđena da po lošim putevima na traktorima i drugim sredstvima prevoza idu u škole, a u školama je sve manje đaka, a o tome ne postoje neke edukativne informativne emisije da se upoznaje javnost?

Ono što je simptomatično, kada će da se prestane sa naplatom TV pretplate uz poljoprivredne objekte poput: bunara, farmi, štala, ribnjaka, staklenika, strugara, hladnjača, sušara itd? Ko tamo gleda televiziju? Zašto se tu naplaćuje? Koji su razlozi

za sve to? Srpski pokret Dveri naravno da hoće da podrži, ali pravi informativni program RTS i da budemo ravnopravno zastupljeni, a ne na ovaj način. Hvala.

PREDSEDNIK: Hvala.

Reč ima Srđan Milivojević, Poslovnik.

SRĐAN MILIVOJEVIĆ: Reklamiram povredu Poslovnika, član 89, i molim vas, gospodine predsedniče Narodne skupštine, da sada prekinete ovu sednicu Narodne skupštine i Vladu zamolite da ovde pošalje nekog dostojnog ministra koji će predstavljati Vladu, a ne ministra koji će psovati narodne poslanike.

Ovde se kaže da u radu na sednici Vlade, pored narodnih poslanika, učestvuju predsednik i članovi Vlade, molim vas dovedite dostojnog ministra.

PREDSEDNIK: Imamo prisutne članove Vlade.

Da li treba da se glasa vezano za član 89.?

(Srđan Milivojević: Dostojnog člana Vlade.)

Vi biste da birate kad će ko da dođe. E, da to može tako, da vi birate.

Reč ima Ivan Kostić, po amandmanu.

IVAN KOSTIĆ: Vreme šefa poslaničke grupe.

Poštovani građani Srbije, predsedavajući, ministre, dragi studenti, Srpski pokret Dveri neće glasati za dodatno finansiranje RTS-a zato što RTS već 30 godina ne informiše građane Srbije objektivno po pitanju svih vesti pogotovo kada je opozicija u pitanju. Od 2000. godine ne samo što objektivno ne izveštava građane Srbije o aktivnostima opozicije, nego i ne izveštava objektivno ni o glavnim nacionalnim pitanjima.

Ja sada postavljam pitanje - zašto RTS od sinoć nije još obavestio građane Srbije na svom portalu da su ambasadori Kvinte uputili zahtev predsedniku Srbije da se Srbi povuku sa Kosova i Metohije?

Juče je bila pucnjava u Zubinom Potoku. Samo jedna vest je bila na RTS-u o tome da je bila pucnjava i da su građani srpske nacionalnosti ugroženi na Kosovu i Metohiji. Zašto samo jedan dopisnik RTS-a, gospodin Igić, izveštava o dešavanjima na severu Kosova i Metohije? Zašto RTS ne pošalje svoju ekipu dole na Kosovo i Metohiju i vidi šta se dešava sa srpskim narodom, šta se dešava sa bazama koje su postavljene na severu Kosova i Metohije? Zašto toga nema na RTS-u? Zašto na RTS-u od februara ove godine nema izveštavanja direktnog sa ratišta u Ukrajini. Najvažnije geopolitičko pitanje koje utiče na državu Srbiju RTS, a nema ni jednog dopisnika iz Dombasa.

Znači, to je jednostavno politika koja ne samo da urušava stavove opozicije, nego urušava i državne interes, ali zato RTS direktno prenosi sahranu engleske kraljice, izdvaja 4,5 miliona evra građana Srbije za prenos te sahrane i to je politika RTS-a. Da li će možda u narednih godinu dana, pošto je planirano finansiranje RTS-a do kraja 2023. godine, ako kojim slučajem i američki predsednik se upokoji, i tada izdvajati sredstva građana Srbije za prenos te sahrane?

Zato Srpski pokret Dveri neće podržati ovakav predlog i insistiramo da, kao što je gospodin Palma rekao, gospodin Marković, da se što hitnije zakaže posebna sednica Skupštine Republike Srbije o stanju na Kosovu i Metohiji. Nedopustivo je da u vremenu kada se na severu uništava srpska državnost, hapse srpski građani Skupština Republike Srbije još nije zakazala sednicu o Kosovu i Metohiji. Hvala vam.

PREDSEDNIK: Po amandmanu reč ima Mitrović.

NENAD MITROVIĆ: Poštovani studenti Pravnog fakulteta, moj opšti utisak je da se nama država raspada. Saučesnik u raspadanju ove zemlje je i RTS.

U poslednjih 30 godina informativni program RTS-a sa svojim neobjektivnim informisanjem je toliko štete naneo ovoj zemlji da ne znam da li će se ikada Srbija oporaviti zbog toga. Zbog toga DS neće glasati za dodatno finansiranje.

Obratio bih se i vladajućoj većini. U ovom trenutku i Niš, i Pirot, i Dimitrovgrad, i Svrljig, pa i Knjaževac, a i ostali deo Srbije vas mole da date ostavku, jer vi ne znate da upravljate ovom zemljom.

PREDSEDNIK: Reč ima Milija Miletić.

MILIJA MILETIĆ: Zahvaljujem se, predsedniče Skupštine.

Uvaženi ministre, gospodine Martinoviću, poštovane kolege, ja bih u okviru ovog amandmana koji je predložen, prvo, rekao bih da taj amandman ne treba prihvatiti, normalno, a sa druge strane, sve one stvari o kojima smo govorili ovde u Skupštini, ja sam, kao i kolega koji je govorio pre mene, po struci veterinarski tehničar, on je doktor veterinarske medicine, ja sam bio predsednik opštine, u vreme kada je on bio predsednik opštine, gde smo se zajedno u to vreme, kao vodeći ljudi u lokalnim parlamentima, u opština, se trudili da određene stvari promeni. Ja to vreme pamtim kao vreme koje nije bilo ništa bolje nego što je bilo posle toga. ХХх

U to vreme kada sam bio predsednik opštine, jeste da je situacija u zemlji što se tiče globalne sfere bila drugačija, nije bilo korone, nije bilo ratova, ali bilo je puno problema koje nismo mogli da rešimo, iako smo svim silama pokušavali te stvari da rešimo.

Evo, ja ću reći da ja dolazim iz Svrljiga, opštine koja je bila do 2000. godine jedna od najrazvijenijih opština u Srbiji, gde su imali veći broj radnika koji su zaposleni u preduzećima, nego samog broja stanovnika. Ali, posle 2000. godine kada su došli ti neki ljudi koji su veliki stručnjaci za određene stvari, da li je to bila oblast privatizacije ili nešto drugo, upropašćavanje sela, ja sam tada video i tada sam počeo da se bavim politikom, pokušao sam neke stvari da promenim kod nas na lokalu. Formirali smo Seljačku stranku, pokušali smo sve one stvari koje su bitne, da se čuje za našeg seljaka, za ljude koje žive na selu, da neke stvari promenimo. Neke stvari smo uradili. Puno stvari je završeno, što se tiče infrastrukture i onih stvari koje su bitne, ali suština svega jeste da je najbitnije da se u našim opštinama vrate mladi ljudi, da se obezbede uslovi da u selima može lepše da se živi. Ja o tome govorim unazad od kada se bavim politikom. Neke stvari o kojima sam govorio, puno stvari je i urađeno.

Što se tiče samog Svrljiga, verujte mi, ja tamo živim, tamo je moja porodica, tamo su mi deca, postao sam deka, mislim, život u tim malim sredinama sigurno ide nekim boljim putem zato što dosta mladih ljudi iz većih gradova, oni možda i srednjih godina kao što sam ja ili stariji vraćaju se u tim naseljima, kupuju kuće, što je dobar znak. To je dobar znak, jer mislim da je priroda tamo dala sve. Mi tu prirodu moramo sačuvati i kroz onaj program o kojima govorim ja kao predsednik Ujedinjene seljačke stranke, kao poslanik, to je program kojim se daje mogućnost da se stavi veći akcenat na selo, na naše proizvode naših sela.

Svedoci smo, o tome smo govorili, da je stočni fond u opadanju, da litar mleka koji je sada kod naših seljaka, da se ode kod njih da se kupi, vrlo teško je da se nađe zato što vrlo mali broj ljude se bave stočarstvom. Oko toga mi možemo neke stvari promeniti, moramo staviti veće subvencije i normalno, sada sam se čuo sa ljudima iz Knjaževca, selo se zove Novo Korito, tako se kod nas akcentuje, sada da li je to ispravno ili nije, nije ni bitno, žena se zove Mirjana, ima preko sto krava. Ona ima problema sa ishranom tih krava. Evo sada se čulo, mi smo o tome govorili i na odboru i medijski se digla prašina što se kaže, sada tim ljudima su obezbeđene određene količine hrane za tu stoku. To je RTS uradio.

Mislim, ja kao čovek koji više puta govori o problemima, o načinu rešavanja problema, to niko nije mogao da čuje osim ovde u Skupštini. RTS nas iz malih sredina nekad prati, ali vrlo teško. Mahom su to ljudi koji žive u centru Beograda, koji su možda interesantni, ali ja mogu da kažem jednu od bitnijih stvari, a to je da medijski svaki problem što se tiče naših ljudi koji žive u selima, žive od sela, taj problem mora da se čuje.

Problem ove gospođe koja ima preko 100 krava, a svi znamo šta znači krava kada nema dovoljne količine mleka, kada nema sira, kada nema belmuža, e tim ljudima moramo dati veću podršku i tim ljudima mora se obezbediti i medijski kroz program RTS-a da budu više zastupljeni, ne samo Knjaževac, ne samo Vladičin Han ili Svrljig, nego svaka sredina koja ima neke specifičnosti koje mogu da pospeše razvoj te sredine i te opštine.

Jedna od bitnih stvari, čuli smo malopre, ja sam o tome govorio, vi tada niste bili poslanik, ali sigurno ste možda čuli vezu za problem pruge koja je, recimo, 2001, 2002, 2003. godine trebala da se ugasi, to je pruga od Niša preko Svrljiga, Knjaževca, Zaječara, do Prahova, odnosno do Bora.

To je bio predlog nekog ministra u to vreme, ali mi smo to zaustavili, imali smo i blokadu pruge, tada smo bili svi akteri i ta pruga je sačuvana. Ja sam više puta potencirao da se ta pruga uradi, da se rekonstruiše. Dešavalo se iskakanje tih cisterni koje su se sada desile unazad, odnosno juče u Pirotu, dešavalo se tamo u tom kraju da se cisterne sa amonijakom prevrnu i da se dođe do tih neželjenih stvari.

O tome se govori, a baš bitno od toga jeste stvar i toga da ministar sada koji je u okviru Ministarstva saobraćaja, to je gospodin Vesić, mora da stavi akcenat na železnicu, na infrastrukturu železnice, da se obezbede radna mesta pružnih radnika koji će raditi na tim prugama koje će ljudi koji su nekada kontrolisali, kada prođe neka cisterna, neki vagon iz nekog sedišta, on mora biti u parametrima. Sigurno određena težina ne sme da to prođe.

Ti ljudi su sada izgubili radna mesta i zbog toga se puno stvari dešavaju zbog nečega što nema na vreme da se sugeriše. Te cisterne, pretpostavljam da je pruga tu bila loša, da cisterne su možda bile prepunjene, ali o tome treba da kaže struka. Mi ovde o problemima treba da govorimo, a inače odgovornost da neko od nas se pomeri od mesta poslanika zato što neće da prihvati neki predlog sa druge strane, a taj predlog je samo demagoški, da se čuje, a u suštini ništa ne menja. Takvi su predlozi bili i ranije kada je bio predlog o budžetu, gde su određene poslanice govorile neke stvari za koje i same nisu glasale.

Još jednom, uvažene kolege poslanici, građani Srbije, mislim da svi koji smo tu mislimo samo dobro našoj Srbiji i ja kao čovek, otac, deda, siguran sam da ja i svi moji ljudi želimo da u Srbiji se živi bolje, da se dobro živi u Svrljigu, Vladičinom Hanu, Beloj Palanci, Gadžinom Hanu i tim opštinama na isti način kao što se živi ovde u Beogradu, Novom Sadu i Subotici.

Još jednom, uvažene kolege, ja ću glasati za Predlog zakona i za sve ove predložene stvari koje je predložila Vlada Republike Srbije, a našem ministru, gospodinu koji je tu sa nama, koji je bio do juče sa nama poslanik, želim uspešan rad jer sam siguran da će kao ministar imati uspeha u radu, jer oseća probleme svih nas koji živimo i u Svrljigu i u tim malim sredinama koje imaju velikih problema.

Hvala vam još jednom. Živela Srbija. Sve najbolje.

PREDSEDAVAJUĆA (Elvira Kovačević): Zahvaljujem. Osam minuta oduzeto od ovlašćenog predstavnika poslaničke grupe.

(Tatjana Manojlović: Poslovnik.)

Po amandmanu…

(Tatjana Manojlović: Po Poslovniku.)

Po amandmanu, ako želite, Tatjana Manojlović, možete koristiti vreme poslaničke grupe.

(Tatjana Manojlović: Zašto ne po Poslovniku, ukinuli ste Poslovnik?)

Nismo ukinuli Poslovnik, ali moraćete tačno citirati član, ukazati na neposrednu povredu Poslovnika. Izvolite.

TATJANA MANOJLOVIĆ: Član 108. stav 2. Zbog povrede reda na sednici, predsednik Skupštine može da izrekne meru opomene, oduzimanja reči ili udaljenja sa sednice.

Nije prvi put da su poslanici opozicije izloženi uvredama i psovkama od strane ministara. Predsednik nije upozorio na naše skretanje pažnje, na to nije upozorio ministra Martinovića. Ako ministar nije sposoban da kontroliše svoje ponašanje u ovom uvaženom domu, kako može da obavlja važnu državnu funkciju?

Najmanje što bi mogao da uradi je da podnese ostavku ovog momenta ovde pred nama.

PREDSEDAVAJUĆA: Narodna poslanice, član 103. Poslovnika Narodne skupštine kaže da morate ukazati na povredu Poslovnika neposredno učinjenu…

TATJANA MANOJLOVIĆ: Ukazala sam.

PREDSEDAVAJUĆA: Vi ste govorili o nečemu što je bilo verovatno minimum pre 15 minuta.

Idemo dalje.

Reč ima narodni poslanik Aleksandar Jovanović, po amandmanu.

ALEKSANDAR JOVANOVIĆ: Zdravo živo, narodni poslanici.

Pre nego što počnem, želim samo reditelja ovog prenosa da zamolim da dok budem govorio ne snima mene, nego da snima poslanike SNS, da narod konačno ima priliku da vidi kako se ponašaju narodni poslanici, šta je sve Vučić uterao u ovu Skupštinu. Tako da, ja sam sada u kadru, ako možete da prikažete ovu drugu stranu.

Ovako, za početak jedna poruka za Aleksandra Vučića – ekologija „ante portas“ , Aleksandre Vučiću. Da, da, samo se vi smejte. To što se desilo sinoć u Pirotu, to jeste incident, ali imaju neke druge stvari koje nisu incidenti, nego su proizvod onoga što se zove vaša vladavina.

Posledice svega toga su nestale reke po nacionalnim parkovima, nelegalni kamenolomi, patroliranje bejzbol palicama od strane obezbeđenja privatnih investitora. U Dadincima, veliki pozdrav za aktiviste i meštane Dadinaca, evo već nedelju dana stražare pored svoje reke da joj se ne bi desio incident, da gospodin predsednik opštine Bratislav Jovanović ne sme da kaže - šta si to potpisao. Juče se doduše ohrabrio pa došao u Dadince da kaže kako je on u svoj narod.

Goran Vesić i gospođa državna sekretarka Aleksandra Damnjanović, još iz vremena Velje Ilića, koja je sahranila sa Zoranom Mihajlović na desetine reka, evo već peti dan pokušavam da dođem do nje. Veliki pozdrav za gospođu Damnjanović. Gospođo Damnjanović primićete me kao bela lala.

Uvek sam se pitao, da malo skrene sa teme, kako se postaje Aleksandar Martinović i gospodin Milenko Jovanov su ispisali istoriju političke travestije u ovoj zemlji.

PREDSEDAVAJUĆA: Da li možete malo da upristojite svoj jezik i svoje obraćanje narodnim poslanicima.

ALEKSANDAR JOVANOVIĆ: Znači, gospodine Martinoviću, da li je i od kada je i ako više nije kada je prestao Aleksandar Vučić da bude najveći kriminalac i izdajnik Srbije? Kada ste se vi to preobratili, gospodine Martinoviću?

PREDSEDAVAJUĆA: Narodni poslaniče, ne možete se takvim jezikom obraćati ni ministru, ni pričati o predsedniku Republike. Molim vas da upristojite svoje obraćanje.

ALEKSANDAR JOVANOVIĆ: Ja vas ne čujem dobro, gospođo Elvira, ako možete malo glasnije.

PREDSEDAVAJUĆA: Molim vas da upristojite svoje obraćanje.

ALEKSANDAR JOVANOVIĆ: Ja biram reči, da li ste primetili, ja se biranim rečima obraćam bivšem radikalu. (Isključen mikrofon.)

PREDSEDAVAJUĆA: Narodni poslaniče, isključila sam vam mikrofon zato što sam vas zamolila da upristojite svoje obraćanje. Molim vas da se vratite na temu dnevnog reda i da upristojite svoje obraćanje kako ne bi izricali mere.

Obrisala sam listu.

Izvolite, Aleksandar Jovanović.

ALEKSANDAR JOVANOVIĆ: Gospođo Elvira, nisam znao da ste vi tako strogi. Evo sada vam dolazi prava zamena. Molim jedan veliki aplauz za gospodina Orlića, čoveka koji pre svega i iznad svega robuje Poslovnik. Molim vas, ako može jedan aplauz za gospodina Orlića. Sada nam je mnogo lakše, gospodine Orliću.

Evo, ako niste čuli ja se obraćam ministru Martinoviću. Kaži Martinoviću - jeste opsovao sam. Šta je problem? Pa i ti si živ čovek. Imaš prava da psuješ opoziciju. Ti dolaziš iz bivše radikalne stranke. Znamo kako je ona tretirala opoziciju. Nemoj da se stidiš svojih reči.

PREDSEDNIK: Pošto ste sa tom pričom krenuli malopre i ponovo, kao što ste uradili pre sedam ili 15 dana…

ALEKSANDAR JOVANOVIĆ: Što me prekidate, gospodine Orliću?

PREDSEDNIK: … tražili od mene da proverim da li ima nešto na snimku. Ja sam ponovo otišao i uradio baš to što ste vi tražili, i ponovo vas obaveštavam da te stvari o kojima vi pričate ne postoje nigde. Onda se javi narodni poslanik tu što ispred vas sedi i kaže – a, da ja znam da vi ništa niste čuli, toga nema, ali da vam ipak kažem.

Evo sada sam opet išao da gledam snimak, jer ste vi to tražili. Dakle, hoćete da se bavite onim zbog čega smo se okupili, da pričamo o tom vašem amandmanu ili o bilo čemu drugom?

(Radomir Lazović dobacuje.)

Nemojte vi da galamite. On se obraćao meni.

ALEKSANDAR JOVANOVIĆ: Kada ste tako precizni. Znate koliko ste mi vremena oduzeli.

PREDSEDNIK: Vama, Lazoviću, ne odgovara kada niste u prvom planu. Obraćao se meni Jovanović i ja odgovaram Jovanoviću. Što se vi nervirate zbog toga i opet vičete?

Vi nastavite slobodno, a vi Lazoviću nemojte da vičete.

Kada ste stigli? Malopre, puni snage i orni. Sačekajte prijavu.

Jovanović ima reč.

ALEKSANDAR JOVANOVIĆ: Gospodine Orliću, da li vi znate koje ja vreme koristim sada u ovom trenutku? Ne čujem vas. Jel znate koje vreme koristim?

PREDSEDNIK: Hoćete da vam odgovorim?

Koristite vreme koje imate na raspolaganju grupe.

ALEKSANDAR JOVANOVIĆ: Koliko ste mi vremena uzeli? To je drugo pitanje za vas.

PREDSEDNIK: Ništa vam nisam uzeo, uvek vam dam više nego što vam sleduje i to znate. Nije moj problem kada narodni poslanik ne zna kako da iskoristi vreme koje ima na raspolaganju.

ALEKSANDAR JOVANOVIĆ: Gospodine Orliću, ja znam da vi uvek dajete i više nego što treba. Vi ste po tome poznati.

Da ja nastavim dalje. Ja sam se bavio likom i delom vašeg ministra, ne znam koji mu je to mandat po redu ovog gospodina ovde koji kaže da ne psuje. Ljudski je psovati. Pa opsuj bre slobodno, evo sad Martinoviću, kaži šta te muči i opsuj, budi čovek. Nemoj da se stidiš. Navikli smo to od tebe.

Ja sam postavio pitanje - kada se desila ta transformacija, gospodine Martinoviću, da od najveće radikala postanete najveći evropejac? Kako se to desilo? Da li ste čitali doktora Džekila i mister Hajda? Da li se to desilo preko noći? Kada se desila ta transformacija? Koga vi ovde zamajavete? Pa, vi ste najgore pričali o Vučiću do juče. Ko je nama garant da ponovo nećete to isto pričati za njega sutra kada vam nešto kvrcne u glavu?

Drugo pitanje. Kako se, recimo, postaje, to me uvek zanimalo, kako se postaje šef poslaničkog kluba SNS? Da li treba da se prođe kroz neku obuku? Vidite ovako, gospodine Orliću, dok ste vi bili šef poslaničkog kluba to je imalo neki nivo. Gde ste našli ovog gospodina ovde, koji je srozao ugled velike, najmoćnije partije u Evropi, SNS? Možete vi to mnogo bolje nego što je gospodin Jovanov.

(Narodni poslanici SNS dobacuju.)

Hajde da vas čujem, hajde.

(Goran Milić dobacuje.)

Evo reditelj prenosa da zumira ovog gospodina sa naočarima iz Sombora. Izađi frajeru pa kaži nešto što imaš. Samo dobacuješ kada si ovde bre.

Ovako, ovo što držim u ruci je račun za električnu energiju. Stavka broj 6. naknada za proizvođače električne energije iz obnovljivih izvora i ta stavka broj 6. služi da bi recimo kum Aleksandra Vučića, Nikola Petrović, nastavio da gura reke u cevi, a sebi milione u džepove, da bi isti oni ludaci dole na Rubskoj reci bagerima upadali u četiri sata ujutro ljudima u selo i šta vi zamišljate? Da ćemo mi to da gledamo mirno? Ta stavka broj 6. služi, građani da znate, da vi svakog meseca plaćate da vas neko ostavlja bez vode, bez reka pored kojih živite i vi to i dalje gurate, tu priču. Naknada za povlašćene proizvođače električne energije je još uvek na snazi. Čak je bila i podignuta za skoro duplo.

Pitam se samo da li ta naknada važi i za Anu Brnabić koja plaća svoju struju u Jovankinoj vili u koju se smestila i da li ta električna energija, te subvencije služe takođe za bivšeg radikala, vašeg jednog od šefova, gospodine Martinoviću, čuvenog Tomislava Nikolića? Po čemu je on zaslužio da živi u viletini? Po čemu u kadifi i zlatu dok narod nema leba da jede? Po čemu i vi ćutite na to.

Samo vi, gospodo iz SNS, se pravite blesavi. Vi ovo što radite zove se jednom rečju – zločin prema sopstvenom narodu i toga ste svesni. I zamislite samo jednu situaciju, evo sutra više, evo i vas, Orliću, pitam, sve vas, da sutra nema Aleksandra Vučića, šta ćete vi mučeni da radite bez Vučića? Pa gde ćete vi da se denete bez Aleksandra Vučića? Šta ćete vi bez njega? Jeste li razmišljali vi o tome nekada? Hoćete li i dalje biti tako hrabri, gospodine Jovanov, da ovde psujete ljude i vi, gospodine Martinoviću, hoćete li i dalje da se junačite sa tog mesta? Trideset godina vas gledamo kako trujete, bre, ovaj narod.

Prvo ste nas pozivali na Vukovar, a gde nas sad pozivate?

(Goran Milić: Na vinjak.)

Na vinjak? Eto to je. Ajte ponovite da vas čuje cela Srbija. Pogledajte kako izgledaju poslanici SNS u ovom parlamentu.

(Poslanici SNS dobacuju.)

Biće nastavak.

PREDSEDNIK: Samo da vas obavestim da me ne biste pitali posle. Sada prelazite u vreme ovlašćenog predstavnika da znate.

ALEKSANDAR JOVANOVIĆ: Okej. Nastaviću se. Hvala.

PREDSEDNIK: Pravo na repliku.

MILENKO JOVANOV: Ja sam uvek zadovoljan kada su politički protivnici nezadovoljni mnome, zabrinuo bih se da je obrnuto. Tako da, u tom nekom smislu sve je baš onako kako treba da bude.

Međutim, kaže – sreda, 18. maj, u 11.41 časova ujutru, mejl poslat sa naslovom „Dokumentacija za mini hidroelektranu Temska, Stara Planina“: Poštovana, pa zatamljeno, javljam se po preporuci tog i tog, a u vezi sa projektom „Mini hidroelektrane Temska“. Pozdrav, Aleksandar Jovanović. Broj telefona 064, pa sad dalje da ne čitam.

Onda mu odgovaraju. Kaže – poštovani Aleksandre, prema evidenciji izdatih saglasnosti energetskih dozvola, lokacija je slobodna. Neka stranka podnese zahtev. Sve informacije o proceduri za izdavanje energetske dozvole, kao i dokazima na osnovu kojih se ocenjuje ispunjenost uslova za izdavanje dozvole nalaze se na sajtu. Onda idu linkovi, itd.

Tako se borac protiv trpanja reke u cevi, protiv mini hidrocentrala borio da dobije mini hidrocentralu. To je ono vreme kad je imao dužu kosu, pa terao, zalizao se kao da ga je krava liznula, stavio neke široke naočare, a predsedniku Vučiću se obratio sa – predsedniče najlepše zemlje na svetu, vidite kako moji prijatelji i ja imamo dobar projekat, ajde nam pogurajte da napravimo mini hidrocentralu.

Kako se od toga postaje uličar koji vodi demonstracije?

Još jedna stvar, kada pričate o tome šta je birao Aleksandar Vučić, a šta su birali ovi vaši. Pre nego što ste ušli u Skupštinu imali ste ovde ispred ove Skupštine nekoliko hiljada ljudi, od kad ste ušli u Skupštinu, 15 ljudi. Trotoar ne možete da blokirate, a ne Gazelu, kao što pretite.

Najzad, ovo je pokazatelj. Ovo je pokazatelj kako je gospodin Aleksandar Jovanović Ćuta ima poslednji kontakt sa vodom.

Hvala.

PREDSEDNIK: Imate reč. Prebacili smo vreme, kako ste tražili. Ostalo je 6,42 za grupu, ostalo je od ovlašćenog.

ALEKSANDAR JOVANOVIĆ: Gospodine Jovanov, to što držite u ruci je jedan od na desetine zahteva koje sam slao ministarstvima za razne lokacije malih hidroelektrana, da bih znao kakav zločin sprema Zorana Mihajlović prema rekama.

Pokažite gde to stoji da je Aleksandar Jovanović Ćuta investitor. Dajte taj papir i ja ću da pokažem. Gde stoji da sam ja bilo gde investirao u bilo šta? Ja se nikad nisam bavio investicijama.

To što radite je apsolutno čista laž. To radi „Informer“ već pet godina. Jednostavno lažete.

Vama nikakav problem nije da slažete, to znamo. Znate kako se u našem kraju zovu takvi kao što ste vi? „utepan zaek“ E, to ste vi, gospodine Martinoviću. I vi, gospodine Jovanov. Vas dvojica idete u paketu, „utepan zaek“.

To kako se vi ovde ponašate, to samo Vučić može da utera ovde u parlament.

Poziv za vas, da dođemo zajedno na bilo koju televiziju i da iznesete svu dokumentaciju gde je Aleksandar Jovanović bio investitor male hidroelektrane, pa da završimo jednom sa tim, za sva vremena.

Nastavite samo da trujete i da lažete ovaj narod, to vam i priliči. Želim vam sve najbolje u tome, samo neće još dugo da traje, gospodine Jovanov. Bliži se kraj, to da znate.

PREDSEDNIK: Reč ima Milenko Jovanov.

Izvolite.

MILENKO JOVANOV: Prvo da utvrdimo. Dakle, Martinović sedi tamo, ovde sedi Jovanov. Dakle, to da iznivelišemo, za početak. Da to utvrdimo.

Drugo, što se tiče papira, itd, znači pa Boldrik se ne bi setio ovakvog plana. Znači, zasuću ministarstvo zahtevima, da bi video šta se u stvari radi, pa da ja onda idem da blokiram to što oni rade. Pa, vi ste genije. Vi ste potpuni genije.

Da vas pitam – ona fascikla što ste je gurali Vučiću u ruke, kako ono beše – predsedniče najlepše zemlje na svetu. To kad ste bili zalizani i nosili naočare, itd. Predsedniče najlepše zemlje na svetu, vidite šta moji prijatelji i ja radimo. Jel i to bilo ili je i to Milenko izmislio? Jel to Milenko izmislio mejl?

Kakav je to projekat bio? Pa, hteli ste da gradite mini hidrocentralu, bre, a niste dobili podršku od Vučića za to i džaba vam bilo što ste osnivali SNS u svom kraju. Nema protekcije kod Vučića. Sad se ljutite na SNS i sad mrzite ljude koji su u SNS-u dobili priliku da nešto pokažu i rade, a vi kao osnivač niste dobili priliku ni za šta. Čak vam nije uspelo ni preko veze da dobijete mini hidrocentralu, nego ste morali ovako da se dovijate i šaljete na stotine mejlova. Zatrpavali mejl i server Ministarstva energetike da biste utvrdili gde se sve radi.

Jel vi stvarno mislite da vam neko veruje u to? Pa, vi stvarno mislite da neko veruje u to što pričate. Čoveče, kako ste ono rekli, pa nije sramota. Reci – jeste, hteo sam da pravim hidrocentralu. Nisam dobio dozvolu, pa sam krenuo da ih rušim. Nije to sramota. Kažite to. Nikakav problem. Možda će vam neko doći, možda će vas neko odavde više poštovati, jer otkad ste ušli u Skupštini sve vas manje poštuju.

Taj kraj koji najavljujete, on će da dođe, ali ne od strane vas. Kad narod kaže, ne vi. Vi možete da dokrajčite ono što ste dokrajčili pre nego što ste ušli ovde u Skupštinu, pa brkate i mene i Martinovića. Ne znate ni gde da gledate, ni kako se ko zove.

Hvala.

PREDSEDNIK: Hvala.

Ako smo razrešili dileme ko se kako, nastavljamo dalje.

Po amandmanu, reč ima Branimir Jovančićević.

Izvolite.

BRANIMIR JOVANČIĆEVIĆ: Zahvaljujem se, gospodine predsedniče.

Mislim da bi bilo interesantno da kada danas toliko pričamo o amonijaku i zagađenju amonijakom, onda da i jedan hemičar kaže svoje i da da neko hemijsko tumačenje na sve ovo što se sinoć kasno desilo.

Izvinjavam se što ću i morati nekoliko hemijskih opservacija da dam, ali će zaključak biti odgovarajući.

Naime, amonijak je gas koji ima bazne karakteristike koji lako sa vodom daje amonijum hidroksid. S druge strane, dok je u gasovitom agregatnom stanju, kao lakši od vazduha, lako se širi kroz vazduh i spada u kategoriju opasnih hemikalija, budući da je jako toksičan. Velika izloženost amonijaku može da doprinose i smrtnom ishodu u živom svetu, uključujući i čoveka.

Njegova karakteristika je ta što je jednostavno opasan i kao aero zagađivač, ali i kao zagađujuća supstanca, ali i kao zagađujuća supstanca voda.

U vodama ima tu karakteristiku da lako migrira, da se lako kreće i lako na taj način može da dospe u akumulaciju voda koje se koriste kao sirovina za proizvodnju pijaćih voda.

Neophodno je da se vode zagađene amonijum hidroksidom dodatno tretiraju u procesu proizvodnje pijaćih voda. Dakle, nisu dovoljni procesi kao što su proces aeracije, procesi sa aluminijum sulfatom, koagulacije. Dakle, oni rutinski postupci za dobijanje pijaće vode da bi se uklonio amonijum hidroksid.

Amonijum hidroksid se može ukloniti tek dodatnom intenzivnom aeracijom ili pomoću nekih opcionih sredstava, kao što je hlor, pri čemu se amonijak prevodi u nitrat, manje opasan nego što je sam amonijak.

Zašto sve ovo govorim i zašto sam skup obavestio i ovim hemijskim aspektima zagađujuće supstance? Zbog toga što smo danas čuli da su na teren otišli političari. Otišli su ljudi koji, na moju veliku žalost, nemaju mnogo veze sa svim ovim što sam ja rekao, a stručnjaci koji bi trebalo da budu na terenu nisu. Dakle, mene niko nije pozvao, niti nekog od mojih kolega sa Hemijskog fakulteta koji se bave vodama i zagađujućim supstancama u vodama različitom tipa, i onim neorganskim i onim organskim.

Dakle, morala bi ova vlas u budućnosti da shvati da u ovakvim situacijama, kako to inače rade druge zemlje, poziva u pomoć ne političare, mogu oni da dobro dođu na terenu, ali pre svega moraju doći stručnjaci, moraju oni koji znaju kako se problem rešava.

Slično se desilo pre izvesnog vremena kada je došlo do eutrifikacijejezera Vruci pored Užica. Opet su otišli političari i nisu rešili problem. Nisu pozvali stručnjake i danas proces eutrifikovanog jezera Vruci i dalje postoji, iako je u proizvodnju novog postrojenja za proizvodnju pijaćih voda u Užicu uloženo 20 miliona evra.

Dakle, Demokratska stranka ima resorni Odbor za zaštitu životne sredine, u kom sedi i radi u ovom trenutku tri redovna profesora Beogradskog univerziteta koji se bave vodama, i spremna je da, bez obzira što u ovom trenutku predstavlja opozicionu stranku, pomogne u rešavanju jednog vrlo ozbiljnog problema.

Dakle, problem je veliki iz prostog razloga što u isto vreme predstavlja činilac i aero zagađenja i vodo zagađenja i jedini način da se problem reši jeste da ceo problem u svoje ruke uzmu stručnjaci i da se političari u ovoj situaciji povuku.

Zahvaljujem se.

PREDSEDNIK: Vreme ovlašćenog, Marinika Tepić.

MARINIKA TEPIĆ: Zahvaljujem, predsedniče.

Hvala i profesoru Jovančićeviću koji se vratio na temu, a moram da kažem da sam potpuno, ali potpuno bila šokirana raspravom pre toga, gde su se ovde grohotom smejali poslanici vladajuće većine, gde su se zabavljali vređajući, diskriminišući na ličnoj osnovi, naravno, poslanike opozicije, šegačili se, sprdali sa ovom Narodnom skupštinom, dok za to vreme imamo ovu nesreću koja traje na pruzi Niš – Dimitrovgrad od sinoć i koja je, nažalost, na RTS-u u centralnom dnevniku sinoć dobila jedva 32 sekunde. Jedva 32 sekunde!

Ministar Martinović je ovde iskoristio priliku da optuži opoziciju da se raduje nevolji, da vodi nekrofilsku politiku. Sramotno, ministre. Sramotno, ministre, i u odnosu na sve vas iz vladajuće većine. Umesto da se ovde povede ozbiljna rasprava zbog ove tragedije za koju još ne znamo kakve će posledice biti, vi se ovde šegačite, vređate poslanike opozicije. Pravite cirkus od ove Skupštine u situaciji kada ne znamo ko će još stradati dole između Pirota, Niša i Dimitrovgrada, a imamo već informaciju, televizija N1 je objavila da je njen novinar zatekao preminulo telo čoveka kod pruge, u neposrednoj blizini mesta događaja. Nije suština da se ovde međusobno optužujemo ko voli nesrećne slučajeve, nego da otvorimo diskusiju šta treba da se radi po tom pitanju, gospodo draga.

Ministre, podsetiću vas da rešenja imate u vašoj vladi. Godine 2017, stoji na sajtu vaše vlade, objavljena je studija procena rizika od katastrofa u Republici Srbiji. Znate šta još stoji u toj studiji? Ne čitate, ne bavite se time. Mi čitamo i bavimo se ozbiljno time. Strana 658. se bavi rizičnom situacijom, znate gde, tačno na ovoj lokaciji kod Dimitrovgrada. Sve vam je studija nacrtala, procenila rizike i po životnu sredinu, i po saobraćaj, i naročito po ljude. Sve vam piše u vašoj studiji koja od 2017. godine stoji na sajtu MUP-a. Ozbiljan tim je radio na tome. Ne samo što vam je napisao, znate li vi koliko ovde ima teksta, ali ne čitate, gospodo.

Pogledajte, ovo vam je vaša sopstvena studija koju ne poštujete, od rizika koji mogu da se dese tačno na ovom delu pruge i to od izlivanja amonijaka. Identična situacija ovoj koju slušamo od sinoć. Ovo postoji. Ništa se od toga nije uradilo. Ima još puno strana, 658. je broj stranice, da vas podsetim.

Ono što je tragedija u svemu ovome je da su ovo posledice vašeg upravljanja i saobraćajem i železnicom i državom, neodgovornim menadžmentom, naročito u javnim preduzećima. Ono što je još tragičnije je što je sav prevoz na ovom delu pruge zabranjen 2019. godine. Ja odavde sada hoću da pitam, ko je dao saglasnost da se ovaj rizičan teret prevozi, naročito na ovom delu pruge gde nam ljudi sada javljaju da leluja pruga, leluja godinama, gde je realno bilo očekivati da dođe do ovakvog incidenta, potpuno realno?

Znači, 10 godina neprofesionalnog menadžmenta i zanemarivanja. Samo u političke i predizborne svrhe se obećavalo da će se baš ovaj deo pruge modernizovati, da će biti izvršena rekonstrukcija, elektrifikacija, a vozi se brzinom manjom od 50 kilometara na sat, zato što je nebezbedno, zato što pruga leluja.

Ponoviću, sve imate napisano, ništa niste preduzeli. Niste čak ni upozorili javnost. Radio-televizija Srbije je sinoć, ponoviću i to, 32 sekunde posvetila ovoj situaciji, bez ijedne reči upozorenja građanima Pirota, Niša, Dimitrovgrada. Znate da ta pruga prolazi kroz centar Niša. Da ne pričam tu o potencijalnim rizicima od opasnosti koji su mogli da se dese. O tome se radi.

Ko je dozvolio nakon zabrane 2019. godine da se opasan teret prevozi ovom prugom? To mene zanima i očekujem do kraja zasedanja da ću dobiti taj odgovor od ministra Martinovića. Pitajte vaše kolege u Vladi. Prevoznik je sada u ovom slučaju državni Srbija Kargo. Znači, državna firma prevozi amonijak iz Šapca, koliko znam, ali državna stvar u punom kapacitetu. Dajte nam te odgovore, ministre. Osim da pročitate studiju, nisam videla ministarku za zaštitu životne sredine dole sa ljudima, ali očekujemo odgovore ko je dao saglasnost da se ovaj opasan i rizičan teret prevozi prugom koja je nebezbedna i koja je zabranjena za upotrebu 2019. godine? Šta se sve preduzelo, a sigurno nije u skladu sa vašom sopstvenom procenom rizika od katastrofa u Republici Srbiji? Obratite pažnju od strane 658. na dalje, sve vam piše za slučaj baš Dimitrovgrad, izlivanje amonijaka baš tamo. Sve vam je nacrtano.

Ovom sramotnom atmosferom danas u Skupštini, gde zasmejavate jedni druge i mislite da je to zabavno, da ćete zamajati građane da ne čuju o ovom što sam sada iznela. Nećete. Nemojte to da radite. Ponoviću još jednom, lične uvrede, lične diskvalifikacije ostavite za drugo mesto, ne za parlament. Nećete time skrenuti pažnju na probleme sa kojima građani žive. Dajte da se povede ozbiljna rasprava o ovoj situaciji. Nemojte da bežite od nje tako što optužujete nas da smo mi za nešto krivi, a 10 godina nije uloženo u ovu u prugu i uopšte u Železnicu Srbije. Prosečna plata je ispod republičkog proseka u Železnici. Ljudi odlaze, neće niko da radi za platu ispod republičkog proseka. To je tema ovde. To je tema ovde, a ne ko je šta radio pre 10 ili 20 godina.

Molim vas, predsedniče Skupštine, da uozbiljite ovu raspravu koja, jeste, ima dodira i sa izveštavanjem RTS-a, potpuno skandalozno, ovo što sve nismo čuli sinoć u dnevniku i nadalje od jutros, i da molim vas građani Pirota i Niša, a i Beograda, na kraju krajeva, i svi iz cele Srbije dobiju prave informacije odavde. Jer, u sred Beograda takođe postoji tunel Vračar, kuda se takođe prevozi opasan otpad i opasan teret. Sve ovo može da zadesi i Beograd. Da li treba da se čeka da se ovde dogodi da bi se reagovalo pravovremeno za ono što već stoji u aktima ove Vlade? Hvala.

PREDSEDNIK: Što se tiče mogućnosti da utičem na narodne poslanike znate i sami koliko to može kada je reč o Jovanoviću, ali bilo je slučajeva i iz vaše poslaničke grupe danas, da ne brinete.

MILENKO JOVANOV: Izlila se cisterna sa uljem na Fruškoj Gori, Beograd 11. decembar 2009. godine. Prevrnula se cisterna kod Novog Sada, oktobar 2012. godine, izlila se cisterna NIS Petrola 14. maj 2010. godine. I, šta s tim?

Pazite vi, a ovo zbog građana pre svega želim da kažem, prosto da znaju kako izgleda poslovnički da ne nasednu na ove jeftine obmane sa malo patetike u glasu, stavom razrednog starešine ili učiteljice gde treba da valja disciplinuje poslanike, pa ćete vi da nam odredite kako ćemo da se ponašamo i da li nam je nešto smešno ili nije. U sred Beograda vam se okrenula cisterna kada ste bili na vlasti. Da li je neko od toga pravio kampanju? Nije niko. Nije niko, ali onda nam da pouku kako mi ništa ne čitamo i ta pouka dođe od osobe koja je otišla međunarodni skup, potpisala da se zalaže za ulazak Kosova u EU, a onda u Beogradu shvatila šta je potpisala, pa objašnjavala na konferenciji za štampu da to nije potpisala, nego su im poturila. I, vama nama govorite da mi ne znamo šta čitamo. Pa, vi ne znate ni šta čitate, ni šta potpisujete, ali vam to ne smeta da drugima držite lekcije. Potpisala rezoluciju da se Srbi proglase genocidnim kada im to kažu – e, nije to pisalo nego to od 2010. godine, pa vi to poništite. Ma, kakve to veze ima sa tim, jel i tad niste znali šta potpisujete?

Na Skupštini se, poštovani građani, raspravlja o onome što je tema dnevnog reda. Postoji dnevni red i ne može se ustajati, pričati šta kome padne na pamet ma koliko predsednik Skupštine bio tolerantan, pa im da da povežu nešto što nema nikakve veze sa dnevnim redom i da govore o tome. Dakle, nemoguće je poslovnički da mi sad raspravljamo o tome šta se desilo u Pirotu ili se nije desilo u Pirotu, jer su nam tema amandmani koje su podnele kolege, upravo oni sa one druge strane. Svi amandmani su njihovi. Toliko im je stalo do tih amandmana, da niti su u sali, niti o amandmanima pričaju, toliko im je bitno šta je na dnevnom redu.

Na kraju ostaje pitanje, pošto evo izađe koleginica, ona je svoje rekla, uslikala se, biće na N1, to je valjda bila poenta i sada dalje nije bitno. Koliko puta su sirene zavijale u Pančevu kada ste bili na vlasti? Kako ste vodili „Petrohemiju“? Koliko puta? Ko je od toga pravio politiku? Niko. Evo, kaže Pavićević 220, ja mu verujem. Ja mu verujem da je 220 puta.

Pa, svi smo bili ovde na vlasti, samo pitanje kad u koje vreme. Jeste, jeste i vi ste i vi ste. Vidite, meni je jako simpatična ta vaša igra odricanja, znači prvo ste se međusobno odricali i prošlu nedelju ste završili time što ste se odricali nosioca liste. Znači, pa jeste, kako niste se odricali, kažete niste se odricali, pa znači oči da izvadi poslanica jedna Vladi Orliću što je rekao - vi iz Đilasove stranke. Kaže, mi sa Đilasom nemamo ništa samo smo bili na njegovoj listi. Znači, sad se odričete i vremena provedenog u vlasti, jel to džaba kad narod pamti?

U svakom slučaju i neka ovo ide od vremena neovlašćenog nema nikakvih problema. Dakle, ne možete na taj način voditi diskusiju u Skupštini, ovo govorim zbog građana, oni ako to žele da nastave neka nastave ali poslovnički ne postoji mogućnost da se sada raspravlja o bilo čemu drugom osim o onome što je na dnevnom redu, a na dnevnom redu su njihovi amandmani do kojih im je uvek stalo kao do lanskog snega, to podnesu da bi pričali sve one priče koje ste imali prilike da vidite. To je cela poenta i da na RTS-u govore o tome kako u prenosu direktnom RTS-a koji su oni kad su bili na vlasti ukinuli, jer su smatrali da je to nepotrebno. Dakle, u prenosu RTS-a pričali o tome kako ih nema na RTS-u. To je cela logika, to je cela priča.

Već je rečeno i šta je država preduzela i šta će država preduzeti. Što se konkretno ove pruge tiče, od 1. juna počinju radovi, planira se rekonstrukcija ove pruge u vrednosti od 230 miliona evra, kada će biti dozvoljena brzina kretanja od 120 kilometara na čas.

Malo čas rečeno, onako paušalno, vi ne ulažete i to priča osoba koja živi u Novom Sadu, iz kojeg do Beograda dolazite vozom koji ide 180 kilometara na sat i kaže ništa se ne ulaže u pruge. Pa, ja stvarno ne znam kojim bih rečima opisao taj nivo, pa nije to više ni do bezobrazluka, nego političko šibicarenje, valjda građani ne znaju i onda se pitate zašto vam je rejting tu koliki je i zašto ste tu gde jeste i krv vam je Vučić, kriva vam je televizija. Lepo vam je rekao, Veroljub Arsić u petak, pogledajte sami sebe pred ogledalom i tu ćete naći odgovor za sva pitanja koja imate, za sve rejtinge koje imate, za sve brojeve glasova koje imate, tu vam se nalazi odgovor za sve.

Vi nudite manipulaciju ljudima i nudite mržnju. Onaj preti kako samo što nije gotovo, ova preti da će nas juri po ulicama, ovaj hoće da šamara, oni prete kako će, ne znam ni ja šta, samo da se završi vlast, pa će da se revanširaju i tako dalje. Onda valjda računate da će naroda da glasa za to, jer kad nekog išamara mene, njemu će zbog toga da bude bolje. Pa, neće i zato i ne glasaju za vas, baš njih briga da li ćete vi mene da šamarate ili nećete, što se njih tiče njima je svejedno, meni nije svejedno, ali njima jeste.

Prema tome, ili ćete da gajite elektronske ribizle. Dakle, možete i to, da pečete elektronske kotlete, da gajite elektronske ptice. Dakle, sve to može. Da gazite elektronskim poljem, na Maljenu beše, tako da je sve to moguće, ali to ne privlači ljude zato što ne nudite rešenje za njihove probleme. Da pričate, odnosno da zloupotrebljavate svaku nesreću koja se desila. Pedeset ljudi umrlo u Americi zbog ovog što su sada okovani snegom, niko zbog toga nije pravio tamo cirkus, ovde kod nas, ne znam šta bi bilo. Za svaku kišu ovde ste pravili cirkus, za svaku elementarnu nepogodu ste pravili cirkus. Mislite, to je odgovor na pitanje građana, pa nije.

Pa, zato jeste tu gde jeste i ja vam želim da nastavite tim pravcem, jer što vi dalje nastavljate, to smo mi sigurniji u tome da ćemo i dalje dobijati podršku građana, ali mislim, iskreno rečeno i to kažem kao političar i kao neko ko zna nešto malo i o političkoj teoriji i tako dalje, loše je za državu da ima ovakvu opoziciju. Tužno i jadno da država Srbija ima ovakvu opoziciju i porede se sa 90-im, pričaju o 90-im, a kada pogledate koji su likovi danas na pozicijama gde su nekada sedele, zaista, bez obzira na političke razlike, veličine 90-ih, onda zaista samo možete da plačete. Ljudi, koji su imali određeni program politički, ljudi koji su imali ideju šta žele da rade sa Srbijom i za narod, zamenili su ljudi koji imaju potrebu da se svete, da proganjaju, da jure po ulicama i misle da će neko za to da ih podrži. Podržaće vas oni isti kao što razmišljaju kao i vi i takvih je u tom procentu u kome dobijate glasove. Dodvoravate se svojim diskusijama i svojom politikom najekstremnijem delu biračkog tela koje glasa za opoziciju. Sami ste sebe ograničili na taj mali procenat, a da biste taj mali procenat gađali morate da propustite sve ostalo, jer gađati ekstremiste i gađate normalne i pristojne ljude, nemoguće je istovremeno.

Toliko od mene što se tiče političke teorije koju nisam dužan da vam i političke prakse koju nisam dužan da vam prenosim, radite vi po svome, radite kako mislite da je najbolje. Lično, nemam ništa protiv ovoga što radite, jer je odlično za nas, a vama kako će biti, valjda sami vodite računa.

U svakom slučaju, amandmane koji su podneti nećemo podržati, među njima ima mnogo i kontradiktornih amandmana, amandmana koji su faktički neostvarivi, ali o tome ćemo pričati u drugom delu kada dođemo do tih amandmana. Kada će građani imati priliku da vide ko laže kada kaže da poslanici ne čitaju Poslovnik. Ko laže kada kaže, da nisu u stanju da napišu pismen amandman. Ko laže kada kaže, da ne razumeju ono što u Poslovniku piše i ne znaju da primene.

Prošli put sam bio optužen da lažem, a sada ćemo imati prilike da vidimo, dakle, posle sedam dana, dodatnih mogućnosti da se pročita Poslovnik i da se nauče kako se amandmani podnose isti cirkus kao i prethodni put, u nijansi drugačiji, ali u suštini isti. Jedan podnosi amandmane na međunarodne sporazume, drugi podnosi amandmane koji na jedan drugačiji način potpuno derogiraju zakone i tako dalje. Ali, to nema veze, važno da je amandmana podnet, da on ide u plenum, a vi onda kada se javite po amandmanu o čemu ćete pričati, to sam Bog zna.

U svakom slučaju, država Srbija radi na tome da se otklone posledice nesreće u Pirotu i ja sam uveren da ćemo uskoro imati punu informaciju o tome šta se stvarno desilo i šta je ono što je urađeno da se posledice otklone. Hvala.

PREDSEDNIK: Hvala.

Po amandmanu, Đorđe Pavićević.

ĐORĐE PAVIĆEVIĆ: Neću po amandmanu, replika, pomenuo me je.

(Milenko Jovanov: Nisam uvredljivo.)

PREDSEDNIK: Dao sam vam reč po amandmanu, ako želite. Ne želite?

ĐORĐE PAVIĆEVIĆ: Imenom me je pomenuo.

PREDSEDNIK: Ako ne želite, ko želi?

Izvolite.

ROBER KOZMA: Hvala vam, predsedniče Skupštine, na davanju. Sve sam očekivao da ću morati da vas ubeđujem da mogu da koristim ovlašćeno vreme predstavnika poslaničke grupe.

Žao mi je što očigledno se o tome radi da ne želite ni najobičniju repliku da date, iako je Milenko Jovanov spomenuo dr prof. Đorđa Pavićevića. Mislim da je bilo u redu da mu date da ima repliku.

No, međutim, kada pričamo o taksi za RTV i RTS, mislim da treba da pričamo o tome šta sve treba da se nađe na javnom medijskom servisu. Na primer, mislim da bi trebalo da se tamo priča i o nečemu o čemu smo govorili u četvrtak i u petak, a to su nacrti pravosudnih zakona.

Setite se, u četvrtak mislim da sam u ovom domu upravo pričao o tome kako se neustavno postavljaju predsednici sudova, po praksi koju ste vi izmenili, a zatim se ne držite nove prakse. Tada smo pričali o tome da u februaru ističe rok za izradu seta pravosudnih zakona, a da nacrte tih zakona Ministarstvo pravde krije kao zmija noge.

Tada smo ukazali na jedan apsurd, gde Ministarstvo pravde pozove na javnu raspravu tako što stavi u kom gradu će biti, kog datuma, ali ne kaže u kojoj ustanovi, niti u koje vreme. Ministarstvo pravde, mislim predsednica VSS, su pokušali nemušto to da negiraju, ali nisu uspeli.

E, sad, da apsurd bude još veći, Ministarstvo pravde danas šalje pozive onima koji su insistirali da učestvuju u javnoj raspravi i traže da znaju gde će sutra biti održana rasprava o nacrtu pravosudnih zakona, u Beogradu, pošto bi sutra trebalo da bude u Beogradu. Nakon insistiranja i insistiranja da se kaže, Ministarstvo pravde napokon kaže da će javna rasprava da bude sutra u 11.00 časova u Domu Narodne skupštine.

Jako je zanimljivo da u kalendaru Doma Narodne skupštine ne stoji ništa oko te javne rasprave, a mislim da bi 250 poslanika moralo dobiti obaveštenje i biti pozvani da učestvuju u toj javnoj raspravi. Posle kada kažemo da krijete nacrte, vi se pravdate da to nije tačno, a onda imamo najveći apsurd, da se čak i od narodnih poslanika krije kada će biti rasprava o nacrtu pravosudnih zakona.

Za sve kolege i koleginice narodne poslanike, pozivam vas da sutra u 11.00 časova prisustvujemo toj javnoj raspravi, a nadam se da će predsednik Skupštine da nas udostoji da nam makar kaže u kojoj sali će biti ili barem da pozove na to da se makar u kalendar negde stavi da će javna rasprava biti tada i tada, u toj i toj odborskoj sali, a možda da bude i toliko milostiv da da, na primer, i prenos putem video linka te javne rasprave, da građani mogu da vide.

No, verujem da ćete hteti da nam nešto odgovorite, pa ćemo videti kako ćemo dalje o ovome da razgovaramo. Hvala vam.

PREDSEDNIK: Prvi odgovara Ignjatović. Izvolite.

DEJAN IGNjATOVIĆ: Zahvaljujem.

Poštovani predsedniče Narodne skupštine, poštovane dame i gospodo narodni poslanici, poštovani ministre Martinoviću, poštovani građani Srbije i dragi moji Zaplanjci. Uvek ću u obraćanju da kažem dragi moji Zaplanjci, jer ja dolazim iz Zaplanja, iz Gadžinog Hana.

Tema je ovih dana medijska, da je ta opština pala ispod šest hiljada stanovnika. Pa onda onaj moj govor od prethodne sednice prepričavaju neki od opozicionih poslanika i dođu u Gadžin Han da daju izjave da su oni podnosili neke amandmane ovde, a ja sam glasao protiv, što nije istina. Ja sam glasao za budžet Republike Srbije. Izvinite što sam malo van teme, ali su svi govorili van teme, a vezano je za RTS. Da sam imao priliku na RTS-u, ja bih dao svoj komentar što se toga tiče.

Jedna gospođa narodna poslanica iz opozicije je došla u Gadžinom Hanu i kaže – glasao je poslanik odavde protiv povećanja sredstava nerazvijenim opštinama, a ona je glasala protiv budžeta iz kog prima platu. Ja sam glasao za budžet. U ovom budžetu ima para dovoljno za sve nerazvijene opštine i kod Ministarstva prosvete i infrastrukture i državne uprave, lokalne samouprave i Ministarstva energetike, ako budu hteli da konkurišu i urade dobre projekte, ima dovoljno para, sasvim dovoljno. Ona je našla televizije koje prate, dve, tri televizije, sedam, osam portala. Normalno, mene niko nije kontaktirao.

Dobila mala opština narodnog poslanika zahvaljujući Draganu Markoviću Palmi, koji mi je ukazao poverenje, moram da kažem, jer mi imamo svega šest hiljada stanovnika, ali nas, gospodo, ima 60, 70 hiljada u Nišu, Beogradu, Austriji, Švajcarskoj, Švedskoj, u Vojvodini, u Odžacima, Požarevcu. Zaplanjci su se nekad iselili i to je razlog bio najveći onaj o kome sam govorio, loša nakaradna privatizacija, nepostojanje radnih mesta. Da li je Vučić mađioničar, Palma, Dačić ili predsednik Skupštine da mi u jednom danu, u jednoj godini možemo da sve zatvorimo? Ne. Ali odavde, ja obećavam građanima juga Srbije, da ću da se borim svim srcem da svi zajedno radimo da očuvamo ovaj deo Srbije.

Kosovo jeste srce Srbije, ali ostali delovi Srbije su isto organi ljudskog tela. Kao što se borimo za Kosovo, da se borimo i za ostali deo Srbije.

Što se Kosova tiče, biću kratak, da ostavim vreme i kolegi, ja se stavljam prvi na raspolaganju državi Srbiji i vrhovnom komandantu, ako je potrebno za Kosovo. Ja iza sebe imam tri učešća u borbenim dejstvima. Dao sam svojoj državi što sam imao, i ispred svoje dece, opet sebe stavljam, da se mi ne udaramo u grudi ovde, Kosovo je srce Srbije i mi sedimo sad negde po nekim jahtama i hotelima. Hajdemo mi svi u uprtače, uniforme, pa na braniku otadžbine.

Hvala. Živela Jedinstvena Srbija i živeo vrhovni komandant.

PREDSEDNIK: Hvala.

Reč ima Dragana Rakić.

DRAGANA RAKIĆ: Poštovane građanke i građani Srbije, danas raspravljamo o Zakonu o privremenom uređivanju načina naplate taksi za javni medijski servis.

Ovo je peti put da se menja ovaj zakon. Po peti put se produžava vremenski rok u kome će se i dalje RTS i RTV finansirati, kako je zakonom predviđeno, delimično iz budžeta Republike Srbije, a delimično iz takse za javne medijske servise, koja se naplaćuje preko računa za utrošenu električnu energiju.

Upravo ovakvim načinom nestabilnog i netransparentnog finansiranja stavljaju se ponovo i RTS i RTV pod političku kontrolu, jer svaku godinu počinju i završavaju sa zebnjom i strahom da li će se finansiranje za njihov rad odobriti iz budžeta i da li će on biti nastavljen u toku sledeće godine.

Dakle, građani finansiraju i budžet i takse. A kakvu uslugu, odnosno šta dobijaju građani zauzvrat? Kakav je kvalitet rada RTS i RTV? Umesto da javni medijski servis blagovremeno, istinito, objektivno, nepristrasno informiše građane, zauzvrat građani dobijaju samo pravo da budu dezinformisani.

Monitorinzi medija govore da je RTS kao javni servis postao instrument za anesteziranje javnosti i alat za promociju stranke koja je na vlasti i njenog predsednika Aleksandra Vučića. Monitorinzi informativnog programa govore da čak 95% vremena se posvećuje vladajućoj stranci i njenom predsedniku u najpozitivnijem svetlu, a svega 5% pada na opoziciju koja je predstavljena u izrazito negativnom svetlu, označena kao neprijatelj ove države, kao neko ko se raduje tuđim smrtima, kao što kaže ministar Martinović, kao neko ko je strani plaćenik i izdajnik.

Na ovaj način RTS od javnog servisa postaje državna televizija čiji je jedini smisao da jača kult ličnosti Aleksandra Vučića, što je suprotno Zakonu o javnim medijskim servisima.

Kako se jača taj kult? Na primer, hapšenjem biznismena Miroslava Miškovića pred televizijskim kamerama RTS-a daleke 2012. godine. Tada je Miroslav Mišković uhapšen, bio je u pritvoru osam meseci. Danas je on slobodan, i ne samo da je slobodan, nego država Srbija mora da mu plati 30 miliona evra zato što je nezakonito držan u pritvoru osam meseci. Ali, vi ovu vest da će građani Srbije platiti 30 miliona evra, ovo nezakonito postupanje države, a pre svega Aleksandra Vučića, tu vest nemate na RTS-u. Nemate na RTS-u da će svaki građanin Srbije morati da plati po pet evra najskuplju političku kampanju u istoriji ove države. To je kampanja koju je vodio Aleksandar Vučić za podizanje svog rejtinga, da bi se građanima Srbije predstavio kao nekakav borac protiv kriminala i korupcije.

A evo šta je pravo lice ove vlasti. Ovo vam je globalni indeks organizovanog kriminala, tabela, napravljena na nivou Evrope, gde ova crvena linija koja ubedljivo strmoglavo ide napred, to je linija porasti organizovanog kriminala u Srbiji. U Srbiji je 2012. godine, dakle kada je Mišković uhapšen, taj indeks bio 100, da bi danas, odnosno 2021. godine bio 212. Znači, za više nego duplo je skočio globalni indeks organizovanog kriminala u Srbiji.

Država daje novac RTS-u i RTV-u da bi preživela još jednu godinu. Na ovaj način se urušava njihova nezavisnost od izvršne i zakonodavne vlasti, jer umesto transformacije i povećanja kvaliteta programa, imamo povećanje zavisnosti od vladajućeg režima.

Mi ovde danas, ovakvim načinom finansiranja RTS-a i RTV-a u stvari imamo jedan mehanizam za kontrolu javnog servisa, i to je jedini cilj ovog zakona.

Meni je drago što je Miroslav Mišković oprostio Srpskoj naprednoj stranci i Aleksandru Vučiću što ga je hapsio. Videli smo ga na završenom svetskom prvenstvu u Kataru, gde je nasmejan i srećan i zagrljen bio u društvu sa funkcionerima iz SNS. A da li će građani Srbije oprostiti svo ovo zlo, ovu bahatost, kriminal i korupciju kojoj su izloženi od kad je SNS na vlasti?

Građani Srbije su 5. oktobra 2000. godine oslobodili RTS. Oslobodiće ga ponovo. Oslobodićemo i Srbiju, brže nego što se vi pribojavate. Hvala.

PREDSEDNIK: Reč ima Nataša Jovanović.

NATAŠA JOVANOVIĆ: Poštovani predsedniče Skupštine, gospodine Orliću, ministre Martinoviću, dame i gospodo narodni poslanici, gospodine Orliću, pre sat vremena jedan predstavnik, šef poslaničke grupe iz dela opozicije je izrekao nešto zbog čega je trebalo i da se reaguje. Naravno, vi to ne možete sa tog mesta, ali moje je da upozorim da je to što je on rekao podložno Krivičnom zakoniku Republike Srbije, proverila sam sa čuvenim advokatom, gospodinom kolegom Vujčićem, član 343. stav 2. Krivičnog zakonika, jer ono što oni rade i što šire lažne vesti, njihovi tajkunski mediji „Junajted grupe“, to je jedan aspekt. Ali ovde širenje panike i to što je taj nesrećni poslanik rekao kako ljudi padaju i takve stvari, videćete u stenogramu, je nešto što zaista podleže Krivičnom zakoniku kao najviši oblik širenja panike u Republici Srbiji.

Videli smo na kraju, što je ministar lepo i objasnio, gospodin Martinović, da je država Srbije kao odgovorna zemlja po direktivama koje poštuje a koje su ustanovljene, evo, neke primere iz Srbije za vreme vlasti ovih žutih je izneo kolega Jovanov, ali toga je bilo i 50-ih godina u Srbiji, to se desilo u institutu Batut, u Italiji 70-ih godina i baš zbog toga je odgovorna vlast i Ministarstvo unutrašnjih poslova i Ministarstvo građevine i saobraćaja i zaštite životne sredine sa našim ministrima u situaciji koja je zadesila Pirot i tog nesrećnog događaja reagovala kako treba.

Ali, vidite da tog poslanika sada nema. On je rekao nešto što je čista laž, u najvećem procesu širenja panike, još toliko gluposti, optužbi i nema ga u direktnom prenosu. A žale se, evo, čitavo vreme slušamo po ovoj tački dnevnog reda kako ih nema.

Ja sam proverila kod naših saradnika u poslaničkoj grupi, zamolila sam ih da pogledaju, od ovog saziva Narodne skupštine Republike Srbije propustili su da govore najmanje 600 minuta. Podneli su amandmane, 300 njihovih amandmana je bilo u pravnom prometu i na dnevnom redu, kao što je sada, oni su jednostavno napisali šta su napisali, naravno, moram i da kažem i da podsetim da im je nekoliko desetina zbog toga što nisu znali da napišu amandmane odbačeno, to je uradio nadležni odbor, ali oni koji su bili predmet rasprave, nisu iskoristili.

Sad bi im Đilas izračunao koliko to para vredi. Ako je to 600 minuta i ako je prosek sekunde RTS-u, evo, ja to znam iz turizma da je prosek za neke avio-kompanije 64,7 evra, dva miliona i 300 i nešto hiljada evra. Toliko ste vi potrošili bezveze. Niste, a bili ste u mogućnosti da budete u direktnom prenosu na RTS-u. Ali im je sve dozvoljeno. Dozvoljeno im je da imaju slobodu izražavanja, misli kakva god da je, promovisanje nečega što se više ne zna šta je i u kampanji za izbore, i predsedničke i parlamentarne, gostovali su njihovi lideri na televizijama ili već koga su oni odredili u emisijama na RTS-u.

Šta smo to mogli da čujemo? Mržnju, protiv Aleksandra Vučića, optužbe za nešto što nije. Fokus ima je uglavnom bio Aleksandar Vučić, naravno, kao čovek koji ima najviši politički autoritet i koji je bio nosilac naše republičke liste i kandidat za predsednika, koji je ubedljivo pobedio u prvom krugu sa 2.400.000 glasova, ali programa nigde. Jedan je gostovao, znate ga, onaj koji je proneverio ogroman novac i o kome je, baš je kolega Martinović učestvovao sa mnom u selekciji tih depeša, „Vikiliks“ mnogo napisao kako je prao pare kao ministar spoljnih poslova, pa razne njegove druge afere. Kada je dobio priliku da gostuje na RTS-u, isključivo samo o njegovoj frustraciji i mržnji prema Aleksandru Vučiću, upoređujući ga čak da ne kažem sa kime.

To su radili neki vaši vajni intelektualci na drugim televizijama, ovim tajkunskim za koje tražite petu frekvenciju i mi smo mogli da vidimo šta je vaš cilj i program. Čitavo jutro u direktnom prenosu na RTS-u bezuspešni performansi. Ovaj ko im je to režirao, pa ja sam se i začudila da to kratko traje. Verujte, njegove drame obično traju tri, četiri sata. Valjda indisponiran što je dobio opomenu je otišao, ali toliko je to bilo nevešto, ponovljeno pet hiljaditi put i vi im lepo, sasvim mirno i staloženo kažete da pričaju o onome za šta su pisali amandmane, ali oni ne znaju ni šta su napisali, niti govore o temi dnevnog reda.

Šta njih zapravo boli? Boli ih što nisu imali priliku da na RTS i u onim emisijama koje su dobili, kada su gostovali predstavnici SNS u izbornoj kampanji, kažu i da se pohvale bilo čime: da su u vreme svoje vlasti napravili puteve, da su izgradili fabrike, da su podigli škole, da su zaposlili ljude. Ne, nisu imali odgovor na utemeljenu argumentaciju naših kolega, i to su uglavnom bili mladi ljudi koji su sada ovde poslanici u našoj poslaničkoj grupi, koji su ih razvaljivali na tim duelima na RTS, govorili im istinu: da su 400.000 ljudi otpustili sa posla, da su uništili toliko porodica, da su za vreme „Sablje“, pošto smo malopre čuli o nekakvim odštetama ovde, protivzakonito i protivustavno uhapsili, priveli, kako god hoćete, u sred bela dana, noću 11.000 ljudi i dan danas isplaćuju astronomske cifre za to.

U vreme njihove vladavine na RTS su veličani poslovi sa zemunskim klanom. Jel tako bilo, kolega Martinović? Posle kada im se to obilo o glavu, kada ih je nadvladala mafija koju su oni izmislili, morali su da gledaju na toj istoj televiziji gde se krije Đura Mutavi. Možda ga i Milivojević zna, on poznaje takve likove ili ih je poznavao u to vreme, jer svi oni od predstavnica DOS-a imali su zadatak da prenose određene poruke sa najvišeg vrha državne vlasti pripadnicima zemunskog klana, da sa njima ugovaraju poslove, da sa njima sarađuju. Toliko je bio bahat vođa zemunskog klana, gospodine Orliću, da je on svakoga dana mogao da pozove telefonom tadašnjeg ministra unutrašnjih poslova i da mu kaže – e, brko, mogu da dođem da ti malo isečem brkove. Možete vi da zamislite kakva je to vlast bila: da su pripadnici najviše Uprave kriminalističke policije sarađivali sa njima, pripadnici BIA i oni nama nešto pričaju.

Aleksandar Vučić, kao tada opozicioni političar, je non-stop pozivao i govorio o svemu onome što se dešavalo i zahtevao je da se otkriju ubice i generala Buhe koga su ubili samo zbog toga što je izneo u javnost ovo o čemu ja sada govorim.

Dakle, ti ljudi nemaju ni program ni politiku kojom bi da se kandiduju, jer u njihovim redovima sedi jedan drugi „solunski proces“, čovek koji je zaista ukinuo zakon fizike, koji je dokazao da može u isto vreme da se bude na dva mesta, ali mi to kažemo onako – eto, glasalo se sa njegovom karticom. Zamislite to licemerje i oni nama spočitavaju da ovde nema demokratije i da se ne radi po Poslovniku, da se ugrožena njihova prava. On je nagovorio ženu koja je radila u Vladi Republike Srbije, koja je sedela tik iza ministra rada, da glasa njegovom karticom, i to nije bilo bilo kakvo glasanje u pitanju. Glasalo se o Zakonu o radu zbog kojeg se bila podigla čitava Srbija, radnici, ljudi koje su ostavili preko noći bez posla, jer je taj famozni član zakona za koga se glasalo tom čuvenom karticom iz Soluna predvideo, a oni su to brzopotezno sproveli da direktor DOS-ovskog preduzeća, koje su oni postavili posle petooktobarske revolucije ili već kako god, može da u jednoj danu da otpusti koliko god hoće radnika.

Žalosno je što mi imamo, ali je i za državu žalosno što je tako neodgovorna opozicija i što tako govori o svom narodu, o legitimno izabranom predstavniku i nosiocima najviše državne vlasti koje se neprestano bore za državu i narod.

Malopre, evo i završiću time, smo mogli da čujemo – zamislite, vi ništa ne ulažete u železnicu. Ono što je država počela da radi i Vlada Republike Srbije na čelu sa Aleksandrom Vučićem je projekat obnavljanja železnice posle 70 godina i taj projekat je vredan tričavih, eto, šest milijardi evra, to je za početak, što vi nikad niste pomislili nijedan jedini evro da ulažete u železnicu, u auto-puteve, u putnu infrastrukturu.

Pošto će danas na jednoj od informativnih emisija RTS svakako da bude jedan od priloga iz Skupštine Srbije, ja mogu toplo da im preporučim, pošto uz taj prilog obično ide neki naslov, zbog ovoga što su danas radili, zbog tako neodgovornog ponašanja i zbog pet hiljada puta ponovljenog performansa, mogu slobodno da napišu „ponovo radi bioskop“ koji oni sprovode ovde. Hvala.

PREDSEDNIK: Reč ima Đorđe Miketić, po amandmanu.

ĐORĐE MIKETIĆ: Dobar dan.

Ja moram zaista po ovom amandmanu zbog tzv. trolovanja. Moram da vam kažem jednu stvar, incident koji se desio u Pirotu i vanredna situacija koja je tamo pogađa isto glasače jedne, druge, treće ili četvrte partije. Moramo zaista da se uozbiljimo. Ovo što se sada dešava… Ovih 10 minuta koje ste potrošili da bi vi nešto razblažili neku situaciju, jedna stvar je u pitanju – nije zadesilo nešto Pirot, nije to kometa koja je zadesila. Problem koji je ovde iznet je da se prevenira problem. Pored Pirota gde se desilo, gde smo videli da su studije pokazale da tuda ne sme da ide pruga, pruga opasnih materija ide ispod ovog grada, ispod Beograda. U Pančevu „Promist“, u sred grada, amonijak, veštačko đubrivo. Ako se sećate, pre tri godine Bejrut je eksplodirao. Ista ta supstanca je sada u Pančevu, u sred Pančeva.

Ljudi protiv toga protestuju, ljudi protiv toga pišu peticije, niko ne reaguje. I onda sada kada se desi, isto se razbijaju glave, isto ljudi umiru, ista se tkiva truju od tih materija bilo za koga ljudi da glasaju. Ovo je ozbiljna situacija i moramo ozbiljno da se po tome postavimo.

Javni servis, tako je, mora da izvesti da ne bi bilo panike. Moraju službe koje rade, koje su radile studije, koje znaju šta su opasni materijali da izađu na lice mesta. Hvala vam.

PREDSEDNIK: Reč ima Slavica Radovanović, po Poslovniku.

SLAVICA RADOVANOVIĆ: Ja se javljam po Poslovniku. Član 106. – govornik može da govori samo o tački dnevnog reda o kojoj se vodi pretres, ali svakako moram da se zahvalim gospođi Nataši zato što je održala jedan javni čas zašto ne treba Zakon o policiji, odnosno Nacrt ovakvog zakona o policiji da se usvoji. Upravo ste prezentovali i ja vam se na tome zahvaljujem. Da tu nema policijskog posla, nego politika… (Isključen mikrofon.)

PREDSEDNIK: Gospođo Radovanović, ako želite da replicirate gospođi Jovanović imate vremena od poslaničke grupe, možete da ga koristite po tom osnovu.

Znači, ne treba da glasamo oko ovoga, jel tako?

Još jednom se samo prijavite i dajem vam reč po amandmanu.

SLAVICA RADOVANOVIĆ: Gospođa Nataša nam je održala zaista čas zašto ne treba da imamo ovakav Zakon o policiji, zašto ne treba ni ministar, ni politika da imaju ovoliku vlast i učešće, jer sve akcije koje ste sada objasnili upravo su sprovodili ljudi koji su u tom momentu bili na političkoj sceni. To nisu bili ljudi iz policije. Znači, hvala vama što ste objasnili ljudima da policija treba da bude nezavisna, da policija treba da bude potpuno politički oslobođena i da policija treba da radi profesionalno bez upliva politike.

Zaista se zahvaljujem gospodinu Gašiću i Ani Brnabić što su doneli odluku da se ovako jedan sraman represivni Zakon o policiji povuče iz procedure. Lično sam se zalagala i dobro je da jedan takav zakon uopšte ne bude, a i vi ste pokazali da politika represivno sprovodi sve moguće mere.

Isto bih htela da objasnim i gospodinu Martinoviću. Vi ste objasnili i rekli zašto je taj zakon dobar i naveli ste primer da policajac neće reagovati, ako se ovaj zakon ne usvoji, ako neko uperi pištolj u stomak, odvede vas u stan i tamo vas ubije ili liši života.

Podsetiću vas, gospodine Martinoviću, da član 158. Zakona o krivičnom postupku policija može preduzimati radnje i bez naredbe suda ako radi neposrednog hapšenja učinioca krivičnog dela, radi otklanjanja neposredne i ozbiljne opasnosti za ljude i imovinu, a isto tako može da pretrese lice ako postoji sumnja da to lice poseduje oružje ili oruđe za napad i ako posumnja da će to biti predmet krivičnog dela. Znači, nema potrebe ono vaše objašnjenje koje bi trebalo da ide u korist primene jednog ovakvog zakona je apsolutno nepotrebno, jer policija svakako takve te mere preduzima.

Dobro je da je taj zakon povučen. Ministar unutrašnjih poslova treba da angažuje dobre policajce, generale. Ova Radna grupa mora da se rasformira. Ja nemam kontakte sa tim generalima, da neko ne pomisli da sada koristim te ljude i da ne snose posledice, ali sam sa tim ljudima radila i znala sam koliko su oni jako dobri.

Radio televizija Srbije ne treba da ima uopšte nikakvu vrstu pretplate. Upravo ste mi vi, gospodine Martinoviću, dali šlagvort kada ste spomenuli ovaj helikopter. Pa, RTS je objavio da je dete stiglo, da je helikopter bezbedno sleteo i da je dete stiglo. Znači, mi smo bili obmanjeni tada šta se dogodilo.

Zatim, smatram da neko ko je dugo u parlamentu i neko ko ima iskustvo, kao što imate vi, gospodine Martinoviću, ne možete da vređate narodne poslanike. ne možete da sedite tu, dobro znate pravila, da dovikujete. To ne liči ni jednom ministru.

S druge strane, imajući u vidu da ste vi ovde stalno prisutni, ja uopšte ne znam kog ministarstva ste vi ministar? Mogu samo da posumnjam da ste vi ministar ministarstva za sve i svašta. Hvala vam.

(Srđan Milivojević: Javljam se za reč. Replika.)

PREDSEDNIK: Ovo? Nije. Poslanica je govorila od vremena svoje grupe kao što je i tražila.

(Srđan Milivojević: Ali je rekla „Milivojević…“)

Ona je rekla Milivojević Srđan i to ste se dogovorili da dobijete reč? A ne, ne. Tako neće moći.

(Tatjana Manojlović: Poslovnik.)

Vi po Poslovniku? Vodite računa, ako budete zloupotrebili, znate da će to morati da ide od vremena grupe. Hoćete od vremena grupe? Ne morate onda Poslovnik da podižete, samo se prijavite.

TATJANA MANOJLOVIĆ: Gospođa Jovanović je ukazala na širenje panike, ali mi je neobično da je nije začudilo što se REM nije oglasio zbog sinoćnog dizanja panike sa jedne od televizija sa nacionalnom pokrivenošću, gde smo par sati imali prilike da prisustvujemo nečemu što je izgledalo kao direktan prenos rata, jer se neprekidno ponavljao snimak rafalne paljbe. To je zaista neodgovorno izveštavanje i nešto na šta bi REM morao da ukaže.

PREDSEDNIK: To je bilo to preostalo vreme grupe.

TATJANA MANOJLOVIĆ: Kada se ukazuje na nepravilnost, protivzakonito delovanje REM-a, onda se to smatra pritiskom na rad REM-a.

PREDSEDNIK: Hvala vam.

(Tatjana Manojlović: Zašto ste mi oduzeli reč, da dovršim rečenicu?)

Isteklo je vreme poslaničke grupe, rekao sam vam.

Gospođa Jovanović, dva minuta. Izvolite.

NATAŠA JOVANOVIĆ: Gospodine Orliću, ja samo mogu da kažem da je ovo sramota što smo čuli. Koleginica je pokazala da nju ne zanima sudbina našeg naroda na Kosovu i Metohiji, ali to smo videli svih ovih dana kada su toliko brinuli za zdravlje Rade Trajković i njene ćerke, kada su promovisali politiku Kurtija ovde u Skupštini. Neverovatno da takav stepen, da li gnušanja, ne znam čega, prema sopstvenom narodu neko može da pokaže.

Da još bude gora stvar, osoba koja je to izgovorila je pokazala i najviši stepen licemerja, jer je ona valjda kao novinar RTS-a bila autor nekih emisija da se tobož brinula za narod na Kosovu i Metohiji.

Taj narod dole 17 dan danas se bori da očuva svoje pravo. Ljudi, deca koji tamo žive pod terorom šiptarskih terorista, predvođeni Kurtijem, i onim što oni rade, pokušavajući da proteraju srpski narod sa severa Kosova i Metohije, njih ne zanima.

Zanima nas i zato ću iskoristiti, gospodine Orliću, priliku da pozovem sve svoje sugrađane da sutra u Kragujevcu u 13.00 časova dođu u centar kod „Krsta“, gde ćemo mitingom podrške dati veliku podršku našem narodu na barikadama.

Predaja nije opcija. Živela Srbija! Uvek ćemo se boriti za naš narod na Kosovu i Metohiji.

PREDSEDNIK: Hvala, gospođo Jovanović.

(Tatjana Manojlović: Replika.)

Vi vreme od grupe više nemate, to sam vam rekao. Iskoristili ste onih, koliko je bilo, sekundi, 40, i više sam vam dao, tako da više nema osnova.

Od ranije je ostala prijava za reč. Kozma, nećete sada?

(Robert Kozma: Ne.)

Gospodine Atlagiću, vidim i vašu prijavu, da li bi bilo dovoljno nekih do šest minuta da bismo uklopili sa redovnom pauzom ili da ostavimo za posle?

(Marko Atlagić: Za posle.)

Za posle.

Određujem redovnu pauzu. Nastavljamo sa radom za sat vremena.

( Posle pauze.)

PREDSEDNIK: Nastavljamo sa radom.

Na član 1. amandman je podneo narodni poslanik Aleksandar Jerković.

Na član 1. amandman su zajedno podneli narodni poslanici Zoran Sandić, Zoran Stojanović.

Na član 1. amandman je podnela narodni poslanik Dragana Rakić.

DRAGANA RAKIĆ: Poštovane građanke i građani Srbije, sa današnjim Zakonom o privremenom uređivanju načina naplate takse za javni medijski servis i sa ovim izmenama koje su predviđene mi ništa nećemo učiniti po pitanju toga da RTS i RTV postanu kvalitetniji javni medijski servisi, da objektivno i nepristrasno informišu svoje građane. Naprotiv, oni će i dalje ostati jedna od najvažnijih poluga za očuvanje vlasti Aleksandra Vučića i stranke na čijem je on čelu.

Zašto se dvojica ljudi koji su odavno stekli pravo na penziju i dalje nalaze na čelu RTS-a i imaju izuzetno važne funkcije? Jedan od ljudi koji je trebao odavno da bude u penziji, a nalazi se na mestu direktora RTS-a je Dragan Bujošević, a drugi čovek koji je isto tako jako važan, a to je glavni i odgovorni urednik Informativnog programa Nenad Lj. Stefanović.

Koji je to kvalitet koji ovu dvojicu novinara lansirao da uprkos zakonu i dalje budu radno angažovani? Znači, umesto u penziju, oni se nalaze na ovim izuzetno važnim pozicijama. Da li mi nemamo dovoljno stručnih profesionalnih i kompetentnih ljudi da zauzmu njihove pozicije? Pa naravno da imamo. Koja je to osobina koja je toliko važna danas i koja je to osobina koja te promoviše da budeš i da imaš funkcije u autokratskom režimu Aleksandra Vučića? Pa to je lojalnost. To je poslušnost. To su jedini kvaliteti i jedino merilo. Pa Ana Brnabić je premijerka samo zato što je beskrajno poslušna i odana Aleksandru Vučiću. Zato se i ova dvojica novinara nalaze tu gde jesu.

Nažalost, medijski servis je zarobljen, a zarobljena nam je i čitava država i građani Srbije moraju da oslobode i da promene ovaj sistem. Hvala.

PREDSEDNIK: Po amandmanu Dušan Marić.

DUŠAN MARIĆ: Gospodine predsedniče, uvaženi ministre Martinoviću, poštovani građani Srbije, uvažene kolege poslanici, pre nego što smo otišli na pauzu jedna uvažena poslanica iz opozicije je rekla da su građani Srbije 5. oktobra 2000. godine oslobodili Televiziju Srbije.

Evo kako je to oslobađanje izgledalo. Znači, dim i vatra. Podsećam da je pre toga zgrada Televizije Srbije gorela od bombi zločinaca iz NATO pakta. Ali, nije čudo što se oni hvale ovakvim oslobađanjem RTS-a kada se zna da su sat vremena pre toga zapalili zgradu državnog parlamenta. To se takođe može videti na fotografiji. I ono što je zanimljivo gori baš kancelarija u kojoj se nalazio izborni materijal u kojoj su se nalazili džakovi sa glasačkim listićima.

Inače, da podsetim da je to prvi put posle 1933. godine kada je Hitler zapalio Rajhstag, da je neko u Evropi zapalio zgradu svog državnog parlamenta.

Kolege iz opozicije su ovde nabrajale vesti koje bi trebalo da objavljuje, a navodno ne objavljuje državna televizija. Pa evo ja se pridružujem njihovoj inicijativi i kao kontra predlog predlažem da mediji pod kontrolom opozicije, makar sa zakašnjenjem od 20 i kusur godina objave sledeću vest – direktor vladajuće stranke, najveće stranke u DOS-u kum premijera Srbije kupio tri šećerane za tri evra u trenutku kada se samo u jednoj šećerani na zalihama nalazilo sirovina u vrednosti od 47 miliona evra.

Što se tiče predloženog amandmana smatram da ga ne treba prihvatiti iz razloga što bi to ugrozilo poslovanje RTS.

Inače, kada sam kod Televizije Srbije reći ću svoje mišljenje, da su optužbe koje se ovde iznose stvar političkog nadgornjavanja. Uglavnom, RTS kritikuje opozicija, kritikuju neki predstavnici vlasti. Radio-televizija Srbije dođe kao devojka koju svi kude, ali svi se u selu za nju otimaju.

Moje mišljenje je sledeće – ako u Srbiji postoji objektivna i profesionalna televizija to je Televizija Beograd. Ako u Srbiji postoji profesionalni radio to je Radio Beograd. Radio Beograd ima dvadesetak izuzetnih obrazovnih, kulturnih, informativnih emisija koje mogu da im služe na čast. Naravno da ima stvari na Televiziji Srbije koje mogu biti i bolje, koje mogu biti i objektivnije, ali razlika između njih i ostalih televizija je realno nebo i zemlja.

Mi smo i danas ovde čuli više puta optužbe kako u Srbiji vlada diktatura i kako vlast guši slobodu medija. To tvrdi opozicija. Evo šta kažu činjenice – u Srbiji je krajem 2020. godine bilo registrovano 2.508 medija. Ovde nisu uračunati mediji koji nisu registrovani tako, ali se bave proizvodnjom medijskih sadržaja. Novine 937. U Srbiji imate 180 opština. Znači, pet štampanih novina po jednoj opštini. Internet portali 751. Četiri portala po jednoj opštini. Radio stanice 335. Skoro dve radio stanice po jednoj opštini. Televizijske stanice 244. Novinske agencije 28 itd.

Inače, 2019. godine u vreme navodne diktature i gušenja medija u Srbiji je registrovano 188 novih medija, a 2020. godine bilo ih je novih 134 i 2021. godine 140 i to samo u prvih šest meseci 2021. godine.

Po poslednjem popisu stanovništva u Srbiji ima šest miliona i 690 hiljada stanovnika. Kada taj broj podelite sa brojem od 2.648 medija dobijete 2.500. Znači, na svakih 2.500 stanovnika u Srbiji vi imate jedan registrovan medij.

Sada vas pitam, naravno vas iz opozicije – da li postoji i jedna diktatura koja ima i d od diktature koja bi dozvolila da se u jednoj maloj Srbiji registruje 2.600 medija koje niko ne može da kontroliše? Naravno da ne bi.

Ovde se često govori o slobodi medija, sloboda medija ne postoji ni u Srbiji, ne postoji u Evropi, niti igde postoji, niti je ikada postojala. Sloboda medija je jedna velika iluzija koju prodaju upravo oni ljudi koji kontrolišu medije. Mediji funkcionišu kao i sve firme po sistemu – veži konja gde ti gazda kaže.

Da li ima u opoziciji i jedan medij, evo ja pitam, koji sme da objavi kritiku na račun vlasnika medija, na račun njegovih poslovnih partnera ili na račun opozicione stranke čiju politiku podržava? Naravno da nema.

Dakle, u Srbiji postoji sloboda informisanja i nažalost postoji još veća sloboda dezinformisanja. Za to niko ne odgovara, praktično niko ne snosi posledice.

Evo vam jedan primer. Imate novine u Srbiji koje u poslednje tri godine, proveravao sam, nije objavila ni jedan jedini broj u kojem nije najavila ili pozvala na ubistvo predsednika države. Znači, ni jedan jedini broj. Nemate ni jednu sudsku presudu kojom je ta novina oglašena krivom zbog toga što je objavljivala.

Ili, sledeća stvar i poslednji primer koji ću navesti jesu internet portali. Uđite sada na internet portale opozicije i pročitajte komentare ispod bilo kojeg politički angažovanog teksta. Ja vam tvrdim da ćete teško naši tekst ispod kojeg nema sijaset uvredljivih i pretećih komentara u kojima se na najbrutalniji način linčom preti da li predsedniku države, da li članovima Vlade, ministrima, da li državnim funkcionerima, posebno ako su oni iz SNS. Toliko o diktaturi i o cenzuri u Srbiji. Hvala vam.

PREDSEDNIK: Reč ima Dejana Vasić.

DEJANA VASIĆ: Poštovani predsedniče, poštovani ministre, kolege, koleginice poslanici.

Socijaldemokratska partija Srbije, naravno će glasati o Predlogu zakona o izmeni Zakona o privremenom uređivanju, načinu finansiranja javnog medijskog servisa, zato što smatramo da je neophodno da se javni medijski servisi finansiraju iz budžeta i preko taksi.

Smatramo da je to neophodno, kao što smo i diskutovali svih ovih dana, kao što je i ministar objasnio zašto je to jako važno, zbog same slobode i nezavisnosti medija. Bitno nam je da naš javni medijski servis bude slobodan, bude nezavisan i da odgovorno i kompetentno radi svoj posao.

Javni servis mora biti dostupan svima i on je na usluzi građana i kontrolisan je od samih građana. Javni servis svojom programskom strukturom ne može biti konkurentan nekim privatnim medijskim servisima, niti komercijalnim sadržajima, zato što bi tada izašao iz neke svoje misije i na neki način narušio kvalitet same koncepcije ovog servisa.

Konstataciju smo čuli da RTV, pošto dolazim iz Vojvodine, na neki način je u krizi samog sadržaja i da je gledana od strane samo starijeg stanovništva. Moraću da demantujem to, zato što su rađena istraživanja koja su u svim segmentima sprovedena, rada RTV to demantuju, zato što istraživanjem nevladine omladinske organizacije na nalog OEBS-a i „Medija diverzit instituta“ smo dobili podatke da je RTV izuzetno gledana i izuzetno zastupljena i popularna kod mladih. Oni su dobili najviše ocene za medijski servis i da je radio koji se bavi omladinskim sadržajima izuzetno kvalitetan i bavi se domenom omladine i temama koje se tiču omladine.

Mi možemo i imamo pravo kritikovati razne televizijske sadržaje, možemo da se osvrnemo i na privatni i na javni servis, ali ono čime se moramo baviti malo analitičnije i studioznije jeste medijska pismenost i kultura. Opet ću se osvrnuti na mlade zato što su mladi naša budućnost. Oni na neki način jesu kompetentni da ocenjuju kvalitet našeg javnog medijskog servisa. Zašto? Zato što mediji utiču izuzetno pozitivno, naravno i negativno na naše mlade. Hajde malo da se bavimo onim pozitivnim uticajem na naše mlade.

Mi znamo da naši mediji oblikuju stavove i vrednosti kod mladih. Oblikuju stavove i vrednosti znači predrasude, formiranje stavova o sebi i drugima. Naravno, od sticanja znanja, od na neki način razvijanja humanosti, podsticanja asocijativnog učenja, hipotetičkog mišljenja i intuicije, do informisanja o raznim životnim temama i situacijama u okruženju.

Možda bismo mogli reći da bi možda malo više mladi trebali da utiču u kreiranju programa za mlade i na neki način unapred naš javni servis, ali ne možemo da osporimo da RTV iako je godinama funkcionisala u skučenim i ograničenim uslovima sada izuzetno vodi računa o sadržajima koji su namenjeni svim kategorijama stanovništva, naročito osobama sa invaliditetom i osetljivim kategorijama.

Radio televizija Vojvodine, Radio televizija Srbije zadovoljavaju sve ove kriterijume koje smo naveli i ne mogu i neće nikada biti komercijalne televizije. Sadržaj njihovog programa nije možda materijalno profitabilan, ali jesti etički vredan i neprikosnoven u kreiranju edukativnog i kulturno-obrazovnog programa. Hvala.

PREDSEDNIK: Na član 1. amandman su zajedno podneli narodni poslanici Radomir Lazović, Robert Kozma i prof. dr Đorđe Pavićević.

Reč ima Đorđe Pavićević.

ĐORĐE PAVIĆEVIĆ: Hvala.

Ja bih samo da kažem da mi suprotno većini ovih amandmana imamo mišljenje da javni servis treba da ima stabilno finansiranje i da to finansiranje ne treba da zavisi od volje Vlade i da se produžava svake godine i da to finansiranje i treba da ide iz budžeta u ovom smislu reči. Predložili smo da se ukine ona vremenska odrednica – dok se ne pronađe način stabilnog finansiranja.

Koliko je javni servis važan i koliko bi bilo važno da postoji kao nezavisan najbolje govore prethodne reči koje smo ovde čuli, a to je da u Srbiji postoji sloboda informisanja, ali ne postoje slobodni mediji, jer je to iluzija. Svi vezuju konja gde gazda kaže, pa zbog toga je upravo gospodo izmišljen javni servis, znači da nema jednog gazdu, da svi građani budu gazde, ali da ne funkcioniše onako kako funkcioniše naš javni servis koji je u velikoj meri zavisan od toga šta će mu Vlada reći.

Ukoliko vas to interesuje, nisu važni toliko vaši utisci koliko je ko prisutan u medijima, da li ste ujutru kada ste uključili videli Lutovca ili Jovanovića ili nekog drugog. Pogledajte recimo novo CRTINO istraživanje od maja do novembra. Recimo u centralnom nacionalnom dnevniku prisutnost vlasti u odnosu na opoziciju je bila 97% prema 3%. Zastupljenost, to je drugačije od prisutnosti je takođe u sličnim odnosima, da ne pričamo o „Pinku“, „Hepiju“ ili B-92, da je to još više.

Ako ne verujete CRTI, možete verovati jednoj od članica Saveta REM-a koju ste vi ovde izabrali i koja je gostujući na toj neprijateljskoj televiziji u emisiji koja je u prošlom sazivu jako često pominjana „Utisak nedelje“ izjavila, citiram „Pa dobro ja ne znam zaista o Pećincima, verovatno je nešto što sam pročitala pa sam zaboravila. Pretpostavljam da je reč o nekoj deci“.

Ja imam kod kuće MTS i to je po mom mišljenju jedan od najvećih problema, što naši građani moraju da imaju dva televizora ili bar dva kablovska operatera da bi mogli sve da vide. Znači, to je neko ko je zadužen za regulisanje medija, neko ko bi trebalo da bude informisan, ali onda konstatuje da i ona ima problem zato što je prikačena samo MTS, pa da onda ne zna šta se dešava deci u Pećincima i morama da se informiše na neki drugi način.

Radi se o tome da mi moramo imati stabilno finansiranje javnih servisa, kako bi oni mogli nezavisno da funkcionišu, da ne zavise svaki put i svake godine od toga da li će ministar finansija odrediti neka sredstva i kolika sredstva za njihovo funkcionisanje. Hvala.

PREDSEDNIK: Na član 1. amandman je podneo narodni poslanik Srđan Milivojević.

SRĐAN MILIVOJEVIĆ: Poštovani građani Srbije, na početku bih vas zamolio, gospodine Orliću, da zapišete moj matični broj – 0208965781xy, pošto jedino matično broj još treba da mi pročitaju da bih ja dobio pravo na repliku. Možda će neko da kaže taj broj, pa da sledeći put znate, da ne budete zbunjeni.

Za početak, građani Srbije, moram da vam kažem da je DS apsolutno protiv ovoga i ja sam u tom kontekstu i podneo ove amandmane, zato što smatram da mi nemamo javni servis kao uslužni servis građana Srbije, već imamo propagandni servis režima Aleksandra Vučića.

Kao što su svi režimski mediji generatori mržnje, a taj generator mržnje se napaja i daljinski upravljač za rukovanje njime se nalazi na Andrićevom vencu, i kao što je svima jasno da je vazduh u Pirotu ovog trenutka zatrovan, tako je i medijski prostor u Srbiji ovog trenutka zatrovan.

Kad već govorimo o Pirotu, čisto da vam kažem da se tamo očekuje dolazak drugih ministara iz Vlade, a kažu da će doći i on, pa će katastrofa konačno biti kompletna.

Tužna je zemlja, kad kažem „on“, gde svi znaju na koga mislim, ali je žalosno što smo samo 35 sekundi mogli da čujemo na Javnom servisu šta se zaista desilo u Pirotu i da je tamo došlo do ekološkog incidenta sa amonijakom za firmu „Eliksir“. Inače, takav incident smo imali pre par dana i u Šapcu.

Kada govorimo o medijskim slobodama, po svim relevantnim istraživanjima Srbija je zemlja sa najmanjim medijskim slobodama u Evropi i po svim relevantnim istraživanjima stalno nazadujemo. Na kraju, o tome govori i fondacija „Slavko Ćuruvija“, koja je zabeležila 56 napada na nezavisne novinare u prošloj godini.

PREDSEDNIK: Pravo na repliku.

MILENKO JOVANOV: Mislim da su zaista reči ljubavi kada kažete da predsednikov sin i brat treba da završe u šahtu kao Gadafi. To je iskazano poštovanje, ljubav, naklonost ili kako god. Tako da, zaista na tu temu govoriti više nema se šta.

Još jednom pozivam građane da u kontekstu ovoga što dolazi od predstavnika opozicije znaju da svaki put kada vide predstavnika opozicije na RTS-u znaju da je tog predstavnika opozicije tamo poslao Aleksandar Vučić, pošto to, kažu, on uređuje. Dakle, bilo koga da vidite, njega je poslao Vučić.

Ali, želim da kažem nešto, jeste replika, ali ću reći nešto i oko par amandmana koji su podneti, između ostalog i ovaj. Pogledajte vi koja je to kontradikcija. Oni traži amandmanima, nekoliko amandmana ima takvih, da se 31. decembar 2022. godine zamenjuje rečima – 15. jul, pa 1. jul 2023. godine itd. Međutim, šta je problem? Što u sledećem članu traže da zakon stupi na snagu za osam dana ili 14 dana, kao u jednom slučaju.

To znači, ako hipotetički uzmemo da ćemo danas da glasamo i, recimo, usvojimo neki od amandmana, to znači da će zakon da stupi na snagu 4. januara. To znači da od 1. do 4. januara nema nikakvog finansiranja, zato što nijedan zakon ne važi. Stari rok je promenjen, a još novi nije počeo da važi. To onda znači da posle tog vakuma imamo još šest meseci finansiranja.

Eto, tako ste pisali amandmane. Toliko ste obraćali pažnju na logiku, toliko ste pažnje obraćali na smisao. Pisali ste da biste pisali. Podnosili ste da biste podnosili, da biste dobili dva minuta da kažete nešto, što uostalom sa tačkom dnevnog reda apsolutno nikakve veze nema. Onda, ponovo kažem, uvrede koje su nam bile upućene, da lažem da poslanici nisu čitali Poslovnik i da znaju kako se pišu amandmani, još jednom padaju na testu.

Hvala.

PREDSEDNIK: Hvala.

Vreme ovlašćenog.

SRĐAN MILIVOJEVIĆ: Da ste pažljivo pročitali amandmane, shvatili biste da ako usvojite prvi amandman onda mora da usvojite i drugi, ali to se ne uči na Akademiji mladih lidera SNS, to se uči u školi. Kada neko kupi diplomu, vi na sreću niste kupili diplomu, ali kad neko kupi diplomu to ne znači da je kupio i znanje.

PREDSEDNIK: Replika.

MILENKO JOVANOV: Dobro, bar smo sada razumeli, dobili smo objašnjenja koja je bila logika kod pisanja amandmana. Dakle, može da ide, kao kod Šojića, samo vezano. Šta ako se nama baš svidi prvi, a drugi nam se ne svidi itd.

Dakle, niste se vodili logikom kad ste pisali amandmane, niste razmišljali o tome šta možete da napravite ukoliko bi se amandmani usvojili. Ne znam šta je problem to da priznate, nego vređate ljude koji su išli na Akademiju mladih lidera itd. Nisam išao da pohađam Akademiju mladih lidera, mada bih išao da sam u njihovim godinama.

Iskreno rečeno, morate da vodite računa o tome da pametan čovek svugde može nešto da nauči i od svakoga može nešto da nauči. Dakle, nema nikoga od koga ništa baš ne možete da naučite, takav još ne postoji. Ali, jednostavno morate da, sa druge strane, razumete da su ti ljudi slušali od predavača kao što je, recimo, Žarko Korać. Nećete mi reći da Žarko Korać nije čovek koji, to što se on posle kajao, pa rekao da nije znao gde je bio itd, pustite vi to.

Tako da, ta deca su išla nešto da čuju, nešto da nauče, a ono čega se ja sećam, to je da je prvo upravo vaša stranka imala taj centar za edukaciju i radila te omladinske škole, kako se to već zove, letnje škole itd. i nikada vas niko zbog toga nije prozivao i nikada niko od toga nije pravio sprdnju, jer se od učenja i od bilo čega drugog ne može praviti sprdnja.

Evo, vidite kako izgledaju ovi koji nigde nisu učili, kako izgleda onaj ko nikad nigde ništa nije naučio, ko je naučio samo da se dernja na ulici i ko misli da svojim uličarskim ponašanjem nekoga može da fascinira.

(Aleksandar Jovanović: Srce moje malo.)

Pa, nisi baš srce malo, ali si mi dragocen ko rubin. Dragocen si kao rubin.

Prema tome, niste dobro pisali amandmane, niste razmislili o njima. Više sreće sledeći put. Hvala.

PREDSEDNIK: Tačno znam kad je Ćuta Jovanović u sali, obavezno galama, istog momenta.

Na član 2. amandmane, u istovetnom tekstu, zajedno su podneli narodni poslanici Tepić, Stefanović, Bulatović, Milošević, Jekić, Grujić, Đorđić, Veselinović, Obradović, Lukić, Pašić, Ristić, Albahari, Oreg, Grbović i Janko Veselinović, kao i narodni poslanik Zoran Lutovac.

Reč ima Zoran Lutovac.

ZORAN LUTOVAC: Poštovani građani Srbije, imam dva minuta za ovaj amandman. Dva minuta, toliko nedostaje na snimku sigurnosnih kamera sa naplatne rampe u Doljevcu. Ta dva minuta video je predsednik Aleksandar Vučić, on sam nam je to rekao, ali to je bilo toliko užasno da nije hteo snimak da pokaže građanima Srbije. Verujemo mu da je bilo užasno. Ubiti nekog na naplatnoj rampi zbog bahatosti strašno je i uznemirujuće. Ali, to je morao da pokaže tužiocu kojem je posao da se suočava sa takvim prizorima. Aleksandar Vučić nam duguje ta dva minuta. Radio-televizija Srbije nam duguje priču o ta dva minuta.

To nije tek jedna nesreća i Stanka Gligorijević nije jedina žrtva. Žrtve su i njena porodica i svi građani Srbije koji se suočavaju sa nepravdom, sa bahatošću, sa neodgovornošću, sa odsustvom vladavine prava. Ni dva minuta nije moguće dobiti na Javnom servisu da se postave pitanja povodom ubistva Stanke Gligorijević, ni dva minuta. Zato tema nije kako finansirati RTS, nego da li je ovakav RTS uopšte potreban građanima Srbije. Pravo pitanje je u stvari kako ga iz temelja promeniti? Hvala vam.

PREDSEDNIK: Toliko vam je stalo do tog slučaja da ste ime preminule pogrešili dva puta.

Replika, Jovanov.

MILENKO JOVANOV: Pokojna se zvala Stanika Gligorijević, ne Stanka, ali dobro, važno da se nešto kaže, važno da se još jedna tema koja je sažvakana milion puta, ponovi milion prvi put, ali nemam ništa protiv, ako vi mislite da će vam to nešto pomoći neka vam bude.

Ono što je bitno zbog građana da znaju, to je da je osoba koja je vozila automobil prihvatila odgovornost za to, da je osuđena i da li je otišao na izdržavanje kazne, ili nije, to je sad još informacija koju ne znam da kažem, ali treba da izdržava kaznu u zatvoru.

Sada oni kažu, znate, on je preuzeo odgovornost za nekog drugog, jer neko drugi, a on nije, pa, ne znam ni šta. Samo vam postavljam pitanje, pred građanima, samo neka razmisle, da li bi bilo ko od vas prihvatio zbog bilo koga, za bilo kakvu uslugu, ili kontra uslugu sa druge strane da umesto nekoga ide u zatvor i da sedi u zatvoru godinu, šest meseci, godinu i po, dve, koliko god, jedan dan, bilo ko od vas dragi građani, prihvatio da za bilo koga ode u zatvor. Ako je odgovor da, onda možda ima istine u onome što govore ljudi iz opozicije. Ako sami smatrate da to nikada ne biste uradili, ko god da je u pitanju, eventualno dete, onda vam je jasno koliko se manipuliše ovom temom i koliko se manipuliše ponovo jednom osobom koja nije među živima, a čije čak ni ime ne znaju. Sami procenite koliko je to časno i koliko je to politički mudro, kao i koliko to efekta zaista ima. Hvala.

PREDSEDNIK: Podnosilac, Đorđe Đorđić.

ĐORĐE ĐORĐIĆ: Zahvaljujem.

Hvala kolegi Dušanu Mariću, on je jedini ovde izneo istinu, a to je da RTS nije objektivna i da nije slobodna, i da nikada nisu mediji bili ni slobodni, ali on je jedini to rekao u ovoj Skupštini.

Možda bi se i mi iz poslaničke grupe Ujedinjeni založili i složili sa ovim da treba da se finansira javni servis da on stvarno jeste javni servis svih građana Srbije. Radio televizija Srbije i Radio televizija Vojvodine treba da bude objektivna, ali ona sve jeste, samo nije objektivna. Opozicioni političar može da ode na bilo koji javni servis, ali samo slučajno, ako zaluta, eventualno jednom u tri meseca, i o tome se priča kao da je, ne znam, ni ja šta se desilo i da je ne znam, ko otišao.

Da je javni servis slobodan, pričalo bi se o tome da je u Srbiji inflacija od 15,7% najveća u Evropi, da je zagađenje jedno od najvećih u Evropi, da je struja spram primanja koja građani imaju jedna od najskupljih u Evropi. I, da je ovo normalna država, i da je ovo normalna televizija i da smo mi u jednom normalnom stanju, to bi bila jedna normalna kritika koju bi vi trebali da prihvatite i da svi složio oko nekih stvari, da zajedno funkcionišemo i da zajedno delujemo, spram ovoga kako su nas građani birali i da se borimo za njih i za njihova uverenja i za njihove stavove, a ne za usko stranačke politike. Mislim da taj stav i taj narativ mora da se promeni. Hvala.

PREDSEDNIK: Na član 2. amandmane u istovetnom tekstu zajedno su podneli narodni poslanici Miroslav Aleksić, Slavica Radovanović, Borislav Novaković i Branislav Tomašević, narodni poslanik Aleksandar Jerković i Srđan Milivojević.

Prvo, Srđan Milivojević.

SRĐAN MILIVOJEVIĆ: Poštovani građani Srbije u prepodnevnom delu izlaganja, kada sam govorio zašto je potrebno da ne plaćamo više TV pretplatu, podsetio sam da je SNS, odnosno Aleksandar Vučić, obećao u kampanji da će ukinuti TV pretplatu, pa su uveli TV taksu, i onda naravno, rasprava je krenula svojim pravcem, i ja sam ovde optužen da navodno, zloupotrebljavam mrtve.

Meni je drago da iza politike DS, a to nije politika zarđale kašike, nije ostalo 200 hiljada mrtvih ljudi, i žao mi je što je to politika jedne druge političke opcije, jedne druge političke stranke, koja će se sama prepoznati u tim brojevima, zastrašujućim brojevima. Kada bih hteo da ih pominjem trebalo bi mi 555 sati da pomenem sve žrtve, bez prekida da govorim, samo imena i prezimena, da govorim bez onih žrtava šopinga u Milano. Dakle, toliko o tome.

Kada govorimo o fantastičnim rezultatima, moram da vam kažem da ste fantastično prošli na izborima u Leskovcima za mesnoj zajednici Dubočica. Evo, ga tu gospodin Cakić, jedva vas je sa 713, 433 pobedio tamo. To je pokazatelj vašeg brilijantnog rejtinga i vaših fantastičnih nastupa u Skupštini Srbije.

Kada mene optužujete da sam ja pretio nekome da ću da mu ubijem sina i brata i da vas za kraj informišem, ja sam pre par dana bio u Specijalnom sudu za organizovani kriminal sa Miroslavom Aleksićem, nikog od vas tamo ne videh da je došao da me prijavi, ali sam pitao - izvinite, kako u svakoj mojoj diskusiji oni prepoznaju dvojicu ljudi kao osobe koje će se sa milijardu evra kriti po šahtovima i zemunicama kad dođe sloboda u ovu zemlju. I, pitao sam kako to da me nisu prijavili za ovako monstruozne optužbe. Pa, verovatno zato što ih podržavaju. Hvala.

PREDSEDNIK: Pravo na repliku.

MILENKO JOVANOV: Prvo, što se Leskovca tiče, zabrinjavajuće loše smo prošli, od 139 mesnih zajednica, pobedili smo u 138 i zaista treba da stavimo prst na čelo i da se dobro zamislimo.

Što se tiče ove jedne mesne zajednice, u kojoj nismo pobedili, pobedila je grupa građana „ Dr Aleksandar Rangelov – Dubočica u srcu“ koja nema nikakve veze sa pomenutim poslanikom, ali nema veze.

(Srđan Milivojević: On tamo živi.)

A on tamo živi, aha, a to što se nije kandidovao i to što nije njegova lista pobedila, nema veze, on nas je pobedio, zato što tamo živi. Drago mi je, ovo je ista logika kako ste pisali amandmane, istom logikom ste pisali amandmane, sve vas razumem. Odlični ste, ja vama i ubuduće, evo odmah da znate potpisujem da na narednim izborima isto da prođemo, ista podela, isto kao…

PREDSEDNIK: Ako može bez dobacivanja.

MILENKO JOVANOV: Šta vam je, što ste nervozni?

(Srđan Milivojević: Nisam nervozan, radostan sam, slavim pobedu.)

PREDSEDNIK: Milivojeviću, govorili ste i molim vas bez dobacivanja.

MILENKO JOVANOV: Dakle, odmah da se dogovorimo, od osam i po hiljada biračkih mesta koliko ima mi da pobedimo na tih 8499, a vi pobedite na tom jednom i slavite pobedu. U tome i jeste vaš problem, što vi jedno biračko mesto slavite kao ne znam ni ja kakvu pobedu, a ne shvatate da vam treba mnogo više.

Što se samih amandmana tiče, dakle, poslanik nije amandmanom predložio ukidanje TV pretplate nego da se plaća do jula sledeće godine. Tako da nije predložio ukidanje, nego produženje za šest meseci, samo da građani znaju da ono što je rečeno, da je predloženo ukidanje, apsolutno nije tačno. Hvala vam.

(Nebojša Cakić: Replika.)

PREDSEDNIK: Ne, ne može. Znači, to što vi znate gde živite, nikakve veze sa osnovom za repliku.

Ako vam je ostalo vreme od grupe, možete da koristite njega, ali prednost ima podnosilac, Aleksandar Jerković. Izvolite.

ALEKSANDAR JERKOVIĆ: Dame i gospodo narodni poslanici, kolege, s obzirom da mi je ovo prvo obraćanje pred ovom Narodnom skupštinom, da vam se predstavim, ako predsedavajući dozvoli, s obzirom da ću malo izaći iz okvira Poslovnika.

Moje ime je Aleksandar Jerković, ja sam jedini poslanik Patriotskog pokreta – Nema nazad, iza je Srbija, koga je osnovao general Božidar Delić. Takođe, imam obavezu da se obratim svim onim građanima Srbije koji su za koaliciju Nada i Miloša Jovanovića glasali upravo zbog ugleda generala Delića. Dakle, imam potrebu da im saopštim da je generalov pokret „Nema nazad, iza je Srbija“ izbačen iz te poslaničke grupe. Evo, sada da se držim Poslovnika i da zamolim za par razjašnjenja za predlog zakona, odnosno amandmana koji sam podneo. Najpre kada imate situaciju da morate da platite nekom nešto, da ne biste imali posledice, na primer dođe neka bitanga u kafanu i kaže vlasniku kafane – slušaj, ja ću da ti omogućim, ja ću da te štitim, ali znaš, ti meni moraš da platiš neki iznos kako ne bi imao probleme.

Sada vas pitam nešto, ako ja kao građanin Srbije ne želim da koristim uslugu RTS-a, zbog čega ja moram da plaćam bilo kakvu nadoknadu? Samo zato da ne bih imao posledice? Samo zato da mi sutra ne bi došao izvršitelj i plenio imovinu? Pa, ako se u prvom slučaju identično ponašanje zove reket, ucena, iznuda, zašto u ovom drugom slučaju takav isti postupak zapravo zovemo taksa?

Moje poimanje takse je kada vi od države tražite nekakvu ekstra uslugu. Na primer, hoću pet puta dnevno da vadim izvod iz matične knjige rođenih i to angažuje dodatne resurse države. Na koji način mojim gledanjem ili ne gledanjem RTS-a ja zapravo angažujem te resurse države i zbog čega onda mešamo babe i žabe? Zašto pravimo gulaš, sataraš?

Hvala.

PREDSEDNIK: Smatraćemo da ste koristili i jednu prijavu za narodne poslanike koji nisu članovi poslaničkih grupa za ovo vreme preko dva minuta.

Na član 2. amandman su zajedno podneli narodni poslanici Radomir Lazović, Robert Kozma i Đorđe Pavićević.

Da li neko želi reč? (Da.)

Reč ima Đorđe Pavićević.

Izvolite.

ĐORĐE PAVIĆEVIĆ: Hvala.

Dobar uvod nam je dao šef vaše poslaničke grupe o tome kada neki zakon stupa na snagu i kada se u stvari može skratiti to vreme od osam dana. Znači, kada postoje neki dobri razlozi, ali ako je dobar razlog to što sednica nije zakazana na vreme ili što mi nismo u mogućnosti da raspravljamo to na vreme da bi mogao onda zakon da stupi na snagu, to nije dobar razlog da se krše ustavne norme koje onda definišu kada zakoni mogu da budu takvi.

Osim toga, ta žurba koju ovde stalno imamo i stalno stavljanje pred svršen čin, pa će onda neko izgubiti posao, neko neće biti finansiran zbog toga što mi nećemo da glasamo onako kako se traži od nas, ima neke vrste ucenjivačkog potencijala, ali u ovom slučaju teško se može zamisliti da baš te uplate javni servisima išle između prvog i četvrtog januara, pa bi onda bili oštećeni za neka sredstva ili ne bi mogli da rade.

Osim toga, ja bih možda preporučio šefu vaše poslaničke grupe neki kurs iz logike, zaista, kad ovoliko često pominje logiku. Možete uzeti, ne znam, Mihajla Markovića, Gaja Petrovića, Slavišu Prešića ili nekog trećeg. Prosto, da nam ne držite predavanja o tome šta jeste logično, šta nije logično na način na koji to radite i optužujući nas za nešto što baš i nema veze sa nekakvim logičnim prekršajima.

Hvala.

PREDSEDNIK: Reč ima Marko Atlagić.

MARKO ATLAGIĆ: Poštovani predsedniče Narodne skupštine Republike Srbije dr Orliću, poštovani ministre dr Martinović sa saradnicima, dame i gospodo narodni poslanici, poštovani građani Republike Srbije, naravno da ovaj amandman neću podržati zbog toga što nije racionalan.

Međutim, mi već dva dana, tako da kažem, govorimo o javnim medijskim servisima Srbije, bolje rečeno, o RTS-u i RTV-u.

Poštovani dame i gospodo, uvek moramo imati na umu osnovnu delatnost javnih medijskih servisa, a imam osećaj da smo govorili dva dana da nam to nekako promiče, ta osnovna delatnosti, a to je ostvarivanje javnog interesa i da je javni medijski servis nezavisan i samostalan pravni subjekat.

Neke stvari ću ja danas naznačati da vidimo gde greše ne javni medijski servisi Srbijr, nego televizije privatne u celini. Upravo iz toga proizilaze i obaveze o kojim nismo govorili kada smo pričali o javnim medijskim servisima, a one su definisane, ako ste pročitali, u 19 tačaka zakona.

Ja ću ovom prilikom zbog kratkoće vremena naglasiti samo jedan, a on glasi da javni medijski servis mora afirmisati kulturne vrednosti i podsticati vaspitanje i obrazovanje. Tačka. Ja verujem da ćete shvatiti šta ću danas pokrenuti.

Svi koji se bave pedagogijom znanja i pedagogijom u celini znaju da su televizije jedan od najvažnijih faktora vaspitanja, reći ću i obrazovanja, ali u prvom redu vaspitanja. Da li je tačno, narodni poslanici koji ste učili i slušali bar malo pedagogiju?

Da li su naše televizije zadnjih 20 godina ostvarivale svoju vaspitnu funkciju? Ovo pitanje postavljam pitanje vama, postavljam pitanje sebi, postavljam pitanje građanima Srbije i postavljam pitanje svim televizijama. Odgovorite sami - muk.

(Nebojša Cakić: Ne čuješ se.)

PREDSEDNIK: Jel mogu Cakić i Jovanović da ne viču?

MARKO ATLAGIĆ: Molim lažnog ekologa da se smiri malo.

PREDSEDNIK: Pa, ne možete da čujete, ljudi, kada vičete.

Nemojte da galamite. Slušajte u miru i tišini, pa ćete čuti.

MARKO ATLAGIĆ: Uh što volim kad se nervira lažni ekolog.

Dakle, još jednom zbog lažnog ekologa. Da li su televizije zadnjih 20 godina ostvarivale svoju vaspitnu funkciju? Vrlo slabo. Kada se radi o privatnim televizijama, najčešće rade suprotno, deluju antivaspitno.

Svakoga dana, poštovani građani Republike Srbije, televizije, pa čak i radio i štampa, osim "Politike" i "Večernjih novosti", deluju antivaspitno i forsiraju nasilje, umesto da govore o vaspitanju. Podvućiću ovo.

Govore stalno o nasilju, umesto o vaspitanju. Videćete na kraju zbog čega ovo kažem. Tako nam televizije, umesto da govore o pravilnom ponašanju između dečaka ili učenika, oni nas svakodnevno "bombarduju" govorom o nasilju učenika i time postaju sami učesnici u procesu nasilja.

Hajde neka mi neko dokaže da ovo nije istina, bilo koji pedagog na svetu. Ja znam da će psiholozi drugačije reći, ali o tome ću posebno na kraju.

Televizije umesto da svakodnevno govore o lepim primerima ponašanja između dečaka i devojčica, one nam govore o nasilju nad devojčicama. Da li je tačno, uvaženi narodni poslanici, ili ne? Da li je tačno, poštovani građani Srbije, ili ne? Pa, pobogu, nasilje je posledica nevaspitanja. Mi o posledicama govorimo, a ne o uzorcima. Ne otklanjamo uzroke.

Televizije umesto da govore o miru, one nam svakodnevno forsiraju govore o ratu. Umesto da govore o saobraćajnom vaspitanju, oni nam govore o saobraćajnom nasilju. Zamenili smo uloge.

Privatne televizije su katastrofa. Katastrofa. Radio-televizija Srbije tu zaista odigrava prilično svoju ulogu. Zato je naš odbor Skupštine Republike Srbije, Odbor za obrazovanje, nauku i tehnološki razvoj, pokrenuo pitanje javnog slušanja projekta.

Ja vidim da vas to ne interesuje. Vas samo nasilje interesuje.

Projekat pod nazivom reafirmacija vaspitne uloge škole i društva. E, toliko, a bićete pozvani na to javno slušanje.

Mi svakodnevno gledamo na tajkunskim televizijama i tajkunskoj štampi medijski linč, bolje reći satanizaciju, predsednika Republike Aleksandra Vučića, njegove porodice, brata i roditelja.

Čak ste, novinari, pisali pismo uvredljivo sa dna kace roditeljima predsednika Republike, a ja sam čitao ovde to pismo. Da li su vam to mediji?

Takav medijski linč nije zabeležen u istoriji Evrope. Poštovani dr ministre Martinović, u pravu ste kada ste rekli da linč koji provodi tajkunska Televizija N1, CIA nije zabeležen u istoriji Evrope. Neka mi kaže bilo koji istoričar ili medijski poslanik da jeste i konkretno ćemo suočiti argumente.

Ali, istovremeno niti jedan srpski predsednik zadnjih 30 godina nije imao veću podršku građana nego predsednik Aleksandar Vučić. Da li je tačno, narodni poslanici? Muk je nastao, a? Tačno, dabome da je tačno.

Ta satanizacija predsednika zašla je u duboku patologiju i preti po život predsednika Republike. Ja vas upozoravam. Zašto vas? Sad ću reći, jednog dela opozicije. I vi, gospodo narodni poslanici, jedan deo iz opozicije, sudelujete u toj nečasnoj raboti, a sami niste svesni, ili jeste možda, da ste saučesnici jednog hibridnog rata koji se vodi protiv naše zemlje i našeg predsednika Republike. Čudite se, lažni ekolog, a sami ste učesnik tog. Vi ćete na kraju posebno.

Na ovoj sednici Narodne skupštine, jedan narodni poslanik, sudski dokazani lažov, najgori đak u svom odeljenju, a najveća ocena mu je bila iz vladanja, dobar, i to poklonjena, napadao je Aleksandra Vučića i državu Srbiju, i gle čuda, taj sudski dokazani lažov nazvao je Srbiju, citiram: „mafijaškom državom“, završen citat.

Zašto to radite, narodni poslaniče? Zašto to radite svojoj državi? Možete meni reći, možete čak i vlasti reći, ali ne možete državi to reći. Nemojte to raditi, ovo je naša država, moja, vaša i svih građana Republike Srbije.

Taj dokazani sudski lažov je nedavno u Strazburu doslovce pljuvao po Srbiji, gore sto puta nego Aljbin Kurti ili Ilija Kurtović, za vas koji ne znate, Aljbin Kurti je Ilija Kurtović, u trećem kolenu unazad su se njegovi prezivali Kurtović, evo ja se bavim genealogijom, ako hoće neko, korektno ću dati tu genezu, bivši Srbin.

Ko je još bez argumenat napadao RTS ovih dana ovde? Radio televizija Srbije je solidna televizija, sa solidnim programom. Pa, niko drugi nego ovi što se sada bune, lažni ekolog bez argumenata.

Evo, ja ga pitam, lažnog ekologa, pred vama građani Republike Srbije, ko vas finansira, lažni ekolog? Iz koje države dobijate novac, lažni ekolog? Čije interese zastupate, lažni ekolog? Čiji ste vi mali? Ta, lažni ekolog iz čista mira rekao je da sam ja gori od otrova, a drugi put je rekao da sam gori od kiseline „Rio Tinta“. Gospodine lažni ekolog, za vas ću biti još gori, kao otrov. Znate zašto? Zato što dobijate pare iz jedne zemlje da radite protiv interesa Republike Srbije.

Narodni poslanik, čiji je šef član međunarodne grupe lopova i prevaranata, odnosno Vuk potomak, inače sudski kažnjen, dakle, prekršajno kažnjen, u narodu zvani Solunac, je dana 23.12.2022. godine, u Narodnoj skupštini Republike Srbije, u dogovoru sa Aljbinom Kurtijem, napali su zajednički porodicu predsednika Vučića, sina Danila i brata Andreja, i predstavnike Srba na Kosovu i Metohiji. Znate li kada su to uradili? U trenutku kada Srbi na Kosovu i Metohiji već danima vode borbu za goli opstanak, u istoj minuti, samo je minuta razlike bila, 10 i 40, 10 i 41. Hoćete reći da nije to zajednički dogovor?

Taj narodni poslanik, inače poznat pod nazivom Solunac, je u Narodnoj skupštini Republike Srbije napao predsednika Vučića, njegovog brata Andreja i Zvonka Veselinovića. Kažnjeni Solunac je tražio hapšenje u isto vreme kada i Kurtijev poslanik Muja, u tzv. skupštini Kosova.

Da li ste svesni, narodni poslaniče, šta radite? Evo, odgovara jedan lažni ekolog da ne.

To su sinhronizovali medijski linč kako bi psihički delovali na predsednika Vučića. Narodni poslaniče, kažnjeni lopove, da li ste svesni da izvršavate deo poslova hibridnog rata koji se vodi protiv naše zemlje, u cilju odvajanja Kosova i Metohije od ostalog dela Republike Srbije?

Na kraju, uostalom, vaš predsednik je, Vuk potomak, decembra 2008. godine rekao u razgovoru sa kongresmenom Teom Poom, citiram: „Ulazak Kosova i Metohije u UN najbolje je čemu se Srbija treba da nada“, završen citat. I time se odrekao Kosova i Metohije, pa me ne čudi što i ovaj narodni poslanik ovako govori.

Ovim putem, na kraju, šaljem bezrezervne podrške Srbima na Kosovu i Metohiji, sa kojima sam proveo 23 godine, zajedno sa njima i na barikadama i na mostu, da istraju u svojim legalnim zahtevima, da ostanu i opstanu u svojoj južnoj srpskoj pokrajini. Živela Srbija!

PREDSEDNIK: Reč ima Aleksandar Jovanović.

ALEKSANDAR JOVANOVIĆ: Koristim vreme ovlašćenog predstavnika.

Ovo što je malopre govorilo je otrovnije i od one cisterne što se juče izvrnula u Nišavu kod Pirota.

Što se tiče onoga što se trenutno dešava u Protu, pitanje za gradonačelnika Vladana Vasića, koji reče da će Bog da nas pogleda, pa će vetar da dune, da oduva to što dišu trenutno u Pirotu, a to je čista otrovčina.

Dakle, postavljam pitanje za sve koji su nadležni – da li znamo tačne koncentracije amonijaka trenutno u Pirotu i okolini?

Postavljam pitanje nepostojećoj, nevidljivoj ministarki za zaštitu životne sredine, gospođici Ireni Vujović, koja ne znam kako je dospela na to mesto. Dakle, država Srbija trenutno nema merače koji mogu u ovom trenutku da jasno kažu koliko amonijaka trenutno ima u vazduhu na tom prostoru, ali dobro, Srbija je jedna trovačnica i svi se pravite blesavi i tako će biti i dalje.

Evo, u Surdulici već 10 godina ne možemo da ustanovimo kakve sve otrove „Knauf“ ispušta u vazduh. Što? Pa, država nema 30.000 evra da kupi merače. Onda ja pitam tog vlasnika „Knaufa“, pitam ga – dobro, kako vi poslujete? Pa, kaže – mi zarađujemo ovde milijarde. Pa što vi ne kupite za početak instrumente koji će da izmere tačnu koncentraciju svega onog?

Prekini da dobacuješ ti s naočarima, što ne smeš da se javiš. Skupi petlju, pa se javi, pa pričaj. Nemoj da mi dobacuješ sve vreme od kad si došao ovde. Sram te bilo! Ajde, tišina.

(Goran Milić: Popij vinjak.)

Dakle, Srbija je jedna tempirana ekološka bomba i sad mi možemo da kukamo na železnicu koju je gradio kralj Milan, 1894. godine je pruga došla do Niša, posle dve godine i do Pirota i tom prugom voze se cisterne sa najvećim mogućim otrovima, sve od Bugarske granice, preko Beograda, pa pitaj Boga dokle.

Sad, pitanje za sve nas, a šta ćemo da radimo kad se ta cisterna izvrne u sred nekog grada, nebitno kog? Pa, ko će da bude kriv za to? Šta nam vredi ko će, zar je važno ko je kriv, što kaže ona pesma. Ajte, ljudi, urazumite se. Manite se stadiona. Ulažite u životnu sredinu.

PREDSEDNIK: To je bilo kompletno vreme ovlašćenog predstavnika.

Na član 2. amandman je podnela narodni poslanik Dragana Rakić.

Reč ima Dragana Rakić.

DRAGANA RAKIĆ: Poštovane građanke i građani Srbije, RTS i RTV, dva javna medijska servisa, nisu slobodni i ne informišu građane, nego ih dezinformišu. Zašto ih dezinformišu? Zato što je njihov jedini zadatak da besomučnom propagandom rade na učvršćivanju kulta ličnosti Aleksandra Vučića.

Naime, RTS i RTV su sredstvo za očuvanje kriminalnog režima koji je na vlasti i ništa drugo osim toga. Kako oni to rade? Tako što 95% svog informativnog programa posvete izveštavanju o stranci na vlasti, njihovom predsedniku, koji se predstavlja u najboljem svetlu, a onih preostalih 5% posvete celokupnoj opoziciji koju satanizuju, kriminalizuju, za koju govore da su izdajnici, da su stari plaćenici, da se raduju neuspesima Srbije.

Ovaj režim se plaši slobode, slobodnog i necenzurisanog govora na RTS-u. Dokaz za to je i ovo sazivanje sednica po hitnom postupku, čime se onemogućava nama, opozicionim poslanicima, da na dnevni red stavimo one tačke dnevnog reda o kojima bismo mi želeli da govorimo. Plašite se tri minuta slobodnog govora na RTS-u. Plašite se dva minuta slobodnog govora i zato nam ne dajete pravo na repliku i pravo da reklamiramo Poslovnik.

Zato je moguće da u ovakvom, zarobljenom RTS-u mi ne možemo ništa da čujemo o tome zašto su deca izbačena iz vrtića u Pećincima i kako to da i posle četiri meseca nakon što su reagovala prosvetna inspektorska iz Sremske Mitrovice, pokrajinski inspektor, Zaštitnik građana, Poverenica za ravnopravnost, svi su našli isti nalaz, da su deca nezakonito izbačena i da moraju biti pod hitno vraćena u vrtić. Kako je moguće da i posle četiri meseca roditelji i deca čekaju na zadovoljenje pravde?

Zato nije pitanje kako finansirati RTS nego da li nam ovakav RTS uopšte i treba?

PREDSEDNIK: Ako ta pitanja vezano za dnevni red ne razumete i dalje, bojim se da tu pomoći nikakve nema.

(Dragana Rakić: Razumemo se.)

A, razumete, samo onako kažete.

Replika i povreda Poslovnika, imate praktično skoro koliko želite. Jer, niko ne radi one stvari, sećate se kad ste vi uređivali rad ove Skupštine, da izbacuje kompletne poslaničke grupe, čak i one koje nisu fizički prisutne. Kao što vidite, to se ne dešava, niti će se dešavati.

Reč ima Milenko Jovanov.

MILENKO JOVANOV: Zbog građana Srbije, želim da kažem da SNS od 2012. godine nije promenila ni direktora, ni jednog jedinog urednika, ni jednog novinara na RTS, dakle, sve je isto kao što je bilo i u periodu kada smo bili u opoziciji, tako da očigledno da su isti ljudi u jednom slučaju simboli nezavisnosti, slobode i demokratije, a u drugom postaju odjednom neslobodni, itd.

Jedna od tih neslobodnih režimskih ljudi sedi upravo u istoj poslaničkoj grupi sa one tamo druge strane sale, pa kako to može da funkcioniše i kako to urednica na RTS-u istovremeno bude i opoziciona poslanica, a RTS pripada Aleksandru Vučiću, to sami bog zna da objasni, ja stvarno ne mogu ni da zamislim kako bih to uspeo da dovedem u neku logičku ravan, mada mi logiku spočitavaju.

Ne mogu, stvarno, već 16. put da ponavljam istu priču vezano za to da ljudi na RTS-u upravo u ovom momentu govore kako ne mogu da dođu do RTS-a, da gostuju u emisijama, gostuju u emisijama sa mnom, iz nekih pobegnu, u nekima ostanu, ali gostuju i onda opet kažu – nema nas. Pa, ne možemo mi biti krivi za to što ste nemušti, što ne umete da prenesete političku poruku i što vam ljudi ne veruju.

Na samom kraju, da završimo i tu priču oko kulta ličnosti koji gradimo, da vam razjasnim odmah u startu. Kult nemamo, ali zato imamo i te kako istorijsku ličnost na našoj strani, a vi se tome možete smejati, ja nemam nikakav problem sa tim. Ali, da sam vam našao mesto, ja bih se malo zapitao kada su ove reči u pitanju.

Da li se sećate ko je bio najveći kritičar Nikole Pašića u Skupštini, kako mu je ime i prezime? Jel znate kako se zvao onaj prvi do njega, kao ime tog poslanika? Ali, istorija pamti Nikolu Pašića, kao što će pamtiti i Aleksandra Vučića. Vas se neće sećati niko. Hvala.

PREDSEDNIK: Pošto smo završili pretres o svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini.

Obratite pažnju malo, Jovanoviću, nastavljamo pretres. Posle će opet drugi da bude kriv što ne pratite na sednici.

Druga tačka dnevnog reda – PREDLOG ZAKONA O DOPUNI ZAKONA O JAVNIM MEDIJSKIM SERVISIMA.

Primili ste amandmane koje su na Predlog zakona podneli narodni poslanici Marinika Tepić, Borko Stefanović, Dejan Bulatović, Jelena Milošević, Dalibor Jekić, dr Danijela Grujić, Đorđo Đorđić, Željko Veselinović, prof. dr Vladimir Obradović, Marija Lukić, Tatjana Pašić, Slaviša Ristić, Natan Albahari, dr Anna Oreg, Pavle Grbović, Janko Veselinović, Miroslav Aleksić, Sanda Rašković Ivić, Ivana Parlić, dr Zoran Lutovac, dr Đorđe Miketić, Nebojša Cakić, prof. dr Tamara Milenković Kerković, Boško Obradović, Borko Puškić, Milan Jakovljević, mr Ivan Kostić, Radmila Vasić, Aleksandar Jerković, Srđan Milivojević, Radomir Lazović, Robert Kozma, prof. dr Đorđe Pavićević, Zoran Sandić, Zoran Stojanović, Miodrag Gavrilović, Stefan Jovanović, Borislav Novaković, Đorđe Stanković, Slavica Radovanović, Marina Lipovac Tanasković, Dragana Rakić i Nebojša Bakarec.

Primili ste izveštaje Odbora za ustavna pitanja i zakonodavstvo i Odbora za kulturu i informisanje, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika, otvaram pretres Predloga zakona u pojedinostima.

Na član 1. amandmane, u istovetnom tekstu, podneli su zajedno narodni poslanici Marinika Tepić, Borko Stefanović, Dejan Bulatović, Jelena Milošević, Dalibor Jekić, Danijela Grujić, Đorđo Đorđić, Željko Veselinović, Vladimir Obradović, Marija Lukić, Tatjana Pašić, Slaviša Ristić, Natan Albahari, Anna Oreg, Pavle Grbović i Janko Veselinović, zajedno narodni poslanici Miroslav Aleksić, Sanda Rašković Ivić i Ivana Parlić, narodni poslanik Zoran Lutovac, narodni poslanik Đorđe Miketić i narodni poslanik Nebojša Cakić.

Reč ima narodni poslanik Sanda Rašković Ivić.

SANDA RAŠKOVIĆ IVIĆ: Hvala, gospodine predsedniče.

Uvažene narodne poslanice, narodni poslanici, uvaženi građani i građanke Srbije, mi smo podneli ovaj amandman kojim se briše predviđeno zakonsko rešenje, s obzirom da su predložena dva izvora finansiranja javnog medijskog servisa i to iz budžeta i iz takse koju plaćaju građani. Obaška to što je SNS kada je dolazila na vlast obećala da neće biti plaćanja pretplate koja se sada zove taksa, ali dobro, sada se traži iz budžeta, iz takse.

Takođe, ne postoji opravdanost ovakvog zakonskog rešenja, pre svega, što javni servis ne vrši funkciju koju bi trebalo da vrši.

Ja ću prvo nešto da kažem o tome gde je javni servis zakazao na području dečijeg programa, obrazovnog programa, kulturnog programa. Ukinut je, recimo, dramski ponedeljak gde su bile sjajne drame domaćih pisaca. Jedan od njih je bio i sada već deset godina pokojni gospodin Brana Crnčević, koji je inače odličan pisac, ali i osnivač SNS, i pamtimo odlično njegovu dramu „Devojka sa tri oca“. Danas više ne možemo da gledamo ništa u tom dramskom ponedeljku, jer ga naprosto nema.

Ja već dugo pamtim, rasla sam uz dečije emisije, uz „Miću i Aćima“, moja deca su rasla uz Branka Kockicu, uz Acu Poštara, uz Nevena. Sada ništa od toga više nema. Nemamo takođe ni obrazovni program. Zašto je ovo važno da upravo bude na medijskom javnom servisu, odnosno RTS-u?

Upravo zato što je medijska scena, pogotovo sa privatnih televizija, preplavljena prostaklukom, preplavljena nasiljem, preplavljena agresijom. Upravo te emisije obrazovne i dečije i kulturne su imale zadatak da obrazuju, pre svega, mlade ljude, da negde u obliče, ako hoćete pomaze, poglade, ohrabre ono što je dobro i lepo u ljudima, a to je potrebno.

Verujte mi, potrebno je da se sutra s tim mladim ljudima i sa ovim što je bilo na današnjoj medijskoj sceni i što nedostaje na današnjoj sceni u RTS, da se time ne bi bavili kasnije psiholozi, a nažalost i kriminolozi. Ako se nešto ne promeni to će se desiti.

Što se tiče same zastupljenosti opozicije i vlasti, sve statistike kažu, neke kažu da je vlast zastupljena sa 95%, a neke sa 97%, a opozicija samo sa 3% do 5%, ali verujte mi, nije toliko važno, nije ključno koliko smo zastupljeni, koliko opozicija zastupljena. Da li smo dobili dva minuta ili smo dobili 20 minuta na RTS, ne kažem da je nevažno, ali nije ključno. Mnogo je važnije da građani ove zemlje budu pravovremeno i pravilno i tačno informisani o tome šta se u zemlji dešava, da budu informisani o proizvodnji marihuane u Jovanjici, o uništavanju namenske industrije i aferi „Krušik“, o tome da je EPS uništen i da danas imamo milijardu evra, o tome niko ne raspravlja otvoreno na RTS.

Ne raspravljaju lekari, ne raspravljaju udruženja pacijenata, o činjenici da je ako izuzmemo umrle od korone, 10.000 ljudi više umrlo 2020. godine nego 2019. godine. To je zato što zdravstvena zaštita nije dostupna. Zašto se to dešava? Mi imamo pravu epidemiju onkoloških bolesti, imamo pravu epidemiju kardiovaskularnih bolesti i cerberovaskularnih insulta, odnosno šlogova da prevedem na srpski. O tome niko ne govori.

Ne govori se o RTS-u o tome da smo mi malo malo pa jedan od najzagađenijih gradova na svetu i da je Srbija zagađena zemlja. Moje kolege su pomenule da je 34 sekunde u „Dnevniku“ RTS trajala vest o tome da se desila ova havarija blizu Pirota i da je voz, odnosno cisterna, izletela iz šina. Nije ovo prvi put i o tome treba razgovarati. Dobro je da su ministri tamo, ali nema stručnjaka koji bi davali uputstva kako da se s tim borimo.

Mi smo imali 2018. godine na toj istoj pruzi ili u blizini iskliznuće takođe jedne cisterne iz šina i curenja amonijaka, pa smo imali napuklinu druge cisterne, gde je curila fosforna kiselina, pa smo imali onda dizalicu koja je došla da popravi ovo curenje amonijaka, pa je i to iskliznulo iz šina.

Mi nećemo, a volela bih da možemo da imamo jednu diskusiju o tome na RTS šta nam se to i zašto nam se to dešava? Hvala vam na pažnji.

PREDSEDNIK: Na član 1. amandman su zajedno podneli narodni poslanici Milenković Kerković, Obradović, Puškić, Jakovljević, Kostić i Vasić.

Reč ima Borko Puškić.

BORKO PUŠKIĆ: Zahvaljujem, predsedavajući.

Poštovani građani Republike Srbije, pomaže Bog. Po članu 50. Ustava Republike Srbije koji kaže da nema cenzure i da ne treba to da postoji, po članu Ustava 51. koji kaže da svako ima pravo da bude blagovremeno obavešten o informacija od javnog karaktera, javnog značaja, to nas navodi da bi RTS trebalo da bude u punom smislu i RTV naravno medijski javni servis Republike Srbije i njenih građana.

Mi smo svedoci da danima srpski narod već 17 dana je na barikadama uzurpiran i od NATO okupatora i od nekih specijalnih šiptarskih okupacionih jedinica ROSU, do neke njihove specijalne vojske, koja je mimo bilo kog Ustava Republike Srbije, zakona postojeće Republike Srbije, instalirao sedam baza.

Do pre mesec dana su bile četiri baze, sad već imamo sedam baza. Četvrta baza se radi na teritoriji opštine Zubin Potok i imamo još tri baze u opštinama Leposavić, imamo u Kosovskoj Mitrovici i imamo u Zvečanu.

Pre 15 minuta, Njegova svetost Patrijarh srpski gospodin Porfirije je vraćen sa srpskog administrativnog prelaza, iz unutrašnjosti Srbije, sa topličkog kraja na deo prema Merdaru uz obrazloženje da ne može da uđe.

Smatramo da bi hitno trebalo da bude večeras specijalna emisija, baš onakve emisije kao što se vode na „Pink“ i sličnim televizijama i da celodnevno se objasni narodu zbog čega jedno monaško lice ne može da ode tamo gde je sahranjeno 17 patrijarha, 17 arhiepiskopa, u Pećku patrijaršiju i da blagdane, najradosnije dane podele sa srpskim narodom.

Mi za uzvrat imamo činjenicu da mi trebamo danas da damo 900 miliona dinara za ove potrebe i to kome? Javnom servisu. Smatramo da nedovoljno imamo izveštača i dopisnika sa severa Kosova i Metohije, a još manje sa južnog dela Kosova i Metohije. Smatramo da je potrebno da se u ovim danima kada je vrlo teško bezbedonosno stanje Srba na severu Kosova i Metohije, ono malo što je preostalo Srba, junaka, naših savremenih Obilića, da je nedopustivo da mi sada dođemo i da dajemo taj novac.

Smatramo da je potrebno da se da što više novca za srpsku vojsku, da se formira, ono što smo pričali prošli put, ministarstvo za Kosovo i Metohiju, ono koje ste vi ukinuli 2012. godine, niste ga vratili 2014. godine, 2016. godine, 2020. godine. Sada kada imamo 25 ministarstava, vi niste našli za shodno da se vaspostavi i ponovo vrati u ustavno-pravni poredak, kroz reintegraciju Kosova i Metohije ovo pitanje ministarstva Kosova i Metohije.

Smatramo da je Briselski sporazum od danas mrtav i smatramo da on za Srpski pokret „Dveri“ ne postoji i da on jednostavno može ovako da bude tretiran. Znači, ovo je jasna poruka predstavnicima i EU i KFOR-a i NATO okupatora. Kosovo i Metohija je srce i duša Srbije, bilo, jeste i ostaće. Hvala.

PREDSEDNIK: Po amandmanu, Borko Stefanović.

BORKO STEFANOVIĆ: Poštovani gospodine predsedniče Skupštine, imali smo juče i sinoć priliku da vidimo u kakvom medijskom okruženju, u kakvom medijskom svetu živimo u situaciji kada imamo dve ozbiljne krize koje nas potresaju i ugrožavaju naš narod. Jedna naravno je nažalost na Kosovu i Metohiji, a druga u Pirotu.

Ova druga u Pirotu, u zavisnosti od toga na kom ste provajderu. Ako ste na „Telekomu“, nije ni postojala kriza. Ako ste na onom drugom, postojala je. Evo šta se dogodilo, poštovane kolege. Četrdeset tona je u jednom vagonu amonijaka, bilo ih je 21 vagon. Od toga 20 sa amonijakom. Nosivost pruge, koja je inače po odlukama koje je donela vlast vladajuće stranke je 1.200 tona. Ovaj voz je imao 1.800 tona sinoć.

Trebalo je da dva voza vuku teret, ali su odlučili da uštede pa su stavili sve u jednu kompoziciju. Ta jedna samo cisterna je 90% iscurela po navodima zvaničnika sa terena. Ne mogu da otkače kompoziciju i ne mogu da podignu ostale cisterne.

U međuvremenu, to je naravno veoma rizično, u međuvremenu videli smo, nažalost, da je novinar lokalnog medija pronašao mrtvog čoveka pored pruge tako što se šetao pored pruge da izveštava o onome što se dogodilo. Dobili smo informaciju da je još jedna osoba preminula u bolnici u Pirotu.

Ovo je kratak telegrafski izveštaj o onome što se dešava našim građanima u Pirotu. Našim. Ne glasačima ove stranke, glasačima one stranke. Niko, apsolutno niko normalan ne bi želeo da izaziva bilo kakvu paniku, to bi bilo krajnje neodgovorno i mislim da je to nenormalno da bilo ko izaziva paniku.

Ali ja moram da vas podsetim šta je uloga Narodne skupštine Republike Srbije. Između ostalog i Ustavom i zakonom je predviđeno da vršimo kontrolnu ulogu rada izvršne vlasti. Izvršna vlast nisu samo ministri u Vladi, izvršna vlast su i javna preduzeća, izvršna vlast, ako hoćete na lokalnom nivou, u neku ruku može da se definiše da i gospodin Vasić gradonačelnik Pirota.

Sada kada se postavljaju opravdana pitanja da bismo sanirali svi zajedno ovu štetu i da bismo došli najzad do nekog ko je odgovoran za ovo što se dogodilo odgovor sa druge strane, po meni krajnje neodgovoran je - dižete paniku, plašite ljude. Da ne bi ovde niko slučajno zucnuo na nešto i pisnuo o ozbiljnom hemijskom akcidentu koji se desio juče u Pirotu, trebalo je da država, tj. vlast u Pirotu i na republičkom nivou upali sirene juče u Pirotu, to se nije dogodilo. Trebalo je preko lokalnih portala, za koje je vlast u Pirotu šakom i kapom delila ljudima bliskim režimu, da obavesti građane hitno tog momenta posle 20 minuta da ne izlaze iz svojih kuća. To se nije dogodilo.

Trebalo je momentalno svi iz vlasti, koji su nadležni da se tamo nacrtaju na čelu sa ministarkom ekologije. To se nije dogodilo. Dok nam se nije dogodio gospodin Vesić, koji je otišao tamo i dobro je da je otišao.

Šta imamo u međuvremenu? Gomilu neodgovornih izjava. Imamo nažalost dva preminula građanina Pirota, imamo gradonačelnika Vasića, ponos i diku vaše stranke, koji izjavi mrtav hladan danas na televiziji da amonijak, citiram – nema miris. To kad vi i mi pričamo da amonijak nema miris to nema nikakve posledice, ali ako to kaže gradonačelnik Pirota u Pirotu nepunih 24 časa posle ovakvog trovanja to ima i može da ima nažalost ozbiljne posledice, jer, gospodine Vasiću, amonijak ima miris i to vrlo težak, vrlo specifičan miris koji može da vas upozori na to da ćete se otrovati. Čovek izađe, ustane i kaže – nema miris.

Podsetio me na jednog drugog ministra, neću da ga imenujem, koji je rekao Obrenovčanima - ostanite kod kuće, sve je u redu. Jesmo zaboravili na to?

Kada ukazujemo na ovo, ne radimo to da bi nekog politički oštetili, ne radimo to da bi izazivali paniku. Radimo da bismo zajedno utvrdili odgovornost i da Srbija najzad vidi jednom u ovih 10 godina, verovatno i duže, da neko, ljudi moji, odgovara za ovako nešto, da vidimo jednu smenu u ovoj zemlji. Jednu. Da vidimo jednog čoveka ko će odgovarati krivično, da bude uhapšen za ovako nešto. Da ne pričamo više ko je šta kad radio, da se bavite arheologijom. Građanima Srbije to ljudi ništa ne donosi.

Ovi iz „Železnice“, koji su „Železnicu“ na prosjački štap spustili, plate mizerne, nema ljudi da rade, sve se razbežalo, rasparčali u više delova , pruga se kreće ovako 2019. godine ste rekli – nema saobraćaja. Otkud sad saobraćaj? Pa, taj što je dozvolio mora krivično da odgovara, mora da ide u zatvor, ljudi. Šta me briga iz koje je stranke. To neka neko ustane da nam odgovori.

Gde je Bata Gašić u ovoj Skupštini da to kaže? Gde je da kaže koga je uhapsio Soko Sivi do sada u Pirotu? Gde je da kaže gde su sirene bile? Gde je da kaže koga iz „Železnica Srbije“ sad treba ovde da dovedemo da ispitujemo, ne mi, nego u MUP da ga vode. Nema ništa od toga, poštovane dame i gospodo. To je ono što ne mogu građani da vide na televiziji. Ne mogu. Imate servisnu informaciju tačka. To je opasno i nije u interesu građana i nema veze sa interesom bilo koje stranke. Budimo odgovorni u ovoj teškoj situaciji.

Uz ogromnu krizu na Kosovu i Metohiji, ovo je veliki udar na naš narod i velika opasnost za naše građane. Nemojte da neki drugi ljudi od strane većine se bave strančarenjem, nema veze sa strankama. Valjda se slažemo da odgovorni moraju da odgovaraju, a da znamo da imamo tunel na 200 metara odavde gde se takođe kroz Terazijski tunel opasne materije, eksplozivne prevoze kroz centar Beograd zato što je vizija ispunjena o tome da imamo „Beograd na vodi“. Što to ne pričate? Pa, što ne kažete da imamo bombu ovde, potencijalnu bombu na Vračarskom tunelu. Kako će to da se reši? Ko će odgovarati? Šta je preduzeto? To bi bilo dobro da čujemo od predstavnika izvršne vlasti. Hvala.

PREDSEDNIK: To je bilo kompletno vreme poslaničke grupe.

Po amandmanu Olja Petrović.

OLjA PETROVIĆ: Zahvaljujem uvaženi predsedniče Narodne skupštine Republike Srbije.

Uvažene dame i gospodo narodni poslanici, poštovane građanke i građani Republike Srbije, ja bih se samo nadovezala na izlaganje prethodnog kolege, a svakako i na izlaganje kolega danas u Narodnoj skupštini Republike Srbije na osnovu onog što svi čitamo u medijama i šta se to dogodilo juče u Pirotu, i mislim da ne treba da žurimo sa zaključcima. Tu su stručne službe i svi iz države, ali i iz lokalne vlasti su reagovali brzo i sada kada je završena istraga i prosto je na komisijama da kada donesu odluku i zaključak da znamo šta se tačno dogodilo i verovatno da neki od protokola nije bio ispoštovan, ali mislim da ne treba da žurimo sa zaključcima, naročito zato što je to jedna osetljiva tema jer se tiče zdravlja svih građana.

Ono što bih ja istakla da trenutno ne treba da ima mesta panici, da su građani Pirota upoznati sa svim merama predostrožnosti, da treba samo da se pridržavaju svih preporuka gradskog kriznog štaba i nadamo se da će u najkraćem mogućem periodu da bude sanirano na licu mesta kako bi se dalje neke posledice koje mogu nastati otklonile.

Ono što se danas isto moglo čuti da država nije reagovala što se tiče merenja zagađenja u Pirotu. Uređajima koji su bili dostupni je jutros rađeno merenje štetnih, odnosno prisustva amonijaka u vazduhu na pet lokacija gde nije utvrđeno prisustvo amonijaka. Verovatno da u nekim bližim mestima gde se sama nesreća i dogodila da njega i dalje ima u nekim količinama, ali Ministarstvo za zaštitu životne sredine se odazvalo. Poslalo je mobilne uređaje tako da će se sa tim merenjima verovatno već večeras krenuti da bi građani imali prave informacije što se toga tiče.

Ono što bih takođe istakla, svakako da je potrebna i rekonstrukcija pruge. Rekonstrukcija je već planirana. Planirana je od juna naredne godine. Opredeljeno je 230 miliona evra za rekonstrukciju pruge Niš-Dimitrovgrad gde je 130 miliona iz kredita, 70 iz donacija EU i ostalo iz budžeta Republike Srbije.

Naravno da će to biti od značaja i da će svakako značiti da više ili u potpunosti ili svakako ćemo značajno smanjiti rizik od ovakvih nesreća i da se ovako nešto više neće dešavati. Posle te rekonstrukcije tom prugom vozovi će se kretati od 120 kilometara na čas, a na tom delu gde se sama nesreća dogodila vozovi se kreću brzinom od 30 kilometara na čas.

Ono što bih na kraju ponovo istakla je da prosto apelujem na sve kolege da ne žurimo sa zaključcima, da ne širimo paniku među građanima Pirota i Pirotskog okruga, da apsolutno sve informacije koje krizni štab dobije budu podeljene sa građanima Pirota i budu dostupni medijima. Voda za piće je ispravna osim u selu koje je blizu samog mesta nesreće i sa tim je krizni štab pre par sati izašao. Tako da apelujem na sve, kao što sam i rekla, da ne donosimo prevremene zaključke, zato što se radi direktno o zdravlju građana na tom području. Hvala.

PREDSEDNIK: Po amandmanu, Stefan Jovanović.

STEFAN JOVANOVIĆ: Koristiću vreme ovlašćenog predstavnika grupe.

Ja sam saslušao pažljivo koleginicu Petrović šta je govorila i ja sam očekivao od vas kao nekog ko dolazi iz Pirota, koliko sam video, ja sam očekivao da ćete vi pozvati isto na održavanje vanredne sednice Skupštine po ovoj temi, pošto ovaj incident koji se desio u Pirotu, tako nešto i zahteva, zbog toga što su životi ljudi, ne samo u Pirotu, već i u Beloj Palanci, Nišu i svuda u toj okolini ugroženi. Zbog ovakvog incidenta i u ovakvoj situacije najznačajnije je pre svega da sačuvamo živote ljudi i da pokušamo da saniramo posledice ovog incidenta koji se sinoć desio.

Ne može da se izbegne ni odgovornost za ovako nešto, jer vi ste lepo rekli i priznali, ja podržavam ovo što ste rekli i priznali da se verovatno desilo to da su prekršeni neki protokoli, tako sam zapisao šta ste rekli, ali ta odgovornost treba da se istraži u istrazi i da se utvrde odgovorni za ovakav incident.

Ja ću vam reći da je ta pruga u katastrofalnom stanju. Ta pruga je pruga na kojoj su potpuno loši pragovi. Evo ja sam vam doneo i sliku ljudi koji su tamo, sa lica mesta slikali. Pogledajte kako izgledaju ti pragovi na tim pružnim kolosecima. Znate šta, vozovi tamo idu 30 kilometara na sat i svakako je nebezbedno prevoziti tako opasne materije kroz grad, kao što je Pirot i uopšte na toj deonici u južnom delu Srbije.

Samo da vam kažem, predsednik Srbije Aleksandar Vučić je u maju 2021. godine prilikom sastanka sa bugarskim kolegom Rumenom Radovim najavio da će radovi na potpunoj rekonstrukciji Niš – Dimitrovgrad krenuti početkom sledeće godine, ove godine i da će za investiciju biti izdvojeno 270 miliona evra. Kažem vam, vozovi tamo idu 30 kilometara na sat, ne zbog toga što je to takva deonica, već zbog toga što je pruga u katastrofalnom stanju. Neko je dozvolio da ti vozovi sa opasnim materijama koji mogu da ugroze i kao što ste videli ugrozili su živote, nažalost dvoje ljudi je za sada prema nezvaničnim informacijama izgubilo život, desetine, više od 50 ljudi je otrovano, nalazi se u zdravstvenim centrima, a neko je dozvolio da te materije prolaze tom prugom u katastrofalnom stanju.

Predsednik je obećavao da će ta pruga da se rekonstruiše. Ništa se nije desilo i sada imamo ovaj incident. Kao što sam rekao, prvo i osnovno jeste da se sačuvaju životi, da se pomogne ljudima koji su ugroženi i u Pirotu, i u Nišu, i u Beloj Palanci i u Svrljigu, i u celom tom kraju, a drugo je da se utvrdi odgovornost.

Gospodo draga, ne može da se završi na onome – pa šta, ne može da se završi na tome – pa šta, ako se desilo, jer danas su ugroženi građani Srbije ovim incidentom, sutra će biti neki drugi delovi Srbije ugroženi zbog ovakvog ponašanja. Vi najavljujete da ćete u Srbiji praviti nuklearne elektrane, pa ako ovako upravljate železnicom i prevozite opasan otpad mogu samo da zamislim šta će u Srbiji onda da se dešava.

PREDSEDNIK: Olja Petrović, izvolite.

OLjA PETROVIĆ: Zahvaljujem, uvaženi predsedniče Narodne skupštine.

Ja samo ne znam odakle to da odgovorni neće snositi odgovornost za ono što se desilo? Nakon zasedanja Komisije i utvrđivanja zašto se nešto desilo, apsolutno svi odgovorni odgovaraće za ono što se desilo sinoć na teritoriji opštine Pirot i to je jedina činjenica koja u ovom trenutku jeste važna i svakako potvrđena.

Ali, to nije važnije od zdravlja svih građana Pirota i jeste da je negde oko pedesetak ljudi hospitalizovano. Neki su prebačeni u Klinički centar Niš, neki zadržani u Pirotu. Na svu sreću svi oni koji su hospitalizovani, dvoje preminulih za koje još obdukcija nije utvrdila da li su oni preminuli prilikom trovanja amonijakom ili iz nekih drugih razloga, su sada sa lakšim simptomima.

Svakako da pruga jeste za rekonstrukciju. Rekonstrukcija će biti u toku naredne godine, počeće u toku naredne godine. Ne zaboravimo i sve kilometre puteva i autoputeva koji su prethodnih godina izgrađeni na teritoriji Republike Srbije, između ostalog i „Koridor 10“ koji prolazi kroz Pirot. Tako se radi na rekonstrukciji pruga.

Srećni smo što je i ova rekonstrukcija u planu kako ne bismo više imali ovakve nesreće. Nadležni organi su dole u Pirotu sve vreme tako da se sastanci kriznih štabova održavaju dole, svi ministri zaduženi koji su uključeni u sve to, kao i lokalna vlast, tako da odgovornost, ponavljam snosiće svi oni koji su odgovorni za ovu nesreću. U to niko ne treba da sumnja i da o tome više raspravljamo. Hvala.

PREDSEDNIK: Hvala.

Borko Puškić ima reč.

BORKO PUŠKIĆ: Zahvaljujem predsedavajući.

Osvrnuo bih se na govor prethodnika iz prostog razloga zato što je zaista jako bitna danas, pored one najbitnije, a to je uvek bilo KiM. Ostaće kao glavna tema i državno pitanje broj jedan.

Međutim, ovaj danas akcident navodno koji se desio ili zaista takav, ja zaista imam dobru volju i veru da verujem da niko iz SNS to nije ni želeo, niti doprineo u ovom sazivu, recimo ministar saobraćaja ili ministarka životne sredine. Međutim, gde leži direktna odgovornost SNS i vaših kadrova, bivših ministara? Leži u bivšoj ministarki Zorani Mihajlović, poznatoj Zorci koridorci, agentu stranog uticaja i interesa, američkom čoveku produžena ruka u prethodnim Vladama, neko ko je član „Ist vest bridža“ trilateralne komisije u Srbiji na Balkana, a to jeste da je za vreme nje i njenog mandata u Ministarstvu infrastrukture i saobraćaja, gde se podvode i železnice Srbije, ukinuta kontrola stanja na pragovima železnica. Jel to tačno? Tačno je.

Dakle, indirektna odgovornost leži u bivšoj ministarki za železnice, odnosno za saobraćaj i infrastrukturu. Kako je to urađeno? Da se lepo uštedi, da se ušpara, da se pravi do Makiša, tamo gde ne treba metro, da se proceni na milijardu i po evra, pa da posle bude u drugom kvartalu tri miliona, a sada već izlazimo preko šest milijardi projektovanih vrednosnih troškova za metro.

Dakle, postoji i te kakva odgovornost vaših građana. Ne kažem da je to ovaj saziv trenutno ovog Ministarstva za saobraćaj, niti za životnu sredinu, niti imam lošu nameru, ali ovo je de fakto, jer gledajte šta se dešava sa Pirotskim krajem, sa Nišavskim krajem. Biće kontaminiran kraj. Nema dileme, i voda, i vazduh i zemljište, hrana. Tek će doći posledice.

Dakle, mi pričamo o prevenciji. Pričamo o uzroku, a danas imamo nepoželjan efekat koji sigurno niko od nas ovde nije želeo. Zaista moramo da imamo poseban tretman prema tom Pirotskom i Nišavskom kraju i pažnja, određena finansijska injekcija i pažnja. Moramo neko da odgovara za ovo ljudi. Hvala.

PREDSEDNIK: Reč ima Đorđe Miketić.

ĐORĐE MIKETIĆ: Hvala.

Uvažena koleginice, izvinjavam se, zaboravio sam vam ime, iz Pirota ste, pitali ste ko kaže da se za to neće odgovarati? Jel vam znači nešto pominjanje Obrenovca, jel vam znači nešto ime Čučković? Jel vam znači pominjanje EPS-a ovde, jel vam znači ime Grčić? Isto je bilo rečeno – nemojte da paničite, šta dižete paniku itd. Ko je, kada i zašta ovde odgovarao. O tome se radi.

Mi ne tražimo ovde da se skidaju glave, mi tražimo da se zaista ispitaju svi problemi i sve opasnosti u koje su naši građani dovedeni. Hoćete dalje da idemo? Koliko je ljudi nastradalo na prelazima železničke pruge? Ko je za to odgovarao? Koliko je dece i ljudi nastradalo na pešačkim prelazima od strane neke tajkunske dece? Ko je za to odgovarao? Hvala vam.

PREDSEDNIK: Pošto mnogo prijava ima, moramo ćemo nekim redom.

Vi imate pravo na dva minuta. Hoćete sada?

OLjA PETROVIĆ: Zahvaljujem, predsedniče.

Ja svakako, kao i republička i lokalna vlast, apelujem na sve nadležne institucije da reaguju, da najpre komisija donese zaključak, da se uradi detaljna istraga i da apsolutno svi odgovorni odgovaraju za ono što se desilo juče na teritoriji Pirotskog okruga. Ovde se radi o zdravlju građana Pirota, o zdravlju građana Pirotskog okruga, ali i bilo o kom građaninu da se radi, o životu i zdravlju treba da se reaguje i da se odgovara.

Ja ne znam samo odakle to da oni koji su odgovorni neće snositi odgovornost. Ne znam zašto se toliko vodi polemika oko toga. Mislim da, prosto poštujući najpre sve građane Pirota koji su sada u nezavidnoj situaciji, treba svi da budemo ovde ujedinjeni, da im pružimo podršku, da se najpre sačuvaju životi i zdravlje, a kasnije da se utvrdi odgovornost i da svi koji su odgovorni za to budu i sankcionisani.

Svakako da će nadležni organi i Krizni štab zasedati, kao što su i danas više puta i narednih dana, i da će donositi odluke koje će biti svakako preko medija predstavljene građanima Pirota. U narednom periodu videćemo rezultate čija je odgovornost bila i svega ostalog što komisija i nadležni organi budu doneli. Hvala.

PREDSEDNIK: Reč ima Vladeta Janković.

VLADETA JANKOVIĆ: Zahvaljujem, gospodine predsedniče.

Mlada koleginica je upravo rekla otkuda nama ideja da neće biti odgovornosti. Reći ću vam, imamo iskustva. Evo Grčiću su vadili zube, mesecima lično predsednik Republike, dok su ga sklonili sa mesta na kojem je naneo državi štetu od milijardu evra, i onda su ga častili mestom u opštini Obrenovac. Otuda naša sumnja.

Kada je već reč o tome, hteo bih da kažem, danas smo razgovarali o RTS, sada se vidi šta je RTS, po vestima, po načinu na koji izveštava o ovome što se dešava u Pirotu. Tamo, kaže, cisterna još uvek curi, ali je vazduh čist. Dozvolite, to je uvreda zdravog razuma. Iscurilo 20 tona amonijaka i oni na taj način izveštavaju. Radio-televizija Srbije je jednostavno instrument vladajuće stranke i tako ona opstaje na vlasti. Da je drugačije izveštava, ne bilo to tako.

Ja sada podsećam, recimo, samo na ove izbore. Neko je tu rekao, čak nudio opklade, kaže da u živom programu je bio manje Vučić nego Lutovac, u živom, ali je svaki dnevnik dva meseca počinjao sa predsednik Republike Aleksandar Vučić otvara ovo, posećuje ono, govori ovo. To je prosto neravnopravno. Ja sam nosio listu opozicione koalicije za gradonačelnika Beograda. Verovali ili ne, ja sam na RTS-u imao 6 minuta i 38 sekundi ukupno, i to u šest popodne.

Dozvolite mi sada da kažem nešto o odgovornosti. Postoji nešto što se zove objektivna odgovornost i to je taj slučaj. Naravno da ima onih koji su pogrešili na terenu, tehničara, mašinovođa, šta god, ko god da su, ali ministar snosi krajnju odgovornost. Neko je opet danas govorio vozovi iskaču iz šina u Španiji, Francuskoj, Nemačkoj, Italiji. Ali, tamo ministri podnose ostavke. Kada se desi havarija kao ova, ministar mora podneti ostavku. Ne mora to biti kao u Japanu, da izvrši ritualno samoubistvo, da ne preterujemo, ali bi mogao da podnese ostavku. To je minimum.

Najzad, hteo bih da se osvrnem na ono što se ovde desilo danas pre podne. Gospodine predsedniče, vi ste nas ponovo ponizili i ponovo ste nas uvredili. Način na koji vodite sednicu, na koji prekidate govornike, ne date im da iskažu svoje mišljenje, je nedopustivo. Vi stalno na ivici da izazovete težak incident. To će se pre ili posle dogoditi. Prosto mislim da na to treba da vas upozorim.

Najzad, ovde su bili..

PREDSEDNIK: Samo da vas obavestim da ste iskoristili kompletno vreme poslaničke grupe.

VLADETA JANKOVIĆ: Da li mogu da dobijem 30 sekundi?

PREDSEDNIK: Toliko je bilo strašno i autokratski da ćete dobiti dodatnih 30 sekundi.

VLADETA JANKOVIĆ: Najlepše vam hvala.

Hteo bih da kažem, tu su bili studenti pravnog fakulteta, oni su videli sramne scene i oni su videli jednog profesora pravnog fakulteta, koji doduše plagira samog sebe, kao što je poznato…

PREDSEDNIK: Znate li koliko je sada prošlo?

VLADETA JANKOVIĆ: …koji je psovao kao kočijaš…

PREDSEDNIK: Značajno više od onoga što ste tražili i što vam je omogućeno, ali ste bili zauzeti javljanjem na telefon koji niste isključili. Tako je bilo.

Cakić po Poslovniku. Ne, po amandmanu.

NEBOJŠA CAKIĆ: Dakle, meni je zaista zanimljivo da u danu kada su života građana u Pirotu ugroženi, kada, barem vi tvrditi da su ugroženi života naših građana na Kosovu i Metohiji, predsednik poslaničke grupe najveće stranke, najodgovornije, koja drži sve poluge vlasti, se interesuje za Leskovac, za mesnu zajednicu i čini mi se podatke preciznije, koje ja ne znam, prozor mi je preko puta, tamo sam se kandidovao tri puta i pobedio na većinskim i na proporcionalnim izborima, i danas sam ispred te mesne zajednice odbornik, on preciznije zna nego ja šta se desilo. Bojim se i mislim da možda i nešto više znate nego što ste izrekli, pa bih vas zamolio da nas, mene i celokupnu javnost upoznate sa tim. Ali, da znate, ko izgubi u Dubočici, taj gubi naredne izbore.

Kada govorimo o amandmanu, ja sam mislio da će gospodina predsednika zanimati, recimo, da je u Subotu umro čovek od glasi u Leskovcu. To je trebalo da vas zanima. Istovremeno gradonačelnik kaže – imamo 800 miliona na žiro računu, a čovek umire od gladi. Istog dana, u subotu deca i profesori iz srednje škole su se organizovali i pokušavali da sakupe novac za lečenje jednog njihovog druga. Para ima za karnevale, ima za pevačice pod znacima navoda, za druženje sa svim i svačime, ali za lečenje naše dece u Leskovcu nema para. U Leskovcu ima para za gradnju stadiona, ali nema para za našu decu. U Beogradu, u kome je najveća prosečna zarada, ima para i za besplatne udžbenike i za 6000, a u Leskovcu sa najmanjom platom, iz koga se iselilo 19.317 građana, gospodine predsedniče poslaničke grupe, skoro 15% stanovništva za vreme vaše vlasti je otišlo i nikada se neće vratiti dok ste vi tu.

Dakle, to su stvari o kojima ja očekujem kao običan čovek iz Leskovca i građanin Leskovca da pričate, kako ćete to rešiti. Niti ste rešili, niti ste sposobni da rešite. Dok nam govorite o brzim prugama i ima izgleda između Novog Sada i Beograda, čuli ste, na jugu Srbije sada, nažalost, desila se takva nesreća da je ugrozila živote i zdravlje, ali to se dešava relativno često. Dakle, u Leskovcu, Pirotu ili nema uopšte železnice ili železnica ide 30 na sat, a od Beograda do Novog Sada 200 na sat. To je regionalni razvoj. To je ono zbog čega ćete ugasiti ovu Srbiju. Hvala.

PREDSEDNIK: Po amandmanu, Nada Macura. Izvolite.

Samo nemojte da galamite, dao sam reč gospođi Macuri.

NADA MACURA: Poštovani predsedniče Narodne skupštine, potpredsednice, naravno poslanici i poštovani građani, ono što ja mogu da kažem je da zdravlje nema cenu. To je sigurno.

Ovom prilikom ja bih stavila zdravlje na prvo mesto. Mislim da su sve službe kada se akcident desio, koji ne bira ni vreme, ni mesto, sve službe su delovale u sinergiji, odnosno u zajedništvu. Tako da, verujem da su moje kolege iz Hitne pomoći prevezle ovih 50 pacijenata, ukoliko je to tačan broj.

Ono što mogu da pitam u ovoj sali – da li neko uopšte zna toksično dejstvo amonijaka, s obzirom da je to jako bitno objasniti našim gledaocima i naravno našim stanovnicima ovih mesta, Pirota i okolnih mesta.

Ono što je najbitnije da napomenem je da građani treba da ostanu u svojim kućama, da ne treba da paniče. Panike nema, i u svakom slučaju neće ući u stanove, to je evidentno. Pirot je veliki grad, ali ovo je malo mesto. U svakom slučaju, ti građani, odnosno stanovnici tog malog mesta treba da se klone izlaska u spoljnu sredinu.

Mogu da kažem da toksično dejstvo amonijaka izaziva opekotine, opekotine ukoliko se udahne. Naravno, u ovom sistemu, respiratornom sistemu, ukoliko se proguta, eventualno, može doći do trovanja digestivnog trakta. U svakom slučaju, treba izbegavati ekspoziciju. Ekspozicija je nešto što može da bude kraće ili duže. U svakom slučaju, ta koncentracija će se smanjivati ukoliko bude padala kiša i ukoliko bude prestao vetar. Znači, vreme je ovom prilikom faktor.

Naravno, svima nama ovo neka je za nauk, da je zdravlje na prvom mestu, a odgovornost treba staviti ipak na drugo mesto kada se nešto desi. Mislim, da neko ide u zatvor zbog toga. Jedino kao nauk, eto, da se to više ne desi. Hvala.

PREDSEDNIK: Reč ima Milinka Nikolić.

Izvolite.

MILINKA NIKOLIĆ: Hvala, predsedniče.

Želela sam da se javim zato što sam ja upravo jutros došla iz Temske. Moje selo je samo četiri kilometra ili 4,5 kilometra do mesta gde se dogodila ova ekološka katastrofa.

Znate zašto je to sve tako bilo? Zato što su ljudi živeli taj život kako žive. Kola su išla. To je u neposrednoj blizini sela koja se nalazi nizvodno od Temske, Staničenje, i niko nije mogao ni da sluti da će takva nesreća da se dogodi. Stradali su oni ljudi koji su prvi naišli, jer nisu znali da li je to magla i šta se događa.

Malo pre sam čula, evo ja i sad drhtim, brat mi je javio da je upravo Turčin, ovaj drugi čovek koji je nastradao jer je išao kamionom, video da je hladnjača pala. U stvari, ne mogu više ni da govorim, zato je čovek stradao. Onog trenutka kada se policija pojavila i kada su vraćali ljude, onda je već situacija bila drugačija, ali neznanje i strah.

Kad su radnike „Tigra“, gde u na stotine radnika, to je bila druga smena, pustili iz fabrike, ubrzo obavestili, jer moj sin radi u „Tigru“, da ne radi treća smena, da nema sutra dan ni prve smene, da deca ne idu u školu, da ne idu u vrtiće, e onda nije nastala ni panika, nego su ljudi pokušali na jedan način da se organizuju. Mi smo sve preživeli, bilo je tu i bombardovanje, šta više nije bilo. Znaju ljudi da se snađu.

Hoću drugo da kažem. Ovo što se priča u Pirotu, kaže – kad prođe taj teretni voz, to se neverovatno čuje. Železnička stanica prolazi sredinom grada. Tu su sela i vrlo je nezgodno zato što to nije jedan vagon, nego ide dvadesetak ili trideset vagona. Isto smatram da je neodgovornost.

Sad ću samo jedan slučaj da vam ispričam. Od Pirota do mog sela prelazimo prugu. Rampa se godina nije spuštala, nego voz stane da propusti automobile i autobus. To je samo kod nas bilo. Kad sam reagovala na to onda su postavili, jer je bilo par slučajeva gde su ljudi stradali.

Ne krivim ja nikoga, jer zaista ta nesreća se u deliću sekunde dogodila, svuda je mogla da se dogodi, ali moramo da vodimo računa da se tako nešto u budućnosti spreči.

Meni je jako neprijatno što pričam, ja drhtim. Morate da znate da noćas ni jedno selo u okolini, niko nije spavao. Ja sam preko Svrljiga došla do Beograda, čak sam se i tu neprijatno osećala, od Temske do Svrljiga ni jedan auto nisam srela. Kao da je život stao na tom terenu.

Zato smatram da mnogo ozbiljnije treba da se svi mi ponašamo ovde, ne samo mi, nego… Ne znam. Rešenje mora da postoji, a nesreće se događaju, ali treba ih sprečiti. Ljudski faktor je najbitniji.

PREDSEDNIK: Hvala vam.

Reč ima Zoran Lutovac.

Imate još vreme ovlašćenog.

Izvolite.

ZORAN LUTOVAC: Poštovani građani, naša je obaveza da govorimo o ovome o čemu se ne govori dovoljno na pravi način na RTS-u.

(Aleksandar Marković: Da li si to sam pisao?)

Sam sam pisao, naravno. Više sam ja napisao, nego što ste vi u životu pročitali.

Svi u Pirotu sede po kućama jer je opasno po život. Tamo ne rade škole, ne rade pekare, ne rade fabrike, međutim, otišli su tamo Gašić i Vesić. Nije mi bila namera da širim paniku kada sam to rekao, samo sam rekao da se nešto preduzima. Oni su poslali ono što imaju, nemaju ništa bolje i to je to. Ima ljudi na drugoj strani, to je problem, takve iste ljude zovete na RTS da pričaju o svemu i svačemu, ali ovo je druga situacija, u ovakvoj situaciji treba da se pozovu ljudi koji nešto znaju.

Ono što bih želeo da kažem takođe, da li nam je RTS dao nešto više od informacija od onoga što nam daju tzv. nadležni organi. Ne, oni samo odu i kažu nadležni organi su rekli to i to…

PREDSEDNIK: U redu, to bi bilo kompletno vreme ovlašćenog.

ZORAN LUTOVAC: Takođe, sam se prijavio po amandmanu koji sam ja…

PREDSEDNIK: Nema više vremena, od ovlašćenog minut i 21, to je isteklo.

ZORAN LUTOVAC: A amandman koji sam podneo?

PREDSEDNIK: Sad raspravljamo o amandmanu koji je predložila nekolicina poslanika iz Dveri.

ZORAN LUTOVAC: Dobro, onda ćete me posle pozvati.

PREDSEDNIK: Vreme ovlašćenog, poslaničke grupe, Milenko Jovanov.

MILENKO JOVANOV: Pa, prosto nije bilo osnova za repliku, ali moram neke stvari prosto da kažem. Na početku rasprave je kolega Rističević rekao kako će da se odigrava ovo danas i tačno se tako odigrava. Dakle, na početku rasprave su poslanici neki opozicioni tražili da ovde u salu dođu ministri i da ministri odgovaraju i šta rade ministri i tako dalje. Posle toga je ovaj vredan kao rubin, vikao iz sveg glasa urlao - gde je ministarka Vujović, šta ona radi i tako dalje. Sada se kaže - ministri su na terenu ne valja što su na terenu. Znači, šta god da se uradi, oni će da kažu da to ne valja. Šta god da se desilo, oni će da kažu da to ne valja i to je poenta. Najbolje bi bilo da ministri sede i da režu elektronske ribizle i kače na svoje Instagram profile, to bi rešilo sve probleme, tako rešava probleme onome ko najviše problema ovde ima.

Ono što jeste suština, to je da mi jednostavno prisustvujemo nečemu što je negacija bilo čega, šta god da se uradi, e nije tako trebalo, trebalo je nešto suprotno. Dakle, a šta bi drugo trebalo da rade ministri nego da budu na terenu. Šta bi drugo trebalo da rade ministri nego da rade ono što im je u nadležnosti i sada im neko odavde drži lekciju da im kaže, e to nije trebalo, nego treba ovako kako vam ja pročitam. To jednostavno je toliko neozbiljno, da ja stvarno ne znam ni šta bih rekao.

Najzad, pošto je svima toliko stalo, nisam video da je neko odavde ustao, pa otišao dole da se priključi, da vidi da li treba nešto da pomogne ili ne znam ni ja šta. Zašto? Zato što tamo nema kamera RTS-a da to snime, nego će ovde u holu ili ovde u prenosu da pričaju kako im je jako teško, kako im je jako žao, kako je vlast kriva itd.

Sada rade isto ono… Samo ću vas podsetiti, poštovani građani, na one priče - plutaju leševi po Obrenovcu. Sećate li se te priče? "Desetine hiljada mrtvih u poplavama u Obrenovcu". "Spaljuju leševe u visokim pećima". To su isti oni koji danas ovde od ove nesreće pokušavaju da naprave nekakav politički kapital.

Dakle, država Srbija radi ono što joj je na raspolaganju, ministri rade ono što im je nadležnost. Trenutno se vrše od strane MUP-a i od strane nadležnih službi istraživanja kako je došlo do ovoga, a onda će biti najzad i rečeno da li je u pitanju ljudski faktor ili nešto drugo, pa ćemo onda moći o tome i da govorimo.

Najzad, ovaj što uspe u stomaku da unese flašu "Rubina" svaki dan kada dođe ovde… Dakle, nije još delirijum, ali skoro će. Nije još delirijum…

Što se ljutiš sada? Što vičeš? Što vičeš?

(Aleksandar Jovanović: Da me bolje čuješ.)

Da te bolje čujem? Pa, ja tebe čujem odlično. Malo zaplićeš jezikom, ali te čujem i je sve u redu.

Rekao sam ti i prošli put - čuješ se. Čim uđeš, čuješ se.

Pošto si rekao Atlagiću da je otrovniji od sumpora, ti se osećaš više od sumpora. Verujem da ti je to prihvatljiv način razgovaranja?

Rekao sam ti jednom i govorim ti ponovo - svojim uličarskim forama me apsolutno ne impresioniraš. Nemam nikakav problem da ti odgovorim onako uličarski, da me razumeš.

Vidi, ne postoji poslanik u ovom, ni u prethodnom sazivu koji se hvalio time da je predmet požude Marijana Rističević i Marka Atlagića. To si radio samo ti, a onda, kada ti nisu odgovorili, si Rističeviću slao poruke i zakazivao mu sastanak sa sve srcem.

Pa, pohvali se. Okači i ti na "Instagram", kao što ovaj kači. Pokaži ljudima kako šalješ čoveku poruke sa srcem i kako mu tražiš sastanak.

Ja razumem tugu predmeta požude Marijana Rističevića i Marka Atlagića, po sopstvenom priznanju. Verujem da si ti počastvovan time što si predmet požude Marijana Rističevića i Marka Atlagića. Verujem da zbog toga što nemaš pozitivan odgovor još više koristiš taj "Rubin" i sipaš ga u sebe, samo molim da prestaneš da urlaš, da prestaneš da dobacuješ.

Imao si prilike da govoriš, ništa pametno nisi rekao. Ništa pametno nećeš dobaciti ni iz klupa. To što zabavljaš okolinu, to je u redu, to su uvek radili đaci u magarećim klupama, u kojima sediš i ti. Tome služiš. Oni se raduju, malo se smeju, malo se ne smeju, malo prevrću očima, malo zapuše nos, ali to radiš.

Evo je i poruka - šta radiš večeras, pa srce. Pa kaže – nedostaješ. Takve poruke šalješ čoveku? Pa, šta radiš ti? Pa, ovo je… Kaže – ljubim te, pa pet "m" u poruci. Šta znači to mmmmm?

Kako to? Kako to? Čoveče, pa ti si seksualni predator. Ti sa agresivan, ti nasrćeš na čoveka, bre. Ostavi čoveka na miru. Prestani da proganjaš i da seksualno uznemiravaš čoveka. Prestani to da radiš. Prestani to da radiš.

Sada slobodno nastavi da dobacuješ. Ja ću ponovo nastaviti da ti se obraćam.

Nećeš više? Dosta ti je za danas? U redu. Ako ti je dosta za danas, onda je u redu.

(Aleksandar Jovanović: Koja si ti paljevina.)

Ja paljevina? Možda sam i paljevina, ali nemoj da se pališ na mene, molim te. Preklinjem te, nemoj.

To što te je Marijan odbio, to ne znači da ću ja da te prihvatim. Znači, prestani to da radiš.

E, sada smo završili sa ovim što dobacuje.

Da li ima još? Da li treba još?

Dakle, poenta jeste u sledećem. Ovu sednicu treba da završimo u skladu sa dnevnim redom, a ne sa onim o čemu niko od nas u ovom trenutku nema dovoljno informacija. Dakle, svi državni organi su usmerili svoju pažnju na događaj koji se desio. Kada budemo imali informacija, onda možemo o njima i da raspravljamo. Do tada, da nagađamo, da pričamo ponovo o leševima koji plutaju, koji se spaljuju i tako dalje, nema ni smisla, a nije ni na dnevnom redu.

Hvala.

(Ivana Parlić: Povreda Poslovnika!)

(Đorđe Miketić: Povreda Poslovnika!)

PREDSEDNIK: Po Poslovniku, narodni poslanik Ivana Parlić. IVANA PARLIĆ: Gospodine Orliću, član 107.

Uvredili ste dostojanstvo Narodne skupštine. Uvredili ste narod Srbije danas. Danas imamo dve žrtve ove tragedije, a dozvolili ste ovaj cirkus.

Ova tragedija nije slučajno. Gospođo Macura, važna je odgovornost… (Isključen mikrofon.)

PREDSEDNIK: Nema repliciranja. To znate da ne može.

Šta ste mi rekli za izjašnjavanje?

(Ivana Parlić: Uključite mi mikrofon.)

Pošto vas moj odgovor ne zanima, da odmah pređemo na ono što vas zanima. Da li želite da se izjasni Skupština ili ne?

(Ivana Parlić: Uključite mi mikrofon.)

Nećete? Dobro.

Po Poslovniku, Đorđe Miketić.

ĐORĐE MIKETIĆ: Verujem da je član 107. bio? Pošto je povređeno dosta tačaka Poslovnika, članovi 107, 109…

PREDSEDNIK: Član 107. je upravo sada bio.

ĐORĐE MIKETIĆ: Nisam čuo zbog galame.

Dakle, član 109. Po toj tački se javljam.

Znači, član 109, izricanje opomene narodnom poslaniku. Dužni ste, predsedniče, da iznesete opomenu narodnom poslaniku kada se uvredljivo obraća i neposredno obraća, kada upotrebljava razne psovke i iznosi činjenice i ocene koje se odnose na privatni život.

Molim vas da se ovaj cirkus što pre zaustavi. Ovde je vaša odgovornost da vodite ovu sednicu kako treba, pogotovo u ovom trenutku. Kada se u jednom delu naše zemlje preti realna opasnost, ovde se namerno pravi cirkus i razni cirkuzanti sa ove strane, sa strane većine, koja ima veću odgovornost od svih nas…

PREDSEDNIK: Samo da vidim da li sam dobro razumeo…

ĐORĐE MIKETIĆ: Tražim da izreknete opomenu.

PREDSEDNIK: Govorite o onom ponašanju koji je ponovo inicirao Ćuta Jovanović iz vaše poslaničke grupe? Šta tačno hoćete? Opomenu da izreknem njemu?

ĐORĐE MIKETIĆ: To vaše konstantno tumačenje kao posebnog naratora i cenzora ovde takođe mora da prestane. Nemojte tumačiti naše reči…

PREDSEDNIK: A nećete da izreknem opomenu onome ko je inicirao ovo, Ćuti Jovanoviću.

Dakle, opomena se izriče, ima tamo više razloga. I ono ponašanje koje je vama zasmetalo, verujem da vam je zasmetalo, ali vi nećete da bude kažnjen onaj ko počinje da se ponaša na taj način. Sedite na pola metara od Ćute Jovanovića i kada krene da radi baš to o čemu ste govorili sada, da se obraća lično, da ide na "per tu", da govori stvari koje… Ja se slažem ako vam je to zaista iskreno smetalo, ali ne bih rekao da ste to mislili iskreno, ali stvar je koju pas s maslom pojeo ne bi.

Vi, u stvari, nećete da kaznim njega, nego onoga koga on vređa i to, prosto, ne može tako.

Da li hoćete da Skupština glasa?

(Đorđe Miketić: Ne.)

Dobro.

Da li se još neko javlja po Poslovniku? Ne.

Sve su rasprave po amandmanu.

Reč ima Boško Obradović.

BOŠKO OBRADOVIĆ: Poštovane kolege narodni poslanici, poštovani građani Srbije, postoji jedna tema oko koje smo, uprkos svim našim izrazitim neslaganjima, čini mi se, u toku ovog skupštinskog zasedanja, postigli konsenzus, pa bi bio red da to konstatujemo i da to pretočimo u neke odluke ovog novog saziva Narodne skupštine Republike Srbije.

Mislim da smo apsolutno svi nezadovoljni radom Radio-televizije Srbije, da, kako vi iz vlasti, tako i mi iz opozicije, nemamo dobro mišljenje o informativnom programu Radio-televizije Srbije i mislim da su se stekli uslovi da zajednički pokrenemo smenu kompletnog vrha informativne redakcije Radio-televizije Srbije i Radio-televizije Vojvodine.

Ne vidim ko ne bi glasao za to da je to danas na dnevnom redu. Međutim, očito je da se radi o nekoj mimikriji, o nekom licemerju od strane vladajuće većine u Skupštini Srbije, a objasniću to na jednom konkretnom primeru.

Narodna skupština i RTS su kao sijamski blizanci, koliko god je cenzure na RTS-u, toliko je cenzure i u Narodnoj skupštini Republike Srbije. Koliko se, primera radi, na RTS-u zadržali na rukovodećim mestima kadrovi bivšeg režima, koji je toliko na meti aktuelne vlasti, a zadržavate njihove kadrove i ne menjate ih, toliko je i u Narodnoj skupštini Republike Srbije zadržan, primera radi, Poslovnik o radu Narodne skupštine iz vremena takođe bivšeg režima.

Dakle, ako je taj Poslovnik loš, a svi znamo da je loš, zašto nije promenjen za 10 godina vaše vlasti? Ako je Dragan Vujošević loš direktor RTS, zašto je još uvek na tom mestu za 10 godina vaše vlasti? Zašto RTS-om u ovom trenutku upravljaju dva penzionera, Dragan Vujošević i Nenad Lj. Stefanović? Zašto su oni vršioci dužnosti direktora i šefa informativne redakcije? Zašto upravni odbor, koji ste vi postavili, nije izabrao novog direktora? Zašto Vasko Vasović, direktor fotografije, podržan od dve hiljade zaposlenih u RTS, nije dobio podršku upravnog odbora da postane nestranački direktor javnog medijskog servisa? Zato što vi ne želite da se bilo šta promeni na RTS. Vi želite da on bude onakav kakav je bio u vreme bivše i u vreme vaše vlasti, da bude cenzurisan, da radi za vlast.

Nemojte da se mi ovde više igramo bilo kakvih igara. Vi ste nasledili metodologiju vladavine bivšeg režima, vi nemate problem sa tim. Vi ste uzeli i njihove kadrove i njihov način vladanja i njihov način korupcije i razradili do nenormalnih razmera. Dakle, vi ste vrhunac DOS-a i petog oktobra, vi, SNS. Vi ste vrhunac bivšeg režima na jedan specifičan način. Isti metod, isti kadrovi, isto sve.

Demantujte me na primeru RTS-a. Zašto je Dragan Vujošević još uvek v.d. direktor RTS-a, a nalazi se u penziji? Zato što vam odgovara, zato što radi za vas, zato što za vas cenzuriše opoziciju, zato što za vas cenzuriše stvarnost u Srbiji. On je na neki način vama idealan direktor RTS-a. Još koja godinica na unosnoj funkciji direktora, sve će uraditi za vladajuću stranku, ne za vas, da se razumemo, Dragan Bujošević bi to radio za bilo koju vlast, samo da još koji mesec bude vršilac dužnosti direktora RTS-a. Zato što je to tako.

Mi ne možemo ni u Narodnoj skupštini, ni na javnim medijskim servisima da čujemo evo nekih desetak, petnaest tema o kojima bi, recimo, većina građana Srbije danas želela da čuje koju reč, i ovde, u parlamentu i na RTS i na RTV. Primera radi, ako sinoć predsednik države i predsednik Vlade Srbije u razgovoru sa načelnikom Generalštaba Vojske Srbije donose odluku da načelnik Generalštaba treba da ode u Rašku oblast, zato što je na ivici izbijanja sukoba na severu Kosova i Metohije, da li je normalno da o tome nema specijalne emisije na RTS? Da li je normalno da mi danas nismo u vanrednom zasedanju, da smo sve drugo prekinuli da pričamo samo o Kosovu i Metohiji? Pa, priznaćete, nije normalno.

Da li je normalno da nakon toga što su gradovi Srbije od Beograda preko Valjeva, do Čačka, Niša i niza drugih, najzagađeniji gradovi, ne u Srbiji, nego i u Evropi i u svetu u poslednjih nekoliko dana? Čačak, iz koga ja dolazim, je nekoliko noći zaredom najzagađeniji grad u svetu po stepenu zagađenja vazduha. Pa, zar to nije tema od koje ljudi oboljevaju, od koje ljudi umiru? Zar to nije tema za RTS? Zar to nije tema za Skupštinu Srbije?

Ono što se desilo u Pirotu, pa to je samo vrh ledenog brega. Da li građani Srbije znaju da je Evropska asocijacija železnica prugu Niš-Dimitrovgrad proglasila za najnebezbedniju prugu u Evropi? Nije to pitanje samo Pirota, ta pruga prolazi kroz najveći grad u jugoistočnoj Srbiji, Niš, kroz centar grada. Koliko smo do sada imali incidenata na pružnim prelazima? Ovo je druga po redu ovakva ekološka katastrofa na istoj pruzi. Šta se promenilo? Da li je to alarmiralo Vladu Republike Srbije? Da li se nešto uradilo, da li je neko odgovarao? Pa, naravno da se ništa nije promenilo.

Vama je samo važna šminka, politički marketing i kontrola medija. I vi vladate, to građani Srbije neka znaju, vi vladate samo zato što kontrolišete medije u Srbije. Da postoji sloboda medija u Srbiji, da se čuje i drugačije mišljenje, da postoje zasedanja Narodne skupštine na aktuelne teme, drugačija bi se pesma pevala, kako kaže naš narod i drugačiji bi bili rezultati izbora u Srbiji.

Mnogo ste jaki samo zato što kontrolišete sve medije i zato što javni medijski servisi, koji plaćaju svi građani Srbije, ne vrše svoju zakonom zadatu misiju informisanja građana o onome što se u Srbiji stvarno dešava. Pa tako nema specijalne emisije, nema vanredne sednice Narodne skupštine o tome da smo za 10, odnosno 11 godina od poslednjeg popisa stanovništva izgubili 500.000 stanovnika.

Ja ću ovde otvoreno da kažem i tvrdim i stojim iza toga, znajući ko je Miladin Kovačević, direktor Statističkog zavoda Srbije, učesnik izbornih krađa u više navrata, da je takođe kao penzioner i v.d. ja sam u to uveren i odgovorno to tvrdim, falsifikovao rezultate popisa i smanjio broj onih koliko nas je manje za ovih 10, odnosno 11 godina, a i 500.000 je nenormalan broj i traži vanredne specijalne emisije na RTS-u i traži vanredno zasedanje Narodne skupštine. Čačak 8.500 manje, Vranje 8.000 manje, Sremska Mitrovica 6.500 manje, Mala Požega 3.000 manje stanovnika nego pre 10 godina.

Evo, primera radi, Udruženje građana „Lekari i roditelji za nauku i etiku“, koje je bilo deo našeg patriotskog bloka na nedavnim izborima, traži da se opredelimo i oko jedne teme koja brine zdravlje stanovništva, odnosno veliki broj građana Srbije, a tiče se toga da li bilo ko, bilo koja institucija u Srbiji kontroliše sastav uvoznih vakcina kojim se vakcinišu naša deca ili mi od 2006. godine nemamo nacionalnu referentnu laboratoriju koja kontroliše sastav tih vakcina i odobravamo ih samo na osnovu njihove priložene dokumentacije. Dakle, mi im verujemo na reč i nikada nismo proverili sastav tih vakcina, niti posledice vakcinacije.

Koliko ljudi danas umire od vakcinacije? Koliko ljudi danas ugrožava svoje zdravlje zato što nije trebalo da se vakciniše, možda? Zato što ne znamo sastav tih vakcina kojima smo vakcinisani.

Da li smo mi ovde u Narodnoj skupštini ili je to RTS postavila kao pitanje ko je odgovoran za krađu beba iz porodilišta? Da li je uhapšen ijedan doktor do sada, jedna medicinska sestra, jedan radnik u opštini koji je falsifikovao ličnu dokumentaciju i svi drugi u tom lancu krađe beba, a radi se o hiljadama i hiljadama ukradenih beba u poslednjih nekoliko decenija? Da li je to isterano na čistac ikada od javnog medijskog servisa ili od Narodne skupštine Republike Srbije?

Doneli ste zakon u vreme vaše vlasti. Ima li danas jedan doktor koji je krao bebe iz porodilišta, najjeziviji zločin u istoriji čovečanstva koji možete da zamislite, da roditeljima ukradete dete iz porodilišta i da ga preprodate nekome drugome u zemlji ili u inostranstvu? Ko je ukrao bebe? Možemo li da konačno nađemo i otkrijemo ko je to radio? A doneli ste zakon o tome i nikada niste do kraja istražili i izneli istinu, niti porodice koje su preživele takvu tragediju znaju istinu o svemu tome.

Nasilje u školama. Kada ćemo o tome da razgovaramo? Zar to nije alarmantna tema? Kada ćemo da razgovaramo o selu i poljoprivredi? Hoće li konačno jednom srpski seljak da bude tema Narodne skupštine Republike Srbije, da vidimo kako on živi, da vidimo kako se bori sa konkurencijom uvozničkog lobija koji uvozi sve ono što on ovde može da proizvede i ubija ga nelojalnom konkurencijom sa damping i subvencionisanim cenama osnovnih poljoprivrednih proizvoda iz uvoza, ili o poskupljenjima osnovnih životnih namirnica, ogreva, zakupnina stanova, goriva i svega drugoga od čega zavisi život stanovništva? Kada će to da bude naša tema, ili epidemija ne zaraznih hroničnih bolesti, jer prošla je korona, ali su ostale druge hronične ne zarazne bolesti koje su, takođe, u jednoj vrsti epidemije u Srbiji danas – kanceri, kardio-vaskularne bolesti, dijabetes? Hoćemo li o tome ozbiljno da razgovaramo, sa novim ministrom zdravlja u Narodnoj skupštini ili na RTS?

Konačno, da li ćemo da postavimo pitanje radnika iz pljačkaških privatizacija kojima nisu isplaćene zarade koje su stekli, bankarskih klijenata koji su opljačkani od banaka koje su zelenaške i pljačkaške, nezaposleni, pomoćnog osoblja u javnim upravama, osoba sa hendikepom, prezaduženih i siromašnih porodica, kada će svi oni biti tema RTS i Narodne skupštine Srbije koji zajednički u ovome trenutku cenzurišu javnost, odnosno stvarnost onog što se Srbiji zaista dešava?

Da li će ovde jednom da se otvori, sa tim ću završiti, gospodine predsedavajući, izuzev ako mi ne date i vreme poslaničke grupe, možda ga ima još malo, kada ćemo mi u Domu Narodne skupštine Republike Srbije 77 godina posle završetka Drugog svetskog rata zajednički, bez podele na vlast i opoziciju…

PREDSEDNIK: Samo da vam kažem, možete da nastavite, ako hoćete, imate 2.50 od grupe još dodato.

BOŠKO OBRADOVIĆ: To sam vama ja vama rekao. Ne morate vi mene da prekidate da mi kažete ono što sam vama rekao.

PREDSEDNIK: Pitali ste me da li ću vam dati da govorite po tom osnovu. Kažem, hoću, nastavite.

BOŠKO OBRADOVIĆ: Morate da mi date. To je bilo retoričko pitanje. Morate da mi date. To je naše vreme, ne odlučujete vi o tome. Dakle, ja ga koristim, jer pripada našoj poslaničkoj grupi.

Dakle, kada ćemo i da li ćemo… Vidite kako je ovo jedan pokušaj da vas prekine u sred govora i onoga što ste želeli da kažete, a da na to nema pravo. Dakle, da li možemo mi zajednički nešto da uradimo u ovom novom sazivu Narodne skupštine Republike Srbije? Možemo li 77 godina posle završetka Drugog svetskog rata da usvojimo rezoluciju o genocidu nad Srbima, Jevrejima i Romima u NDH? Šta nas sprečava 77 godina? Kako da čitav svet zna o genocidu koji se desio nad našim narodom, ako mi to nismo usvojili u najvišem domu jedne države? Šta nas sprečava? Šta nas sprečava da konačno otkrijemo istinu o komunističkim zločinima, da otkrijemo grobno mesto đenerala Draže Mihajlovića, da podignemo spomenik u Beogradu najvećem gerilcu u okupiranoj Evropi pod nacizmom u Drugom svetskom ratu? Šta nas sprečava?

Šta nas sprečava da vratimo oduzetu imovinu privatnim vlasnicima kojima su nove revolucionarne komunističke vlasti otele privatnu imovinu posle Drugog svetskog rata? Da li smo im vratili? Nismo. Da li je donet zakon? Jeste, a da li je zakon ispunio pravdu i vratio otetu imovinu? Nije. Šta nas sprečava?

Naravno, šta nas sprečava da odgovorimo na pitanja koja muče najstarije naše sugrađane koji verovatno u dobrom procentu i gledaju ove naše direktne prenose? Uostalom šta nas sprečava da ova skupštinska TV prava koja mi plaćamo iz budžeta Narodne skupštine uslovimo time da direktan prenos Narodne skupštine mora da bude na RTS1, a ne na RTS2, gde ste ga gurnuli da bi se što manje gledalo? Evo, šta je problem da se dogovorimo i da tražimo da bude prebačeno na RTS1? Da li se plašimo veće gledanosti Narodne skupštine? Zašto je na RTS2?

Da li ćemo konačno otvoriti pitanja koja interesuje naše najstarije sugrađane? Kada ćemo pomoći one koji nemaju nikakva primanja, a nalaze se u najstarijoj starosnoj dobi? Kada ćemo pomoći 100 hiljada penzionera koji imaju penzije ispod 10 hiljada dinara? Kada ćemo pomoći tj. ukinuti onu klauzulu koja ljudima sa 40 godina radnog staža trajno smanjuje penziju do kraja života?

PREDSEDNIK: Samo da vas obavestim da je sada otišlo kompletno vreme i grupe i ovlašćenog predstavnika.

BOŠKO OBRADOVIĆ: Hvala, predsedavajući, ako dozvolite samo da završim rečenicu.

PREDSEDNIK: Ne, pošto sam vam dozvolio, a lepo ste pitali, pa ja vama odgovorio, pa ste imali nekih primedbi na to.

(Boško Obradović: Vrlo ste ljubazni.)

Kao i svaki put, kada ste vi u pitanju. Koja god da je sednica, šta god da je tema, dođete popodne kada procenite da je prajm tajm i da ste se dovoljno naspavali, iskoristite komplet vreme koje imate, pričate šta vam padne na pamet i to je sad to.

Reč ima Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, ja sam osnovao Savez seljaka 1988. godine, političku stranku Narodnu seljačku stranku sam osnovao 1990. godine. Sem u izbornim kampanjama, na RTS u informativnim programima uživo nisam bio, ako se ne računa Narodna skupština, ni jedan jedini sekund. Vi koji ste 90-ih godina, za vreme vlasti Slobodana Miloševića, mogli da gledate televizijske prenose svakako se sećate poslanika koji, kada dobije reč da govori, bude pokriven glasom spikera, pa kažu – na dnevnom redu je to i to, govorio je Mirko Marjanović i tom prilikom rekao i onda se citira Mirko Marjanović sve vreme dok ja govorim. Gospodin Martinović se smeje. To je bilo za vreme vlasti Slobodana Miloševića.

Meni nije palo na pamet, recimo, video sam sve vreme spikerku, jer je ona bila u kabinama koje su nasuprot govornici, da to radi, ali mi nije palo na pamet da joj fizički naškodim, niti da je uvredim. Ja sam to trpeo, takvu vrstu cenzure niko od kolega nije prošao.

Nije mi palo na pamet, kao učesniku 9. marta, da uđem u RTS i da promenim kadrove motornim testerama ili motornim žagama, kako kažu neki moji zemljaci. Nije mi palo na pamet, uprkos tome što sam prošao neviđenu torturu.

Ima kolega koji su bili uživo u informativnim emisijama i 10 do 15 puta, ali se žale na RTS. Ja sam spadao u najaktivnije narodne poslanike i nisam bio ni jednog jedinog sekunda u RTS-u. Još da kažem da su me jednom pozvali da uživo gostujem, mislim da se emisija zove „Upitnik“ ili tako nešto, ali, gle čuda, tog dana, kada sam trebao da gostujem, stigla je poruka – gospodine Rističeviću, moramo da otkažemo vaše prisustvo, gostovanje, vas ćemo zvati drugi put kada tema bude poljoprivreda itd. Ja sam odgovorio da sam shvatio da politički protivnici koji su trebali da učestvuju u toj emisiji sa mnom, a njih dvojica su bili iz opozicije, nisu želeli da podele duele sa mnom i da bi oni da je slučaj obrnut rekli da je to cenzura, a ja ću reći samo hvala.

Dakle, na zahtev dvojice opozicionara, jedan je bio Nenad Čanak, a drugi je bio čuveni Đoka Vlah, ja sam izbačen iz gostovanja te emisije, ali i pored toga mi nije palo na pamet da uzmem neke sekire, motorne testere itd. i da utvrdim uređivačku politiku RTS-a, kao što neki ovde… Uprkos tome što imaju po dva urednika u RTS-u, neko ima suprugu u RTS-u koja je jedan od urednika, a ovde se žali na RTS. Neko ima urednika, kao onaj Vuk potomak Buljubašić, Murat-age Pozderca itd, njegova supruga je uređivala „Dnevnik“ sve dok joj nije prebacio 800 hiljada dolara u „Siti banku“ u Njujorku. Dakle, i on se žali na RTS. Svi koji su imali neki uticaj na RTS se sada žale na uređivačku politiku RTS-a. Vidim niko od pripadnika vladajuće većine nema ni portira u RTS-u, a da vam ne pričam o tome da smo do 2012. godine, kada smo smenili ovaj zli režim, tamo neki koji je više knjiga napisao, nego što je pročitao, mora da čita da ne bi lupetao gluposti…

Dakle, za vreme njihove vlasti opozicija je imala voditelja u Radio „Fokusu“. To je bio Đukanović, koji je bio prisluškivan. Toliko o slobodi medija. Među njima sedi osoba, narodni poslanik, koja je tražila, nekada se bavila novinarstvom, a tražila da se protera novinar Milakov iz Pančeva.

Dakle, svuda u savremenoj Evropi takvom poslaniku, takvoj osobi je bilo zabranjeno da se bavi politikom. Sve to ja gledam sa druge strane i ne bunim se. Do 2013. godine znači, radio Fokus, ništa drugo. Društvene mreže su bile patuljastije. Dakle, nisu bile značajne kao danas. Apsolutna cenzura.

Ali, gospodine Martinoviću pobedili smo, zato što smo obuli čizme, ako je trebalo obuli smo i opanke, ako je trebalo da obujemo cipele, išli smo od grada do grada i zaslužili pobedu, uprkos tome što su neki vajni opozicionari za novac od ovog njihovog gazde cele ove liste izašli da uzmu opozicione glasove. Ipak smo uspeli da pobedimo i da promenimo vlast i na takav način, ne samo da dođemo, već da onih otpuštenih 400 hiljada ljudi vratimo na posao, da plate uvećamo dva puta, BDP uvećamo dva puta, penzije uvećamo dva puta, izgradimo auto-puteve, zato što smo bili srčani i uprkos tome što nismo imali nijedan medij.

Oni danas imaju štampane medije – Blic, Danas, Vreme, Nedeljnik, itd, sve one elektronske. Uprkos nedostatku apsolutno medijske podrške, uspeli smo, na sreću građana, da pobedimo i ostvarimo sve što smo ostvarili. Hvala.

PREDSEDNIK: Hvala.

Reč ima Mirka Lukić Šarkanović.

(Boško Obradović: Poslovnik.)

Izvinite.

Reč ima Boško Obradović, po Poslovniku.

BOŠKO OBRADOVIĆ: Gospodine predsedavajući, povredili ste član 100. Poslovnika Narodne skupštine, koji kaže: „Predsednik Narodne skupštine, kada predsedava sednici Narodne skupštine, ako želi da učestvuje u pretresu, prepušta predsedavanje jednom od potpredsednika Narodne skupštine“.

Dozvolite da vas upozorim da neprestano na isti način kršite ovaj Poslovnik.

Vaš prethodnik, Maja Gojković, sa kojom sam imao toliko puta sporove po raznim osnovama, je u tom smislu bila mnogo časnija od vas. Uvek kada je želela da polemiše sa opozicijom, vraćala se ovde u skupštinske klupe vlasti, tražila reč od predsedavajućeg, potpredsednika koji je menjao, iz klupa vlasti odgovarala opoziciji za ono što je želela da polemiše sa nama. To je časno i pošteno.

To da vi vašu funkciju prvog među jednakima, jer ni u čemu niste važniji i veći od bilo kog drugog narodnog poslanika ovde, zloupotrebljavate, da svakome nešto prokomentarišete, da sa svakim polemišete sa tog mesta, što nemate pravo, nije u redu. Znate koja je vaša uloga? Vaša uloga je da kažete – Izvolite, gospodine poslaniče, da se obratite, i kad mi završimo, da kažete – Hvala, gospodine ili gospođo poslaniče. I ništa više.

PREDSEDNIK: Hvala gospodine i tako dalje.

Pošto nismo polemisali ništa, nego ste vi nešto mene pitali, ja vam odgovorio, a vi onda krenuli da izvodite, ispalo je tako kako je ispalo. Da niste ništa pitali, ne bi vam ni sada bilo žao što ste se uopšte obratili meni.

Treba li da se glasa? (Da)

Naravno da treba.

Reč ima Milka Lukić Šarkanović.

MIRKA LUKIĆ ŠARKANOVIĆ: Zahvaljujem, predsedavajući.

Poštovani predsedavajući, ministri, pomoćnici, koleginice i kolege poslanici, poštovani građani, kada govorimo o finansiranju javnih servisa, ja bih se osvrnula na Radio-televiziju Vojvodine. Zašto na Radio-televiziju Vojvodine?

Prevashodno, dolazim iz Vojvodine i ne znam koliko vas gleda program RTV, 39/2 ali programska šema se poslednjih godina značajno poboljšala, pa pored informativnog programa, o kome svi sada polemišemo, dopunjena je i dobrim kulturnim, obrazovnim, edukativnim, igranim programima, ali i drugim formama, tako da to više uopšte nije jedan suvoparni program, već je to zapravo jedna vrlo zanimljiva programska šema koju bih ja, evo, preporučila da malo pogledaju uvaženi poslanici i građani, malo više.

Ono što je zapravo jako značajno jeste da je RTV značajna zbog toga što zapravo u Vojvodini živi više od 25 nacionalnih i etičkih zajednica, i to složno žive. To je jedno veliko bogatstvo.

Radio-televizija Vojvodine svoj program emituje na jezicima nacionalnih manjina, i to na osam jezika, srpskom, mađarskom, ruskom, rusinskom, hrvatskom, slovačkom i romskom, ali takođe i na znakovnom jeziku, što je izuzetno značajno kada govorimo o jednom složnom i lepom životu građana Vojvodine.

U tom smislu, finansiranje RTV smatram izuzetno značajnim. Kao i svi javni servisi i Radio-televizija Vojvodine se finansira pružanjem svojih usluga, jednim delom, jednim delom prikupljanjem taksi, ali je to sve nedovoljno i zaista je neophodan onaj deo koji se odnosi na deo sredstava iz budžeta, koji je opredeljen budžetom, odnosno onih 900 miliona, zbog toga što je neophodno da ovo izveštavanje ima svoj kontinuitet, a ako bi prestalo finansiranje, prestao bi i kontinuitet izveštavanja građana Vojvodine.

Obzirom da je pravo na informisanje ustavno pravo svakog građanina, smatram da je zaista važno da se ovo pravo svakom građaninu i obezbedi.

Radio-televizija Vojvodine, odnosno Radio-televizija Novi Sad je počela simbolično sa svojim radom 29. novembra 1949. godine i od tada ona kontinuirano, iz godine u godinu informiše građane Vojvodine, Novog Sada i Vojvodine, pre svega na pet jezika, ali ona je u to vreme, posle rata, Drugog svetskog rata, predstavljala jedan prozor u svet, pošto je dopirala daleko i na istok, prozor u svet istočnim zemljama prema zapadu.

U tom smislu, posebno je interesantna Radio Vojvodina, koja zapravo u to vreme nije bila samo političko, nije samo imala politički program, indikatorni naciji, već je zapravo imala i program, veoma zapažen kulturni program koji smo slušali i pratili brojni stanovnici iza, da tako kažem, „gvozdene zavese“.

Godine 1999. u NATO bombardovanju zgrada RTV na Mišeluku je porušena i svi radnici su premešteni, nastavljeno je sa radom u zgradi UNIS-a, a potom 2019, odnosno 2021. godine RTV nastavlja nesmetano sa svojim radom u svojim, da kažem, starim-novim prostorijama.

Ja apelujem da se, dakle, finansiranje iz budžeta RTV nastavi, odnosno produži i na taj način omogući kontinuitet informisanja svih građana, znači više od 25 nacionalnih i etničkih grupa, koji žive na teritoriji Vojvodine, na koje oni imaju pravo. Zahvaljujem se.

PREDSEDNIK: Hvala.

Reč ima Marinika Tepić.

MARINIKA TEPIĆ: Zahvaljujem, predsedniče.

Poštovane koleginice i kolege narodni poslanici, uvaženi predstavnici Vlade, pokušavali smo tokom prepodneva da se pobunimo zbog toga što naši javni servisi, naročito nacionalni, naročito RTS kao televizija sa najvećim obuhvatom po pitanju gledanosti u celoj Republici nije juče smogla snage da građanima Pirota i okoline, građanima Niša, Dimitrovgrada objasni kakav se hemijski akcident dogodio i u kakvoj su se opasnosti našli, već joj posvetili u drugom „Dnevniku“ samo 32 sekunde nakon izlivanja amonijaka iz vagona cisterni koji su protivzakonito i suprotno odlukama iz 2019. godine da se tim delom pruge ništa ne prevozi, to ipak učinili.

Dobili smo sa druge strane, naravno, uvrede, optužbe i satima traje pokušaj da se ova tema spusti ispod radara, da se zatrpa značaj ovog događaja, da se što manje o tome govori u Narodnoj skupštini. Dobili smo čak komentare od poslanika SNS da sačekamo na miru da ekipe na terenu obave svoj posao, da sigurno svako zna šta treba da radi i da se građani umire.

Nažalost, ja sam potpuno zgrožena zaista da ekipe na terenu i dalje ne rade ono što treba. Prvo, treba da obavestite ministra Vesića da nije njegova nadležnost da se bavi saobraćajem i železnicom u vanrednim okolnostima. To je njegova nadležnost u redovnim okolnostima, a u vanrednim okolnostima to je posao Uprave za upravljanje rizikom MUP-a i ministra Bratislava Gašića, za početak.

Ono što međutim strašno uznemirava i sada ću vam pokazati, to je ova fotografija sa lica mesta, isteklo je više od 24 sata nakon incidenta, 24 sata nakon ovog strašnog događaja i dalje vidite tri vagona cisterne prevrnuta sa kojima se ništa ne dešava, koja su i sekunda u sekund, u riziku da puknu i da se 130 tona amonijaka izlije i iz njih. Zašto? Zato što nadležni ne rade svoj posao, a do sada je već trebalo da organizuju pretakanje ovih 130 tona amonijaka u druge bezbedne cisterne.

Ja pitam, evo ministra Martinovića, kada će to do se dogodi? Kada će da se upute bezbedne cisterne da se amonijak iz ovih srušenih vagona cisterni pretoči u bezbedne cisterne i da niko više od 1.000 građana ne strepi, da će i ti vagoni da puknu i da krene da se razliva amonijak? To je ono što su fotografije sada sa lica mesta.

Ja vas molim, ako ne može ministar Gašić da dođe, potpuno razumem da treba tamo da se nađe, ali da obavestite kolege, da kada šalju radnike na lice mesta da moraju da budu opremljeni bezbednom opremom. Mi smo ovde videli, ja sam potpuno šokirana, radnike, evo, na pruzi koji saniraju te lelujave šine koji će zaraditi najmanje trovanje, znači, kao da su krenuli na pijacu, tako su ih poslali u ovo toksično okruženje. Evo, mediji su objavili, ministre, fotografiju, ja sam potpuno šokirana da ti ljudi nisu adekvatno opremljeni da zaštite prvo sebe same od trovanja i to je najmanje kažem, što će zaraditi. Da ne dodajem da je trebalo prvo na lice mesta da stigne ekotoksikološke ekipe, da naravno, građani budu upozoreni sirenama još sinoć što se takođe nije dogodilo.

Dakle, imamo puno razumevanje da se ovakvi akcidenti dešavaju, ali nemamo razumevanje za to da se kaže sačekajte, nemojte da se bunite, sačekajte da se promisli kako da se anastezira javnosti i dalje da se objasni da svi u stvari rade svoj posao i da je to najredovnija stvar na svetu.

Ne, nije najredovnija stvar na svetu, jer vam pored 20 tona izlivenog amonijaka preti još 130 tona da se izlije zato što niste 24 sata nakon nesreće poslali cisterne da se ovaj amonijak pretoči u adekvatne cisterne.

Ponovila sam treći put u nadi da će neko da reaguje i da do sutra nemamo više ovu fotografiju gde leže ovi vagoni cisterne, a vatrogasci bespomoćni kruže oko njih. Naravno da nemamo nikakvu informaciju više, nadam se, ministre Martinoviću, da ćemo dobiti do kraja zasedanja. Hvala.

PREDSEDNIK: Reč ima ministar Martinović.

ALEKSANDAR MARTINOVIĆ: Dame i gospodo narodni poslanici, narodnoj poslanici nije potreban ni ministar unutrašnjih poslova, ni ministar građevinarstva, ni ministarka zaštite životne sredine, zato što ona očigledno sve zna o onome što se sinoć i danas dešava u Pirotu. Tako da je to pitanje, gde je Bratislav Gašić, gde je Goran Vesić, gde je ovaj, gde je onaj i ta pitanja su potpuno besmislena, jer ona žena zna apsolutno sve, ona zna svaki detalj, ona dobija informacije sa lica mesta.

Sve te informacije, bolje rečeno dezinformacije su tačne isto onoliko koliko su tačne informacije, odnosno dezinformacije koja je ta ista gospođa plasirala srpskoj javnosti 2001/ 2002. godine, a na tim informacijama, odnosno dezinformacijama i dan danas na tim talasima pliva zvanična hrvatska politika, da je JNA imala logore u kojima je mučila, ubijala, streljala zarobljene pripadnike Zbora narodne garde, HOS-a i drugih paravojnih formacija koje su protivno Ustavu SFRJ zakonima i propisima podigli oružanu pobunu protiv međunarodno priznate države Jugoslavije.

To radi ista osoba i to je taj isti politički pristup, sve najgore o državi u kojoj živim. Sve najgore o narodu sa kojim živim. Sa tim se nastavlja, evo i dan danas. Sve ona zna, i koliko je isteklo iz cisterni, i da li pruga valja i da li ne valja. Čekajte, da ja vas sad nešto pitam, evo slušam vas ceo dan, sve znate. Jeste imali ministra za nacionalni investicioni plan koji se zvao Dragan Đilas? Šta je investirao u rekonstrukciju srpskih železnica? Jeste imali direktora JP „Železnice Srbije“ koji se zvao Milivoje Marković. Šta je on uradio da bi se rekonstruisale pruge u Srbiji? Niste uradili apsolutno ništa. Onda postavljate pitanje, zašto se desio akcident? Desio se zato što za vreme dok ste bili na vlasti, svi vi zajedno, a tada ste bili svi u jednoj velikoj stranci, posle se desila brakorazvodna parnica, pa Bog otac više ne može da vas pohvata, ko je u kojoj partiji i ko je čiji predsednik, ali svi ste bili na vlasti i svi snosite odgovornost. Za vreme dok ste bili na vlasti, nije vas bilo briga ni za železnicu, ni za puteve, ni za Niš, ni za Pirot, niti za bilo šta, jedino što ste znali i to jako dobro znali, jeste da kradete, da se bogatite i da živite na grbači ovog naroda.

Vidim da ste danas prepametni, sve znate, držite nam lekcije, imate informacije sa lica mesta, pokazujete fotografije. Tako isto ste radili 20010. godine, 2002. godine, lagali ste da je JNA u Sremskoj Mitrovici, u Nišu, u Begejcima i tako dalje, ubijala, streljala, mučila zarobljene pripadnike hrvatskih paravojnih formacija, a u stvari sve to radila je hrvatska vojska i hrvatska policija, između ostalog u vojnom zatvoru Lora u Splitu. Ali, vi ste navikli da lažete i vi ste navikli da obmanjujete. Vi ste navikli da političku korist stičete na nesreći sopstvene države i sopstvenog naroda.

Iako mislite da niko od nas nema hrabrosti to da vam kaže, onda se vi varate. Pričate nam ovde o arheologiji. Pa, vi stalno pričate o 90-im godinama. Ko o čemu, vi o 90-im godinama, te Milošević, te Šešelj, te više ne znam ni ja ko. A vaša odgovornost? Postoji li vaša odgovornost i 90-im godinama i 2000-im godinama?

Jutros sam slušao jednog poslanika koji kaže, e, a kad su Tomislav Nikolić i Zoran Đinđić bili prijatelji. Hoćete li da vam ja kažem? Dugo se bavim politikom, još iz studentskih dana, 1994. godine, zaboravili ste, napravljena je koalicija SRS, DS i DSS. Znači, od tada su prijatelji, od tada se znaju. Neću sada da čitam iz telefona, zajedničko saopštenje gradskih odbora SRS, DS i DSS iz 1995. godine kada je padala Republika Srpska Krajina. Tada niste bili tako skrušeni mirotvorci. Tada se niste iščuđavali nad strahotama rata, nego ste zagrmeli svi kao jedan zajedno sa nama srpskim radikalima.

Ko je odgovoran zato što je pala Republika Srpska Krajina, što je hiljade ljudi proterano sa svojih vekovnih ognjišta? Zašto se ne brani sveta srpska zemlja? Tad ste svi bili u jednoj stranci, pa vi ste odgovorni. Pa, da. Vi ste odgovorni. Vi ste Janko Veselinoviću vodili te prognane Srbe u Hrvatsku da glasaju za HDZ. Zahvaljujući tome ste dobili stan u Hrvatskoj. Hoćete da vam kažem iz koje ste organizacije i vi i Sanda Rašković Ivić došli u DS? Iz Zajednice Srba iz Hrvatske. Ko je vodio? Onaj Švonja iz Novog Sada, zna Marko Atlagić. Sve pare koje stignu iz sveta za izbeglice oni strpali u sopstvene džepove. Kad se otkrila afera neko pobegao u DS, neko pobegao u DSS, uglavnom ljudi dobili političku zaštitu, niko nije odgovarao. Eto, takvi ste vi.

Ceo dan vas danas slušam kako držite predavanja, kako se prenemažete, kako navodno brinete velike brige. Eto, desila se nesreća, pa ko je kriv? Pa, vi ste krivi. Četiristo hiljada ljudi, samo se vi smejte, 400 hiljada ljudi, samo se vi smejte, ste ostavili bez posla. Zapitajte se koliko je železničara ostalo bez posla. Pa, pogledajte na šta su vam ličile železničke stanice širom Srbije.

Dakle, ako se postavlja pitanje ko je odgovoran - vi ste odgovorni. Niste uradili ništa. Kažite mi koju železnicu ste vi rekonstruisali? Koju bolnicu ste vi napravili? Koju školu ste napravili?

Pričate o deci koja su bolesna, koja ne mogu da se leče, pa Bojan Pajtić je opljačkao decu ometenu u razvoju. Idite u opštinu Novi Bečej, pogledajte da li je napravljena zgrada za smeštaj dece ometene u razvoju. Besomučno ste krali preko Fonda za razvoj Vojvodine, preko Fonda za kapitalna ulaganja Vojvodine. Gde vam je sad Dušan Elezović? Gde vam je sad Momčilo Milović?

(Srđan Milivojević: U zatvoru.)

Nije u zatvoru, gospodine Milivojeviću. Momčila Milovića ste, da biste mu dali diplomatski imunitet, znate šta su uradili, znaju ovi poslanici iz Vojvodine, poslali da bude generalni konzul Republike Srbije u Trstu. Tamo je završio Momčilo Milović. Dakle, samo daj imunitet, daj zaštitu, daj diplomatske pasoše, samo da ne odgovaramo za pljačku građana Vojvodine i građana Srbije.

Završavam. Na pitanje svih njih zajedno - ko je odgovoran za ono što se desilo ispred Vlade Srbije vam kažem odgovorni su oni lopovi, kriminalci i lažovi.

PREDSEDNIK: Vama je ostao oko minut. Vama nije ostalo ništa.

(Dragana Rakić: Replika.)

(Miodrag Gavrilović: Poslovnik.)

(Marinika Tepić: Replika.)

Vi imate od grupe isto.

Reč ima Milija Miletić.

MILIJA MILETIĆ: Zahvaljujem se, predsedniče Skupštine.

Uvaženi ministre, gospodine Martinoviću, poštovane kolege, ja ću samo reći nekoliko stvari o kojima sam malopre govorio.

Konkretno vezano za javni medijski servis, interes svih nas, pa i nas koji živimo na jugoistoku Srbije i oni koji žive na severu Srbije jeste da se čuje sve ono što je dobro i što je loše. Ja bih voleo kada javni medijski servis obaveštava da se govori više o Staroj planini i lepotama Stare planine, o svim onim stvarima koje se nalaze kod nas na jugoistoku Srbije.

Ovaj sadašnji problem, koji se desio juče, to je problem koji je bio i ranijih godina, bilo je to u Nišu, u selu Jasenovi, desio se isti slučaj. Pre toga u delu Svrljiške klisure dešavao se isti slučaj. Sve ove stvari događale su se i ranije, jer kako je rekao malopre doktor Martinović ministar, za vreme 2005, 2006, 2007. godine tada su planirali da se ta pruga od Niša prema Svrljigu, Knjaževcu prema Prahovu tada ta pruga ugasi, da tamo ne idu više vozovi.

Država Srbija u to vreme, svi mi koji smo u to vreme bili na neki način u opštinama, mi smo svi stali protiv toga da se ta pruga zatvori. Posle toga imali smo veći broj direktora koji su bili u „Železnici“, direktori koji su bili iz tog vremena, a i posle toga, ništa nisu uradili.

Ja znam da je prethodna Vlada do 2020. godine, bili su hapšeni direktori „Železnice“, ljudi zbog kriminalnih radnji. To je radila ova Vlada, ovi ljudi koji su sada i normalno svi koji su krivi treba da odgovaraju.

Za period ranije, znači 1995, 1996. godine, pa na ovamo, posle do 2007, 2008. godine „Železnica Srbije“, ja mogu da kažem u delu od Niša prema Prahovu, taj deo Srbije, ta železnica, taj deo pruge, je bio, imali su, tada su bili blizu 80 pružnih radnika koji su održavali tu prugu. Kasnije posle 2000. godine svakog trenutka smanjivali su ste ti radnici, ti radnici su stvarali ta radna mesta, dolazili, kako se kaže, ćate, ljudi koji su sedeli u kancelarijama i igrali igrice.

Sve se to dešavalo u periodu posle 2000. godine i 2010. i 2011. i 2012. godine to se dešavalo. Kasnije ti pružni radnici već nisu imali koga da održa tu prugu našu. Posle toga pregledači kola, to su ljudi koji su stručni i koji su imali obavezu svaki vagon, svako prevozno sredstvo na pruzi koje ide, da li je to cisterna, oni to proveravaju. Ima tačno pravilnici kojima se sve te stvari rešavaju. Veliki broj tih ljudi su izgubili svoje poslove. Nisu radili. Izgubili su svoj posao i zbog tih ljudi koji nisu više na prugama, koji ne održavaju pruge, koji ne održavaju sve te stvari, zbog toga se ove stvari i događaju.

Prema tome, ja sam malopre rekao, siguran sam da će ministar Vesić, čovek koji je stvarno od akcije, imati mogućnost da u razgovoru sa direktorom „Železnice“ da nađu rešenje da se ponovo ti pružni radnici obezbede, da se pregledači kola obezbede i da sutra ne dolazimo u situaciju da se ove stvari dešavaju.

Inače, situacija je takva kakva jeste. Veliki deo naše Srbije, gde je bila železnička pruga to je sve obnovljeno, to su betonski pragovi, tu vozovi idu po projektovanoj brzini. To govorim o delu od Niša prema Prahovu. Ta pruga je veoma sada frekventna. Tamo se radi. Tamo je veliki interes za našu zemlju.

Ovaj deo što se dešava prema Pirotu, to se desilo i sada normalno da će neko odgovarati jer je velika šteta. Sad mogu da kažem i bitno je za sve nas da veliki broj naših ljudi su radili u periodu devedesetih godina, dvehiljadite godine u elektronskoj industriji i radili su sa amonijakom i oni su radili i nisu bili nikakvi problemi.

Prema tome, bilo je, biće problema i siguran sam da ćemo morati da nađemo rešenje, a rešenje je da pruga, železnica i sve ostalo ima svoje pružne radnike, pregledače kola i ljudi koji su za to stručni i normalno sve će to dati rezultate. Ne možemo da štedimo na te ljude koji su bitni za pružni saobraćaj, a na njihovo mesto dolaze neki pisari ili ćate koji ne znaju svoj posao.

Još jednom, poštovane kolege, mislim da javni medijski servis treba više akcenta da stavi za te male sredine, da se čuje sve to, a normalno država Srbija, Vlada Republike Srbije, predsednik Srbije, naredni period radićemo svi zajedno u interesu svakog čoveka pa da li on živeo u Svrljigu, Leskovcu, da li živeo u Bosilelgradu, da li živeo u Subotici.

Još jednom, hvala lepo.

PREDSEDNIK: Hvala.

Na član 1. amandman je podneo narodni poslanik Aleksandar Jerković.

(Miodrag Gavrilović: Povreda Poslovnika.)

Prednost ima podnosilac Jerković.

Jednom se prijavite.

ALEKSANDAR JERKOVIĆ: Dame i gospodo narodni poslanici, iako mi je danas prvi dan za ovom govornicom, moram nešto da vas zamolim. Ne znam koliko je u skladu sa Poslovnikom, ali je u skladu sa logikom.

Mi danas na delu teritorije Srbije imamo vanrednu situaciju. Neki ljudi su mrtvi. Bojim se da su životi mnogih ljudi ugroženi, a da se radi sigurno o desetinama hiljada ljudi čije zdravlje je ugroženo – u to nemam nikakvu sumnju.

Zamolio bih vas, gospodine predsedniče Skupštine, da na svakih bar sat vremena saopštite građanima Srbije, na taj način iskoristimo bar malo korisno ovu skupštinsku govornicu, da ponovite uputstva štaba za vanredne situacije, onog zvaničnog dela u skladu sa Zakonom o vanrednim situacijama, da li je potrebno evakuisati se, na koji način, šta građani treba da urade. Ja ću biti slobodan da pitam i dva pitanja koja su u vezi toga, a to je kakve su to službe za vanredne situacije u Pirotu kada novinari dan posle tog incidenta koji se dogodio pronalaze mrtve na mestu događaja.

Pitao bih još nešto – s obzirom da su škole, vrtići i druge javne ustanove zatvorene, zapravo da ne rade, zbog čega nije doneto naređenje da se u svim ostalim institucijama obustavi rad i da se i na taj način dodatno zaštite životi građana? Hvala vam.

PREDSEDNIK: Hvala.

Na član 1. amandman je podneo narodni poslanik Aleksandar Jerković.

Izvinite. Prednost ima podnosilac. Prvo Jerković.

ALEKSANDAR JERKOVIĆ: Dame i gospodo narodni poslanici, iako mi je danas prvi dan za ovom govornicom, ja moram nešto da vas zamolim. Ne znam koliko je u skladu sa Poslovnikom, ali je u skladu sa logikom. Mi danas na delu teritorije Srbije imamo vanrednu situaciju. Neki ljudi su mrtvi, bojim se da su životi mnogih ljudi ugroženi, a da se radi sigurno o desetinama hiljada ljudi čije zdravlje je ugroženo u to nemam nikakvu sumnju.

Ja bih vas zamolio, gospodine predsedniče Skupštine da svakih bar sat vremena saopštite građanima Srbije na taj način iskoristimo bar malo korisno ovu skupštinsku govornicu, dakle da ponovite uputstva Štaba za vanredne situacije, dakle onog zvaničnog dela u skladu sa Zakonom o vanrednim situacijama, dakle da li je potrebna evakuisati se, na koji način, šta građani trebaju da urade.

Evo ja ću biti slobodan da pitam i dva pitanja koja su u vezi toga, a to je – kakve su to službe za vanredne situacije u Pirotu kada novinari dan posle tog incidenta koji se dogodio pronalaze mrtve na mestu događaja? Pitao bih još nešto. S obzirom da su škole, vrtići i druge javne ustanove zatvorene, zapravo da ne rade, zbog čega nije doneto naređenje da se u svim ostalim institucijama obustavi rad i da se i na taj način dodatno zaštite životi građana? Hvala vam.

PREDSEDNIK: Hvala.

Po Poslovniku? (Da.)

MIODRAG GAVRILOVIĆ: Jel možete da objasnite zašto čekate toliko dugo da mi date reč? U čemu je problem? Dali ste mi sad ili ranije, nema veze. To je član 103.

PREDSEDNIK: Ukažite prvo na član, pa onda pitajte šta god vas zanima.

MIODRAG GAVRILOVIĆ: Član 103. Poslovnika, ako mogu da citiram član? Dozvoljavate? Da li mogu da pročitam član 103.?

PREDSEDNIK: Slušam vas.

MIODRAG GAVRILOVIĆ: Pitam vas, zato što moram da vas pitam za sve. Prosto ne možemo, nemamo svoju slobodnu volju. To je očito.

Narodni poslanik ima pravo da usmeno ukaže na povredu postupanja predsednika Narodne skupštine, ako smatra da nije u skladu sa odredbama ovog Poslovnika i to neposredno da traži po učinjenoj povredi.

Ja sam to tražio neposredno. Niste mi dali reč. Ne razumem zašto to radite?

PREDSEDNIK: Dobro. Ako je to bilo to, vidim da ni obrazloženje nema nikakvog smisla. Vi hoćete da ukažete na nešto, ne uradite to na vreme, javite se posle i šta očekujete, ja da vam kažem.

(Miodrag Gavrilović: Kako nema smisla? Jel smatrate da niste povredili Poslovnik?)

Treba li da se izjasni Skupština?

(Miodrag Gavrilović: Niste reagovali po članu 106. i 107.)

Ako ne govorite sada o bilo čemu što je neposredno učinjeno, besmisleno je.

(Miodrag Gavrilović: Kako besmisleno? Čovek nas naziva kriminalcima i lopovima.)

Samo da proverimo da li vi imate vremena od grupe.

Robert Kozma, izvolite.

ROBERT KOZMA: Ovlašćeni predstavnik.

Hvala vam predsedniče Skupštine.

Ja ću sada pokušati malo obrnutom psihologijom. Na početku bih voleo da pohvalim izlaganje koleginice, poslanice Nade Macure. Na način na koji ste govorili o opasnosti po zdravlje građana, ako dođu pod uticajem amonijaka i tog gasa ja bih to da pohvalim i mislim da je dobro da ste to rekli.

Međutim, mislim da jedan takav govor, jedna takva emisija i razgovor o tome trebao da se desi sinoć na RTS-u, da se trebao prekinuti program javnog servisa, da ste trebali vi kao doktorka i drugi doktori da daju uputstvo građanima kako da postupaju, šta da čine da bi se zaštitili, jer vi takođe vrlo dobro znate kao i ja, ali treba građanima objasniti kako da se zaštite od toga da amonijak ne ošteti njihova pluća, da ga ne udišu, da mogu da dobiju opekotine i da može da dođe i do same smrti. Da je to juče rađeno na RTS-u pri prekidu programa, jer se radi o vanrednoj situaciji ja bih to smatrao odgovornim ponašanjem. Ovako je to samo zakasneli pijar pokušaj da se smiri tenzija oko veoma ozbiljne situacije koja se dešava na jugu Srbije.

Vi nas optužujete da mi izazivamo paniku, sejemo strah, zastrašujemo građane itd. ali stvarno izvinite što osećamo nelagodu kada je Bata Gašić izašao negde na teren, jer poslednji put kada je tako izašao radilo se o padu helikoptera u kome je poginulo sedam osoba, uključujući i bebu.

Takođe, izvinite, ako mi širimo strah među građanima kada tražimo odgovornost, kao kada smo tražili odgovornost zbog pogibije osam rudara u Aleksinačkim rudnicima i to rudari koji su u 21. veku poginuli, jer sistem za detekciju metana i drugih teških i opasnih gasova nije radio. U 21. veku 2022. godine.

Zato mi, ne zastrašujemo građane, mi zapravo pozivamo vlast da bude odgovorna prema građanima. Kada pričamo o „Železnici Srbije“ i firmi „Kargo Srbija“ mi želimo da znamo ko je odgovoran što su se opasne materije vozile tom prugom iako se znalo da ta pruga nije u dobrom stanju.

Mi kada pozivamo na odgovornost ministarku za zaštitu životne sredine, samo postavljamo pitanja da li je neko kontrolisao šta se i koje materije se prevoze u tim cisternama, da li je neko vršio kontrolu zaštite i prevencije do toga da ne može doći do nesreće niti izlivanja amonijaka i zagađenja životne sredine i uticaja na zdravlje građana.

Ono o čemu takođe tražimo da se razgovara i da se napravi jedna rasprava o tome, jeste na koji način se sakuplja i tretira opasni otpad u Srbiji. Ovde se radi o kompaniji „Eliksi“. Podsetiću, ta kompanija „“Eliksir“ kupila je između ostalog i kompaniju „Juniriks“ koja hoće da izgradi skladište za tretiranje opasnog otpada i u Beogradu. Pitali smo pre nedelju dana ministarku za zaštitu životne sredine da li je „Junirisk“ kompanija koja je kupila kompaniju „Eliksir“, podnela zahtev za dobijanje trajne dozvole za sakupljanje i tretiranje opasnog otpada na 10 godina.

Mi taj odgovor nismo dobili, ali nije problem toliko što mi iz Zeleno levog kluba-Ne davimo Beograd nismo dobili, nego što građani Barajeva ne znaju o čemu se radi, nego zato što građani Srbije takođe ne znaju o čemu se radi, na isti način kao što sada građani Pirota ne znaju kako treba da se ponašaju da zaštite svoje najmilije. Ovde se radi o tome da mi pozivamo na odgovornost, pozivamo na kontrolu, pozivamo na uspostavljanje pravila, jer na nama je da izborimo za zemlju u kojoj možemo da živimo ne strahujući za sopstvene živote, ne strahujući za to da može da nam se uništi životna sredina. O tome se ovde radi i na tome ćemo nastaviti i na tome ćemo insistirati.

Da se sada ponovo obratim predsedniku Skupštine i nadam se da mi neće zameriti. Pre nekoliko sati sam ga pitao da li je moguće da se javna rasprava o setu pravosudnih zakona održava sutra u Narodnoj skupštini u 11.00 časova. Izbegao je da odgovori, da nama poslanicima ovog doma, 250 poslanika da obavesti da li se javna rasprava o setu pravosudnih zakona dešava sutra u našem domu u 11.00 časova. Nije nas obavesti. I dalje u kalendaru Narodne skupštine ne stoji da se data javna rasprava dešava i meni je to prosto neverovatno.

Obavestio bih vas, ako vas nisu iz Protokola obavestili, da se javna rasprava sutra dešava u 11.00 časova u Maloj sali u Domu Narodne skupštine. Očigledno mi vama treba da pomognemo da biste vi počeli da obavljate funkciju predsednika Skupštine na pravilan način. Ako vas iz Ministarstva pravde preskaču pri obaveštavanju o tome da se javna rasprava održava u ovom domu, reci nam, pa da se zajedno organizujemo, da vam pomognemo da izgradite vaš integritet i autoritet spram Vlade i ministarstava u Vladi.

Prosto, u našem je zajedničkom interesu, ali pre svega i u zajedničkom interesu svih građana, jer mi ovde reprezentujemo sve građane Srbije i bilo bi dobro da smo na vreme obavešteni o toj javnoj raspravi i da u njoj možemo da učestvujemo. Verujem da vi niste, nadam se da vi niste namerno obmanuli poslanike. Sigurno vi nikada ne biste zakazivali sednicu za manje od 24 sata, to se verovatno nikada nije desilo u ovom domu. Nikada niste dolazili pre početka sednice ili nastavka nakon pauze i tako brzinski preskočili nekoliko amandmana, samo da se ne govori malo više vremena da opozicija ima u domu Narodne skupštine.

Siguran sam da vi to nikada ne biste uradili i nikada niste, pa se ovde verovatno radi o tome da su iz Ministarstva pravde preskočili vas, te hajde, predložiću Radomiru Lazoviću, šefu Zeleno-levog kluba „Ne davimo Beograd“, da na narednom kolegijumu Narodne skupštine predloži temu kako da svi poslanički klubovi pomognu predsedniku Skupštine da izgradi svoj autoritet i integritet spram Vlade. Hvala vam.

PREDSEDNIK: Po amandmanu, Milica Đurđević Stamenkovski.

MILICA ĐURĐEVIĆ STAMENKOVSKI: Poštovani predsedniče Narodne skupštine, poštovani predstavniče Vlade Republike Srbije, dame i gospodo narodni poslanici, uvaženi građani Srbije, dragi moj srpski narode, danas je jedan težak dan za sve nas koji brinemo o državnim, nacionalnim, vitalnim interesima, jer je danas poglavar SPC izrekao sledeću rečenicu: „Danas su vrata na mome domu za mene zaključana.“ U 14.30 časova takozvana kosovska policija vratila je sa administrativnog prelaza Arhiepiskopa pećkog Patrijarha srpskog gospodina Porfirija.

Zamislite da smo jutros dolazeći u Dom Narodne skupštine naišli na nekakvu paradržavnu formaciju koja nam je uskratila pravo da budemo u ovom domu ili da smo se pri povratku našim kućama suočili sa time da ne možemo da posetimo, obiđemo i uđemo na svoje ognjište. Manastir Gračanica, koji je hteo da poseti Njegova Svetost patrijarh srpski gospodin Porfirije, jeste njegovo ognjište i jeste ognjište svih nas.

Ekstremizam Aljbina Kurtija dostigao je vrhunac. Ovo je nacionalno poniženje i velika tragedija celog našeg naroda, ma gde se on nalazio. Ovo je erozija države Srbije. Ovo je šamar svima nama. Ovo što je uradio Aljbin Kurti graniči se sa onim što su radili balisti u Drugom svetskom ratu i nema razlika u odnosu na ono što je činjeno 2004. godine, kada je zapaljeno, srušeno i u zgarištima ostalo preko 30 naših drevnih svetinja.

Zašto ovo govorim? Zato što mislim da je to tema o kojoj je danas trebalo da diskutujemo ovde u parlamentu. Zato što ne mogu da shvatim da se oglušujemo o činjenicu da nam neko preti i daje rokove predsedniku Republike i Vladi Republike Srbije da ukloni barikade sa Kosova i Metohije, inače će to silom učiniti. Pa, nisu te barikade neka nasuta zemlja i neki šljunak. To su životi ljudi, to je naš narod. Zato danas nije prilika da čitamo nečije SMS poruke, i zbog situacije na Kosovu i Metohiji i zbog onoga što se desilo i Pirotu, već je prilika da razgovaramo upravo o ovim stvarima.

Ponadala sam se da će barem u trenucima kada govorim o Srpskoj pravoslavnoj crkvi sa jedne strane nastati barem, ako ništa drugo, muk. Ne zbog stida, jer i stid je kategorija koja ponestaje na srpskoj političkoj sceni, ono barem zbog pristojnosti, ne prema meni, već prema poglavaru Srpske pravoslavne crkve kome je uskraćeno pravo da poseti svoje svetinje i bude uz svoj narod u susret hrišćanskim praznicima.

Međutim, činjenica je da neko namerno radi na tome da se obesmisle skupštinske rasprave, da se relativizuje uloga narodnih poslanika i da ponovo ovde govorimo o trivijalnim stvarima, umesto o najvažnijim, ponavljam, državnim i nacionalnim interesima. Ako mi u srpskom parlamentu ne nalazimo za shodno da govorimo o Kosovu i Metohiji, onda ne treba da nas čudi što nam serviraju francusko-nemačke planove, onda ne treba da nas čudi što Brisel kaže da će oni biti ti koji će odlučiti o sudbini Kosova i Metohije i onda ne treba da nas čudi što se tako ponašaju da praktično izopštavaju Srbiju iz ključnih procesa koji se tiču najvažnijih naših perspektiva u budućnosti.

Mi sami očigledno biramo da budemo objekat, a ne subjekat u procesima koji se tiču naše sudbine. Danas je trebalo ovde svi zajednički da osudimo agresiju Aljbina Kurtija. Danas je trebalo ovde da vanredno raspravljamo o tome, da vidimo šta će biti dalji koraci. Naravno da ono što se dogodilo u Pirotu zaslužuje zaista veliku pažnju i solidarnost sa tim narodom, ali kao neko ko ne želi da politizuje ovu temu ne mislim da je odgovornost, zaista to pošteno kažem, ne mislim da je odgovornost na aktuelnoj vlasti za ono što se dogodilo u Pirotu. Znamo svi da je decenijama uništavana ta pruga. Odgovornost je na celom političkom sistemu i vreme je da se tako ponašamo. Ne možemo za svaku situaciju koristiti priliku da u nekog upiremo prstom.

Ali, isto tako mislim da je neprimereno bilo da jedini predstavnik Vlade koji prisustvuje sednicama ovih dana 24 sata kasnije odgovara na ono što sam izlagala preko nekoliko dana. Da li je ministru bilo potrebno 24 sata da pripremi odgovor na moje izlaganje, ja zaista ne znam, ali suštinski on se ne razlikuje od onoga koje smo već imali prilike da čujemo od drugih predstavnika vladajuće koalicije. Na stranu to što je ministar poverovao da stolica na kojoj sedi je prostor za mitingovanje. Na stranu to što je ministar dopustio sebi da se predstavlja kao ministar ne Vlade Republike Srbije, nego portparol vladajuće stranke. Na stranu to što ste rekli da sam se prenemagala, tu ste baš reč iskoristili, Bogu hvala postoje stenogrami kada sam govorila o narodu na barikadama. Znamo dobro ko se sve prenemaže na srpskoj političkoj sceni, sumnjam da sam ja među njima. Dozvoliću da je to vaš utisak, ali neću dozvoliti da se interpretiraju reči koje sam iznela i neću dozvoliti da se one na bilo koji način preinače.

Briselski sporazum, kažete - za čega da se uhvatimo, ako ne za Briselski sporazum. Ponavljam, na stranu to što je ta izjava gramatički potpuno nepravilna, ako ništa drugo bilo bi možda dobro da pre izlaganja konsultujete lektora, ali suštinski, politički i logički je neispravna. Tu nema državotvorne logike. Tu nema odgovornosti uopšte. Za čega da se uhvatimo nego za Briselski sporazum? Da se uhvatimo za sporazum u kome piše, tačka 14, prošli put je bilo polemike oko toga, da nijedna strana neće blokirati niti podsticati druge da blokiraju drugu stranu u napretku na njenom putu prema EU. Ovo je potpisano. O ovome ste govorili kao o sporazumu koji će doneti mir. Ja ovo ne govorim zato što želim da likujem nad tim. Kamo sreće da nikada niko potpis nije stavio. Kamo sreće da nijedna srpska ruka ovo nije parafirala. Ali, pre svega, vi jako dobro znate kao pravnik šta je rekao Ustavni sud o ovom sporazumu. Ustavni sud je rekao da je nenadležan jer je reč o političkim sporazumima.

Dakle, mi se držimo za političke sporazume koji nisu pravno obavezujući. Postavlja se pitanje zašto se niste setili Rezolucije 1244 kao međunarodnog akta, kao nečega što je saglasje i konsenzus?

Mislim da je mnogo primerenije, uvaženi ministre, da na vašim stranačkim organima polemišete i usaglasite stavove. Dok govorim zaista bih cenila da saslušate ono što imam da kažem.

Možda ja grešim, možda ste vi u pravu, ali sumnjam da ste sa takvim žarom, ako izuzmemo one vaše izjave kada ste bili u Srpskoj radikalnoj stranci, govorili, recimo, Ani Brnabić koja ništa drugo nije rekla od onoga što ću ja sada reći. Kaže gospođa premijerka – Briselski sporazum je mrtav. To su njene reči. Zašto njoj niste rekli da se prenemaže? Zašto njoj niste rekli da je portparol Aljbina Kurtija?

Evo ga Dačić, ministar spoljnih poslova, čovek koji je potpisao Sporazum. Predložiću Vučiću da povuče potpis sa Briselskog sporazuma. Zašto ste dali mandat ministru Dačiću ukoliko smatrate da je on na stanovištu Aljbina Kurtija?

Kaže direktor Kancelarije za Kosovo i Metohiju Petar Petković – Aljbin Kurti zadao smrtonosni udarac Briselskom sporazumu.

Iste su reči i Marka Đurića. Kaže – Sporazum je mrtav, na Kosovu vlada aparthejd.

Ovo su sve izjave tokom poslednjih godina i one se ne razlikuju ni najmanje od onoga što je predsednik Republike rekao o Briselskom sporazumu, a predsednik Republike, evo, pre nekoliko dana saopštio je građanima Srbije da Briselski sporazum više ne postoji.

Dakle, šta hoću da kažem? Onaj deo međunarodne zajednice koji je pokrovitelj tzv. kosovske nezavisnosti iscedio je poslednju kap iz Briselskog sporazuma, razdržavio, rasrbio, razvlastio Srbiju na Kosovu i Metohiji. Mi tražimo da se od tih tačaka koje su implementirane odustane. Mi to tražimo, jer jedna jedina zajednica srpskih opština sa izvršnim ovlašćenima je u Prištini, kako kažu pokrovitelji Briselskog sporazuma, odnosno Ketrin Ešton, koja je rekla da ona pruža garancije da će izvršna vlast biti u Prištini za zajednicu srpskih opština.

Vi jako dobro znate da zajednice srpskih opština neće biti. To nisu samo moje reči. To su reči predsednika vaše političke stranke, to su reči predsednika ove države. On je rekao na RTS-u pre nekoliko dana, jasno, glasno, transparentno – zajednice srpskih opština neće biti.

Sad vas ja pitam – a koji to deo mi Briselskog sporazuma poštujemo? Kosovske zakone? Da li poštujemo onaj deo da nema naših institucija na severu Kosova i Metohije? Da li poštujemo ove koji su sada išli da formiraju skupštine opština tamo gde je srpsko stanovništvo većinsko?

Koju to stavku mi poštujemo iz Briselskog sporazuma kada ona jedna jedina slamka za koju smo mogli da se uhvatimo je potpuno obesmišljena, relativizovana i sa novim ultimatumima oni izlaze tražeći da je uopšte ostvare?

Kažu – nema zajednice srpskih opština bez stolice u UN. To je novi uslov? Postavlja se pitanje kako je moguće da neko izađe i da kaže da nema zajednice srpskih opština posle 10 godina uveravanja da je taj sporazum bio dobar za Srbiju, a da se ne zapita da li je trenutak da porazmisli i o političkoj odgovornosti i o vraćanju mandata naroda, pa neka narod odluči na nekim sledećim izborima da li je to bilo u redu?

Ta politika je loša, ta politika nas je, delimično i odgovorna, i dovela u ovu situaciju gde se nalazimo. Naravno da je najveći krivac u Briselu, u Vašingtonu, u Berlinu, u Prištini i među svima onima koji su stezali obruč oko Srbije, ali postavlja se pitanje gde je naš otpor svemu tome, gde je naša odbrana?

Kažemo –crvene linije nećemo dati da se pređu. Pa, da li, ljudi, vi vidite u tome crvenu liniju što poglavar SPC ne može da se pomoli Gospodu Bogu u Gračanici, koja je starija od SAD? Pa, da li je to crvena linija za vas? Da li je crvena linija kada kaže – neće biti zajednice srpskih opština dok ne dođe stolica u UN?

Francusko – nemački predlog se samo nadovezuje na ono što je Briselski sporazum.

(Milenko Jovanov: Šta je francusko-nemački predlog?)

Francusko – nemački predlog je tu da dokusuri ono što nije postignuto Briselskim sporazumom, odnosno članstvo u međunarodnim organizacijama, jer je Briselskim omogućeno članstvo u regionalnim organizacijama.

Mi priznajemo kosovske lične karte. Oni se kreću najnormalnije. Dolaze sa tablicama. Vidite ih na Merdaru, vidite ih svuda. Čekajte, gde su mere reciprociteta onda? Zašto ništa ne preduzimamo? Odsudni je čas.

(Danijela Vujičić: Šta je rešenje?)

Mislim da nema razloga da meni postavljate pitanje. Čula sam - šta je rešenje? Pa, nije Kosovo supa iz kesice pa da se instant reši nešto što traje vekovima. Nije Kosovo recept kako šlag da se umuti. Mi moramo da dugoročno planiramo ozbiljnu državnu i nacionalnu strategiju za upravljanje krizom na Kosovu i Metohiji, a kako sa ljudima koji, kada ja ovo govorim, viču – jao, hvataju se za glavu?

Vi ste, gospodine Jovanov, ja moram da vas obavestim ovde pred prisutnim narodnim poslanicima, shvatite to, kumim vas Bogom, šef poslaničke grupe vladajuće stranke. Da li vi znate šta to znači?

(Milenko Jovanov: Ajde mi to objasni.)

Prvo, ne znam da smo na ti? Nikada vas u životu nisam srela. Ni u ono vreme kada ste Aleksandru Vučiću govorili da je mafijaš, da je izdajnik, a ni sada kada mislite da ćete se njemu dokazati time što ćete napadati državotvornu opoziciju.

Vi morate, pre svega, da povede računa o vašem rečniku. Vi morate da shvatite da to što pretvarate Skupštinu u trećerazredni rijaliti, to nije u redu.

Ja nikoga nikad nisam uvredila. Nosim svoje domaće vaspitanje. Snagom argumenata se borim za svoj narod i za svoju zemlju i to je ono što očigledno neke ovde boli.

Znam da postoje neki drugi kojima bi trebalo 10 minuta da sve potpišu i koji pretenduju da vas zamene, ali ću vam isto tako reći – neće vas oni zameniti. Zameniće vas oni koji znaju šta piše u Ustavu Republike Srbije.

Zameniće vas oni koji će da se pozivaju na Rezoluciju 1244, a ne na Briselski sporazum. Zameniće vas oni koji neće govoriti o zajednici srpskih opština, nego o Zakonu o autonomiji, autonomiji Kosova u Srbiji, a ne o u autonomiji Srba na Kosovu i Metohiji. Zameniće vas oni koji će znati da se ne pita Brisel, nego Beograd, Niš, Kruševac, Novi Sad, Zrenjanin. Ti će vas zameniti.

Neće vas zameniti oni koji se takmiče sa vama kako da se što pre i što bolje dodvore Eskobaru. Zameniće vas oni čiji vas ulazak u parlament toliko žulja. Zameniće vas oni koji nikome ništa ne duguju.

Ja bih na vašem mestu, ako ste dobronamerni prema svom narodu, zbog toga bila srećna. Neka jednom se desi u ovoj zemlji da ne dođe gora vlast od prethodne, nego bolja od svih prethodnih.

Vi ste se kleli u crkvi, ako vam to nešto znači, osim ako niste postali protestanti u međuvremenu. Vi ste se kleli u crkvi da ćete da poništite sporazume koje je potpisao Borko Stefanović. Šta bi sa tom zakletvom? Šta bi sa time?

(Milenko Jovanov: U kojoj crkvi?)

U kojoj crkvi? Bitno je koja je crkva? Pa, pitajte Tomislava Nikolića, pitajte Tomislava Nikolića u kojoj se crkvi kleo. Politička poruka je bila - mi ćemo srušiti. Pa, na krilima te politike ste zamenili vlast 2012. godine i ne samo da niste poništili te sporazume, nego ste otišli korak dalje.

Gledajte, odmah da vam kažem, ja svoju zemlju iznad svega volim i ne možete vi mene da mrzite koliko ja mogu da volim Srbiju, ali vam isto tako kažem ne tražite neprijatelje ovde, jer niko od nas ovde nije neprijatelj. Ne tražite neprijatelje u nama, nego pokušajte kao vladajuća stranka da preuzmete odgovornost i da pokušate da pronađete nešto zajedničko. Ne vređajte ljude da se prenemažu, naročito to ne činite sa pozicije izvršne vlasti, uzevši u obzir u činjenicu da je izvršna vlast odgovorna upravo Narodnoj skupštini, istoj Narodnoj skupštini koja je izabrala tu Vladu Republike Srbije.

Kazala sam da je trebalo da ovde u parlamentu usvojimo taj zahtev za vraćanje vojske i policije i mislim da je to bio dobar pokazatelj koliko smo mi spremni da podržimo inicijativu koja je potekla od izvršne vlasti, iako se nalazimo u opozicionim krugovima. Kazala sam da je važno da stanemo iza te inicijative kao parlament, jer bi to imalo veću političku, ponavljam, političku težinu, jer bi to značilo da se alarmira širi deo međunarodne političke javnosti.

Mi ne znamo ko će glasati, ali znam da bi svi narodni poslanici Srpske stranke Zavetnici, a biću slobodna da kažem i svi poslanici ostalih patriotskih i državotvornih organizacija podigli ruku i dali podršku takvom zahtevu.

Vi kažete - ne treba. Znači, vi kažete - ne treba vama podrška da branite Srbiju, vi ste sami sebi dovoljni. Kosovo je vaša privatna svojina. Jedan čovek će da odluči o najvažnijem državnom i nacionalnom pitanju.

Sada vam kažem, nema mandat Aleksandar Vučić da preda Kosovo i Metohiju, nema niko mandat da preda Kosovo i Metohiju, nije se taj rodio. Nema mandat nijedna politička grupacija da preda Kosovo i Metohiju. Mandat nad Kosovom i Metohijom se nalazi tamo gde je rodno mesto kosovskog zaveta i niko nema mandat da to promeni. A to što kažete da vam ne treba podrška, to je samo još jedno priznanje da sam u pravu kada kažem da ste poverovali da ste Bogom dani, da će da vas balsamuju i da ćete ceo život da vladate. Ali, Bogu hvala, dolaze državotvorne snage.

PREDSEDNIK: Šta vi hoćete?

(Dragan Nikolić: Povreda Poslovnika.)

Povredu Poslovnika, za šta?

(Dragan Nikolić: Dajte mi reč da kažem.)

Koliko vas hoće po Poslovniku?

A vi da govorite ko za šta ima mandat, a pominjete čoveka koji je branio Kosovo i Metohiju uspešnije nego svi vi đuture, pa puta 500 ili 1000, neverovatno.

Slušam vas, Nikoliću.

DRAGAN NIKOLIĆ: Gospodine predsedniče, povredili ste najpre ovaj član 106. Poslovnika, zato što u sali dok neko govori nije dozvoljeno dobacivanje, a vi ste omogućili, vešto gledajući ispred sebe, da dobacuje i ministar iz Vlade, gospodin Martinović, da dobacuje šef poslaničke grupe SNS.

PREDSEDNIK: Dobro. Da prekinem ovo, pošto kad vi meni objašnjavate šta se dogodilo, a ja ovde sve vreme gledam šta se događa i ja ovde o tome vodim računa, a vi došli svi zajedno pre koliko, sat vremena u ovu salu, i sada vi meni objašnjavate šta je bilo na sednici, nećete.

Treba li da se glasa oko elementarnih činjenica da ja znam šta se ovde dešava, da ništa nije dobacivao ministar ni vama, ni predsednici vaše poslaničke grupe, niti bilo kome?

(Dragan Nikolić: Vi ste spiker ovde i ništa više.)

Odlično. A vi ste se naspavali, pa ste sad došli malo da budete na televizoru.

Reč ima Ivan Kostić.

IVAN KOSTIĆ: Predsedavajući, smatram da ste povredili član 108. stav 1. o redu na sednici Narodne skupštine stara se predsednik Narodne skupštine.

Red je bio da skrenete pažnju poslanicima većine na konstantno dobacivanje dok je prethodna govornica govorila. Ja smatram da je to trebalo da se uradi upravo zbog toga što su govori ovakvi kao što je prethodna govornica govorila i govornici patriotske opozicije izuzetno lekoviti za državnu politiku Republike Srbije.

Upravo ovakvi govori češkaju savest svakog poslanika većine koji voli Kosovo i Metohiju, koji zna da je politika po pitanju Kosova i Metohije pogrešna, a koji ne sme da se oglase dok predsednik ne da zeleno svetlo.

PREDSEDNIK: Vi sad se obraćate meni vezano za neki propust moj navodno ili biste da se bavite češkanjem kao temom? Odlično.

Dakle, niko nije, kako ste rekli, sve vreme dobacivao, niko. E, a to kad vi govorite nešto odatle, pa padate u vatru, okrećete se narodnim poslanicima koji sede sa ove strane i obraćate se njima lično, vi i ovi koje branite, a ne mogu da kažem da primećujem neku specijalnu razliku među vama, budući da ste svi došli otprilike u tih pet sati koje sam pominjao.

Treba li da se glasa? Ne treba.

Da li je to bilo to na ovu temu?

Pošto se niste javili, to je to.

Reč ima Milenko Jovanov.

MILENKO JOVANOV: Prvo, građanima koji ovo prate i koji su bili svedoci ovog patetičnog ispada i prenemaganja, da kažem da je gospođa došla u 17.00 časova u ovu Skupštinu. Do 17.00 časova patrijarh je mogao da čeka da ode u svoju, kako beše, crkvu i svoju bogomolju, da se tamo pomoli, a od 17.00 časova to je postao strašan problem kad su se uključile kamere, kad je gledanost najveća, e tad je problem najveći. Možda bismo i pričali o Kosovu i Metohiji, ali nam bilo žao u 10 sati da počinjemo bez vas, pa smo čekali da dođete, pa sad kad ste došli, možemo i da pričamo.

Izmišljate, znači, izmišlja na licu mesta šta joj padne na pamet i onda polemiše sa izmišljenom tezom. Zakleli ste se u crkvi. Pitam u kojoj crkvi, kaže nije bitno u kojoj crkvi. Neki su se zaklinjali u crkvi, da im ne spominjem ime i prezime, gospođo Đurđević Stamenkovski, da neće uzeti mandat SNS, pa su ga uzeli za stan u Beogradu. Da li vam pada na pamet ko bi to mogao biti, od SPO?

Da vi meni držite predavanje o tome, nađite mi izjavu gde sam to rekao što ste citirali. Nađite mi izjavu koju ste citirali. Izmišljate izjave. Sto puta sam rekao da nemam problem, da jesam bio član DSS, ali u toj DSS ste i vi radili u kol centru u Vojvode Milenka. Jeste li i to zaboravili? A jeste zaboravili i da ste bili u SRS? Jeste zaboravili da su vas iz te stranke izbacili zato što ste se tukli u mesnom odboru Kaluđerica sa drugom članicom, pa vas najurili? Bolesnu ženu ste tukli. Ali mi pričate o pristojnosti. Vi nekome držite predavanje o pristojnosti.

Patetišete o Kosovu i Metohiji, čisto da vas podsetim i na taj deo teritorije Srbije, pošto stalno o Kosovu pričate. Poredite Kosovo i Metohiju sa supom iz kesice. Pa niste na nekoj od vaših zabavnih emisija u kojoj gostujete ovih dana, gde pričate o ne znam ni ja čemu i da, da je rijaliti prve klase, verovatno biste bili od početka, bili biste ovde od 10, pošto vidim da tamo želite da učestvujete najviše, ali vas ne zovu, verovatno niste dovoljno interesantni, mada se trudite da vas pozovu.

A onda dalje nam držite predavanje, pa kažete – ne može Aleksandar Vučić da preda Kosovo, a gde je to Aleksandar Vučić rekao da hoće da preda Kosovo? Gde je to ikada rekao? Gde je to ikada pokušao da uradi? Izmislite tezu, a onda sa njom polemišete. Ja sad kažem - Milica Đurđević Stamenkovski nikada ne sme da prizna nezavisnost Kosova, Milica Đurđević Stamenkovski taj pokušaj mora da osujeti odmah i Milica Đurđević Stamenkovski bolje svoju ruku da odseče pre nego što potpiše nezavisnost Kosova. Ja znam da to vama odgovara. Tako je. I mora Milica Đurđević Stamenkovski da shvati da ne postoji kontra usluga koju treba da prihvati da bi priznala nezavisnost Kosova, čak ni dva stana u centru Beograda.

Idemo dalje, pa kaže - ova politika ne valja ništa, Briselski sporazum ne valja ništa. Briselski sporazum do dolaska jednog psihopate na čelo prištinskih institucija je doneo 10 godina mira na Kosovu i Metohiji. Deset godina su Srbi na KiM mogli mirno da žive, deset godina se ova zemlja oporavljala od vlasti vaših novih koalicionih partnera sa kojima ste seli sutradan posle beogradskih izbora da pravite vlast u Beogradu. Šta mislite da smo mi blesavi što niste otišli lično, nego ste poslali nekog anonimnog člana? Bili ste prisutni sa svim onim žutima koji su vladali ovom zemljom, izmestili pitanje Kosova i Metohije iz UN prebacili ga ne EU i sada nama kažete – šta pričate sa Briselom, a s kim da pričamo? Kao vi, sami sa sobom?

Kad pitate, dobro, ako ova politika ne valja, a koja je to dobra politika, pa ne znam nije to supa iz kesice.

(Ivana Parlić: Zašto se rugate? Sram vas bilo.)

Gospođo sa sobom pričajte u sebi, molim vas…

(Ivana Parlić: Treba neko da vam kaže – sram vas bilo!)

Molim vas da svoje dijaloge sa sobom vodite u sebi, sa mnom ne razgovarate.

Prema tome, kada se pita koja je… Nisam ni sumnjao da će sa ove strane da stigne odbrana, jer to je to. Dakle, kada se postavi pitanje – dobro, šta je alternativa u ovoj politici? Alternative nema. Supa iz kesice, šlag instant, nego moramo da sednemo i da razmišljamo ne znam ni ja o čemu. Nama treba politika za odmah, a ne da se vi smislite šta će biti ta politika.

(Tatjana Manojlović: Deset godina ste imali.)

Da, i 10 godina smo čuvali mir na Kosovu i Metohiji i, dok nije došao ovaj ludak koga niko živi ne može da iskontroliše u Prištini, koji zvecka oružjem uz obilatu podršku nekih stranih centara moći, a boga mi jednog dela naših poslanika i naše javnosti, nikakvih problema nije bilo. Nikakvih problema nije bilo.

(Ivana Parlić: Osim što je ubijen Oliver Ivanović.)

Da, osim što je ubijen Oliver Ivanović, i to je strašno, i to je strašno.

To vam je, dame i gospodo i dragi prijatelji, poštovani gledaoci, ta jadna patetična politika – hajde da uzmem neki lak politički poen na temi koja je svakom od nas u srcu, hajde da pričamo lepo o Kosovu i Metohiji bez obzira što nemamo plan, bez obzira što nemamo program, bez obzira što nemamo ideju, bez obzira što nemamo politiku, bez obzira što nemamo ništa, bez obzira što nas mrzi da dođemo u Skupštinu pre 17.00 sati jer znamo da nećemo na red da govorimo, a što bismo sedeli ovde, što bismo se borili ujutru od deset za Kosovo i Metohiju kad možemo da dođemo u 17 časova, kad je prenos u piku, kad je najzanimljivije biti na televiziji. I to je politika koja će da pobedi. Ljudi koji nisu u stanju da sede u toploj sali od 10.00 časova do pet časova će da se izbore za Kosovo i Metohiju, umesto onog ko se danonoćno za Kosovo i Metohiju bori, koji je noćas u 03.00 sata završio sastanke sa Vladom i Vojskom na temu Kosova i Metohije. Baš njih briga. Važno je da lepo zvuči i važno je da se oni predstave kao ne znam ni ja šta.

I najzad, to ko će da dođe i kad će da dođe će odlučiti narod na izborima. Da biste na izbore izašli, za početak potpise treba da skupite, samostalno. Za početak to, a da nam lekcije drži neko sa 4%... Oni su prešli cenzus i od te sreće i veselja što su videli Skupštinu iznutra, a nisu turisti, oni su misli da su dobili mandat da vode zemlju, sa 3%, 4%, kako je kome zapalo.

Kada narod bude odlučio da vam da podršku, tada ćete upravljati zemljom, ali za ovakvo patetičnu, praznu politiku bez politike, parole bez ikakve suštine, nabiflane pa izdeklamovane u kameru zato što je to interesantno, narod neće glasati.

Želim da kažem ljudima koji podržavaju predsednika Vučića – ovo je najveća podvala na našoj političkoj sceni koja pokušava patriotskim govorima da se približi ljudima koji glasaju, inače, za predsednika Aleksandra Vučića. Ona nije alternativa predsedniku Vučiću. Ona je zajedno sa svim ostalim žutim strankama deo istog projekta samo sa druge strane. Ista medalja, samo druga strana. Zato su i seli istog dana svi zajedno u Beogradu da naprave vlast kada su mislili da imaju većinu. Jedni drugima nemaju šta da zamere, ni žute stranke, ni žuta stranka Zavetnici. Sve je to isto.

Ova isprazna politika, demagogija i patetike nije zamena za ozbiljnu i odgovornu politiku. Onaj ko zaista podržava predsednika Vučića glasa za sve liste koje nose njegovo ime, a ne za isprazne, patetične govore koji ne nose nikakvu težinu i nikakvu odgovornost, jer je predsednik Vučić izabrao najtežu politiku, politiku danonoćne borbe za Srbiju, bez parola, nego radom i rezultatima. Zato ovo nije isto i ovo nije alternativa. Glas za ove je glas za bivši režim samo u drugačijem pakovanju, i to je ono što je suština koju ste i danas mogli da vidite ako te pravilno gledali. Zato vam kažem – ne bori se za Kosovo i Metohiju u pet sati popodne kad nema šta drugo da se radi kod kuće, ne bori se za Kosovo i Metohiju tako što pola sednice prespavate, nego tako što uradite svoj posao za početak, a ne da dođete onda kada su tu kamere, da se pojavite, da se naslikate…

(Srđan Milivojević: Jutros nisu bile kamere.)

Da, ali je sada gledanost veća, i to je suština i zato je došla, pa kako bih rekao, ako ste očekivali da ćete da govorite bez mog odgovora, to sam vam rekao u startu da se grdno varate. To se neće desiti.

Rubin, ti se opet vratio. Jel još koje unuče stradalo? Jel još koje unuče očišćeno? Jeste, dobro.

Ne borite se za Kosovo i Metohiju tako što kradete glasove u Narodnoj skupštini, pa onda izmislite da ste nešto uradili, nekoga smenili i, konačno, da pitamo šta je alternativa i kako mislite da sprovedete svoje genijalne ideje? Hajde objasnite nam, prosvetlite nas, pa možda vas podržimo, pošto smo nedovoljno inteligentni za razliku od vas da…

(Narodni poslanik Miloš Jovanović dobacuje sa mesta.)

Da, to je tačno, znam da je tačno, zato vam to i kažem. Vi odišete tolikom pameću da je to prosto nedostižno za sve nas. Čim progovorite, to nam je jasno. Drhtavog glasa, suznih očiju nam ispričate šta je ono kako vi vidite strašnu situaciju, samo nam ne kažete kako da se ona reši. Skupite hrabrost, pa recite. Jel to znači vojska u tenkove i odmah dole, policija u tenkove i dole? Jel to znači to? Kažite, to je legitimna politika. Ali, konačno presecite i recite, a ne da nam držite predavanje o tome kako ništa ne valja, a šta treba da se radi - Nemam pojma, nije to supa iz kesice, a nije ni šlag.

(Ivana Parlić: Hajde, dosta.)

Nikoliću, teško ćete me zbuniti, još teže izbaciti iz koncentracije, ali nećete me dovesti u situaciju da dam nekome, kako ste rekli, nalog da u moje ime glasa ovde u Skupštini. Jel tako, gospodine veliki pravniče? Dati ovlašćenje nekom drugom poslaniku da u moje ime glasa, jel tako?

(Dragan Nikolić: Reci ime.)

Neću. Ali, svi znaju ko je.

(Dragan Nikolić: Daću vam i svoj JMBG.)

Ne interesuje me vaš matični broj, ali me zanima odakle vam je palo na pamet da kradete na glasanju? To mi je interesantno i da dajete nalog osobi koju ste posle izbacili iz Skupštine da uradi nešto za vas, a vi ostali. Svaka vam čast.

(Dragan Nikolić: Tako je.)

Dakle, iza isprazne politike, politike bez politike, politike fraza i parola, može da ostane samo pustoš. I zato su i našli svoje saveznike u svim onim žutima koji su tu pustoš iza sebe i ostavili. To je, kao što sam rekao i ponavljam još jednom – druga strana iste medalje. Sutra će zajedno sa njima da naprave koaliciju. Neće oni bilo kakvu saradnju, niti nude saradnju, niti je to iskrena priča, ni Srpskoj naprednoj stranci, ni bilo kojoj drugoj državotvornoj, pravoj državotvornoj stranci, nego onima sa kojima misle da mogu da prave kombinacije o kojima su slušali a koje, eto, do sada nisu imali prilike da rade. I zato su našli svoje uhlebljenje sa njima, za istim stolom, u istom danu, pričali o tome kako da naprave vlast u Beogradu. U čemu bi bila razlika da imaju samo jednog poslanika više ovde da naprave i vlast u Srbiji? Pa, ni u čemu.

Sutra bi sedeli svi zajedno, bez ikakvih razlika i mrzeli Aleksandra Vučića, baš ovako podlo i pokvareno kako ga mrze i možete čuti i iz ovog govora. Hvala.

(Boško Obradović: Poslovnik.)

(Ivana Parlić: Poslovnik.)

(Dragan Nikolić: Poslovnik.)

PREDSEDNIK: Hvala.

Dragan Nikolić, povreda Poslovnika, ali vi ste se već javljali po tom osnovu.

(Dragan Nikolić: Posle ovog moram da se javim, član 107.)

Uključio sam vam mikrofon, ali, da vam kažem jednu stvar, stojite prijavljeni u sistemu i ja proveravam jel sve vreme - sve vreme. Govorili ste po Poslovniku, dao sam vam obrazloženje, izjasnili se i vi sad hoćete ponovo isto sve?

DRAGAN NIKOLIĆ: Neću ponovo isto sve.

PREDSEDNIK: Samo obratite pažnju, ako zloupotrebite, moraće da ide na vreme vaše poslaničke grupe.

DRAGAN NIKOLIĆ: Naravno.

Član 107. Nakon govora prethodnog govornika, vi ste povredili član 107, koji kaže: „Na sednici Narodne skupštine nije dozvoljeno neposredno obraćanje narodnog poslanika drugom narodnom poslaniku, korišćenje uvredljivih izraza, kao ni iznošenje činjenica i ocena koje se odnose na privatni život drugih lica“.

Znači, to nije dozvoljeno, osim poslanicima vladajuće stranke, naročito šefu poslaničke grupe Milenku Jovanovu. Znači, njemu je u ovoj Skupštini sve dozvoljeno, a vi se prema nama ponašate kao razredni starešina, kao da smo mi došli ovde u školu pa nas vi podučavate. Čim izreknemo jednu reč koja vama ne odgovara, vi isključujete mikrofon. Da li je ovo vaša Skupština? Da li smo mi došli kući kod vas, pa ćete vi kao nepozvane goste da nas izbacujete kad god vam padne napamet, a kad stanemo ovde ispred vas sa poslovnicima, vi onda počnete da zapomažete, da se prenemažete, da pričate neke priče koje ne stoje.

Izmislili ste ovde da imate sertifikat na nacionalno pitanje Srbije. Vi imate diplomu kojom odlučujete o tome ko je na nacionalnoj liniji a ko nije, ko se sa kim udružuje a ko je protiv koga. Ne znam, predsedniče, zašto ovo radite i kuda ovo vodi?

Znači, povredili ste Poslovnik i tražim da se o ovome glasa u danu za glasanje.

Hvala vam što mi niste isključili mikrofon, kao što obično radite.

PREDSEDNIK: Sve ste živo napričali šta vam je na pamet palo.

Eto, rekli ste meni sve što vam je na duši. Sve najgore što mislite o meni, sve ste mi rekli.

I šta sad?

Tražite da se glasa.

Jel vam lakše? Jel se bolje osećate?

Dugo čeka na reč Nenad Filipović.

(Boško Obradović: Poslovnik.)

(Ivana Parlić: Poslovnik.)

Dao sam reč, sačekajte da čovek govori, pa ćete da nastavite vi.

NENAD FILIPOVIĆ: Uvaženi predsedniče Orliću, dame i gospodo narodni poslanici, uvaženi ministre, poslanička grupa Jedinstvene Srbije neće podržati ovaj amandman jer smatramo da je potrebno usvojiti ove izmene i dopune Zakona o javnim medijskim servisima. O njemu je bilo već reči u plenumu poslednjih nekoliko dana i ja sam pokušao da izvučem nešto pozitivno za sve nas, što može da nas okupi, a to je da kažemo da se svi slažemo ovde u ovoj sali da je javni medijski servis RTS potreban Republici Srbiji, ali mi imamo i neka sporenja, a to su pre svega oko uređivačke politike, oko programske šeme, oko plaćanja takse, da li treba građani da plaćaju ili ne, o visini takse, oko personalnih rešenja ko treba da vodi RTS, itd. Ali, ja to danas neću govoriti, jer je o tome i stav Jedinstvene Srbije o ovom zakonu rekao zamenik šefa poslaničke grupe Jedinstvene Srbije Života Starčević.

Ja ću se ovde osvrnuti na deo Zakona o javnim medijskim servisima koji govori o fizičkim licima koja imaju pravo na oslobađanje od takse na plaćanje televizijske pretplate.

Ovaj zakon je to dobro definisao u šest kategorija. Postoje šest kategorija fizičkih lica koja mogu da imaju to oslobođenje, ali moram da kažem da kada pustite jedan zakon da funkcioniše, a taj zakon već funkcioniše šest godina, onda možete da vidite da li postoje neke manjkavosti, neki problemi.

Ja sam uočio neke probleme koje ovaj zakon proizvodi i to za običnog čoveka, onda ću se osvrnuti samo na jednu kategoriju tih fizičkih lica. To su fizička lica koja imaju više od jednog brojila na svoje ime, brojila, električnog brojila, pošto se uz električno brojilo plaća ta taksa.

Znači, to su lica i nije sporno kada imamo, čisto ću da dam primer da bismo se bolje razumeli. Kada imamo jedno lice, koje na svoje ime ima brojilo, koje živi u Leskovcu, a ima takođe na svoje ime i brojilo, na primer na Zlatiboru iznajmljuje apartmane, ovo sam opet rekao samo da bismo se razumeli i tu nije sporno da se plati taksa, ali je sporna taksa kod tzv. „naslednih brojila“. Mnogi ljudi u Srbiji, gotovo svi ljudi imaju neko nasledstvo od svojih, uglavnom, roditelja koji žive gro na selu i pored svoje nasledne imovine koju imaju, dobiju i nasledna brojila.

E sada, i tu je zakonopisac napravio dobru stvar pa je rekao da treba da se podnese određena dokumentacija, a to je nulta potrošnja električne energije koja se definiše do 300 kilovat časova. Ako mi znamo da jedan zamrzivač u toku godine potroši 300 kilovat časova, onda nam je jasno da kada ti naslednici sigurno obilaze ta domaćinstva bar jednom mesečno, potrošiće više od 300 kilovat časova.

Na taj način oni dolaze u razmišljanje da jednostavno nemaju više ni električno brojilo da ne bi plaćali ni struju, a i tv pretplatu jer to su višak troškovi.

Znači, na taj način mi demotivišemo našeg čoveka da se vrati na selo, a ova država ulaže ogromna sredstva u javnu putnu infrastrukturu, jer to je jedan od osnovnih stavova da se ljudi vrate na selo.

Takođe, nemojmo da dozvolimo da strada taj običan čovek zato što imamo mali broj ljudi koji imaju dva i više brojila i to su brojila na koja treba da se plati. Da li postoji rešenje toga? Pretpostavljam da postoji. Možda da se ova nulta tolerancija od 300 kilovata poveća na nekih, ne znam, nisam sad ja kompetentan o tome da pričam, ali sigurno postoji, da ne pogodimo samo običnog čoveka i na ovaj način bismo pomogli tom običnom čoveku, jer njemu i tih 300 dinara nešto znače. Hvala.

(Boško Obradović: Povreda Poslovnika.)

(Milica Đurđević Stamenkovski: Replika.)

PREDSEDNIK: Mogu da dam reč, Milici Đurđević Stamenkovski, a mogu i vam koji hoćete Poslovnik.

Šta hoćete da…? Hoćete vi?

IVANA PARLIĆ: Predsedniče, kako po Poslovniku tako uradite. Vi znate ko ima prednost, Poslovnik ili replika, vi procenite. To je vaš posao. Znači, nisam u sukobu sa Milicom ja. Vi ste u sukobu sa Poslovnikom, danas ceo dan. Molim vas, dozvolili ste da se u ovom domu vuče na trudnicu. To je nedopustivo. (Isključen mikrofon.)

PREDSEDNIK: Dobro. Što i sami nemate pojma šta hoćete sada. Slušam vas.

BOŠKO OBRADOVIĆ: Gospodine predsedavajući, pozivam se na povredu Poslovnika, član 27. u stavu 2. kaže jasno da predsednik Narodne skupštine se stara o primeni ovoga Poslovnika, a to znači i svih onih članova koji su ovde bili povređeni time što je predsednik poslaničke grupe SNS koristio sve metode vređanja, omalovažavanja, ruganja i na svaki način nipodaštavanja svog kolege narodnog poslanika. Što je još gore po njega i ono što je on uradio, radilo se o dami koja je predsednik druge poslaničke grupe ovde. Vaša koleginica je tu, gospođa Sandra Božić, koja je na čelu i Ženske parlamentarne mreže i pozivam i nju da reaguje. Dakle, trpeli ste 20 minuta vređanja i omalovažavanja jedne dame koja je pri tom…

PREDSEDNIK: Znači, kada se obraćate po Poslovniku meni, ne možete pri tom da se obraćate potpredsednicima Narodne skupštine.

BOŠKO OBRADOVIĆ: Da, ja samo pozivam nju da me podrži u ovome što, a obraćam se vama od početka ovoga …

PREDSEDNIK: Ne možete da pozivate nikoga ni na šta, možete samo meni da kažete u čemu je eventualno problem sa poštovanjem Poslovnika.

BOŠKO OBRADOVIĆ: Onda ću se obraćati samo vama.

Dakle, vi ste bili dužni da prekinete gospodina Jovanova u trenutku kada je nizom teških uvreda omalovažavanja i ruganja, vređao je samo jednu damu, gospođu koja… (Isključen mikrofon.)

PREDSEDNIK: Ne, nije to radio. To nije radio. Da jeste, ja bih rekao svakako, a govorili su i ljudi iz vaše grupe i ti koji sede pored vas isto kao oni što većinom predstavljaju u sklopu vremena koje imaju.

(Boško Obradović: Ne možete me prekidati.)

Dajem vam obrazloženje.

(Boško Obradović: Nisam završio.)

Tako da, o to o čemu ste vi pričali se nije desilo.

(Boško Obradović: Ne možete me prekinuti.

Dao sam upravo. Ako niste zadovoljni, da li želite da Skupština glasa?

(Boško Obradović: Nisam zadovoljan. Vratite mi reč. Nisam iskoristio svoje vreme za povredu Poslovnika.)

Nema tu vremena za povredu Poslovnika. Imate do dva minuta po Poslovniku.

To može da bude maksimalno dva, a koliko je minimalno to procenjujem ja po Poslovniku.

(Boško Obradović: Na osnovu čega?)

Da li želite da se glasa?

(Boško Obradović: Da, želim.)

Glasaću.

Reč ima Đurđević Stamenkovski.

MILICA ĐURĐEVIĆ STAMENKOVSKI: Poštovani narodni poslanici, nikada u životu lične intimne stvari nisam koristila niti kao alibi, niti sam pokušavala da u tome nađem izgovor, to što sam u blagoslovenom stanju nije hendikep. Hvala kolegama koji su javili da to na neki način konstatuju. Ja sam u ovu Narodnu skupštinu došla sa tri srca i sa ta srca ću se boriti.

Ono što želim da kažem jeste da ste konstatovali činjenicu da je gledanost veća. Evo ja vas zaista molim predsedavajući, ja ne čujem svoje reči od galame koja dopire sa leve strane, mislim da bi bilo zgodno da se upristojite.

Dakle, konstatovali ste da je gledanost veća i verovatno da je to posledica i izlaganja ne samo mog nego i prethodnih predstavnika državotvorne opozicije i verovatno da je to jedan od razloga zbog kojih se sa takvim žarom i sa takvom žestinom obračunavate svaki put kada govorite i kada mi replicirate.

Drugi razlog vašeg straha sam otkrila upravo danas i prosto sam iznenađena da ste vi, gospodine Jovanov, naseli na podvalu da sam ja sklona nekakvom nasilju, da sam se tukla nekada sa nekim. Nemojte se plašiti gospodine Jovanov, zaista nema razloga da se bojite. Nisam sklona čak ni za uši da vučem, a možda bi nekada trebalo. Više sam nekako za ove verbalne obračune i više ljude držim za reč, a kada smo kod reči i kada neko pomene vas obično se setim one vaše misli – spas za Srbiju je rušenje režima Aleksandra Vučića koji vodi Srbiju u NATO, koji je smanjio penzije, koji predaje KiM, koga podržavaju kriminalci. Ja tako nešto nikada nisam rekla za predsednika Republike. To su vaše reči, a danas branite upravo njegovo ime i prezime i to branite od nekoga ko ga ne napada, jer ja u politički život nisam ušla fascinirana Aleksandrom Vučićem, nego sam ušla fascinirana i nadahnuta ljubavlju prema svojoj zemlji.

Naše pozicije su ovde suprotne. Ja branim slovo Ustava. Ja branim suverenitet Republike Srbije, a vi branite lidera svoje političke stranke.

(Veroljub Arsić: Ajde. Ajde ne laži više.)

I zato ako ćemo…Evo vidite.

Znam da ste ostrašćenost…

PREDSEDNIK: Dovršite samo misao, pošto je isteklo vreme poslaničke grupe.

(Veroljub Arsić: Da li si bila u ratu?)

MILICA ĐURĐEVIĆ STAMENKOVSKI: Pitate mene da li sam bila u ratu?

(Veroljub Arsić: Jesi li bila u ratu? Ja jesam.)

Vaše pitanje ne zaslužuje ni odgovor.

PREDSEDNIK: Samo ako mogu svi samo malo utišaju da bi mogla da se završi misao i da pređemo dalje.

(Boško Obradović: Koji svi da se utišaju?)

Što vičete sad? Obradoviću, nemojte da vičete. Pustite neka završi Đurđević Stamenkovski. Dozvolite da završi.

(Boško Obradović: Stvarno ste strašni. Strašni. Izuzetni ste.)

MILICA ĐURĐEVIĆ STAMENKOVSKI: Dakle, zaključili smo šta su motivi straha, upravo isticanje nekoliko puta da mi nismo zamena, da mi nismo alternativa, ta potreba da auditorijumu dokažete da mi nismo oni koji dolaze je zapravo vaš strah od istine da mi zapravo jesmo političke generacije koje dolaze.

PREDSEDNIK: Hvala vam.

Pravo na repliku i idemo dalje.

(Boško Obradović: Nema pravo na repliku.)

MILENKO JOVANOV: Kako nemam pravo na repliku? Direktno pomenut i to uvredljivo, najuvredljivije moguće.

PREDSEDNIK: Ako možete opet da ne vičete.

MILENKO JOVANOV: Sa druge strane, moram prvo da kažem nešto drugo, da je …

(Narodni poslanici dobacuju.)

PREDSEDNIK: Ako mogu samo da ne viču svi oni koje vi osetljivi na buku nikada ne čujete.

MILENKO JOVANOV: Da je ispod svakog nivoa pozivati i prozivati ovde nekoga kako nije tu da brani Srbiju i slično i to dobacuje Veroljubu Arsiću učesniku rata, koji se dva puta odazvao pozivu ove zemlje da je brani i onda pitate zašto postoje reakcije. Zato što ljudi ne mogu da slušaju ove podle i pokvarene udarce ispod pojasa.

Niste ušli u politiku fascinirani Aleksandrom Vučićem. Ušli ste u politiku fascinirani Vojislavom Šešeljem i zato ste se učlanili valjda u SRS. Dok se tamo niste potukli sa onom ženom pa su vas izbacili iz stranke. Šešelj lično je izbacio. Prema tome, to je što se tiče toga.

Drugo, moje izjave ili citirajte kako sam ih rekao ili ih nemojte izmišljate. Znači, nemojte da izmišljate, nemojte da dodajete, nemojte da mešate stvari. Uostalom, radite šta hoćete. To je vaša stvar i vaše ogledalo.

Najzad, naravno da imam potrebu da naglasim da niste nikakva alternativa, da ste jednaka pošast kao i žuti. Žuta stranka Zavetnici i bivši žuti režim je jedno te isto i rezultat vlasti žute stranke Zavetnici i žutog režima bi bio potpuno isti za ovu zemlju. To što se vi deklarativno zaklinjete u ljubav prema Srbiji i slične stvari, kako bih vam rekao, ni njima nije manjkalo takvih zakletvi. Problem su dela. Njih nema ni na jednoj ni na drugoj strani, a ono što ima bolje da se nije ni desilo.

Prema tome, naš strah, ne znam zašto svi vi sa te žute strane, bilo da je u pitanju žuta stranka Zavetnici ili ostali žuti, imate potrebu da vas se neko plaši.

Neko je stalno u strahu od vas. Mi zapravo ne želimo da nas se neko plaši, a to da ćete da zavrćete uši, pa u čemu je tu tačno razlika između vašeg kolege iz žute stranke koji bi da lupa šamare? Dakle, on će da lupa šamare, vi ćete da zavrćete uši, i onda kažete postoji razlika između vas. Ne, postoji razlika deklarativna u tome što je vaša demagogija otrovnija, podlija, a njihove teme su neke druge, ali bi vam rezultati bili isti. I, najzad isto ste, istom korpusu pripadate, za istim stolom sedite, da smenite vlast SNS i predsednika Vučića u Beogradu. Isti, vi i oni i svi vi zajedno.

PREDSEDNIK: Ovih minut i po ćemo od grupe.

Na član 1. amandman su zajedno podneli narodni poslanici Lazović, Kozma, Pavićević.

Reč ima narodni poslanik Đorđe Pavićević.

Izvolite.

ĐORĐE PAVIĆEVIĆ: Dobro veče svima.

Ja bih samo nekoliko stvari da vam kažem da prestanete da pokušavate stalno da kontrolišete ove javne servise. Ja ceo dan pratim šta RTV i RTS izveštavaju o onome što se dešavala u Pančevu i to je isto ono što možemo da čujemo sa ove svetlo plave strane ove Skupštine. Da li je to podudarnost, da li je slučajno ili potpuno identične rečenice, identične konstrukcije u tom smislu, nema amonijaka u vazduhu, nije se izlilo u reke, sve je sanirano, nema problema u Nišu i Pirotu, tako da prosto ta stvar je jako loša. Ne nanosi ona samo političku štetu ona ponekad može ljude da košta i života, može na neki način da dovede do tragedije.

Ja bih vas podsetio da je to onaj isti RTS koji je, ja mislim 13. marta 2015. godine objavio da je beba sletela na Surčinski aerodrom, i da je tu dočekao ministar Lončar, a da je taj helikopter završio na njivi pored i sa više poginulih.

Ono što je takođe opasno jeste da mi tu nemamo one rasprave koje bi morali da vodimo. Kao što se sada kaže da vazduh u Pirotu nije kontaminiran, to se ne odnosi samo na Pirot, mi u Srbiji imamo tu istu situaciju.

Vi ste 2016. godine doneli Uredbu o najvećoj visini emisija. Godine 2018. ste doneli Nacionalnu strategiju emisija karbondioksida, 2020. godine ste menjali, ništa od toga nije primenjeno. Zbog toga smo i bili dobili packe od Evropske komisije, ali zato je tih osam postrojenja ili 12, 13 dimnjaka koje je trebalo ustvari sanirati, uvesti filtere, dovelo do toga da je 2.500 hiljade ljudi godišnje više umiralo nego što bi moralo da umre od respiratornih bolesti, a i u poslednjoj strategiji za vazduh se koristi cifra od 11.000 ljudi koji umiru godišnje od respiratornih oboljenja izazvanih lošim vazduhom, a rađena je na godini koja je sasvim slučajno bila najmanje reprezentativna u pogledu zagađenja.

Zato vas molimo da ostavite na miru i RTS i RTV da preko finansiranja ne kontrolišete ono što rade, da ostvarivanje vaše političke dobiti ne mora uvek biti važnija od onoga što je javno dobro, a to ponekad ljude košta i života. Hvala.

PREDSEDNIK: Na član 1. amandman je podneo narodni poslanik Srđan Milivojević.

Reč ima narodni poslanik Srđan Milivojević.

SRĐAN MILIVOJEVIĆ: Poštovani građani Srbije, evo nas na kraju današnje rasprave iako će ona trajati u nedogled jer režimu se negde žuri. Zakazali su sednicu u pola deset i dok nas upozoravaju da spavamo nisu mogli da probude poslanike 40 minuta je kasnila sednica. Toliko ste zvonili na ovo zvono, ovaj bunovni čuvar zaliha robnih rezervi u zimskom periodu još šest puta odlazio do vrata i vikao ko je u pola deset uveče tako bunovan, nije znao gde se nalazi.

Ali, da se vratimo malo na ovo što smo danas čuli. Prvo čuli danas, ovde u Skupštini Srbije, da su autorke emisije Jovana Polić i Sanja Lončar fašisti. Pa, nisu one proklamovale politiku – ubijte jednog Srbina, mi ćemo stotinu muslimana. One su govorile o toj politici. Onaj ko o toj politici govori ne može biti fašista. Nije ni jedan, ni Nova S, ni njih dve.

I za kraj, pošto imam samo dva minuta, a tema su mediji, šta je bilo u Pirotu? Da li se zbog Pirota i incidenta i prevrtanja cisterne danas povukli zakon o policiji da bi se to pokrili, da biste taj incident pokrili sa time? Jeste zato šetali topove tamo do Jarinja i nazad da biste pokazali da je to važnije da prikrijete onaj incident gde se ljudi guše u Pirotu. Ja zahtevam da danas podnesete ostavke u članstvu u Vladi, da nađete odgovorne ministre, direktore javnih preduzeća koji su za to odgovorni. Ali, ja sam vam gospodine Martinoviću napisao ostavku, dajte vašim kolegama. Ja znam da ste vi jedan čovek koji će to sigurno uraditi, verujem u vas. Ne znam samo da li vi ministri govorite među sobom, kad god dolazite u Skupštinu svaki se svojim kolima ponaosob vozi. Molim vas evo vam ostavke. Ćirilicom je napisana, ja apsolutno verujem da razumete šta ovde piše i dajte odgovornim ministrima da podnesu ostavke. Hvala.

PREDSEDNIK: To su bila dva minuta.

Da konstatujem da ste se isključili sami da ne bude posle da vam opet neko prekida struju.

Na član 1. amandman su zajedno podneli narodni poslanici Zoran Sandić i Zoran Stojanović.

Reč ima Zoran Stojanović.

ZORAN STOJANOVIĆ: Zahvaljujem.

Amandman na član 1. zakona o dopuni Zakona o javnim medijskim servisima, u članu 62v. reči „31 decembra 2023 godine“ se zamenjuje rečima „do 30. juna 2023. godine“.

Cilj ovog amandmana koji branim ispred Srpske koalicije NADA-Novi DSS-POKS jeste da se definitivno prekine sa praksom i prosto rečeno zloupotrebom jednog karaktera privremenosti. Čuli smo da se već po peti put menja ovaj zakon, tj. dopuna ili izmena. Isti je slučaj i kod ovog zakona prethodnog koji smo imali na dnevnom redu, te je jako bitno da se definitivno stavi tačka na to, odnosno da se inicira donošenje novog zakona u ovoj oblasti kojim bi način finansiranja javnih medijskih ustanova, servisa bio uređen na dugotrajan i transparentan način, a sve u skladu sa potrebama građana.

Kada smo kod građana ili kod naroda, dozvolićete mi samo ovako. Vezano je taksu, kaže – znam za primer gde je struja isključena, otkačen je dovod sa bandere, ali i dalje stiže račun sa fiksnim troškovima, plus taksa za RTS. Šta on plaća, kako koristi televiziju. Ako je RTS servis građana, onda neka bude prvi u svemu, prenos tačnih i istinitih i pravovremenih informacija, sportskih događaja, bitnih dešavanja, a ne da sve to tražimo na ostalim kanalima. Građanin iz Vladičinog Hana.

Još jedan građanin iz Vladičinog Hana, kaže – imam četiri brojila, na sva četiri plaćam RTS plus kablovsku, gledam samo jedan TV, što je mnogo, mnogo je.

Jedna naša sugrađanka iz Surdulice, imao je taj slučaj, malopre je kolega naveo, evo malo konkretnija stvar, tačna i određenija. Kaže – tražila sam od RTS da me oslobodi plaćanja ovog harača na dva brojila u istoj kući. U njoj niko ne živi već godinu dana i nema nikakve potrošnje struje. Odgovorili su mi na zahtev i tražili gomilu papira, ne znam zašto je to toliko komplikovano kada se iz računa vidi sve.

Sugrađanin iz Niša – zašto onda imaju reklame. Što nisu neprofitni kao zdravstvo, prosveta, pa da ih plaćamo iz budžeta. Koliki su zlatni padobrani za odabrane. Imaju li ih lekari i profesori i koliko puta treba taksu da im plaća onaj koji ima dva ili više brojila. Taksa uz brojilo, taksa uz pakete mobilnih i TV operatera. O kvalitetu programa i da ne govorimo. Razumem da plaćam ono što koristim i trošim, ali da plaćam ono što ne koristim i to višestruko to je klasična otimačina.

Ako je nacionalni interes da imamo RTS, onda iz budžeta od poreza isfinansirajte, a ne otimačinom od građana.

Sugrađanin iz Vranja, i sa ovim ću prekinuti, ima mnogo toga, to je kaže namet koji niko ne može da objasni po kom osnovu nam odbijaju harač i samo harač. Šta ćemo sa ostalim televizijama koje gledamo? Gde je tu konkurencija?

Ljudi imaju različite stavove po ovom pitanju. Mi smo na dnevnom redu na izgled imali dva jako slična zakona. Međutim, ministar Martinović je odlično objasnio u prethodnom danu zasedanja šta se u stvari želi ovim zakonom. Međutim, nije mi jasno samo ovo, kod obrazloženja našeg amandmana mislim da ovo nije u redu, ili vi niste razumeli iz Vlade ili je nešto drugo po sredi. Kaže – amandman se ne prihvata iz razloga što bi se finansiranjem iz budžeta samo u prvoj polovini godine obavljanja osnovne delatnosti javne medijske ustanove RT Vojvodine bila dovedena u pitanje u drugom delu godine.

Pa, mi zapravo to i hoćemo, da se u prvom delu godine reši taj problem, ono što sam na početku svog govora rekao u odbrani ovog amandmana. Znači, da se definitivno stavi tačka u obostranom interesu i interesu svih nas, da li opozicije, pozicije. Važno da građani više nemaju taj namet, a o tome može da se otvori i javna debata i da se priča i da se i dalje pitaju građani koliko njima ovo godi, koliko ne godi.

Lako ću ja, recimo, sada da napadnem nekog ko je do 2012. godine rekao ukinućemo TV pretplatu. Lako mogu i da opravdam ovo. Ali, znate kako, ovde u obrazloženju zakona i jednog i drugog stoji između ostalog - vodeći računa o ekonomskom ambijentu i ekonomskoj snazi obveznika. Znači, misli se na standard stanovnika koji treba ovo da iznesu, na to se misli.

Ljudi, svi mi toliko vidimo i znamo da je sve teže i teže. Sve će teže i teže naši građani ovo da nose. Jeste to 300 dinara, ali ko zna koliko će to da ode. Bilo je 100, pa 200, pa 300. S obzirom da se ovaj kriterijum, tj. kategorija privremenosti očigledno zloupotrebljava, ko zna, kada ste ovako na ovaj način obrazložili i odbili naš amandman, to znači da će trajati do 31. decembra, pa onda krajem naredne godine, tamo pred novu 2024. godinu Jovo nanovo, opet ćemo ovo isto raditi.

Mislim da to nije rešenje. Trebali ste ovaj amandman i još puno amandmana koji su jako dobri da uzmete u obzir, jer ako zajedno možemo sve, vi kao najjači, najveći u ovom trenutku prvi trebate to da pokažete da zaista zajedno možemo sve. Ali, koliko ja vidim, vi to baš i ne pokazujete. Nemojte mi zameriti zbog ovoga, to je moje viđenje stvari i smatram da za to uvek ima vremena. To sam rekao i u mom prvom govoru.

Međutim, danas Srbiju, naročito južni deo Srbije, od Pojata na gore, nešto jako puno muči. Na ovu priču o akcidentu koji se desio u Pirotu i na sve ovo i na ove rasprave i na stanje oko problema na graničnom prelazu Jarinje, ja bih samo malo, pošto nam se bliže božićni i novogodišnji praznici, da vas nešto podsetim, to mi je obaveza jer sam to obećao svojim sugrađanima. U Beogradu su deca dobila vaučer u iznosu od 6000 dinara i to je nešto fantastično, to je dobro. Međutim, u Bujanovcu, u Vranju, na Kosovu, u Vladičinom Hanu, u Surdulici, u Prokuplju, u Pirotu koji sad ima problem, u Kruševcu nijedno dete nije moglo to da dobije.

Sada ćete mi vi reći, ili možda nećete, to je dao grad Beograd iz svog budžeta. U redu. Pitaćete me kakve ovo veze ima sa ovim amandmanom. Ima velike veze. Evo kakve veze ima. U Beogradu će se praviti most na Savi, to smo usvojili na prošloj sednici. Je li tako? To ste većinom vaših glasova vi usvojili i to je dobro. Daj Bože da to bude što pre. Međutim, most na Savi mora da se gradi iz budžeta Republike, ali iz budžeta Republike ne mora, ali će se graditi i gradi se metro. Je li tako? Meni ste odbili amandman koji sam predložio na prošloj sednici da se 10% poveća transfer sa viših nivoa vlasti na niži nivo vlasti, svim lokalnim samoupravama u Srbiji. Taj amandman mi je odbačen. Deset posto svima zato što deset godina nije povećan transfer.

I sad paketići. Neću reći da je lako gradu Beogradu i lako Novom Sadu i Vojvodini, koja naravno nije podelila paketiće svojoj deci, samo grad Beograd, ali kada vi rasteretite budžet jednim ovakvim projektom, onda dobijate prostore da deci delite paketiće ili u obliku vaučera i još mnoge druge projekte da sprovodite.

Molim vas molim definitivno, kao narodni poslanik koji dolazi sa krajnjeg juga srednje Srbije, tačnije iz Pčinjskog okruga, tačnije iz Vladičinog Hana, molim vas mislite malo na južnu Srbiju. Južna Srbija nije ono čime je godinama predstavljaju mnogi. Iz južne Srbije se ljudi sve više iseljavaju. Znači, Niš, Leskovac, Vlasotince, Vladičin Han, Surdulica, Vranje, Bujanovac, Bosilegrad, do Kruševca, preko Kruševca, do Kragujevca.

Ja sam u Beogradu mogao da ostanem onda kad sam bio narodni poslanik, imao sam gde. Meni je deda ovde došao pedeset i neke godine, napravio kuću. Nisam ostao, vratio sam se dole. Ljudi masovno beže sa juga Srbije. Fizika ne trpi prazan prostor, ljudi. Nemojte posle da nam ne znam ko bude kriv. Na vreme se to misli. Nemojte da deca u unutrašnjosti Srbije budu deca drugog reda. Hvala vam.

PREDSEDAVAJUĆA (Sandra Božić): Na član 1. amandman je podneo narodni poslanik Miodrag Gavrilović.

Da li neko želi reč?

Miodrag Gavrilović. Izvolite.

MIODRAG GAVRILOVIĆ: Hvala.

Ja sam predložio za ovaj amandman da se definitivno odredimo prema tome da bude finansiranje iz budžeta do 40% sredstava koji su potrebni za Radio-televiziju Vojvodine. Zašto sam to uradio? Zato što u opisu onoga što je Vlada predložila stoji „delimično“. To „delimično“ u stvari ništa ne znači. Je li to 10%, 30%, 90%? Da bi malo uozbiljili stvari i postali odgovorniji, predložio sam konkretno 40%. „Delimično“ zaista može da napravi velike probleme.

Šta je delimično? Znate kako, ako posmatramo stvari oko nas da su one delimične i da nemamo prava i potpuna rešenja, onda možemo da pretpostavimo da je to možda i vaš zaštitni znak generalno. Da li ste razmišljali o tome? Da delimično proizvodite potrebnu električnu energiju, da delimično poštujete izborni zakon, da delimično poštujete Poslovnik, da delimično vozovi ispadaju iz šina, da delimično plaćate fakture za usluge u energetskom sektoru, da delimično, kako znate, napukao je i zid potporni u Grdeličkoj klisuri na autoputu.

Delimična su vam sva rešenja. Delimična je čak i građevinska dozvola za malu, odnosno mini hidroelektranu „Besko“ u Dadincima. Ona je delimična zato što je istekla energetska dozvola. Delimična je prijava radova. Delimična je studija uticaja na životnu sredinu. Delimični je projekat. Delimična je izmena instalacione snage. A u Rupskoj reci, za vašu informaciju, postoji pet zaštićenih i strogo zaštićenih vrsta, za koje niko ne brine jer delimično će možda biti istrebljena.

Danas je 12. dan kako meštani sela Dadince stoje na barikadama da spreče uzurpatora da isuši ono malo vode što je ostalo u reci. Hrabri i dostojanstveni ljudi nisu tu iz inata nego iz nužde, dogorelo im je do lakata, jer 12 noći i dana stoje na barikadama u selu jer delimično se živi u ovom vašem SNS vremenu.

PREDSEDAVAJUĆA: Na član 2. amandmane, u istovetnom tekstu, podneli su zajedno narodni poslanici Marinika Tepić, Borko Stefanović, Dejan Bulatović, Jelena Milošević, Dalibor Jekić, dr Danijela Grujić, Đorđo Đorđić, Željko Veselinović, prof. dr Vladimir Obradović, Marija Lukić, Tatjana Pašić, Slaviša Ristić, Natan Albahari, dr Anna Oreg, Pavle Grbović i Janko Veselinović, zajedno narodni poslanici Miroslav Aleksić, Stefan Jovanović, Borislav Novaković, Đorđe Stanković, Slavica Radovanović i Marina Lipovac Tanasković i narodni poslanik dr Zoran Lutovac.

Da li neko želi reč?

Reč ima Janko Veselinović.

JANKO VESELINOVIĆ: Da postoji slobodan RTS, građani u Srbiji bi znali da je SNS pred prethodne izbore, proletos, obećala ženama koje nisu se ostvarile kao majke još jedan pokušaj vantelesne oplodnje. Međutim, i u ovom slučaju SNS ih je prevarila. Žene koje su se tada prijavile odmah za još jedan pokušaj vantelesne oplodnje nisu mogle to ostvariti, jer su podzakonski akti doneti tek krajem godine, odnosno 17.11.2022. godine, što znači da sve one žene koje su od proleća do jeseni napunile 45 godina nisu mogle pravo ostvariti. Među njima je i Vesna Stojanović iz Pirota.

Da je slobodan RTS, građani bi, žao mi je što ovde nije ministar, ne znam da li je iz finskog ili vinskog Srema, znali da čvarci danas u Srbiji koštaju 2.000 dinara i da penzioneri za svoju penziju ili radnici sa minimalcem mogu da kupe tek koji kilogram čvaraka. Pa, to je nekada bila sirotinjska hrana dok nije došlo ovo vaše zlatno doba.

Gledaoci RTS-a bi saznali da je SNS prevario izbeglice govoreći da će im sagraditi stanove na Novom Beogradu. Ništa od toga.

Gledaoci RTS bi znali i da je Relja Ognjenović, fizioterapeut, postao direktor PIO Fonda i da raspolaže sa fondom sa najvećim iznosom sredstava u ovoj zemlji, Fondom penzionera čija se imovina rasprodaje.

PREDSEDNIK: To je bilo dva minuta za amandman.

Nemate više kao poslanička grupa. To je to.

Na član 2. amandman je podneo narodni poslanik Srđan Milivojević.

Reč ima Srđan Milivojević.

SRĐAN MILIVOJEVIĆ: Dame i gospodo, poštovani građani Srbije, više ne možemo da pohvatamo po kom principu vodite ovu sednicu, koja je tačka dnevnog reda, koji je amandman.

Imali smo amandman na član 1. Zoran Lutovac i Dragana Rakić. Amandmana nema nigde. Ali, ne čudi nas od vas ništa, spremni ste na sve kad je reč o opstanku vlasti.

Da se vratim na ono o čemu sam malopre govorio, što je za nas jako važno. Šta se dešava u Pirotu? Da li su konačno ministri pronašli na karti gde je Pirot? Da li je on došao u Pirot? Njega nema nigde već pet dana. Zabrinuta je Srbija gde je on. Čekaju ga tamo u Pirotu da dođe i on, pa, kao što rekoh malopre, da katastrofa bude kompletna.

Nadamo se da će mediji, medijski servis RTS, imati razumevanja i potrebu da makar večeras kaže građanima Pirota kako da se ponašaju. Šokantno je kada tvrdite da u Pirotu nema nekih uređaja koji treba da premere neko zagađenje.

Pogledajte ove prečišćivače vazduha u skupštinskoj sali. Koštaju oko 300.000 evra. Mogla je da se kupi kompletna pokretna laboratorija da premeri stepen zagađenja u Pirotu, ali i u drugim gradovima.

Briga vas za Pirot. To je za vas već otpisan grad, kao i Obrenovac. Nema veze, gradonačelnik Pirota će dobiti unapređenje. Dana, 28. decembra dodeljuje se titula priznanje počasnog građanina Pirota. Njemu nek je daju, on je zaslužio ili makar icin direktoru Železnica koji je ovo Pirotu uradio.

PREDSEDNIK: To je bilo dva minuta.

Znači, vi uopšte ne znate o kojim amandmanima je reč? To objašnjava vaše diskusije i na ovoj i na svakoj drugoj sednici.

Sada je jasnije.

Po amandmanu, Olja Petrović.

OLjA PETROVIĆ: Zahvaljujem, uvaženi predsedniče Narodne skupštine Republike Srbije.

Evo, zarad javnosti koja nas prati, a verujem da nas moji sugrađani iz Pirota prate u velikom broju, s obzirom da je još uvek preporuka Štaba za vanredne situacije da ostanu u svojim domovima.

Štab za vanredne situacije je imao večernju sednicu, tako da je u toku postavljenje dva mobilna uređaja najsavremenija za merenje koncentracije amonijaka u vazduhu. Znači, jedan u delu industrijske zone će imati parametar od dva kilometara, a drugi što bliže mestu nesreće.

Ovim putem želim da se i ja, kao i lokalna vlast, koja se na konferenciji posle zasedanja Štaba za vanredne situacije, zahvalila Ministarstvu za zaštitu životne sredine. Merenja koja su ranije u toku dana urađena na pet lokacija u gradu, koja su uradili stručnjaci iz Prahova, pokazala su da ne postoji povećana koncentracija amonijaka na teritoriji grada Pirota.

Verovatno da još uvek postoji određena povećana koncentracija na mestima koja su bliža nesreći, ali to ćemo detaljnije i preciznije znati u toku noći, tako da će Štab za vanredne situacije izaći sa detaljnim podacima, jer uređaj koji se trenutno postavljaju su izuzetno precizni, tako da ćemo imati informacije iz minuta u minut o zagađenosti i do jutra svakako će štab izaći sa preporukama o tome da li će nastaviti sa radom škola, vrtića, institucija i fabrika ili neće tamo gde je rad obustavljen.

Neki podaci pokazuju da je najveća opasnost prošla, ali da ne bismo prejudicirali sa zaključcima svakako da treba da sačekamo i ova merenja kako bismo imali pravo stanje.

Radni tim se, takođe, bavi saniranjem posledica na samom terenu, tako da će vagoni koji su u pravcu Niša biti transportovani sa kolovoza u tom pravcu, u pravcu Pirota ka tom delu, dok da bi se sanirala sama pruga na tim mestima i mogli da pristupe vozovi koji će podići cisterne koje su ispale iz koloseka, u pitanju su četiri vagona, od toga iz samo jednog curi amonijak.

S obzirom na složen postupak, verujemo da će to trajati narednih i više od 48 sati, ali ono što je važno to je da iznad tog dela više nema oblaka amonijaka koji je bio u sinoćnim časovima.

Ja imam sliku sa samog terena pre nego što je pao mrak. Znači, pre par sati vidite da na mestu nesreće iznad ne postoji više oblak amonijaka koji se napravio nakon same nesreće.

Ono što isto želim da naglasim je da je voda za piće iz svih gradskih i seoskih vodovoda ispravna, da je rađena hemijska analiza reke i da je tu povećana vrednost amonijum-jona. U večernjim satima radiće se ponovo ispitivanje, tako da će se utvrditi da li se ta koncetracija smanjuje ili povećava. Takođe, Štab će o tome obavestiti medije i javnost u jutarnjim časovima, kada bude i ponovno zasedanje.

Očekujemo dolazak i ministarke Irene Vujović sutra u Pirot. Znate da je danas Pirot posetio Goran Vesić. Ministarka zdravlja je obišla i sve one koji su imali simptome i javili se bolnici u Pirotu.

Ono što mene raduje jeste da ćemo posle, kada bude bezbedna situacija i kada zaštitimo živote i zdravlje svih građana i otklonimo sve posledice, nastaviti da ulažemo u našu zemlju, nastaviti sa rekonstrukcijom pruge, sa izgradnjom novih puteva i auto-puteva, kao što smo radili i do sada.

Nadamo se da je najveća opasnost već prošla, da građani Pirota nemaju razloga za paniku, ali o tome će biti obavešteni detaljnije u jutarnjim časovima. Hvala.

PREDSEDNIK: Hvala vama.

Na član 2. amandman je podnela Dragana Rakić.

DRAGANA RAKIĆ: Poštovane građanke i građani, sada raspravljamo o Predlogu zakona o dopuni Zakona o javnim medijskim servisima. Demokratska stranka neće glasati za ovaj zakon, zato što on neće uticati na to da da javni medijski servis Srbije postane slobodan i nezavistan od uticaja vladajućeg režima i da počne da emituje kvalitetniji program.

Dakle, RTS ne izveštava o mnogim važnim temama koje interesuju građane, zato što nije servis koji služi građanima, da ih pravovremeno, blagovremeno, istinito informiše, nego nažalost služi vlasti i očuvanju rejtinga Aleksandra Vučića. To je jedini radni zadatak i RTS-a i njenog direktora, Dragana Bujoševića, i glavnog urednika informativnog programa, Nenada Lj. Stefanovića, da RTS bude u službi održavanja na vlasti Aleksandra Vučića što je moguće duže.

Dakle, RTS je cenzurisana televizija jer ne izveštava o temama koje mogu urušiti rejting Aleksandra Vučića i vladajućeg režima. Jedna od takvih neprijatnih tema po ovaj režim, koja kvari atmosferu u naprednom raju jeste sinoćni hemijski akcident u blizini Pirota, gde su za sada, po našim saznanjima, stradale dve osobe, a 51 osoba je hospitalizovana.

Trideset i dve sekunde u sinoćnom „Dnevniku“ na RTS posvećeno ovoj velikoj ekološkoj i po zdravlje ljudi opasnoj havariji je sramotno malo, čak i za ovakav RTS koji je sveden na propagandno sredstvo vladajućeg režima.

Ovo zakonsko rešenje je loše, jer nema dobrih zakona u državi u kojoj nema vladavine prava. Jedino rešenje je smena ovog kriminalnog režima i ponovna izgradnja svih institucija, pa i RTS-a, po meri građana i po meri zakona. Hvala.

PREDSEDNIK: Reč ima Zoran Tomić.

ZORAN TOMIĆ: Zahvaljujem, predsedniče.

Poštovani potpredsednici, poštovani gospodine ministre, koleginice i kolege narodni poslanici, pre nego što počnem govor, hteo bih javnost da obavestim da svi ti patrioti i branioci Kosova i Metohije, ili Kosova, kako oni to vole da kažu, su eto otišli kući. Naspavali se lepo, ručali, ispričali šta su imali, spakovali se i otišli dalje da pajkaju, kao što i inače rade od izbora do izbora. Tako je, došli u pet, otišli u sedam.

Inače, imali smo prilike danas da čujemo od strane opozicije, odnosno ljudi prekoputa nas sve, ali ništa o amandmanima koje su podneli, ali apsolutno o svemu drugom. Videli smo, zapravo, da su oni ti koji će da raspišu konkurs za glavnog urednika javnog servisa, da oni već sad ovde iznose svoje programe, planove kako bi oni uređivali javni servis. Zapravo, videli smo da se koriste apsolutno svim i svačim da do svog cilja dođu, a to je skupljanje jeftinih političkih poena i da tu ne štede ni mrtve ljude, niti njihove porodice. Pokazali su, zapravo, želju da kontrolišu apsolutno sve, pa i da se uključe u ulogu predsednika Narodne skupštine, tako da oni ovde odlučuju ko će da govori, o čemu će da se govori i koliko da se govori, ali naravno, pod pretpostavkom da mi sa ove strane svi ćutimo, nemo gledamo i verovatno samo da klimamo glavom, da kažemo –da, da, u pravu ste. Ali, apsolutno niste u pravu.

To je lepo naš šef poslaničke grupe rekao, da sa naše strane sigurno nećete doživeti da ćutimo kada silne te laži iznosite, kada pokušavate da unosite paniku među građane Pirota, a imamo ovde, i od koleginice Olje Petrović smo čuli informacije iz prve ruke šta se radi, kada tu iznosite populističke predloge da, eto, vi biste zakazali vanrednu sednicu, da vam dođu svi ministri tu, verovatno da ih postrojite i da lupate redom jedni drugima šamare. A oni su ljudi koji za razliku od vas rade, koji su na terenu.

Danas je i gospodin Gašić održao sednicu Štaba za vanredne situacije, gde je tema upravo bila situacija u Pirotu i gde su preduzete sve adekvatne mere koje zakon dozvoljava da se ova nezgoda koja se desila, pošto postoji srpska reč za akcident, a to je nezgoda, da se sanira. I uspešno će se sanirati u narednom periodu. Ali, svakako da sve moguće mere su preduzete da se zaštite životi građana.

Imali smo prilike i na Tviteru, kada se desila ta nezgoda, da vidimo vaše jurišnike i junake koji su, naravno, okrivljivali i Vladu Srbije i predsednika Vučića i sve ministre – pa, gde ste da idete u Pirot? Eto, oni su došli, oni su odradili, a važno je da ste vi uzimali fišeke semenki i grickali, tvitovali i tako pokušavali da skupite jeftine političke poene. Ali, u tome niste uspeli, niti ćete ikada uspeti, zato što građani Srbije veruju samo onima koji delima pokazuju da se bore za interese Srbije, za interese građana. Upravo predsednik Aleksandar Vučić i politika koju sprovodi je to i dokazala i na primeru Pirota i na primeru onoga što se desilo na Kosovu i Metohiji, i pucnjave koja se desila i napada terorista na Srbe u Zubinom Potoku, koju apsolutno osuđujemo. Videli smo da predsednik Vučić nije bio miran, već je reagovao i borio se da se ta situacija smiri.

Borimo se i dalje na terenu da se međunarodno pravo poštuje i da se, pre svega, poštuje pravo Srba na Kosovu i Metohiji, da mogu da žive i da opstanu na svojim vekovnim ognjištima. I dalje ćemo se tako boriti, koristeći apsolutno sva moguća pravna sredstava kako bismo zaštitili naš narod. Srbija je danas jaka. Srbija danas može da obezbedi bezbednost i sigurnost svih građana kako na Kosovu i Metohiji, tako i u svakom delu Republike Srbije. Hvala.

PREDSEDNIK: Hvala.

Reč ima Edis Durgutović.

EDIS DURGUTOVIĆ: Poštovani predsedniče, koleginice poslanice, kolege poslanici, puno toga smo čuli u raspravi. Meni je drago da je koleginica koja je predložila ovaj amandman jedna od retkih pričala o svom amandmanu i pokušala na neki način i da vrati raspravu na temu dnevnog reda, gde ona jeste.

Raspravljamo, između ostalog, danas i o setu medijskih zakona, odnosno amandmanima na medijske zakone. Odmah da kažem da za SDPS ovaj amandman nije prihvatljiv i u danu za glasanje ga nećemo podržati. Ali, isto tako, želim da istaknem da predlog zakona, odnosno izmene i dopune zakona ćemo podržati, jer smatramo da je neophodno obezbediti nesmetano funkcionisanje RTS i RTV kroz dodatna sredstva koja se predviđaju ovim zakonom, pre svega vodeći računa o činjenici da ekonomska situacija u kojoj se nalazimo i građani Srbije, da svakako povećanje cene takse ne bi dolazilo u obzir u ovom trenutku i da ona nije dovoljna za nesmetano funkcionisanje RTS-a, odnosno za obavljanje uloge koju RTS ima na javnom prostoru, odnosno u zemlji Srbiji. To je ono što treba naglasiti.

Treba naglasiti da medijski javni servis ne može tržišno da posluje, ne može da se finansira na komercijalan način, odnosno može u jednom delu, ali pre svega, treba da zadovolji potrebe javnog interesa, javnog informisanja građana, pre svega, trebamo svi zajedno da damo podršku RTS-u da bude bolji i kvalitetniji program, obrazovni, program za decu i program za mlade. Takođe, naš kulturni program bi trebalo da se podrži, da bude bolji, kvalitetniji, da ga ima više.

Verujem da nam je svima u interesu bolji sistem vrednosti u zemlji u kojoj živimo, a javni medijski servis mora i treba da popravlja taj sistem vrednosti, vodeći se činjenicom da smo čuli tokom rasprave i nije nepoznato da puno komercijalnih televizija zarad profita negde taj sistem vrednosti ruši i menja i smatramo opravdanim. Ovaj zakon je, u stvari, samo potvrda ili saglasnost Zakona o budžetu, u kome dodatna sredstva odobravamo.

Verujem da ćemo na taj način poboljšati sve segmente na RTS i pokušati da omogućimo da RTS u korak sa vremenom, savremenom tehnologijom, produkcijski kvalitetom rada ne zaostaje za komercijalnim televizijama, odnosno da prednjači i mogu da istaknem zadovoljstvo da je jedan od najkvalitetnijih programa u regionu. Tu moramo biti svesni činjenice da okolnosti u kojima se nalaze sva predstavništva RTS-a nisu u punoj meri na zavidnom nivou.

Treba istaći da je RTS jedina medijska kuća koja ima predstavništva u najvećem delu gradova i opština u Srbiji i time omogućava nesmetano informisanje. Kao poslanik koji dolazi iz Kragujevca, iz jednog regionalnog centra, po meni najlepšeg grada, mogu da budem ili nezadovoljan i to je sada stvar ukusa, odnosno stvar poboljšanja programske šeme RTS u kojoj bih želeo više prostora za centar Šumadije i Kragujevca na javnom medijskom servisu. To je jedan apel. Apsolutno ćemo zakon podržati u danu za glasanje, ali isto tako ovaj amandman ne. Hvala vam.

PREDSEDNIK: Hvala.

Na član 2. amandman je podneo narodni poslanik Nebojša Bakarec.

Vlada i Odbor za kulturu i informisanje prihvatili su amandman, a Odbor za ustavna pitanja i zakonodavstvo smatra da je amandman u skladu sa Ustavom i pravnim sistemom Republike Srbije.

Konstatujem da je ovaj amandman postao sastavni deo Predloga zakona.

Pošto smo završili pretres o svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini.

Prelazimo na 3. tačku dnevnog reda.

Primili ste amandmane koje su na Predlog zakona podneli narodni poslanici: Marinika Tepić, Borko Stefanović, Dejan Bulatović, Jelena Milošević, Dalibor Jekić, dr Danijela Grujić, Đorđo Đorđić, Željko Veselinović, prof. dr Vladimir Obradović, Marija Lukić, Tatjana Pašić, Slaviša Ristić, Natan Albahari, dr Anna Oreg, Pavle Grbović, Janko Veselinović, Aleksandar Jerković, Dragan Nikolić, Milica Đurđević Stamenkovski, Nikola Dragićević, Bojana Bukumirović, Dragana Miljanić, Strahinja Erac, Zoran Zečević, Marko Ristić, Zoran Sandić, Zoran Stojanović, Miodrag Gavrilović, Radomir Lazović, Robert Kozma, prof. dr Đorđe Pavićević, Stefan Jovanović, Marina Lipovac Tanasković, Borislav Novaković, Slavica Radovanović, dr Dragana Rakić, Miroslav Aleksić, Ivana Parlić, Srđan Milivojević, Zoran Lutovac, Tamara Milenković Kerković, Boško Obradović, Borko Puškić, Milovan Jakovljević, Ivan Kostić, Radmila Vasić, Nebojša Cakić, Đorđe Miketić, Jelena Kalajdžić, Nebojša Zelenović, Đorđe Stanković, Sanda Rašković Ivić, Vladeta Janković, Aleksandar Jovanović i Danijela Nestorović.

Primili ste izveštaje Odbora za ustavna pitanja i zakonodavstvo, Odbora za pravosuđe državnu pravu i lokalnu samoupravu, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika, otvaram pretres Predloga zakona u pojedinostima.

Na član 1. amandmane, u istovetnom tekstu, podneli su zajedno narodni poslanici Marinika Tepić, Borko Stefanović, Dejan Bulatović, Jelena Milošević, Dalibor Jekić, dr Danijela Grujić, Đorđo Đorđić, Željko Veselinović, prof. dr Vladimir Obradović, Marija Lukić, Tatjana Pašić, Slaviša Ristić, Natan Albahari, dr Anna Oreg, Pavle Grbović i Janko Veselinović, narodni poslanik Zoran Lutovac i zajedno narodni poslanici Jelena Kalajdžić i Nebojša Zelenović.

Reč ima Zoran Lutovac.

ZORAN LUTOVAC: Ova dva minuta za obrazloženje amandmana posvećujem REM-u koji nije sprečio medijski linč Olivera Ivanovića. Regulatorno telo za elektronske medije koji ne reaguje na medijski linč bilo koga ko ukazuje na spregu režima i organizovanog kriminala. Pozivam poslanike da minutom ćutanja odamo poštu Oliveru Ivanoviću, istinskom patrioti, borcu za mir i pravdu na Kosovu i Metohiji, čoveku od integriteta kojem je mafija pucala u leđa. Slava mu.

PREDSEDNIK: Reč ima Jelena Kalajdžić.

JELENA KALAJDžIĆ: Poštovanje svima, činjenica je da od 2019. godine, kako je navedeno u obrazloženju Predloga zakona o izmeni Zakona o državnim službenicima, usled prekomernog posla postoji potreba za angažovanjem dodatnih radnika na određeno vreme.

Moram da vas pitam, a kada su u pitanju mladi ljudi, do kada mislite da se igrate sa njima? Zašto ljude zapošljavate na određeno vreme? Po nekoliko godina bivaju zaposleni na istim pozicijama i po ko zna koliko puta im produžavate ugovore. Zašto mlade ljude držite u strahu da li će na kraju svake godine biti produženi ugovori na određeno vreme, ukoliko već postoji potreba za angažovanjem tih mladih ljudi, a zaista postoji? Zašto ste uveli to kontrolisano zapošljavanje, kako kažete, i zašto ih na taj način kontrolišete? Zašto ne želite da zaposlite mlade ljude na neodređeno vreme i zašto ih sprečavate da imaju lagodniji život? Zašto ljudi u Republici Srbiji, mladi ljudi žive u grču?

Gospodine Orliću, vi ste naučni radnik, kao i ja, da li znate da su naše kolege, koje su zaposlene na fakultetima, do 2022. godine potpisivali ugovore na određeno vreme, na svega godinu dana? To su doktori nauka i pamet ove zemlje.

Mladi ljudi koji su zaposleni na ovakav način, a ima ih veoma puno u državi Srbiji, ne mogu da naprave značajnije korake u životu, a u smislu kupovine stana, preko stambenih kredita ili nekih drugih važnijih životnijih pitanja. Takođe, ovim predlogom zakona predviđeno je i angažovanje novih radnika bez konkursa, što nije dobro? Tačnije, veoma je skandalozno, jer se postavlja pitanje na koji način se vrši selekcija tih ljudi. Odličan teren za biranje i zapošljavanje ljudi sa partijskim knjižicama. Hvala lepo.

PREDSEDNIK: Na ovo što ste me pitali – svi su uvek imali angažovanje u skladu sa zakonom. To nije sporno. Ono što je dobra vest je da su svi istraživači i na univerzitetima i na institutima u značajno boljoj situaciji danas, pošto ste me to već pitali, kada je reč o sigurnosti finansiranja, njihovog rada i svi imaju veća primanja.

Na član 1. amandman su zajedno podneli narodni poslanici Tamara Milenković Kerković, Boško Obradović, Borko Puškić, Milovan Jakovljević, Ivan Kostić i Radmila Vasić.

Reč ima Milovan Jakovljević.

MILOVAN JAKOVLjEVIĆ: Dame i gospodo, srušen je institut javnog konkursa, a uvedena je tzv. skupštinska komisija koja ima za zadatak da podobne, verovatno, imenuje, ali ovo nije najstrašnije u svemu tome i ja vas razumem što vi ovo radite, ali ne opravdavam.

Ovo je mala priča u odnosu na onu koja se dešava u javnom sektoru, jer u ovom trenutku negde oko 24 hiljade ljudi radi u javnom sektoru na privremenim i povremenim poslovima.

Hipotetički, neka 20 hiljada ljudi prihvati da skuplja za Dveri, ne mora za SNS, glasove, koliko je po 50 glasova 20 hiljada? To je milion. I ko da vas stigne? Ko da pobedi na izborima? Kako viteški da se postupa sa vama? Jednostavno je nemoguće. Nije najstrašnije sve u tome. Ima nešto što se zove dnevnica za službeni put koja je još uvek 150 dinara, a ti službenici ne mogu da kupe ni jedan burek za taj novac.

Molim vas da makar to izmenite. Ja znam da ćete vi izglasati da je Zemlja ravna ploča, jer vam se tako može, ali da bi čuli opoziciju i da bi nešto usvojili, molim vas da imate makar dobru volju za nešto. Ne morate apriori sve da odbacujete. Evo, ja za početak vas molim da ovo izmenite, vezano za ovaj zakon koji je, po meni, krajnje nakaradan i nije najstrašnija ta medijska manipulacija i funkcionerska kampanja. Najopasnije je upravo ovo – privremeni, povremeni poslovi u javnom sektoru i milion glasača koje na taj način sakupite.

Jednog dana možda ćemo mi biti na vlasti, pa nam to bude dobro došlo, ali vam unapred kažem da mi to nećemo koristiti. Hvala.

PREDSEDNIK: Na član 1. amandmane, u istovetnom tekstu, podneli su narodni poslanik Aleksandar Jerković, zajedno narodni poslanici Dragan Nikolić, Milica Đurđević Stamenkovski, Nikola Dragićević, Bojana Bukumirović, Dragana Miljanić, Strahinja Erac, Zoran Zečević i Marko Ristić i narodni poslanik Srđan Milivojević.

Reč ima Aleksandar Jerković.

ALEKSANDAR JERKOVIĆ: Poštovane kolege narodni poslanici, ja sam spremio odbranu ovog amandmana, ali smatram da je u ovom trenutku nešto mnogo važnije, a to je da pokušamo da spasimo možda još neki život. Ja ću iskoristiti ova dva minuta da pročitam šta je gradski štab za vanredne situacije preporučio građanima, građanima Pirota. Dakle, možda neko čuje prvi put ovo sa ove govornice i smatram da je ovo najkorisnije što u ovom trenutku možemo da uradimo za građane Srbije zbog kojih smo, kako mnogi kažu, ovde.

Dakle, izbegavati upotrebu vode za piće sa otvorenih nalazišta, javnih česmi. S obzirom na oblak amonijaka koji se lako rastvara u vodi i da postoji mogućnost da se na ovaj način amonijak unese u organizam izbegavati, voditi računa, znači izbegavati reni bunare, crpišta, reke, potoke s obzirom da je veća koncentracija od 0,3 miligrama po litru opasna za živi svet.

Ako je otrovni oblak veoma blizu stan ne napuštati, već preduzeti mere i njegovu hermetizaciju, zatvarati prozore i vrata, kretanje po stanu svesti na minimum, pripremiti maske sa tamponima od gaze ili druge tkanine.

Eto toliko i hvala vam na razumevanju.

PREDSEDNIK: Reč ima Srđan Milivojević. Izvolite.

SRĐAN MILIVOJEVIĆ: Poštovani građani Srbije, nažalost ovim amandmanima sam probao da sprečim da se u Srbiji stvara jedna kasta poslušnih ljudi koji će biti u ropskom položaju spram svojih poslodavaca iz SNS, kojima se u nedogled produžava radni rok na neodređeno, na neodređeno, na neodređeno i to od izbora do izbora.

Pazite, sad pomeraju rok do 2024. godine, a posebno sam imao na umu situaciju u Zavodu za socijalno osiguranje. Tu radi neka gospođa Aleksandra Hranjec i ona je u statusu vršioca dužnosti pomoćnika direktora. Ona je polagala konkurs, još uvek je u v.d. stanju, polagala je testove i to testove znanja. Ti su testovi eliminacioni i nažalost ona ih nije položila.

Pošto ih nije položila, ona je našla način da ih ponovo polaže, da poništi to prethodno polaganje, a pri tome gospođa Aleksandra Hranjec, gle čuda, sprovodi mobing ni nad kim drugim, no nad gospođom Nedom Simić, koja je, gle čuda, sekretar Izvršnog odbora Demokratske stranke i u vreme kada je radila na tom mestu kod nje, gde je trpela mobing, bila je sekretar Izvršnog odbora i žestoko maltretirana. Sada se gospođa Neda Simić zaposlila kao sekretar poslaničkog kluba Demokratske stranke u ovoj Skupštini i dalje trpi mobing od Aleksandre Hranjec.

Neće moći besplatno, neće trajati doveka. Odgovaraćete, neće biti amnestija, recite gospođi Aleksandri da zna.

PREDSEDNIK: To je bilo dva minuta.

Inače interesantno je da se produžava angažman na neodređeno.

Milenko Jovanov ima reč.

MILENKO JOVANOV: „Pajtić zaposlio 2.000 tetaka, strina i šurnjaja“. Kaže: „Boško Perošević ostavio 670 zaposlenih, a sada je Pajtić povećao administraciju na 2.700“. kaže Goran Ješić, ne ja, Goran Ješić. Tako se pravi kasta, tako se pravi vojska, ali ni ta vojska nije dovoljna kada nema politike, jer to što je taj napravio sa 670 na 2.700 nije dovoljno, jer je sam stranku u kojoj je bio nazvao „brodom ludaka“, tako da očigledno znate kako se pravi kasta zaposlenih itd, znate da to pripišete drugima jer polazite od svoje psihologije, ali ne znate da kažete šta je ono što je suština koju ste napisali u amandmanu, nego pokušavate tu opet da vratite stvari na pretnje. Samo, ovoga puta, šta kažete, neće biti amnestije?

Kome vi pretite više?

(Srđan Milivojević: Što je to za vas pretnja?)

A šta je, kaže: „Što je to za mene pretnja?“ A šta je „neće biti amnestije“? Šta je to? Kako vi to tumačite?

(Srđan Milivojević: Pa nećemo da vam pustimo Belivuka iz zatvora?)

Jedini problem što nećete da ga pustite, jer ga niste vi ni uhapsili, nego mi, tako da nema vi šta nikoga ni da puštate.

(Srđan Milivojević: Niste ga uhapsili vi, nego policija.)

Nemojte vikati, pobogu čoveče.

PREDSEDNIK: Milivojeviću, bez vikanja i urlanja.

MILENKO JOVANOV: Imate vrlo istančan smisao za pristojne poruke koje upućujete „neće biti amnestije“, „završiće Danilo i Andrej u šahtu kao Gadafi“. Imate li još neku lepu poruku da nam uputite? Nemojte te poruke preteće, stalno pretite nekom, čoveče.

Prvo, mi se vas ne plašimo, to pod jedan. Ne plašimo vas se.

(Srđan Milivojević: Nemate ni razloga.)

Niti ima razloga da vas se plašimo, niti vas se plašimo, a to što se vi, ponovo vam kažem, dodvoravate ekstremnom delu vašeg biračkog tela, to je vaša stvar. Vi budite njihova maskota, to je vaša stvar. Ne interesuje me to, ali prestanite da pretite više ljudima.

Vi nama pretite, pazite vi sada ljudi ovaj paradoks, oni nama prete šta će da nam rade kad mi više ne budemo vlast, a oni budu vlast. Mi smo sada vlast. Šta to treba da znači, da mi sada vama treba da radimo to što vi nama obećavate?

(Srđan Milivojević: Već ste radili.)

Ne pada nam na pamet. Ne pada nam na pamet, jer da to radimo ne bi ste vi sedeli tu. Mi bi smo udarili na onoga ko je najinteligentniji, najsposobniji, najelokventniji predstavnik te vlasti, vaše bivše, žute. Mi bi smo prvo vas na neki način gledali da isključimo iz političkog života.

Vi nama pretite lustracijama, vi nama pretite da ćete da nas jurite po ulicama, vi nama pretite šahtovima, vi nama pretite da neće biti amnestije kad vi dođete na vlast. Mi smo sada vlast, našta bi ova zemlja ličila da mi sada vama to radimo, pobogu ljudi, dajte malo razmišljajte o tome?

(Srđan Milivojević: Sad i nikad više.)

O tome opet nećete vi odlučivati da li sada ili nikad više, odlučiće građani. Kad građani budu procenili da treba da glasaju za stranku koju njen predsednik nazove „brodom ludaka“, oni će da glasaju i ja nemam problem sa tim, ali dok ne budu građani odlučili za stranku koja sama sebe zove „brodom ludaka“, sedite tu gde, nosite žuto džemperče i uživajte.

U svakom slučaju, ono što jeste suština, to je da vi odlično znate kako se prave kaste zaposlenih sa 670 koliko je pokojni Boško Perošević ostavio, na 2.700 pa vi gledajte, i to po rečima Gorana Ješića – tetke, strine, svaje i šurnjaje. Hvala.

PREDSEDNIK: Ako sada dozvole i Đuta Jovanović i ovamo, znači ostao je podnosilac Dragan Nikolić. Izvolite.

DRAGAN NIKOLIĆ: Gospodine predsedniče Skupštine, dame i gospodo narodni poslanici, poštovani građani Republike Srbije, opozicija je u ovom parlamentu već četiri meseca. Opozicioni poslanici su uzeli učešće prilikom predlaganja svih zakona tako što smo dali amandmane.

Podvlačim da ni jedan amandman opozicije od strane vladajuće stranke nije prihvaćen, što je manir nezapamćen u parlamentarnom životu Srbije.

U tim amandmanima je bilo dosta dobre volje, bilo je dosta stručnosti i ozbiljnosti. Međutim, vladajuća stranka je odlučila ne pitajući svoje koalicione partnere, naravno, da odbije sve naše predloge i sve naše amandmane.

Srpska stranka „Zavetnici“ je imala nameru da vezano za Zakon o izmeni Zakona o državnim službenicima napravi izmenu u tom smislu da se rok od dve godine, kako je predviđeno ovim predlogom Vlade Republike Srbije, rok smanji na godinu dana, odnosno da se…

Predsedniče, ja bih vas stvarno zamolio da preko mene ne idu poruke dok ja govorim, dobacivanje sve vreme. Vi ne čujete ili, bolje rečeno, pravite se da ne čujete, ali dobro, to apsolutno ništa nije novo.

Mi smo dali predlog da se taj rok smanji na godinu dana. Znači, da nema konkursa još godinu dana, a da ga onda od 1. januara 2024. godine bude u Srbiji, da bi tada oni koji su najbolji, najškolovaniji, koji imaju najbolje reference, budu izabrani za određene državne službenike.

Imam još jedno pitanje, pošto je…

PREDSEDNIK: To bi bilo dva minuta.

DRAGAN NIKOLIĆ: Da li je Ana Brnabić služila vojsku? Hvala.

PREDSEDNIK: Prvo, to što vas ja nisam slušao u nekom trenutku jer je dolazio narodni poslanik da pita nešto, mislim da treba manje da vas zabrine od činjenice da vas ne sluša ni rođena poslanička grupa. Opet ste sami u tim klupama. Bolje se brinite oko toga.

A za ovaj pokušaj duhovitosti od malopre izričem vam opomenu.

Robert Kozma, po kom osnovu?

(Robert Kozma: Neću sad.)

A, čekate, nećete sad.

Čitam sledeći amandman, a vi samo slušajte.

Na član 1. amandman su zajedno podneli narodni poslanici Miroslav Aleksić, Stefan Jovanović, Borislav Novaković i Ivana Parlić.

Podnosilac Novaković ima reč.

BORISLAV NOVAKOVIĆ: Poštovane građanke i poštovani građani Srbije, danas kada razgovaramo o setu medijskih zakona i danas kada razgovaramo o Zakonu o državnim službenicima, samo jednu dimenziju nismo osvetlili, a koja je presudno važna, to je da informacija, i to pravno valjana, stigne do vas.

Nažalost, u ovoj državi se od predstavnika vlasti izriču opomene i izriču rečenice i pretnje koje novinare onemogućuju da budu objektivni, nepristrasni i sve vreme se vrši pritisak na novinare.

Podsećam da je i Evropska komisija u svom izveštaju konstatovala da kada je u pitanju sloboda izražavanja u Srbiji, nije postignut nikakav napredak.

Reći ću vam rečenice koje je izrekao Vladimir Đukanović juče na televiziji Pink, koje predstavljaju direktnu pretnju slobodi novinarstva. Citiram - Čitam naslove, evo čitam Novu S, krenulo je, evo, udarna je vest da se oglasila kosovska policija, i onda citira – nije bilo napada na nas, niti razmene vatre sa Srbima, mediji različito izveštavali o pucnjavi u Zubin Potoku, oni na sve načine pokušavaju da opravdaju albansku stranu, misleći pri tom na portal Nova RS. Ako dođe do sukoba, najveći problem Srbija će imati od ovih luksemburških medija. Apsolutno će se najveća kampanja voditi odavde.

Ovo je otvorena, praktično, ovim rečenicama je otvorena sezona lova na novinare. Ovo je poziv na linč. Ovo je verbalno nasilje, a verbalno nasilje uvek prethodi faktičkom nasilju. Posao nas u politici je da stvorimo okolnosti i uslove u kojima će novinari moći bez opterećenja i bez pritisaka da govore. Mediji, slobodni mediji su kiseonik demokratije. Tamo gde nema slobode medija, nema ni demokratije. Mislim da o tome treba danas da govorimo. Hvala.

PREDSEDNIK: To je bilo dva minuta. Da.

Baš sinonim nenasilnih metoda je to rekao.

Hoćete po Poslovniku?

Izvolite.

MARIJAN RISTIČEVIĆ: Dame i gospodo narodni poslanici, svaka neistina je bitna povreda dostojanstva, reklamiram član 107, zato što je govornik uglavnom govorio o luksemburškim medijima a govorio o medijskim slobodama u Srbiji.

Dakle, koliko ja znam, luksemburški mediji su se zakleli na svetog Šolaka i sveti Sautempton, koji je izgubio pa su poslednji na tabeli od kad ga je kupio Šolak, oni su se zakleli na vernost Šolaku, Šolak se zakleo na svetinju Sautemptonu, da će uređivačku politiku reemitujući programe, uređivačku politiku…

Daj, smirite ovu nervozu, ovaj kormilar sa broda ludaka je postao izuzetno opasan, ali me ne može preplašiti.

Dakle, dame i gospodo, poštovani predsedavajući, ne možete dozvoliti da

na takav način vređaju dostojanstvo iznoseći grube neistine. Uređivačku politiku, kako Šolak kaže, a i oni sami kažu, reemitujući program iz Luksemburga, donose u Luksemburgu i nikako Srbija ne može uticati na slobodu medija u Luksemburgu. Hvala.

PREDSEDNIK: Dobro.

Ako je bila primedba što nisam reagovao na termin luksemburški mediji, oni se valjda sami tako izjašnjavaju, ne znam.

Uglavnom, jel treba da se glasa? Mislim da nisam povredio. (Ne)

Na član 1. amandman su zajedno podneli narodni poslanici Zoran Sandić i Zoran Stojanović.

ZORAN SANDIĆ: Hvala vam.

Poštovani predsedavajući, poštovani ministre, poštovane kolege poslanici, poštovani građani Srbije, u ime koalicije NADA, Novog DSS-a i POKS-a, predlažem amandman na član 1. Zakona o izmeni Zakona o državnim službenicima, gde se reči: „2025.“ zamenjuju rečima: „2024.“

Naizgled možda banalno, ali ako znamo da smo 2018. godine, a to je juče i ministar obrazlagao, da je izmenjen Zakon o državnim službenicima, gde smo, što je za pohvalu, uveli konkursom da mogu radnici da se zaposle na određeno vreme zbog povećanog obima posla, sigurno je da je dobro kad se u javnoj upravi zapošljavaju putem konkursa, jer ti ljudi koji se zaposle putem konkursa sigurno su stručniji, kvalifikovaniji, sigurno će doprineti racionalizaciji i modernizaciji same javne uprave, ali će se sigurno i odupreti političkim pritiscima kojih svakako ima.

Međutim, godinu dana posle toga doneta je nova izmena Zakona, gde je ova uredba zamrznuta do 1. januara 2023. godine.

Naravno, vi ste gospodine ministre to obrazložili korona virusom, ima to smisla i neću u to da ulazim, ali nas brine zašto sad ponovo od 2023. do 2025. godine? Mi smatramo da je godinu dana sasvim dovoljno da se uradi sistematizacija, da se poslodavac upozna sa obim posla i sa radnim mestom i da se konkurs raspiše. Mislim da je dve godine mnogo, a sa tim vi otvarate vrata sumnji da će se nastaviti partijsko zapošljavanje.

Odmah da se razumemo, partijsko zapošljavanje je bilo ako uzmemo period recimo od 2000. godine. Bilo je u svim režimima i svim strankama koje su vodile ovu državu, ali čini mi se nikada u ovoj meri koliko je sada. Ne samo u javnoj upravi. Kada zađete malo po Srbiji, po lokalnim samoupravama, po javnim preduzećima partijska knjižica je uslov da dobijete radno mesto i to svako zna i to nije dobro. To je rak rana ovog društva, a na to se to onda nadoveži lažne diplome, lažni doktorati, sumnjivi privatni fakulteti i onda dolazimo u jednu situaciju gde je poremećen kompletan sistem vrednosti.

Svojevremeno u kampanji, a i posle kampanje dr Miloš Jovanović, Koalicija NADA su se zalagali da se po uzoru na neki zemlje u svetu osnuje visoka škola za državne službenike od tri do pet godina gde bi školovali mlade ljude, gde bi dobili obrazovane ljude koji govore strane jezike, koji bi bili patriote i koji bi, da kažem, ovu zemlju sa tom svojom stručnošću, znanjem vodili u pravom smeru. O tome treba razmišljati i gledati da Srbija u narednim godinama dobije jednu tako visoko obrazovnu ustanovu gde bi dobijali diplomate visokog ranga, a ujedno patriote i ljude koji vole ovu zemlju.

Naravno, na ovo može da se nadoveže i poslednji popis koji je, složićemo se, katastrofa za sve nas. Za 11 godina Srbija je izgubila preko pola miliona stanovnika. Vidite, to nije samo odraz stepena nataliteta i mortaliteta. To je i odlazak mladih u inostranstvo, verovatno većinom zbog ekonomske situacije, ali jedan deo njih, i to znam iz ličnog primera od pojedinih mojih prijatelja, su otišli preko baš zbog ovoga što su ih roditelji školovali, mučili se četiri godine, a on vidi kako neko kupi diplomu za dve godine i napreduje pre njega zahvaljujući partijskoj knjižici. To nije dobro i tu smo mi takođe tražili kada smo raspravljali o Zakonu o ministarstvima i Zakonu o Vladi da se formira ministarstvo za dijasporu i povratak. Nažalost, nismo uspeli u tome ovaj put. Nadam se da ćemo sledeći put uspeti u tome.

Tako kada se sve ovo sakupi i pogleda moramo rešiti tu rak ranu našeg društva, a to je partijsko zapošljavanje i to su lažne diplome i lažni doktorati. Ma koliko vi negirali svi dolazite iz neke lokalne sredine i znate da je to tako. Dajmo šansu mladima, dajmo šansu ljudima sa pravim diplomama i da pokušamo da Srbiju u svim ovim problemima izvedemo na pravi put.

Moram da se dotaknem i ovoga, ceo dan pričamo o situaciji u Pirotu, ja želim da kažem, ljudi to je nesreća gde je neko stradao i ne treba tu sad praviti nikakve političke poene, pustimo državu, nadležne organe da urade svoj posao, tamo da, pre svega, sačuvaju i obezbede građane u zdravstvenom smislu, da se prestane tamo sa trovanjem građana, ja verujem u nadležne državne institucije koje su na terenu da će to da urade, a naravno, kada sve to prođe, verovatno, nije verovatno, sigurno je neko krivac zašto se to danas ili, odnosno sinoć tamo desilo, a onda lepo, polako, komisija, otkrićemo šta se desilo, ko je kriv. i taj ko je kriv će da odgovara. Ne treba od ove nesreće gde je neko izgubio život da pravimo politiku i da tražimo političke poene. Hvala na pažnji svima.

PREDSEDNIK: Reč ima Đorđe Kosanić.

ĐORĐE KOSANIĆ: Zahvaljujem.

Poštovani ministre Martinoviću, poštovani predsedniče Skupštine, gospodine Orliću, poštovani narodni poslanici, na samom početku kazaću da poslanička grupa JS, naravno podržaće pomenute izmene Zakona o državnoj službenicima, ali nećemo podržati pomenute amandmane, jer mislimo da su predložene izmene Zakona o državnim službenicima važne, u smislu nesmetanog funkcionisanja, prvenstveno pravosudnih organa, dakle, sudova i javnih tužilaštva. Sa druge strane, i drugih državnih organa, prvenstveno mislim na organe državne uprave. Dakle, sve pomenute institucije koje sam sada rekao dobiće rok od dve godine da dodatno se pripreme za implementaciju ove odredbe.

Ministre Martinoviću, neću pominjati razloge na koje niko od nas nije mogao da utiče, dakle, pandemija Korona vurusa – 19. Kolika je za nas JS važna ova odluka, govore činjenice da, recimo kada govorimo o pravosudnim organima samo u pravosudnim organima, dakle, u sudovima javnim tužilaštvima radi gotovo 2.000 ljudi.

Mi iz JS zalažemo se za svako radno mesto i za nas je svako radno mesto važno i nezamislivo je da svi ovi ljudi ostanu bez posla, a sa druge strane, nezamislivo je da ugrozimo rad sudova i javnih tužilaštava.

Kada već govorimo o sudovima i javnim tužilaštvima, moram da kažem, da se podsetim, ali ne bi se nikada vratio na to vreme, kada u jednom danu bez posla ostalo gotovo 1.000 sudija i javnih tužilaca. Sve ovo govorim, jer sam siguran da svi ovde imamo dobru volju, da imamo dobar i efikasan pravosudni sistem iz koga proizilaze i dobri pokazatelji za ostale stubove vladavine prava.

Ministre Martinoviću, vi znate da ja dolazim iz Kragujevca, dakle, u Kragujevcu je, kada već govorim o pravosuđu izgrađena Palata pravde, dakle, znam, evo samo završavam dve rečenice. Dakle, jedan od najznačajnijih infrastrukturnih objekata pravosudni koji je izgrađen u Srbiju posle njih nekoliko decenija. Dakle, danas nemamo boljeg objekta od toga u Srbiji, jer je na jednom mestu svi pravosudni organi i pravde dostupna za sve građane. Ne mogu da kažem kolika je važnost, da kažem, jednog ovakvog objekta infrastrukturno za grad Kragujevac za čitavu Šumadiju, naravno, to nije jedini infrastrukturni objekat koji je izgrađen, trebalo bi mi dosta vremena da pomenem „Data centar“ i ostalo.

Dakle, na samom kraju, pošto više nemam vremena samo da kažem da će poslanička grupa JS u danu za glasanje podržati pomenute izmene Zakona o javnim službenicima. Hvala puno.

PREDSEDNIK: Hvala vam.

Na član 1. amandman je podneo narodni poslanik Miodrag Gavrilović.

MIODRAG GAVRILOVIĆ: Dragi građani Srbije, ovim amandmanom tražim da ne čekamo dve godine za primenu obaveza o javnim konkursima za zaposlene na određeno vreme.

Pitam ovaj režim, zašto vam je potrebno dve godine? Zašto kradete vreme od svih nas? Još 730 dana će zaposleni o privremenim i povremenim poslovima i zaposlenih po ugovorima na određeno vreme biti u vašoj nemilosti i u strahu. Demokratska stranka ne može i neće podržati zakon koji omogućava još dve godine ucenjivanja 1.000 ljudi.

Dragi građani Srbije, ova skupštinska većina odbacila je danas i tri moja amandmana kojima sam tražio, ne da se ispravi tekst, nego da se isprave pravopisne greške u međunarodnim ugovorima o kojima ćemo danas glasati.

Nisam predlagao promenu teksta, već sam predlagao primenu pravopisa. Danas ste proglasili da je protiv Ustava i Poslovnika i tačka i zapeta i veliko i malo slovo, i ko zna kakve će sutra ugovore dočekati ova Skupština, sa koliko grešaka i propusta. Danas niste hteli da prihvatite da primenite tačku tamo gde treba, a sutra ćete ostati bez teksta.

Dragi građani Srbije, za DS čovek je važniji od svih međustranačkih interesa i interesa koje mi sada ovde ne vidimo. Obećavamo da će DS raditi po Ustavu, da će poštovati sve zakone i sve procedure, jer za DS vladavina prava nije kamen spoticanja. Želim svim građanima Srbije srećnu Novu godinu.

PREDSEDNIK: Na član 1. amandmane u istovetnom tekstu podneli su narodni poslanici Nebojša Cakić i Đorđe Miketić.

Reč ima Nebojša Cakić.

NEBOJŠA CAKIĆ: Hvala.

Dakle, ne znam zašto je to tako, ali imam utisak da ova Narodna skupština ima nameru da raspravlja o svemu, osim o onome zašto smo ovde. Mislim da je to pre svega odgovornost vladajuće većine i vas.

Kada govorimo o ovom zakonu, definitivno ovde izneti podaci ukazuju na to vi zaista niste imali nameru nijednog trenutka da rešavate probleme onako kao što pričate, a to ću vam sada dokazati analizom podataka koje ste dali.

Rekli ste da je u pravosuđu, a vrlo je zanimljivo da je o tome pričao ministar pored žive ministarke pravosuđe, ministar za državnu upravu priča o pravosuđu. Dakle, toliko o njenoj samostalnosti. Dakle, vi ste rekli da je reformom pravosuđa smanjen broj radnika za 2.200, to je tačno i to je normalno. A vi ste primili 1.900. Zašto je normalno da bude manje 2.200 radnika u pravosuđu? To bi trebalo da znate, vi ste profesor Pravnog fakulteta.

Dakle, broj jedan, reformom suda je smanjen broj sudova. Broj dva, posle reforme sudova su osnovane notarske službe, službe izvršitelja. To su značajni poslovi u sudu koji su angažovali veliki broj ljudi. Jel znate koliko je bilo, recimo u Leskovačkom sudu, radio sam tamo, izvršno odeljenje je imalo oko 20 radnika. Na overi pri pisarnici je bilo najmanje pet do šest radnika.

Tako je, kada nemate odgovor, gledajte u svoje kolege.

Dalje, došlo je do digitalizacije, što je takođe znatno smanjilo broj…

(Predsednik: To je bilo dva minuta.)

Ako mi dozvolite.

… i ima manji broj ljudi, 500.000 ljudi je manje, manji je broj predmeta.

Dakle, ovo su ljudi koje ste vi neopravdano zaposlili kao svoju stranačku vojsku.

PREDSEDNIK: Dobro.

Na član 1. amandman su zajedno podneli narodni poslanici Lazović, Kozma i Pavićević.

ROBERT KOZMA: Hvala vam predsedniče Skupštine.

Ministar Martinović je pri obrazlaganju Predloga zakona govorio, jadikovao o nemogućnosti sprovođenja javnih konkursa. Ja bih tu dao jedan kratki podsetnik. Vladajući režim je već jednom produžio rok za uvođenje obaveznih javnih konkursa pri zapošljavanju u državnu službu. Tako su sredinom 2020. godine produži rok do 2023. godine, a sada hoće da produže rok do 2025. godine.

Suštinski to znači da je SNS potrebno minimum pet godina, kako bi uradili nešto što je toliko normalno u drugim državama ili u privatnom sektoru, a to je, imate slobodno radno mesto, raspišete konkurs i zaposlite najkompetentniju osobu na osnovu konkursa.

Pri obrazlaganju ovog odlaganju ministar Martinović je priznao da imaju probleme u zapošljavanju, jer kaže – neretko stručni ljudi neće da rade u ministarstvima, jer su plate male. Ja bih se ovde zahvalio ministru na iskrenosti i to što je sam priznao da je laž da je Srbija ekonomski tigar, kako nam svakodnevno sa režimskim nacionalnih frekvencija prodaje vladajući režim. Slažem se sa vama, plate u Srbiji su male.

Srbija nije ekonomski tigar. Srbija je, nažalost, zemlja sa najvećim ekonomskim i društvenim nejednakostima u Evropi. Najučestalija plata u Srbiji je, nažalost, oko 50.000 dinara. Pedeset posto zaposlenih primaju platu oko 50.000 dinara, a od toga 23% zaposlenih, nažalost, primaju platu koja je manja od 35.000 dinara. To su podaci nacionalne službe, Nacionalnog zavoda za statistiku.

Kada pričamo o državnim službenicima, ono o čemu moramo da govorimo jeste da 50% viših rukovodioca u državnoj službi su zaposleni kao vršioci dužnosti i često na nelegalan način se produžuje njihov status kao vršioca dužnosti. O tome je zapravo i govorio Izveštaj Evropske komisije o Srbiji kada je govorio o tome da ne napredujemo u evropskim integracijama, da se radi o takozvanoj vedeizaciji države.

Da spomenemo jednog od najpoznatijih vršilaca dužnosti direktora, Milorada Grčića koji je od marta 2016. godine do januara 2022. godine bio vršilac dužnosti direktora u uništavanju Elektroprivrede Srbije.

Na ovaj način mi dobijamo celokupnu sliku. Zapošljavanje u državnoj službi bez konkursa, na rukovodećim mestima nalaze se nestručni ljudi kao vršioci dužnosti direktora, uništena državna služba i javna preduzeća, ali zato namireni kadrovi Srpske napredne stranke i tenderi za organizovanu političko-ekonomsku kliku na vlasti. Hvala vam.

PREDSEDNIK: Na član 1. amandman su zajedno podneli narodni poslanici Stanković, Rašković Ivić i Janković.

Nisu tu.

Na član 1. amandman su zajedno podneli narodni poslanici Aleksandar Jovanović i Danijela Nestorović.

ALEKSANDAR JOVANOVIĆ: Dakle, predlažem da RTS, umesto što trenutno prebacuje prenos ove sednice na treći kanal, mada je to naučni program, a poznato je da u ovoj zemlji nauku prati većina gledalaca RTS-a, tako da ne sumnjam da smo gledani, otvori jedan kanal ili jedan program koji će biti posvećen isključivo ekološkim zločinima koji se dešavaju širom Srbije. Videćete, imaćete jedan dvadesetčetvoročasovni program, gde se neće znati da li su pre trovačnice na dnevnom redu, otimačina poljoprivredne zemlje, trovanje vode, trovanje svega. Dakle, to je moj predlog što se tiče RTS-a, pod hitno jednu urgentnu ekologiju, jer to je ono što se nama trenutno dešava.

Što se tiče ovoga što se desilo u Pirotu, igrom slučaja ja sam iz tog kraja, svi moji su poreklom iz Temske, gore na pet kilometara od mesta gde se desio incident. To mesto, taj deo puta se zove Prebijen del. Taj Prebijen del u prevodu znači prebijeni deo, to je onako kako izgleda ovo društvo posle 10 godina vladavine Aleksandra Vučića.

Još za kraj obaveštenje, a imam još 30 sekundi, meni je to više nego dovoljno, sutra u 11.00 sati je zakazan Odbor za zaštitu životne sredine. Ja pozivam sve da dođu, i oni koji nisu članovi Odbora, biće interesantno. Druga tačka dnevnog reda je razno, a to razno u ovoj zemlji znači – hajde da vidimo ko sve truje našu Srbiju, ko otima od seljaka plodne njive da bi sebi strpao i doveo nekakve Rio Tinte, da se setimo Rio Tinta…

PREDSEDNIK: Na član 2. amandmane u istovetnom tekstu podneli su zajedno narodni poslanici Tepić, Stefanović, Bulatović, Milošević, Jekić, Grujić, Đorđić, Veselinović, Obradović, Lukić, Pašić, Ristić, Albahari, Oreg, Grbović, Veselinović i narodni poslanik Zoran Lutovac.

Na član 2. amandmane, u istovetnom tekstu, podneli su narodni poslanici Aleksandar Jerković i Srđan Milivojević.

Srđan Milivojević.

SRĐAN MILIVOJEVIĆ: Poštovani građani Srbije, evo nas na kraju ove rasprave i ovde nam se po pitanju zapošljavanja ljudi na određeno drže neka predavanja od kapetana koji je Srbiju pretvorio u Titanik i ti gusari koji gusare po Srbiji, evo ih ovde drže predavanja o broju zaposlenih.

Godine 2009. grad Beograd je imao 1657 zaposlenih, 2020. godine 2504, 2022. godine grad Beograd je imao 2765, a 2023. godine imaće po proračunima 3.350 zaposlenih. Treba zaposliti naprednu armadu sigurnih glasova, kapilarnih glasova. Evo, tu je ministar državni uprave i lokalne samouprave, ne znam kako on gleda na tu stvar, ali ja moram još jedanput da mu kažem, bez obzira što nema TV prenosa, da ćemo mi istrajati u zahtevu za ostavkom onih koji su odgovorni za tragediju u Pirotu. Nemojte zaboraviti da Siniša Mali nije prvi i poslednji za koga tražimo interpelaciju, očigledno će biti još nekih.

Nemojte da se plašite vremena. Kada dođe vreme za namirenje pravde, vi gospodine Milenko ćete biti sigurno narodni poslanik i tada, u opoziciji. Evo, niko vam ne preti, ja prihvatam čak i onaj vaš poziv da me zagrlite onako čvrsto kao Cvijana i Olivera zajedno, ali ja sam uvek raspoložen da sa vama ukrstim argumente i nemam problem, preživeo sam i jače zagrljaje, preživeću i taj. Želim vam srećnu Novu godinu.

PREDSEDNIK: Na član 2. amandman su zajedno podneli narodni poslanici Nikolić, Đurđević, Stamenkovski, Dragićević, Bukumirović, Miljanić, Erac Zečević, Ristić.

Nisu tu.

Na član 2. amandman su zajedno podneli narodni poslanici Jovanović, Lipovac, Tanasković, Novaković i Radovanović.

Ni oni nisu tu.

Na član 2. amandman je podnela Dragana Rakić.

DRAGANA RAKIĆ: Poštovane građanke i građani Srbije, predloženim izmenama ovog zakona vladajući režim dobija još dve godine da bez konkursa, bez jasnih kriterijuma, bez ikakve kontrole, prima u državnu službu svoje stranačke kadrove.

Od deklarativnih obećanja da će se javna uprava profesionalizovati, da će se zaposleni direktori u javnim preduzećima birati na osnovu konkursa, a ne po stranačkoj pripadnosti, u Srbiji se nije odmaklo, naprotiv, ide se u rikverc. Inače, u Srbiji sve ide u rikverc, jedinio cene idu napred i to u šestoj brzini.

Dakle, danas ne možete da se zaposlite ni kao čistačica u biblioteci ili bolnici ako niste član Srpske napredne stranke. Danas ne možete da se zaposlite kao tetkica u školi ako niste član Srpske napredne stranke, a kamoli da se zaposliste kao profesor ili da budete direktor. Danas je članska karta Srpske napredne stranke najvažniji dokument prilikom zapošljavanja u javnom sektoru.

Dakle, poštovane građanke i građani, nisu bitne vaše diplome, nije bitno vaše znanje, veštine, stručnost, bitna je samo članska karta Srpske napredne stranke i beskrajna i bezuslovna lojalnost Aleksandru Vučiću. Srbija je pod vlašću Srpske napredne stranke postala zemlja ekonomski ucenjenih ljudi, ljudi koji mogu da se zaposle samo na određeno vreme na tri, šest ili 12 meseci.

Više od 70% direktora javnih preduzeća i institucija su vršioci dužnosti, a ne birani po konkursu. Zašto? Da bi mogli da budu podložni političkim pritiscima. To su ljudi koje ucenjujete, od kojih tražite da sakupljaju sigurne glasove za SNS i Aleksandra Vučića. To su ljudi koje terate da stoje na štandovima, da idu autobusima na vaše mitinge po čitavoj Srbiji.

Zato što ponižavate građane Srbije, zato što ste od Srbije napravili jednu od najsiromašnijih država u Evropi, Demokratska stranka neće glasati za ovaj zakon. Hvala.

PREDSEDNIK: Na član 2. amandman su zajedno podneli narodni poslanici Lazović, Kozma i Pavićević.

Robert Kozma.

ROBERT KOZMA: Hvala, predsedniče skupštine.

Podneli smo još jedan amandman kao jedan tipičan primer kakvi su svi predlozi zakona koje predloži Srpska napredna stranka zajedno sa svojim koalicionim partnerima. Uvek na kraju ima da mora zakon da stupi na snagu odmah, a ne, kako je po proceduri, osam dana od dana objavljivanja u „Službenom glasniku“. To je tipičan primer rada vladajućeg režima.

Tajno zakazivanje sednica Skupštine, da se nikako ne zna kada će biti i šta će biti na dnevnom redu, mora da se zakaže za manje od 24 sata. Ne daj Bože da se omogući opoziciji da može da predloži dopunu dnevnog reda i da može da stavi svoje predloge zakona na dnevni red, predloge zakona koji bi mogli da razreše svakodnevne probleme građana Srbije, kao što smo mi iz Zeleno-levog kluba predložili Zakon o kontrolisanoj zakupnini, kojim bi se rešila stambena kriza u svim velikim gradovima u Srbiji.

Ne daj Bože da možemo na vreme da znamo da toko nešto može da se uradi, da se radi po proceduri, a onda svaki zakon mora da stupi na snagu odmah.

Stvarno da vas pitam, sa jedne strane zakazivanje sednice za manje od 24 sata i onda zakoni opet moraju da stupe na snagu odmah? Pa, šta će se stvarno desti ako stupe, kako bi trebalo, osam dana nakon objave u „Službenom glasniku“. Šta će se to desiti i hoće li se ta sjajna država, taj ekonomski tigar, koji ste napravili, raspasti? Pa, ako je tako čvrst i stabilan ekonomski tigar, sigurno se ne može desiti ništa za sedam dana.

Hvala vam.

PREDSEDNIK: Sada će to da objasni Milija Miletić. Dva minuta.

MILIJA MILETIĆ: Zahvaljujem se, dr Orliću.

Uvaženi ministre dr Martinoviću, poštovane kolege, amandman treba da se ne prihvati, ali, s druge strane, malopre je jedan kolega rekao za problem naših radnika koji rade u lokalnim samoupravama, koji imaju predavanja, imaju kongrese, imaju edukacije i, konkretno, naši ljudi to su mahom radnici. Njima je dnevnica 150 dinara.

Mislim da bi bilo dobro da iznađemo mogućnost tim ljudima koji dolaze tu, koji treba nešto novo da nauče, da im se omogući da dnevnica bude normalna kao u nekim javnim preduzećima i ustanovama. To neka važi samo za ljude koji su radnici, da to ne važi za funkcionere, odnosno za birana lica. Za vozače da važi.

To je ispravna stvar i to je malopre neko od kolega rekao.

Jedna bitna stvar za sve nas, a i za mene, ono što se desilo u Pirotu, malopre je isto kolega rekao, nesrećan slučaj. Jeste, to je nesrećan slučaj, ali se ponovo pokazalo da naša policija, da naši vatrogasci, naše vatrogasno-spasilačke jedinice, naša vojska, naši ljudi u zdravstvenom sistemu funkcionišu i rade kako treba. Zbog toga velika podrška njima i sada i u narednom periodu ne samo ovako retorički, nego i kroz naknade zarada.

Ja sam kao poslanik predložio Predlog zakona o hitnoj pomoći i ovde se pokazalo da je to veoma bitno da male sredine, da male opštine imaju hitnu pomoć, hitne ekipe koje će biti u svakom trenutku na terenu.

Još jednom, ja ću glasati za predloge svih zakona, jer su ispravni i dajem podršku našoj Vladi, predsedniku i svima koji žele dobro za našu Srbiju.

PREDSEDNIK: Hvala, gospodine Miletiću.

Pošto smo završili pretres o svim amandmanima, zaključujem pretres Predloga zakona u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, u pojedinostima i u celini.

Saglasno članu 87. stav 5. Poslovnika, određujem ponedeljak, 26. decembar 2022. godine, sa početkom u 21.00 čas, kao Dan za glasanje o tačkama dnevnog reda Četvrte sednice Drugog redovnog zasedanja Narodne skupštine Republike Srbije u 2022. godini.

Molim narodne poslanike da se okupe u velikoj sali za glasanje.

(Posle pauze.)

PREDSEDNIK: Poštovane dame i gospodo, narodni poslanici, pre nego što pređemo na odlučivanje o tačkama dnevnog reda, potrebno je da utvrdimo kvorum.

Saglasno članu 88. stav 5. Poslovnika Narodne skupštine, kvorum za rad Narodne skupštine u danu za glasanje postoji ako je na sednici Narodne skupštine prisutna većina od ukupnog broja narodnih poslanika.

Molim narodne poslanike da ubace svoje identifikacione kartice u jedinice elektronskog sistema za glasanje.

Konstatujem da je primenom elektronskog sistema za glasanje utvrđeno da je u sali prisutno 150 narodnih poslanika, odnosno da je prisutna većina od ukupnog broja narodnih poslanika i prema tome, postoje uslovi za odlučivanje, pa prelazimo na odlučivanje.

Prva tačka dnevnog reda – PREDLOG ZAKONA O IZMENI ZAKONA O PRIVREMENOM UREĐIVANjU NAČINA NAPLATE TAKSE ZA JAVNI MEDIJSKI SERVIS

Pošto je Narodna skupština obavila pretres Predloga zakona u načelu i u pojedinostima, prelazimo na odlučivanje.

Stavljam na glasanje Predlog zakona o izmeni Zakona o privremenom uređivanju načina naplate takse za javni medijski servis, u načelu.

Molim narodne poslanike da glasaju.

Zaključujem glasanje: za – 139, protiv – 20, uzdržan – jedan, nije glasalo – šest, od ukupno 166 narodnih poslanika.

Konstatujem da je Narodna skupština prihvatila Predlog zakona, u načelu.

Prelazimo na odlučivanje o amandmanima.

Na član 1. amandmane u istovetnom tekstu podneli su narodni poslanici zajedno Tepić, Stefanović, Bulatović, Milošević, Jekić, Grujić, Đorđić, Veselinović, Obradović, Lukić, Pašić, Ristić, Albahari, Oreg, Grbović, Veselinović, zajedno Jovanović i Nestorović, zajedno Kalajdžić i Nikolić, zajedno Aleksić, Jovanović, Novaković, Gajić i Lutovac.

Stavljam na glasanje ovaj amandman.

Zaključujem glasanje: za - 14, protiv – dva, nisu glasala – 153, od ukupno 169 narodnih poslanika.

Konstatujem da Narodna skupština nije prihvatila amandman.

Na član 1. amandman su zajedno podneli narodni poslanici Tamara Milenković Kerković, Boško Obradović, Borko Puškić, Milovan Jakovljević, Ivan Kostić i Radmila Vasić.

Stavljam na glasanje.

Zaključuje glasanje: za – pet, uzdržan – jedan, nije glasalo – 163, od ukupno 169 narodnih poslanika.

Konstatujem da Narodna skupština nije prihvatila amandman.

Na član 1. amandman je podneo narodni poslanik Aleksandar Jerković.

Stavljam na glasanje.

Zaključujem glasanje: za – tri, nije glasalo – 166, od ukupno 169 narodnih poslanika.

Konstatujem da Narodna skupština nije prihvatila amandman.

Na član 1. amandman su zajedno podneli narodni poslanici Zoran Sandić i Zoran Stojanović.

Stavljam na glasanje.

Zaključujem glasanje: za – devet, nije glasalo – 160, od ukupno 169 narodnih poslanika.

Konstatujem da Narodna skupština nije prihvatila amandman.

Na član 1. amandman je podnela narodni poslanik Dragana Rakić.

Stavljam na glasanje.

Zaključujem glasanje: za – 14, protiv – jedan, nije glasalo – 155, od ukupno 170 narodnih poslanika.

Konstatujem da Narodna skupština nije prihvatila amandman.

Na član 1. amandman je podneo narodni poslanik Srđan Milivojević.

Stavljam na glasanje.

Zaključujem glasanje: za – 16, protiv – jedan, nije glasalo – 154, od ukupno 171 narodnog poslanika.

Konstatujem da Narodna skupština nije prihvatila amandman.

Na član 1. amandman su zajedno podneli narodni poslanici Radomir Lazović, Robert Kozma i Đorđe Pavićević.

Stavljam na glasanje.

Zaključujem glasanje: za – 15, nije glasalo – 156, od ukupno 171 narodnog poslanika.

Konstatujem da Narodna skupština nije prihvatila amandman.

Na član 2. amandmane u istovetnom tekstu zajedno su podneli narodni poslanici Tepić, Stefanović, Bulatović, Milošević, Jekić, Grujić, Đorđić, Veselinović, Obradović, Lukić, Pašić, Ristić, Albahari, Oreg, Grbović, Veselinović i Lutovac.

Stavljam na glasanje.

Zaključujem glasanje: za – 15, nije glasalo 157, od ukupno 172 narodna poslanika.

Konstatujem da Narodna skupština nije prihvatila ovaj amandman.

Na član 2. amandmane u istovetnom tekstu zajedno su podneli narodni poslanici Miroslav Aleksić, Slavica Radovanović, Borislav Novaković i Branislav Tomašević, narodni poslanik Aleksandar Jerković i poslanik Srđan Milivojević.

Stavljam na glasanje.

Zaključujem glasanje: za – 15, protiv – jedan, nije glasalo 156, od ukupno 172 narodna poslanika.

Konstatujem da Narodna skupština nije prihvatila ovaj amandman.

Na član 2. amandman su zajedno podneli narodni poslanici Radomir Lazović, Robert Kozma i Đorđe Pavićević.

Stavljam na glasanje.

Zaključujem glasanje: za – 16, nije glasalo 158, od ukupno 174 narodna poslanika.

Konstatujem da Narodna skupština nije prihvatila ovaj amandman.

Na član 2. amandman je podnela narodni poslanik Dragana Rakić.

Stavljam na glasanje.

Zaključujem glasanje: za – 14, nije glasalo 160, od ukupno 174 narodna poslanika.

Konstatujem da Narodna skupština nije prihvatila ovaj amandman.

Prelazimo na odlučivanje Narodne skupštine o postojanju naročito opravdanih razloga za stupanje zakona na snagu u roku kraćem od osam dana od dana njegovog objavljivanja.

Podsećam vas da je članom 2. Predloga zakona predviđeno da ovaj zakon stupa na snagu narednog dana od dana objavljivanja u „Službenom glasniku Republike Srbije“.

Prema članu 196. stav 4. Ustava Republike Srbije zakoni i drugi akti stupaju na snagu najranije osmog dana od dana objavljivanja i mogu da stupe na snagu ranije samo ako za to postoje naročito opravdani razlozi utvrđeni prilikom njihovog donošenja.

Stavljam na glasanje predlog da se utvrdi postojanje naročito opravdanih razloga da zakon stupi na snagu ranije od osmog dana od dana objavljivanja.

Zaključujem glasanje: za – 144, protiv – 23, nije glasalo – sedam, od ukupno 174 narodna poslanika.

Konstatujem da je Narodna skupština posebno odlučila da postoje naročito opravdani razlozi za stupanje zakona na snagu u roku kraćem od osam dana od dana njegovog objavljivanja.

Pošto smo završili odlučivanje o amandmanima, pristupamo glasanju o Predlogu zakona, u celini.

Stavljam na glasanje Predlog zakona o izmeni Zakona o privremenom uređivanja načina naplate takse za javni medijski servis, u celini.

Zaključujem glasanje: za – 146, protiv 22, uzdržan – jedan, nije glasalo – šest, od ukupno 175 narodnih poslanika.

Konstatujem da je Narodna skupština usvojila Predlog zakona o izmeni Zakona o privremenom uređivanju načina naplate takse za javni medijski servis.

Druga tačka dnevnog reda – PREDLOG ZAKONA O DOPUNI ZAKONA O JAVNIM MEDIJSKIM SERVISIMA.

Pošto je Narodna skupština obavila pretres Predloga zakona u načelu i u pojedinostima, prelazimo na odlučivanje.

Stavljam na glasanje Predlog zakona o dopuni Zakona o javnim medijskim servisima, u načelu.

Zaključujem glasanje: za – 149, protiv – 22, uzdržan – jedan, nisu glasala - tri narodna poslanika, od ukupno 175 narodnih poslanika.

Konstatujem da je Narodna skupština prihvatila Predlog zakona, u načelu.

Prelazimo na odlučivanje o amandmanima.

Na član 1. amandmane, u istovetnom tekstu, podneli su zajedno narodni poslanici Tepić, Stefanović, Bulatović, Milošević, Jekić, Grujić, Đorđević, Veselinović, Obradović, Lukić, Pašić Ristić, Albahari, Oreg, Grbović, Veselinović, zajedno Aleksić, Rašković Ivić, Parlić, poslanik Lutovac, poslanik Đorđe Miketić i poslanik Nebojša Cakić.

Stavljam na glasanje.

Zaključujem glasanje: za – 17, protiv – jedan, nije glasalo - 157, od ukupno 175 narodnih poslanika.

Konstatujem da Narodna skupština nije prihvatila amandman.

Na član 1. amandman su zajedno podneli narodni poslanici Tamara Milenković Kerković, Boško Obradović, Borko Puškić, Milovan Jakovljević, Ivan Kostić i Radmila Vasić.

Stavljam na glasanje.

Zaključujem glasanje: za – tri, nije glasalo - 170, od ukupno 173 narodna poslanika.

Konstatujem da Narodna skupština nije prihvatila amandman.

Na član 1. amandman je podneo narodni poslanik Aleksandar Jerković.

Stavljam na glasanje.

Zaključujem glasanje: za – tri, nije glasao – 171, od ukupno 174 narodna poslanika.

Konstatujem da Narodna skupština nije prihvatila amandman.

Na član 1. amandman je podneo narodni poslanik Srđan Milivojević.

Stavljam na glasanje.

Zaključujem glasanje: za – 13, nije glasao – 161, od ukupno 174 narodnih poslanika.

Konstatujem da Narodna skupština nije prihvatila amandman.

Na član 1. amandman su zajedno podneli narodni poslanici Radomir Lazović, Robert Kozma i Đorđe Pavićević.

Stavljam na glasanje.

Zaključujem glasanje: za – 16, nije glasalo – 158, od ukupno 174 narodna poslanika.

Konstatujem da Narodna skupština nije prihvatila amandman.

Na član 1. amandman su zajedno podneli narodni poslanici Zoran Sandić i Zoran Stojanović.

Stavljam na glasanje.

Zaključujem glasanje: za – 11, nisu glasala – 163, od ukupno 174 narodna poslanika.

Konstatujem da Narodna skupština nije prihvatila amandman.

Na član 1. amandman je podneo narodni poslanik Miodrag Gavrilović.

Stavljam na glasanje.

Zaključujem glasanje: za – 16, nije glasalo – 158, od ukupno 174 narodna poslanika.

Konstatujem da Narodna skupština nije prihvatila amandman.

Na član 2. amandmane, u istovetnom tekstu, podneli su zajedno poslanici Tepić, Stefanović, Bulatović, Milošević, Jekić, Grujić, Đorđić, Veselinović, Obradović, Lukić, Pašić, Ristić, Albahari, Oreg, Grbović, Veselinović, zajedno poslanici Aleksić, Jovanović, Novaković, Stanković, Radovanović i Lipovac Tanasković i Zoran Lutovac.

Stavljam na glasanje.

Zaključujem glasanje: za – 16, nije glasalo – 158, od ukupno 174 narodna poslanika.

Konstatujem da Narodna skupština nije prihvatila amandman.

Na član 2. amandman je podneo narodni poslanik Srđan Milivojević.

Stavljam na glasanje.

Zaključujem glasanje: za – 13, nije glasao – 161, od ukupno 174 narodna poslanika.

Konstatujem da Narodna skupština nije prihvatila amandman.

Na član 2. amandman je podnela narodni poslanik Dragana Rakić.

Stavljam na glasanje.

Zaključujem glasanje: za – 14, nije glasalo – 160, od ukupno 174 narodna poslanika.

Konstatujem da Narodna skupština nije prihvatila amandman.

Prelazimo na odlučivanje o postojanju naročito opravdanih razloga za stupanje zakona na snagu u roku kraćem od osam dana od dana njegovog objavljivanja.

Podsećam vas da je sastavni deo Predloga zakona postao amandman na član 2. koji je podneo narodni poslanik Nebojša Bakarec, a kojim je predviđeno da ovaj zakon stupa na snagu narednog dana od dana objavljivanja u „Službenom glasniku Republike Srbije“.

Prema članu 196. stav 4. Ustava Republike Srbije zakoni i drugi akti stupaju na snagu najranije osmog dana od dana objavljivanja i mogu da stupe na snagu ranije samo ako za to postoje naročito opravdani razlozi utvrđeni prilikom njihovog donošenja.

Stavljam na glasanje predlog da se utvrdi postojanje naročito opravdanih razloga da zakon stupi na snagu ranije od osmog dana od dana objavljivanja.

Zaključujem glasanje: za – 148, protiv – 24, uzdržan – jedan, nije glasao – jedan, od ukupno 174 narodna poslanika.

Konstatujem da je Narodna skupština posebno odlučila da postoje naročito opravdani razlozi za stupanje zakona na snagu u roku kraćem od osam dana.

Pošto smo završili odlučivanje o amandmanima, pristupamo glasanju o Predlogu zakona u celini.

Stavljam na glasanje Predlog zakona o dopuni Zakona o javnim medijskim servisima, u celini.

Zaključujem glasanje: za – 148, protiv – 22, nisu glasala – četiri, od ukupno 174 narodna poslanika.

Konstatujem da je Narodna skupština usvojila Predlog zakona o dopuni Zakona o javnim medijskim servisima.

Treća tačka dnevnog reda – PREDLOG ZAKONA O IZEMENI ZAKONA O DRŽAVNIM SLUŽBENICIMA.

Pošto je Narodna skupština obavila pretres Predloga zakona u načelu i u pojedinostima, prelazimo na odlučivanje.

Stavljam na glasanje Predlog zakona o izmeni Zakona o državnim službenicima, u načelu.

Zaključujem glasanje: za – 148, protiv – 24, , nisu glasala – dva, od ukupno 174 narodna poslanika.

Konstatujem da je Narodna skupština prihvatila Predlog zakona, u načelu.

Prelazimo na odlučivanje o amandmanima.

Na član 1. amandmane, u istovetnom tekstu, podneli su zajedno poslanici Tepić, Stefanović, Bulatović, Milošević, Jekić, Grujić, Đorđić, Veselinović, Obradović, Lukić, Pašić, Ristić, Albahari, Oreg, Grbović, Veselinović, poslanik Lutovac i zajedno poslanici Kalajdžić i Zelenović.

Stavljam na glasanje.

Zaključujem glasanje: za – 16, protiv – jedan, nije glasalo – 157, od ukupno 174 narodna poslanika.

Konstatujem da Narodna skupština nije prihvatila amandman.

Na član 1. amandmane su zajedno podneli poslanici Tamara Milenković Kerković, Boško Obradović, Borko Puškić, Milovan Jakovljević, Ivan Kostić i Radmila Vasić.

Stavljam na glasanje.

Zaključujem glasanje: za – šest, nije glasalo – 168, od ukupno 174 narodna poslanika.

Konstatujem da Narodna skupština nije prihvatila amandman.

Na član 1. amandmane u istovetnom tekstu podneli su poslanik Aleksandar Jerković i zajedno poslanici Dragan Nikolić, Milica Đurđević Stamenkovski, Nikola Dragićević, Bojana Bukumirović, Dragana Miljanić, Strahinja Erac, Zoran Zečević, Marko Ristić i poslanik Srđan Milivojević.

Stavljam na glasanje.

Zaključujem glasanje: za – osam, protiv – dva, nisu glasala – 164, od ukupno 174 narodnih poslanika.

Konstatujem da Narodna skupština nije prihvatila amandman.

Na član 1. amandman su zajedno podneli narodni poslanici Miroslav Aleksić, Stefan Jovanović, Borislav Novaković i Ivana Parlić.

Stavljam na glasanje.

Zaključujem glasanje: za – 10, nije glasalo – 165, od ukupno 175 narodnih poslanika.

Konstatujem da Narodna skupština nije prihvatila amandman.

Na član 1. amandman su zajedno podneli narodni poslanici Zoran Sandić i Zoran Stojanović.

Stavljam na glasanje.

Zaključujem glasanje: za – 12, nije glasalo – 163, od ukupno 175 narodnih poslanika.

Konstatujem da Narodna skupština nije prihvatila amandman.

Na član 1. amandmane, u istovetnom tekstu, podneli su narodni poslanici Nebojša Cakić i Đorđe Miketić.

Stavljam na glasanje.

Zaključujem glasanje: za – 14, nije glasao – 161, od ukupno 175 narodnih poslanika.

Konstatujem da Narodna skupština nije prihvatila amandman.

Na član 1. amandman je podneo narodni poslanik Miodrag Gavrilović.

Stavljam na glasanje.

Zaključujem glasanje: za – 15, nije glasalo – 160, od ukupno 175 narodnih poslanika.

Konstatujem da Narodna skupština nije prihvatila amandman.

Na član 1. amandman su zajedno podneli narodni poslanici Radomir Lazović, Robert Kozma i Đorđe Pavićević.

Stavljam na glasanje.

Zaključujem glasanje: za – 13, nisu glasala – 162, od ukupno 175 narodnih poslanika.

Konstatujem da Narodna skupština nije prihvatila amandman.

Na član 1. amandman su zajedno podneli narodni poslanici Đorđe Stanković, Sanda Rašković Ivić i Vladeta Janković.

Stavljam na glasanje.

Zaključujem glasanje: za – osam, nije glasalo – 167, od ukupno 175 narodnih poslanika.

Konstatujem da Narodna skupština nije prihvatila amandman.

Na član 1. amandman su zajedno podneli narodni poslanici Aleksandar Jovanović i Danijela Nestorović.

Stavljam na glasanje.

Zaključujem glasanje: za – devet, nije glasalo – 166, od ukupno 175 narodnih poslanika.

Konstatujem da Narodna skupština nije prihvatila amandman.

Na član 2. amandmane, u istovetnom tekstu, podneli su zajedno narodni poslanici Tepić, Stefanović, Bulatović, Milošević, Jekić, Grujić, Đorđić, Veselinović, Obradović, Lukić, Pašić, Ristić, Albahari, Oreg, Grbović, Veselinović i narodni poslanik Lutovac..

Stavljam na glasanje.

Zaključujem glasanje: za – 15, nije glasalo – 159, od ukupno 174 narodna poslanika.

Konstatujem da Narodna skupština nije prihvatila amandman.

Na član 2. amandmane, u istovetnom tekstu, podneli su narodni poslanici Aleksandar Jerković i Srđan Milivojević.

Stavljam na glasanje.

Zaključujem glasanje: za – devet, nije glasalo – 165, od ukupno 174 narodna poslanika.

Konstatujem da Narodna skupština nije prihvatila amandman.

Na član 2. amandman su zajedno podneli narodni poslanici Dragan Nikolić, Milica Đurđević Stamenkovki, Nikola Dragićević, Bojana Bukumirović, Dragana Miljanić, Strahinja Erac, Zoran Zečević i Marko Ristić.

Stavljam na glasanje.

Zaključujem glasanje: za – četiri, nije glasalo – 170, od ukupno 174 narodna poslanika.

Konstatujem da Narodna skupština nije prihvatila amandman.

Na član 2. amandman su zajedno podneli poslanici Jovanović, Lipovac Tanasković, Novaković, Radovanović.

Stavljam na glasanje.

Zaključujem glasanje: za – devet, nije glasalo – 165 od ukupno 174 narodna poslanika.

Konstatujem da Skupština nije prihvatila amandman.

Na član 2. amandman je podnela poslanik Dragana Rakić.

Stavljam na glasanje.

Zaključujem glasanje: za – 13, nije glasalo – 161 od ukupno 174 narodnih poslanika.

Konstatujem da Narodna skupština nije prihvatila amandman.

Na član 2. amandman su zajedno podneli poslanici Lazović, Kozma, Pavićević

Stavljam na glasanje.

Zaključujem glasanje: za – 11, nije glasalo – 162 od ukupno 173 narodna poslanika.

Konstatujem da Skupština nije prihvatila amandman.

Prelazimo na odlučivanje o postojanju naročito opravdanih razloga za stupanje zakona na snagu u roku kraćem od osam dana od dana njegovog objavljivanja.

Podsećam da je članom 2. Predloga zakona predviđeno da ovaj zakon stupa na snagu narednog dana od dana objavljivanja u „Službenom glasniku RS“.

Prema članu 196. stav 4. Ustava zakoni i drugi akti stupaju na snagu najranije osmog dana od dana objavljivanja i mogu da stupe na snagu ranije samo ako za to postoje naročito opravdani razlozi utvrđeni prilikom njihovog donošenja.

Stavljam na glasanje predlog da se utvrdi postojanje naročito opravdanih razloga da zakon stupi na snagu ranije od osmog dana od dana objavljivanja.

Zaključujem glasanje: za – 149, protiv – 20, nije glasalo - četiri od ukupno 173 narodna poslanika.

Konstatujem da je Narodna skupština posebno odlučila da postoje naročito opravdani razlozi za stupanje zakona na snagu u roku kraćem od osam dana od dana njegovog objavljivanja.

Pošto smo završili odlučivanje o amandmanima, pristupamo glasanju o Predlogu zakona u celini.

Stavljam na glasanje Predlog zakona o izmeni Zakona o državnim službenicima, u celini.

Zaključujem glasanje: za – 147, protiv – 23, uzdržan – jedan, nije glasalo dvoje od ukupno 173 narodna poslanika.

Konstatujem da je Narodna skupština usvojila Predlog zakona o izmeni Zakona o državnim službenicima.

Sada prelazimo na odlučivanje o predlozima zakona o potvrđivanju međunarodnih ugovora, odnosno sporazuma. To su tačke do četvrte do desete dnevnog reda, pa podsećam da na osnovu člana 105. stav 3. tačka 6. Ustava Republike Srbije Narodna skupština odlučuje o zakonima kojima se uređuje zaključivanje i potvrđivanje međunarodnih ugovora većinom glasova svih narodnih poslanika.

Imajući to u vidu, prelazimo na odlučivanje.

Stavljam na glasanje Predlog zakona o potvrđivanju Ugovora o izručenju između Republike Srbije i Ujedinjenih Arapskih Emirata, u celini.

Zaključujem glasanje: za – 148, protiv – osam, nije glasalo 16 od ukupno 172 narodna poslanika.

Konstatujem da je Narodna skupština usvojila Predlog zakona.

Stavljam na glasanje Predlog zakona o potvrđivanju Ugovora o transferu osuđenih lica između Republike Srbije i Ujedinjenih Arapskih Emirata, u celini.

Zaključujem glasanje: za – 149, protiv – sedam, nije glasalo 16 od ukupno 172 narodna poslanika.

Konstatujem da je Narodna skupština usvojila Predlog zakona.

Pre prelaska na odlučivanje o 6. tački dnevnog reda, podsećam da je Odbor za ustavna pitanja i zakonodavstvo, na osnovu člana 163. stav 2. Poslovnika, odbacio amandman narodnog poslanika Miodraga Gavrilovića na član 2.

Odbačeni amandman ne može biti predmet rasprave i o njemu se ne glasa, tako nalaže član 163. stav 4. Poslovnika.

Stavljam na glasanje Predlog zakona o potvrđivanju Ugovora o pravnoj i sudskoj saradnji u građanskim i trgovinskim stvarima između Republike Srbije i Ujedinjenih Arapskih Emirata, u celini.

Zaključujem glasanje: za – 148, protiv – pet, nije glasalo 19 od ukupno 172 narodna poslanika.

Konstatujem da je Narodna skupština usvojila Predlog zakona.

Prelazimo na 7. tačku dnevnog reda.

Stavljam na glasanje Predlog zakona o potvrđivanju ugovora o uzajamnoj pravnoj pomoći u krivičnim stvarima između Republike Srbije i Ujedinjenih Arapskih Emirata, u celini.

Zaključujem glasanje: za – 149, protiv – dvoje, nije glasalo 21 od ukupno 172 narodna poslanika.

Konstatujem da je Narodna skupština usvojila Predlog zakona.

Pre prelaska na odlučivanje o 8. tački dnevnog reda, podsećam da je Odbor za ustavna pitanja i zakonodavstvo, na osnovu člana 163. stav 2. Poslovnika, odbacio amandman narodnog poslanika Miodraga Gavrilovića na član 2.

Odbačeni amandman ne može biti predmet rasprave i o njemu se ne glasa, tako nalaže član 163. stav 4. Poslovnika.

Stavljam na glasanje Predlog zakona o potvrđivanju Ugovora između Republike Srbije i Federativne Republike Brazil o pravnoj pomoći u građanskim stvarima, u celini.

Zaključujem glasanje: za – 148, protiv – troje, nije glasalo 21 od ukupno 172 narodna poslanika.

Konstatujem da je Narodna skupština usvojila Predlog zakona.

Pre prelaska na odlučivanje o 9. tački dnevnog reda, podsećam da je Odbor za ustavna pitanja i zakonodavstvo, na osnovu člana 163. stav 2. Poslovnika, odbacio amandman narodnog poslanika Miodraga Gavrilovića na član 2.

Odbačeni amandman ne može biti predmet rasprave i o njemu se ne glasa, tako nalaže član 163. stav 4. Poslovnika.

Stavljam na glasanje Predlog zakona o potvrđivanju Drugog dodatnog protokola uz Konvenciju o visokotehnološkom kriminalu o pojačanoj saradnji i otkrivanju elektronskih dokaza, u celini.

Zaključujem glasanje: za – 149, protiv – dvoje, nije glasalo 21 od ukupno 172 narodna poslanika.

Konstatujem da je Narodna skupština usvojila Predlog zakona.

Prelazimo na 10. tačku dnevnog reda.

Stavljam na glasanje Predlog zakona o potvrđivanju Memoranduma o razumevanju između Ministarstva spoljnih poslova Republike Srbije i Ministarstva spoljnih poslova i spoljne trgovine Mađarske o zapošljavanju članova porodica diplomatskog, konzularnog i tehničkog osoblja, u celini.

Zaključujem glasanje: za – 149, protiv – jedan, uzdržan – jedan, nije glasalo 21 od ukupno 172 narodna poslanika.

Konstatujem da je Narodna skupština usvojila Predlog zakona.

Prelazimo na 11. tačku dnevnog reda.

Stavljam na glasanje Predlog odluke o davanju saglasnosti na Finansijski plan Agencije za energetiku Republike Srbije za 2023. godinu, u načelu.

Zaključujem glasanje: za – 148, protiv – šest, nije glasalo 18 od ukupno 172 narodna poslanika.

Konstatujem da je Narodna skupština prihvatila Predlog odluke, u načelu.

Prelazimo na odlučivanje o amandmanima.

Na član 1. amandman je podneo narodni poslanik Zoran Lutovac.

Stavljam na glasanje.

Zaključujem glasanje: za – 10, nije glasalo – 162 od ukupno 172 narodna poslanika.

Konstatujem da Narodna skupština nije prihvatila amandman.

Na član 2. amandman je podneo narodni poslanik Zoran Lutovac.

Stavljam na glasanje.

Zaključujem glasanje: za – 14, nije glasalo – 158 od ukupno 172 narodna poslanika.

Konstatujem da Narodna skupština nije prihvatila amandman.

Pošto smo završili odlučivanje o amandmanima, pristupamo glasanju o Predlogu odluke u celini.

Stavljam na glasanje Predlog odluke o davanju saglasnosti na Finansijski plan Agencije za energetiku Republike Srbije za 2023. godinu, u celini.

Zaključujem glasanje: za – 148, protiv – 11, nije glasalo 13 od ukupno 172 narodna poslanika.

Konstatujem da je Narodna skupština usvojila Predlog odluke.

Prelazimo na 12. tačku dnevnog reda.

Stavljam na glasanje Predlog odluke o davanju saglasnosti na Finansijski plan Regulatornog tela za elektronske medije za 2023. godinu, u načelu.

Zaključujem glasanje: za – 148, protiv – 12, nije glasalo 12 od ukupno 172 narodna poslanika.

Konstatujem da je Narodna skupština usvojila Predlog odluke, u načelu.

Prelazimo na amandmane.

Na član 1. amandman je podneo narodni poslanik Zoran Lutovac.

Stavljam na glasanje.

Zaključujem glasanje: za – 14, nije glasalo – 158 od ukupno 172 narodna poslanika.

Konstatujem da Narodna skupština nije prihvatila amandman.

Na član 2. amandman je podneo narodni poslanik Zoran Lutovac.

Stavljam na glasanje.

Zaključujem glasanje: za – 13, nije glasalo – 159 od ukupno 172 narodna poslanika.

Konstatujem da Narodna skupština nije prihvatila amandman.

Pošto smo završili odlučivanje o amandmanima, pristupamo glasanju o Predlogu odluke u celini.

Stavljam na glasanje Predlog odluke o davanju saglasnosti na Finansijski plan Regulatornog tela za elektronske medije za 2023. godinu, u celini.

Zaključujem glasanje: za – 147, protiv – 16, nije glasalo devet od ukupno 172 narodna poslanika.

Konstatujem da je Narodna skupština usvojila Predlog odluke.

Prelazimo na 13. tačku dnevnog reda.

Stavljam na glasanje Predlog odluke o davanju saglasnosti na Finansijski plan Komisije za hartije od vrednosti za 2023. godinu, u načelu.

Zaključujem glasanje: za – 145, protiv – 10, nije glasalo 17 od ukupno 172 narodna poslanika.

Konstatujem da je Narodna skupština prihvatila Predlog odluke, u načelu.

Prelazimo na amandmane.

Na član 1. amandman je podneo narodni poslanik Zoran Lutovac.

Stavljam na glasanje.

Zaključujem glasanje: za – 13, nije glasalo – 159 od ukupno 172 narodna poslanika.

Konstatujem da Narodna skupština nije prihvatila amandman.

Na član 2. amandman je podneo Zoran Lutovac.

Stavljam na glasanje.

Zaključujem glasanje: za – 14, nije glasalo – 158 od ukupno 172 narodna poslanika.

Konstatujem da Skupština nije prihvatila amandman.

Završili smo odlučivanje o amandmanima.

Pristupamo glasanju o Predlogu odluke, u celini.

Stavljam na glasanje Predlog odluke o davanju saglasnosti na finansijski plan Komisije za hartije od vrednosti za 2023. godinu, u celini.

Zaključujem glasanje: za – 146, protiv – 10, uzdržanih – jedan, nije glasalo – 15 narodnih poslanika od ukupno 172 narodna poslanika.

Konstatujem da je Narodna skupština usvojila Predlog odluke.

Pre nego što pređemo na odlučivanje o predlozima odluka iz tačaka 14. i 15. dnevnog reda, podsećam na osnovu člana 105. stav 2. tačka 12. Ustava Republike Srbije Narodna skupština vrši izborne nadležnosti većinom glasova svih narodnih poslanika.

Prelazimo na odlučivanje.

Stavljam na glasanje Predlog odluke o prestanku funkcije javnog tužioca koji je podneo Odbor za pravosuđe, državnu upravu i lokalnu samoupravu, u celini.

Zaključujem glasanje: za – 148, nije glasalo – 124 od ukupno 172 narodna poslanika.

Konstatujem da je Narodna skupština usvojila Predlog odluke.

Stavljam na glasanje Predlog odluke o izboru predsednika sudova, koji je podneo Visoki savet sudstva, u celini.

Zaključujem glasanje: za – 148, protiv – četiri, nije glasalo – 20 od ukupno 172 narodna poslanika.

Konstatujem da je Narodna skupština usvojila Predlog odluke.

Tačka 16.

Pre nego što pređemo na odlučivanje o Predlogu odluke podsećam da na osnovu člana 105. stav 2. tačka 13. Ustava Republike Srbije Narodna skupština odlučuje o izboru sudija većinom glasova svih narodnih poslanika. Imajući to u vidu prelazimo na odlučivanje.

Podsećam na odredbe člana 201. st. 3. i 4. Poslovnika Narodne skupštine koji glase: U toku pretresa na sednici nadležnog odbora i na sednici Narodne skupštine narodni poslanik može osporiti predlog za izbor pojedinih funkcionera iz stava 1. ovog člana pri čemu ovo osporavanje mora biti izričito obrazloženo o predlogu za svakog od osporenih kandidata Narodna skupština odlučuje pojedinačno. A u Predlogu za izbor kandidata koji nisu osporeni odlučuje u celini javnim glasanjem.

U skladu sa tim prvo stavljam na glasanje Predlog da se za sudiju Osnovnog suda u Šapcu izabere Viktorija Madžarević Čičulić sudijski pomoćnik u Osnovnom sudu u Šapcu čiji je predlog osporio narodni poslanik Marijan Rističević.

Zaključujem glasanje: za – četiri, protiv – jedan, nije glasalo – 167 narodnih poslanika od ukupno 172.

Konstatujem da Narodna skupština nije izabrala Viktoriju Madžarević Čičulić za sudiju Osnovnog suda u Šapcu.

Drugo, stavljam na glasanje Predlog da se za sudiju Osnovnog suda u Loznici izabere Marijana Jović, sudijski pomoćnik u Prvom osnovnom sudu u Beogradu čiji je predlog osporio narodni poslanik Aleksandar Mirković.

Zaključujem glasanje: za – jedan, protiv – jedan, nije glasalo 170 od ukupno 172 narodna poslanika.

Konstatujem da Narodna skupština nije izabrala Marijanu Jović za sudiju Osnovnog suda u Loznici.

Sada stavljam na glasanje Predlog odluke o izboru sudija koji se prvi put biraju na sudijsku funkciju koji je podneo Visoki savet sudstva bez osporenih kandidata, u celini.

Zaključujem glasanje: za – 148, nije glasalo – 24 od ukupno – 172 narodna poslanika.

Konstatujem da Narodna skupština većinom glasova svih narodnih poslanika usvojila predlog Odluke u celini.

Dozvolite da u ime narodnih poslanika i u svoje ime čestitam izabranim nosiocima funkcije i da im poželim puno uspeha u radu.

Pre nego što pređemo na odlučivanje o predlozima odluka iz tačaka od 17. do 21. dnevnog reda podsećam da na osnovu člana 105. stav 2. tačka 15. Ustava Republike Srbije Narodna skupština vrši izborne nadležnosti većinom glasova svih narodnih poslanika.

Prelazimo na odlučivanje.

Tačka 17. dnevnog reda.

Stavljam na glasanje Predlog odluke o izmenama Odluke o izboru članova i zamenika članova odbora Narodne skupštine Republike Srbije, koji je podnela Poslanička grupa Demokratska stranka, u celini.

Zaključujem glasanje: za – 34, uzdržano – dvoje, nije glasalo – 136 od ukupno – 172 narodna poslanika.

Konstatujem da Narodna skupština nije prihvatila Predlog odluke.

Tačka 18.

Stavljam na glasanje Predlog odluke o izmenama Odluke o izboru članova i zamenika članova Odbora Narodne skupštine Republike Srbije, sa ispravkom, koji je podnela poslanička grupa Savez vojvođanskih Mađara, u celini.

Zaključujem glasanje: za – 152, nije glasalo – 20 od ukupno – 172 narodna poslanika.

Konstatujem da je Narodna skupština većinom glasova prihvatila Predlog odluke.

Tačka 19.

Stavljam na glasanje Predlog odluke o izmenama Odluke o izboru članova i zamenika članova Odbora Narodne skupštine Republike Srbije, koji je podnela poslanička grupa Aleksandar Vučić – Zajedno možemo sve, u celini.

Zaključujem glasanje: za – 152, nije glasalo – 20 od ukupno – 172 narodna poslanika.

Konstatujem da je Narodna skupština većinom glasova prihvatila Predlog odluke.

Tačka 20.

Stavljam na glasanje Predlog odluke o izmenama Odluke o sastavu Parlamentarnog odbora za stabilizaciju i pridruživanje, koji je podneo predsednik Narodne skupštine, u celini.

Zaključujem glasanje: za – 151, nije glasao – 21 od ukupno – 172 narodna poslanika.

Konstatujem da je Narodna skupština većinom glasova prihvatila Predlog odluke.

Tačka 21.

Stavljam na glasanje Predlog odluke o izmenama Odluke o sastavu stalnih delegacija Narodne skupštine Republike Srbije u međunarodnim parlamentarnim institucijama, koji je podneo predsednik Narodne skupštine, u celini.

Zaključujem glasanje: za – 148, nije glasalo – 25 od ukupno – 173 narodna poslanika.

Konstatujem da je Narodna skupština većinom glasova prihvatila Predlog odluke.

Prelazimo na odlučivanje o povredama Poslovnika.

Povodom ukazivanja narodnih poslanika na povrede Poslovnika Narodne skupštine, podsećam vas na odredbu člana 103. stav 6. Poslovnika, prema kojoj ako i posle objašnjenja predsednika Narodne skupštine, odnosno predsedavajućeg, narodni poslanik smatra da je povreda učinjena, može zahtevati, bez prava na obrazlaganje, da se Narodna skupština, bez pretresa, o tome izjasni u Danu za glasanje.

Saglasno navedenim odredbama Poslovnika, prelazimo na odlučivanje.

Narodni poslanik Miroslav Aleksić, na sednici 22. decembra 2022. godine, u 11 časova i 14 minuta, ukazao je na povredu člana 167. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – 10, protiv – dvoje, nije glasalo 157 od ukupno 169 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Tatjana Manojlović, na sednici 22. decembra 2022. godine, u 15 časova i 47 minuta, ukazala je na povredu člana 106. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – sedam, nije glasalo 160 od ukupno 167 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Nebojša Cakić, na sednici 22. decembra 2022. godine, u 18 časova i 13 minuta, ukazao je na povredu člana 107. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – osam, nije glasalo 158 od ukupno 166 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Tatjana Manojlović, na sednici 23. decembra 2022. godine, u 12 časova i 25 minuta, ukazala je na povredu člana 27. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – 11, nije glasalo 155 od ukupno 166 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Tatjana Milenković Kerković, na sednici 23. decembra 2022. godine, u 12 časova i 28 minuta, ukazala je na povredu člana 108. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – četiri, nije glasao 161 od ukupno 165 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Nebojša Novaković, na sednici 23. decembra u 13 časova i 20 minuta, ukazao je na povredu člana 107. Poslovnika.

Molim da Skupština odluči da li je povređen ovaj član.

Zaključujem glasanje: za – sedam, nije glasalo – 157, od ukupno – 164 narodnih poslanika.

Konstatujem da je Skupština odlučila da nije povređen navedeni član Poslovnika.

Narodni poslanik Tatjana Manojlović, na sednici 23. decembra u 16 časova i 38 minuta, ukazala je na povredu člana 27. Poslovnika.

Molim da Skupština odluči da li je povređen ovaj član.

Zaključujem glasanje: za – devet, protiv – jedan, nije glasalo – 154, od ukupno – 164 narodnih poslanika.

Konstatujem da je Skupština odlučila da nije povređen navedeni član Poslovnika.

Narodni poslanik Borko Puškić, na sednici 26. decembra u 12 časova i 16 minuta, ukazao je na povredu člana 107. Poslovnika.

Molim da se Skupština izjasni.

Zaključujem glasanje: za – 11, nije glasalo – 153, od ukupno – 164 narodnih poslanika.

Konstatujem da je Skupština odlučila da nije povređen navedeni član Poslovnika.

Narodni poslanik Miodrag Gavrilović, na sednici 26. decembra u 12 časova i 20 minuta, ukazao je na povredu člana 106. Poslovnika.

Molim da se Skupština izjasni.

Zaključujem glasanje: za – 13, nije glasalo – 151, od ukupno – 164 narodnih poslanika.

Konstatujem da je Skupština odlučila da nije povređen navedeni član Poslovnika.

Narodni poslanik Boško Obradović, na sednici 26. decembra u 17 časova i 25 minuta, ukazao je na povredu člana 100. Poslovnika.

Molim da Skupština odluči.

Zaključujem glasanje: za – deset, protiv – jedan, nije glasalo – 152, od ukupno – 163 narodna poslanika.

Konstatujem da je Skupština odlučila da nije povređen navedeni član Poslovnika.

Narodni poslanik Dragan Nikolić, na sednici 26. decembra u 18 časova i 49 minuta, ukazao je na povredu člana 107. Poslovnika.

Molim da Skupština odluči da li je povređen ovaj član.

Zaključujem glasanje: za – šest, nije glasalo – 157, od ukupno – 163 narodna poslanika.

Konstatujem da je Skupština odlučila da nije povređen navedeni član Poslovnika.

Narodni poslanik Boško Obradović, na sednici 26. decembra u 18 časova i 57 minuta, ukazao je na povredu člana 27. stav 2. Poslovnika.

Molim da Skupština odluči da li je povređen ovaj član.

Zaključujem glasanje: za – 10, nije glasalo – 153, od ukupno – 163 narodna poslanika.

Konstatujem da je Skupština odlučila da nije povređen navedeni član Poslovnika.

Pošto je Narodna skupština obavila razmatranje svih tačaka dnevnog reda ove sednice i odlučivanje o njima, saglasno članu 102. Poslovnika Narodne skupštine, zaključujem Četvrtu sednicu Drugog redovnog zasedanja Narodne skupštine Republike Srbije u 2022. godini.

S obzirom na to da ovim završavamo Drugo redovno zasedanje u ovoj godini, pozivam vas da saslušamo Himnu Republike Srbije.

(Intoniranje Himne)

Srećne praznike i sve najbolje u narednoj godini vama i vašim porodicama i svim građanima Republike Srbije, i još jednom, hvala na radu tokom ovog zasedanja.

(Sednica je završena u 21.45 časova.)